
Introducere 


Dacă vei răsfoi albumele de familie mai vechi, vei 
rămâne uimit să constaţi cât de supli erau părinţii și bunicii 
tăi. Femeile nu purtau o mărime mai mare de patru la rochii, 
iar bărbaţii aveau o talie de invidiat. Greutatea excesivă se 
limita la 1-2 kilograme, iar obezitatea era foarte rară în 
trecutul nu foarte îndepărtat. Copiii supraponderali erau 
aproape inexistenţi, la fel ca și burțile revărsate în afară. Ce să 
mai vorbim de adolescenţi de 100 de kilograme !? Acum doar 
câteva decenii era aproape imposibil să găsești așa ceva ! 

De ce erau soțiile casnice și oamenii din anii 50-60 cu 
mult mai supli decât cei moderni pe care îi vedem la plajă, la 
mall sau în propria noastră oglindă ? In timp ce femeile din 
acei ani cântăreau în medie 50-55 de kilograme, iar bărbaţii 
70-75 de kilograme, contemporanii noștri cântăresc cu 20, 30 
sau chiar 50 de kilograme mai mult. 

Femeile din acei ani nu făceau aproape deloc exerciţii 
fizice (care erau considerate inadecvate, la fel ca gândurile 
impure în interiorul bisericii). Tu de câte ori ţi-ai văzut când 
erai copil mama încălţându-și adidașii și ieșind la o alergare 
de cinci kilometri ? La ora actuală este imposibil să ieși afară 
fără să vezi câteva zeci de femei alergând, mergând cu 
bicicleta sau practicând marșul forţat, lucru pe care nu l-am fi 
văzut niciodată acum 40 sau 50 de ani. In mod paradoxal, 
americanii devin din ce în ce mai grași cu fiecare an care 
trece. 

Soţia mea este instructoare de triatlon, așa că asist în 
fiecare an la câteva evenimente sportive de acest fel, pe care 
le consider extreme. Sportivii care practică triatlonul se 
antrenează din greu luni sau ani de zile înainte de o cursă în 
care trebuie să înoate 1,5-4 kilometri, să meargă cu bicicleta 
pe o distanţă de 85-175 kilometri și să încheie cu o alergare 
de 20-30 de kilometri. Simpla terminare a unei astfel de curse 
reprezintă o realizare în sine, căci presupune arderea câtorva 
mii de calorii și o capacitate de rezistenţă uluitoare. In aceste 
condiţii, majoritatea sportivilor care practică triatlonul sunt 
nevoiți să adopte obiceiuri alimentare relativ sănătoase. 

Atunci de ce sunt majoritatea lor supraponderali ? Cum 
ne putem explica grăsimea în exces pe care o depun pe ei, în 


condițiile în care fac eforturi fizice atât de solicitante, cu mult 
peste limita medie a omului de rând? 

Dacă ar fi să apelăm la explicaţiile convenţionale, 
sportivii supraponderali care practică triatlonul ar trebui să 
facă mai multe exerciţii fizice sau să mănânce mai puţin 
pentru a pierde în greutate. Personal, nu sunt de acord că 
marea problemă pe care o au cu dieta și cu starea de 
sănătate majoritatea americană are ceva de-a face cu 
grăsimea, cu dulciurile sau cu apariţia Internetului și 
renunţarea la modul de viaţă agrarian. Convingerea mea 
absolută este că principala cauză a acestor dezechilibre este 
grâul, sau mai bine zis produsul care ni se vinde sub această 
denumire. 

Așa cum vei înțelege citind această carte, produsele 
care ne sunt prezentate ca fiind din făină de grâu, cum ar fi 
brioșele sau ciabatta cu ceapă, nu au de fapt nimic de-a face 
cu adevăratul grâu, ci cu produsul transformat al unor 
cercetări genetice realizate în a doua jumătate a secolului XX. 
Grâul modern nu este cu nimic mai apropiat de adevăratul 
grâu decât este cimpanzeul de om. Deși păroasele noastre 
„rude” împărtășesc 99% din ADN-ul nostru, diferența de un 
procent este cea care le face să aibă brațele mai lungi decât 
ale noastre, mai mult păr pe corp și o capacitate intelectuală 
considerabil redusă. Ei bine, omul modern nu mai seamănă 
nici măcar atât cu strămoșii săi de acum numai 40 de ani! 

Personal, sunt convins că principalul motiv care explică 
enorma diferenţă dintre oamenii supli și sedentari care trăiau 
prin anii 50 și oameni supraponderali din secolul XXI, în rândul 
cărora se numără până și sportivii care practică triatlonul, 
este consumul din ce în ce mai mare de cereale, îndeosebi al 
grâului modificat genetic. 

Sunt conștient că declararea grâului un aliment malefic 
este ca și cum ai declara că Ronald Reagan a fost un 
comunist. Poate părea absurd, chiar anti-patriotic să afirmi că 
unul din principalele alimente pe care le consumă oamenii 
este inamicul public numărul unu pentru starea lor de 
sănătate. Voi încerca să demonstrez însă că cea mai populară 
cereală a lumii a devenit în anii din urmă cel mai distructiv 
ingredient din dieta noastră alimentară. 


Printre efectele documentate științific ale grâului 
asupra oamenilor se numără: stimularea apetitului, expunerea 
creierului la așa-numitele exorfine (echivalentul opus al 
endorfinelor secretate de el), un conţinut exagerat de mare de 
zahăr în sânge, care declanșează un ciclu al saţietăţii care 
alternează cu scăderea glicemiei și cu pofta de mâncare 
excesivă, procesul de glicaţie, care stă la baza multor boli și a 
procesului de îmbătrânire, efecte inflamatorii și modificări ale 
pH-ului care erodează cartilajele și oasele, precum și activarea 
unor reacții imune dezechilibrate. Consumul de grâu conduce 
la o gamă largă de boli și afecţiuni specifice, de la boala 
celiacă (o afecțiune intestinală devastatoare rezultată în urma 
consumului de gluten) la o întreagă gamă de boli neurologice, 
diabet, boli ale inimii, artrită, eczeme curioase și chiar 
amăgirile provocate de schizofrenie. 

Dacă este adevărat că acest aliment numit grâu 
produce efecte atât de neplăcute, rezultă în mod automat că 
eliminarea lui din alimentaţie conduce la beneficii multiple, 
unele dintre ele neașteptate. In calitate de cardiolog care 
tratează mii de pacienţi cu risc de boli cardiace și diabet și 
care asistă la miriadele de efecte distructive ale obezității, am 
putut constata de-a lungul vremii cum grăsimea excesivă, 
îndeosebi cea abdominală, dispare în scurt timp după ce 
pacienţii mei elimină din alimentaţia lor produsele făinoase 
din grâu, slăbind chiar din primele luni 10, 15 sau chiar 25 de 
kilograme. Această slăbire rapidă și fără efort este urmată de 
regulă de mari beneficii pentru starea de sănătate, care nu 
încetează să mă uimească chiar și astăzi, deși am asistat la 
acest fenomen de mii de ori. 

Am văzut cu ochii mei cele mai dramatice schimbări ale 
stării de sănătate, cum ar fi vindecarea de o colită ulceroasă a 
unei femei care dura de 30 de ani și căreia trebuia să îi fie 
extirpat chirurgical colonul prin simpla renunțare la produsele 
făinoase, sau cea a unui bărbat de 26 de ani care nu se putea 
deplasa din cauza durerilor de încheieturi și care a reînceput 
să meargă și chiar să alerge de îndată ce a renunţat la aceste 
produse alimentare. 

Aceste rezultate par spectaculoase și neverosimile la 
prima vedere, dar adevărul este că există cercetări științifice 
ample care demonstrează că principala cauză a multor 


afecțiuni de genul celor indicate mai sus este grâul, și implicit 
că eliminarea acestuia din alimentaţie conduce în mod 
automat la dispariţia acestor simptome. In mod regretabil, 
oamenii au înlocuit supleţea, bunăstarea și costurile medicale 
reduse cu grăsimea abdominală, coapsele enorme și bărbiile 
duble provocate de produsele făinoase. Multe din argumentele 
pe care le voi prezenta în favoarea acestei teze în capitolele 
care vor urma au fost dovedite prin studii științifice care le 
stau la dispoziţie tuturor celor interesaţi. In mod paradoxal, o 
bună parte din ceea ce voi încerca să demonstrez în 
continuare a fost deja dovedit prin studii clinice cu multe 
decenii în urmă, dar nu a reușit să ajungă la conștiința opiniei 
publice, ori chiar în cercurile de profesioniști ai sănătăţii. 
Personal, nu am făcut altceva decât să adun doi și cu doi și să 
trag concluziile aferente, dintre care multe te vor uimi. 


Nu este vina ta 


În cadrul filmului Good Will Hunting, eroul jucat de Matt 
Damon, înzestrat cu un geniu neobișnuit, dar bântuit de 
demonii trecutului, izbucnește în lacrimi atunci când 
psihologul Sean Maguire (jucat de Robin Williams) îi repetă de 
mai multe ori: „Nu este vina ta.” 

In mod similar, foarte mulți oameni cu burţi enorme se 
condamnă singuri pentru că consumă prea multe calorii, fac 
prea puţine exerciţii fizice și nu reușesc să se controleze într-o 
măsură suficient de mare. Realitatea este că sfatul obsesiv 
care ni se dă de a consuma cât mai multe „cereale integrale 
sănătoase” ne-a privat pe toţi de controlul asupra apetitului și 
impulsurilor pe care le simţim, făcându-ne să ne îngrășăm și 
să ne punem în pericol sănătatea, în pofida eforturilor și 
bunelor noastre intenţii. 

Personal, consider că sfatul larg acceptat de a consuma 
cât mai multe cereale integrale poate fi comparat cu a-i spune 
unui alcoolic că o băutură sau două nu are cum să îi strice, iar 
nouă sau zece i-ar face chiar mai mult bine. In realitate, 
respectarea acestui sfat va avea repercusiuni dezastruoase 
asupra stării sale de sănătate. 

Așadar, așa cum spuneam: nu este vina ta ! 

Dacă ai o burtă uriașă și neconfortabilă; încerci fără 
succes să intri în blugii de anul trecut; încerci să îţi convingi 
doctorul că nu mănânci alimente nesănătoase, dar continui să 
fii supraponderal și prediabetic, ori suferi de hipertensiune și 
de un colesterol mărit, sau încerci să îți ascunzi sânii 
dizgraţioși și umilitori, întrucât ești bărbat - atunci a sosit 
timpul să renunți la produsele făinoase. 

Dacă vei elimina grâul și făina de grâu din dieta ta, 
cauza problemelor de care suferi va dispărea automat. La 
urma urmelor, ce altceva ai de pierdut decât burta uriașă, 
sânii dizgraţioși (pentru un bărbat) și fundul enorm ? 


PARTEA ÎNTÂI 


PRODUSELE FĂINOASE: . 
PRODUSELE DIN FĂINĂ INTEGRALĂ 
DE GRÂU NU SUNT SĂNĂTOASE 


CAPITOLUL 1 


Medicul științific recomandă consumul zilnic al unei felii 
de pâine standard, preparată conform rețetelor obișnuite... 
Există dovezi clare că un astfel de produs poate fi inclus fără 
riscuri în dieta oamenilor sănătoși și a celor bolnavi, întrucât 
efectele sale benefice asupra digestiei și a procesului de 
creștere sunt bine-cunoscute. 

Morris Fishbein, doctor în medicină, editor al Jurnalului 
Asociației Medicilor Americani, 1932 


Ce pântec ? 

In secolele trecute, pântecul proeminent era apanajul 
celor privilegiați, fiind un indiciu al bogăției și al succesului, un 
simbol al faptului că nu trebuia să îţi cureți singur grajdul sau 
să îţi ari singur câmpul. La ora actuală, obezitatea s-a 
democratizat: toată lumea are un pântec mai mult sau mai 
puţin uriaș. Părinţii noștri numeau echivalentul acestui pântec 
(mult mai puțin proeminent decât cel modern) de la jumătatea 
secolului XX „burtă de bere”. Dacă aceasta ar fi principala 
cauză a abdomenelor proeminente din zilele noastre, de ce au 
mamele, copiii și jumătate din prietenii și din vecinii tăi 
pântece uriașe, deși nu beau bere? 

Personal numesc acest abdomen „burta de grâu” 
(Wheat Belly în original, expresie creată de autor și care dă 
titlul cărții, creată din cuvintele wheat - grâu, și belly - burtă. 
Dieta recomandată de el a devenit consacrată sub acest 
nume: dieta Wheat Belly), deși aș fi putut numi la fel de bine 
această condiţie „creier îndopat cu covrigei”, „intestine 
îngrășate cu gogoși” sau „fălci provocate de biscuiţi”, căci nu 
există un singur țesut sau un singur organ afectat de 
produsele din făină de grâu. Cert este că impactul acestor 
produse asupra taliei este de departe cel mai vizibil, fiind 
expresia exterioară cea mai elocventă a groteștilor distorsiuni 
provocate de consumul acestei cereale. 

Pe scurt, un pântec provocat de consumul de produse 
preparate din făină de grâu este rezultatul anilor de consum a 
unor alimente care declanșează secreția de insulină - 
hormonul care guvernează depunerea grăsimilor. Deși există 
oameni care depozitează aceste grăsimi îndeosebi pe fese sau 


pe coapse, marea majoritate le depozitează sub forma unei 
dizgraţioase grăsimi abdominale. Această grăsime „centrală” 
sau „viscerală” are caracteristici unice: spre deosebire de 
grăsimile depozitate în alte zone ale corpului, ea provoacă 
inflamații și reacţii distorsionate ale insulinei, și transmite 
semnale metabolice anormale către restul corpului. De pildă, 
în cazul bărbaţilor, ea determină secreția unei cantităţi mai 
mari de estrogen, care creează „sânii masculini”. 

Consecințele consumului de produse făinoase nu se 
limitează însă exclusiv la efectele vizibile la suprafața 
corpului. Ele afectează practic fiecare organ al corpului, de la 
intestine, ficat, inimă și glanda tiroidă și până la creier. De 
fapt, cu greu putem găsi vreun organ care să nu fie afectat în 
mod negativ de consumul acestor produse. 


Efortul colosal făcut de inimă 

Eu practic cardiologia preventivă în Milwaukee. La fel ca 
multe alte orașe din vestul Statelor Unite, Milwaukee este un 
loc minunat pentru a trăi și pentru a-ţi crește familia. Serviciile 
municipale funcţionează destul de bine, bibliotecile sunt de 
cea mai bună calitate, copiii mei merg la școli publice 
excelente, iar populaţia este suficient de numeroasă pentru a 
ne bucura de cultura unui mare oraș, de pildă de o orchestră 
simfonică și de un muzeu de artă. Oamenii care trăiesc aici 
sunt în general foarte prietenoși, dar... sunt grași. 

Nu vreau să spun că sunt ceva mai grași decât media. 
Vreau să spun că sunt cu adevărat grași, genul de oameni 
care gâfâie atunci când urcă două trepte. Este o imagine 
comună să vezi fete de 18 ani cu o greutate de 120 de 
kilograme, scaune cu rotile duble sau echipamente de spital 
care nu pot fi folosite din cauza pacienţilor care cântăresc 150 
de kilograme sau mai mult (nu numai că aceștia nu intră în 
aparatele de scanat sau în cele pentru radiografii, dar chiar 
dacă ar reuși să intre, operatorii aparatelor nu ar putea vedea 
nimic; este ca și cum ai încerca să îţi dai seama dacă în 
imaginea unui ocean învolburat și noroios apare un rechin sau 
un pește oarecare). 

Nu cu mult timp în urmă, imaginea unui individ cu o 
greutate de peste 100 de kilograme era o raritate. La ora 
actuală este cel mai comun lucru din lume să vezi astfel de 


oameni la mall sau oriunde te afli. Pensionarii sunt 
supraponderali sau obezi; la fel și oamenii de vârstă medie, 
tinerii adulţi, adolescenții și chiar copiii. Cei care fac munci 
fizice sunt la fel de grași ca și birocraţii, sedentarii la fel ca 
sportivii, albii la fel ca negrii, hispanicii sau asiaticii, cei care 
consumă carne la fel ca vegetarienii. Pe scurt, americanii 
suferă de o epidemie de obezitate la o scară nemaiîntâlnită 
până acum în experiența umană. Nicio categorie demografică 
nu a scăpat de această năpastă. 

Dacă întrebi un specialist de la Departamentul pentru 
Agricultură al guvernului american sau de la cabinetul 
Chirurgului General, acesta îți va spune că americanii sunt 
grași din cauză că beau prea multe băuturi răcoritoare 
carbogazoase și prea multă bere, consumă prea mulţi cartofi 
prăjiţi și fac prea puţine exerciţii fizice. Este posibil ca aceste 
lucruri să fie adevărate, dar povestea nu se oprește nici pe 
departe aici. 

Adevărul este că foarte mulţi oameni supraponderali 
sunt cât se poate de atenţi cu sănătatea lor. Dacă vei întreba 
mai mulți oameni care cântăresc peste 100 de kilograme cum 
cred că au ajuns la această greutate, vei fi surprins cât de 
mulţi dintre ei nu îţi vor răspunde că: „Beau bere, mănânc 
dulciuri și mă uit la televizor toată ziua” ! Dimpotrivă, foarte 
mulți îţi vor spune că: „Nu înțeleg. Fac exerciţii fizice de cinci 
ori pe săptămână. Am renunţat la grăsimi și consum mai 
multe cereale integrale sănătoase, dar greutatea mea a 
continuat să crească !” 


Cum s-a ajuns aici ? 

Trendul naţional de reducere a consumului de grăsimi și 
colesterol și de creștere a consumului de carbohidrați a 
condus la o situație particulară: produsele din făină de grâu și- 
au amplificat ponderea în dieta noastră alimentară, ajungând 
să o domine. Cu alte cuvinte, cei mai mulţi dintre americani 
nu mai consumă nicio masă care să nu conţină produse din 
făină albă. Poate fi vorba de felul principal, de unul secundar 
sau de desert, dar cel mai adesea este vorba de toate trei. 

Grâul a devenit un fel de simbol naţional al sănătății: 
„Consumaţi mai multe cereale integrale sănătoase”, ni se 
repetă obsesiv, iar industria alimentară a prins din zbor 


mesajul, creând din mers tot felul de variante „sănătoase 
pentru inimă” ale produselor noastre alimentare favorite. 

Adevărul trist este că proliferarea produselor din făină 
de grâu în dieta americană a mers în paralel cu bombarea 
abdomenelor noastre. Recomandarea emisă în anul 1985 de 
către Institutul Naţional pentru Inimă, Plămâni și Sânge prin 
Programul Național de Educaţie în ceea ce privește 
Colesterolul, de a reduce consumul de grăsimi și colesterol și 
de a le înlocui cu calorii din cereale integrale, coincide precis 
cu începutul unei creșteri masive a greutăţii americanilor. 
Ironia sorții face ca tot anul 1985 să marcheze și începutul 
unui program de monitorizare a greutăţii corporale de către 
Centrele pentru Controlul și Prevenirea Bolii (CCPB), care au 
documentat îndeaproape epidemia de obezitate și de diabet 
ce s-a declanșat începând din acel an. 

De ce ne legăm însă doar de grâu, dintre toate 
cerealele pe care le consumăm în mod curent ? Deoarece 
acesta este principala sursă a unei proteine numite gluten din 
dieta umană. Marea majoritate a oamenilor nu mănâncă 
foarte mult orz, ovăz, grâu spelta (Grâul spelta, Triticum 
spelta, este cea mai veche dintre cereale și strămoșul grâului 
comun. Spre deosebire de grâul comun, grâul SPELTA are un 
gust deosebit, amintind de cel de nucă. Dacă ținem cont de 
origine și de gust, se poate spune că grâul spelta este, față de 
grâul comun, ceea ce sunt frăguțele față de căpșuni. Grâul 
spelta a fost cultivat de vechii egipteni și de celți. El era 
cunoscut încă de acum 5.000 de ani în sud-vestul Asiei, iar în 
Caucaz se găsește în șiruri arheologice vechi de cinci până la 
șase mii de ani î.Ch. Din fericire au existat dintotdeauna 
fermieri care l-au cultivat, iar la ora actuală grâul spelta 
cunoaște o adevărată renaștere), triticale, bulgur, kamut și 
alte varietăți mai puţin comune de gluten. Adevărul este că 
grâul consumat depășește de peste o sută de ori toate 
celelalte cereale care conţin gluten la un loc. În plus, grâul are 
o serie de atribute unice pe care celelalte cereale nu le au și 
care îl fac cu deosebire distructiv pentru starea noastră de 
sănătate, la care mă voi referi în capitolele care urmează. Un 
alt motiv pentru care mă refer îndeosebi la grâu este că în 
majoritatea dietelor americane, consumul de gluten este 


practic sinonim cu consumul de grâu. De aceea, folosesc acest 
termen pentru a desemna toate cerealele care conțin gluten. 

Impactul grâului comun pentru pâine (Triticum 
aestivum) și al rudelor sale genetice asupra sănătăţii noastre 
este enorm. El generează efecte curioase de la gură și până la 
anus, inclusiv asupra organelor interne cum ar fi creierul sau 
pancreasul, care se manifestă cu aceeași rigoare asupra 
tuturor oamenilor, de la soțiile casnice și până la brokerii de 
pe Wall Street. 

Dacă cele afirmate până acum ţi se par o nebunie, 
continuă să citeşti această carte. Te asigur că îmi voi 
demonstra toate afirmaţiile până la ultima, așa că am 
conștiința curată în a le rosti aici. 


Crescuți cu grâu 

La fel ca toţi copiii din generaţia mea născuţi la 
jumătatea secolului XX și hrăniţi cu Wonder Bread (marcă 
națională de pâine în Statele Unite) și Devil Dogs (marcă de 
biscuiţi umpluti cu cremă, foarte populari în Statele Unite, un 
fel de Eugenii), am avut și eu o relaţie personală îndelungată 
și intimă cu grâul. La fel ca și surorile mele, eram un veritabil 
connaisseur al cerealelor din grâu pentru micul dejun, 
făcându-mi propriile mixturi din mărcile Trix, Lucky Charms și 
Froot Loops și bând cu nesaț laptele îndulcit care rămânea la 
fundul farfuriei. De bună seamă, Marea Experienţă Americană 
a Alimentelor Procesate nu se termina cu micul dejun. Mama 
îmi făcea sandviciuri pentru școală cu unt de arahide sau cu 
cârnaţi, care  anticipau  sandviciurile şi plăcintele 
comercializate mai târziu și învelite în celofan, cum ar fi cele 
cu marca „Ho ho” sau „Scooter Pies”. Uneori mai adăuga și 
câteva prăjiturele (Oreo sau Vienna Fingers). La cină ne 
plăcea tuturor să stăm la televizor și să privim emisiunea Get 
Smart consumând produsele ambalate în folie (speciale 
pentru a fi consumate în faţa televizorului) care conţineau pui, 
brioșe și plăcintă cu mere. 

In primul an de facultate aveam acces la cantina 
facultăţii, unde puteam mânca la liber oricâte vafe și clătite 
doream la micul dejun, paste la prânz și pâine italiană la cină. 
Ca desert preferam brioșele cu seminţe de mac și fursecurile. 
La 19 ani nu numai că aveam un colac gros în jurul 


abdomenului, dar mă simţeam tot timpul epuizat. Am 
continuat să mă lupt cu acest efect în următorii 20 de ani, 
bând galoane de cafea și luptându-mă din răsputeri să scap 
de amorţeala generalizată care persevera indiferent câte ore 
dormeam noaptea. 

Nu am devenit însă cu adevărat conștient de ceea ce se 
întâmpla cu mine până când nu am observat o fotografie pe 
care mi-a făcut-o soţia pe când ne aflam în vacanţă cu copiii 
noștri, pe atunci în vârstă de zece, opt și respectiv patru ani, 
pe Insula Marco din Florida. Era anul 1999. 

Fotografia mă arăta adormit pe plajă, cu abdomenul 
revărsându-se de o parte și de alta a corpului meu și cu dubla 
mea bărbie odihnindu-se pe brațele mele flasce încrucișate pe 
piept. 

Am trăit atunci un șoc: nu trebuia să slăbesc doar 
câteva kilograme, așa cum credeam, ci trebuia să scap de cel 
puţin 15 kilograme depuse aproape în totalitate în jurul taliei 
mele. Oare ce credeau pacienţii mei atunci când le 
recomandam să mai slăbească ! ? Cu ce eram eu mai bun 
decât acei medici care pufăie un Marlboro în timp ce le 
recomandă pacienţilor lor să ducă un mod de viaţă sănătos ? 

Cum acumulasem aceste kilograme în exces în zona 
abdominală ? La urma urmelor, făceam zilnic jogging pe o 
distanţă de 5-8 kilometri, aveam o dietă echilibrată ce nu 
includea cantităţi excesive de carne sau de grăsimi, evitam 
gustările și alimentele de tip fast-food, și consumam cât mai 
multe cereale integrale sănătoase. Atunci de ce mă 
îngrășasem ? 

Ce-i drept, aveam suspiciunile mele. Nu putusem să nu 
remarc de-a lungul timpului că în zilele în care consumam la 
micul dejun pâine prăjită, vafe sau gogoși mă simțeam ore 
întregi adormit și letargic. In schimb, dacă mâncam o omletă 
din trei ouă cu brânză nu aveam nimic. Ce mă oprea să 
consum exclusiv astfel de alimente erau analizele de 
laborator: aveam trigliceridele la o valoare de 350 mg/dl și 
colesterolul HDL („bun”) la 27 mg/dl. Și mai eram și diabetic, 
cu o glicemie de 161 mg/dl. Cum era posibil să alerg aproape 
în fiecare zi, și totuși să fiu supraponderal și diabetic ? In mod 
evident, ceva nu era în regulă cu dieta mea ! Dintre toate 
schimbările pe care le-am făcut de-a lungul vremii în dieta 


mea alimentară cu scopul de a fi mai sănătos, cea mai 
semnificativă fusese mărirea consumului de cereale. Oare nu 
cumva acestea erau cele care mă îngrășau ? 

Revelația pe care am avut-o atunci a devenit începutul 
unei călătorii de-a lungul căreia am urmat șirul firimiturilor 
care m-au condus înapoi la starea de sănătate de la starea de 
greutate excesivă și de sănătate precară în care mă aflam. Nu 
m-am convins însă cu adevărat că dădusem peste un mare 
adevăr decât atunci când am început să observ și alte efecte, 
la o scară mult mai mare decât simpla mea experienţă 
personală. 


Lectiile învățate în urma unui experiment de 
renunțare la grâu 

Un fapt științific dovedit este că pâinea albă (indice 
glicemic 72) crește procentul de zahăr din sânge cel puţin la 
fel de mult, dacă nu chiar mai mult decât zahărul obișnuit sau 
decât fructoza (indice glicemic 59). (Glucoza crește procentul 
de zahăr din sânge până la 100, ceea ce înseamnă că are un 
indice glicemic de 100. Procentul de creștere a zahărului din 
sânge în urma ingerării unui anumit aliment determină 
indicele glicemic al alimentului respectiv.) Așa se face că 
atunci când am conceput o strategie pentru a-mi ajuta 
pacienţii supraponderali și predispuși către diabet să își 
reducă într-o manieră cât mai eficientă procentul de zahăr din 
sânge, mi s-a părut evident că cea mai simplă cale de a obţine 
acest rezultat ar fi eliminarea alimentelor care generează cea 
mai accentuată creștere a procentului de zahăr din sânge. 

Din acest punct de vedere, ei trebuie să renunțe mai 
degrabă la pâine decât la zahăr, din cauza indicelui glicemic 
mai mare al acesteia. In acest scop, am creat o broșură în 
care am explicat cum pot fi înlocuite alimentele pe bază de 
grâu cu alimente integrale cu indice glicemic redus, pentru a 
crea astfel o dietă sănătoasă. 

Le-am indicat apoi pacienţilor mei că îi aștept pentru 
noi analize ale sângelui după trei luni. Așa cum am anticipat, 
cu foarte rare excepţii, zahărul (glucoza) din sânge a scăzut 
de cele mai multe ori de la nivelul specific diabetului (126 
mg/dl sau mai mare) la cel normal. Așa este: diabetul poate fi 
inversat. In marea majoritate a cazurilor, această boală poate 


fi vindecată (nu doar gestionată) prin simpla eliminare a 
carbohidraţilor din dieta alimentară, îndeosebi a celor din 
grâu. În plus, mulţi dintre pacienţii mei au slăbit 10, 15 sau 
chiar 20 de kilograme. 

Au existat însă și efecte pe care nu le-am anticipat. 

Pacienţii mi-au declarat că le-au dispărut refluxul 
stomacal acid (aciditatea la stomac), crampele, diareea și 
sindromul colonului iritabil. Nivelul lor energetic s-a 
îmbunătăţit, s-au putut concentra mai bine și au dormit mai 
profund. Eczemele și iritaţiile le-au dispărut, inclusiv unele pe 
care le aveau de ani de zile. Durerile artritice și reumatoide s- 
au redus sau au dispărut, permițându-le să își diminueze sau 
să elimine complet medicamentele cu efecte secundare 
extrem de neplăcute folosite pentru tratarea lor. Simptomele 
astmatice s-au redus sau au dispărut la rândul lor, 
permițându-le să renunţe la aparatele de inhalat. Sportivii mi- 
au declarat că au obţinut performanţe mai bune. 

Așadar, printre rezultatele obținute prin renunţarea la 
produsele din făină de grâu s-au numărat: mai multă supleţe; 
o gândire mai clară; îmbunătăţirea funcţionării intestinelor, a 
plămânilor și a încheieturilor, iar aceste rezultate au fost 
extrem de consistente (cu alte cuvinte, le-am obţinut în mod 
repetat, cu toți pacienţii cărora le-am recomandat să renunţe 
la făina de grâu). Cu siguranţă, astfel de rezultate justifică 
micul efort de a renunţa la aceste produse. 

Un alt argument care m-a convins că am dreptate să le 
recomand pacienţilor mei renunţarea la produsele din făină de 
grâu a fost ceea ce s-a întâmplat în cazul celor care au 
renunţat la aceste produse, iar apoi și-au permis mici 
indulgențe, de pildă să consume doi biscuiţi la o petrecere. 
După numai câteva minute, ei au făcut diaree, li s-au umflat 
încheieturile, au avut dureri sau amețeli. Acest fenomen s-a 
repetat de asemenea de nenumărate ori, în cazul tuturor celor 
care au încercat să consume din nou produse pe bază de 
grâu, chiar și în cantități mici. 

Așa se face că ceea ce a început ca un simplu 
experiment de reducere a zahărului din sânge s-a transformat 
într-un veritabil fenomen cu efecte multiple și profund 
benefice asupra stării de sănătate și asupra greutăţii 


corporale care nu încetează să mă uimească inclusiv la ora 
actuală. 


O grâu-ectomie radicală 

Pentru mulţi oameni, ideea de a renunța complet la 
produsele pe bază de grâu din alimentaţia lor pare la fel de 
dureroasă (cel puţin din punct de vedere psihologic) ca și 
aceea de a face o obturaţie de canal dentar fără anestezie. In 
cazul unora, procesul poate genera efecte secundare 
neconfortabile similare cu cele care rezultă în urma renunțării 
la fumat sau la alcool. Și totuși, această procedură este 
absolut inevitabilă pentru ca pacientul să se poată vindeca. 

Cartea de față explorează posibilitatea ca majoritatea 
problemelor de sănătate de care suferă americanii, de la 
starea de oboseală generalizată la artrită, tulburări 
gastrointestinale sau obezitate, să își aibă originea în 
nevinovata brioșă sau în inocentele rulouri cu scorțișoară pe 
care le consumă la cafea în fiecare dimineaţă. 

Vestea bună este că există un remediu pentru această 
condiţie pe care eu am numit-o „burtă de grâu”, dar căreia i- 
am putea spune la fel de bine „creier îndopat cu covrigei”, 
„intestine îngrășate cu gogoși” sau „fălci provocate de 
biscuiţi”. 

Ca să nu lungim vorba, eliminarea acestui aliment care 
a făcut parte secole la rând din cultura umană te va face să 
devii mai suplu, mai deștept, mai rapid și mai fericit. Indeosebi 
pierderea în greutate se va derula într-un ritm pe care nu ţi-l 
imaginai posibil. Mai mult decât atât, nu numai că vei scăpa 
de grăsime, dar vei elimina partea cea mai vizibilă a acesteia, 
cea care inhibă secreția insulinei și care conduce la diabet, la 
inflamații și la o mare stânjeneală: grăsimea abdominală. Ca și 
cum toate acestea nu ar fi de ajuns, procesul nu se bazează 
deloc pe privarea de hrană sau pe înfometare, iar efectele 
sale secundare asupra stării de sănătate sunt multiple și 
extrem de benefice. 

De ce recomand eu renunțarea la făina de grâu, și nu la 
zahăr sau la alte alimente, cum ar fi de pildă celelalte 
cereale ? Voi explica în capitolul următor prin ce se 
deosebește grâul de celelalte cereale moderne în ceea ce 
privește capacitatea sa de a se transforma rapid în zahăr 


atunci când ajunge în sânge. Peste toate, această cereală are 
caracteristici genetice puţin înțelese și studiate, precum și 
capacitatea de a da dependenţă, făcându-ne să ne dorim să 
mâncăm din ce în ce mai mult. Studiile științifice au dovedit că 
grâul are o legătură directă cu zeci de alte boli decât cele 
asociate cu greutatea excesivă, iar partea cea mai dramatică 
este că s-a infiltrat în aproape toate aspectele dietei noastre. 
Eu nu contest că renunţarea la zahărul rafinat ar putea fi o 
idee foarte bună, căci acest aliment nu oferă aproape niciun 
beneficiu nutriţional și are un impact negativ asupra zahărului 
din sânge. Totuși, dacă ar fi să stabilim un raport calitate-pret- 
eficiență, renunțarea la produsele din făină de grâu reprezintă 
cel mai probabil pasul cel mai ușor și mai eficace pe care îl 
poţi face pentru a-ţi prezerva sănătatea și talia suplă. 


CAPITOLUL 2 


Este bun ca pâinea caldă. 
Miguel Cervantes, 
Don Quijote 


Brioșele nu mai sunt cele pe care ţi le făcea 
bunica: crearea grâului modern 

Făina de grâu poate fi găsită în aproape toate 
alimentele din dieta americană, mai mult decât orice alt 
aliment (inclusiv decât zahărul, grăsimea sau sarea). Acest 
trend a început încă înainte de anii 50. La ora actuală, grâul a 
devenit atât de omniprezent în dieta noastră încât a ajuns să 
ni se pară indispensabil pentru stilul nostru de viață. Ce gust 
ar mai avea ouăle fără pâine prăjită, prânzul fără câteva felii 
de pâine, berea fără covrigei, un picnic fără hot dogs, alcoolul 
fără săratele, humusul fără pâine libaneză, somonul afumat 
fără chiflă sau plăcinta de mere fără crustă ? 


Dacă e marti, trebuie să servim grâu 

Am măsurat odată, din pură curiozitate, lungimea 
standului de pâine și produse de patiserie din supermarketul 
meu local: aceasta măsura nu mai puţin de 23 de metri. 

Cu alte cuvinte, într-un spațiu cu o lungime de 23 de 
metri cumpărătorii pot achiziţiona pâine albă, integrală, cu 
multicereale, din șapte cereale, de secară, de orz, din aluat 
acru, pâine italiană, franțuzească, baghete, rulouri din făină 
albă, rulouri cu stafide, rulouri cu brânză, rulouri cu usturoi, 
pâine din seminţe de in, pâine libaneză, chifle de diferite 
feluri, inclusiv cu seminţe de in, chifle pentru hamburgeri și 14 
varietăți de chifle pentru hot dogs. Și nu am pus la socoteală 
produsele de patiserie și cei cinci metri de standuri pe care se 
vând produse „artizanale” din făină de grâu. 

Mai e apoi standul de „gustări”, pe care există peste 40 
de tipuri de săratele și biscuiţi și 27 de tipuri de covrigei. 
Standul de produse crocante conţine alte câteva zeci de 
specialităţi, la fel ca și cel de brânzeturi ambalate. 

Cerealele pentru micul dejun reprezintă un univers în 
sine, având propriul lor stand în orice supermarket. 


Mai sunt apoi standurile cu paste și macaroane de toate 
felurile: spaghete, lasagna, penne, spirale, scoici, paste din 
făină integrală, paste verzi cu spanac, paste portocalii cu roșii, 
paste cu ou, cușcuș și paste late. 

De fapt, cu excepţia raionului de detergenţi și săpunuri, 
cu greu poţi găsi vreun raft care să nu conţină produse din 
făină de grâu. Cu greu îi putem învinovăţi pe americani că au 
permis acestui produs să le domine dieta alimentară ca niciun 
altul. La urma urmelor, aproape tot ceea ce consumăm 
conţine făină de grâu. 

Culturile de grâu au devenit astăzi prevalente, nefiind 
depășite decât de cele de porumb. Grâul este de departe cel 
mai consumat aliment de pe glob, reprezentând 20% din 
totalul caloriilor consumate de oameni. 

Din punct de vedere financiar, el reprezintă fără 
îndoială un succes greu de egalat. La urma urmelor, în câte 
alte feluri ar putea transforma un producător o materie primă 
care nu valorează decât câţiva cenți într-un produs finit în 
valoare de 3,99 dolari care se află pe primele locuri în 
preferințele consumatorilor și peste toate, susținut de 
Asociaţia Americană a Inimii ? De cele mai multe ori, costul 
marketingului acestor produse îl depășește pe cel al 
ingredientelor propriu-zise ! 

Alimentele preparate parţial sau total din făină de grâu 
pentru micul dejun, prânz, cină și gustări au devenit coloana 
vertebrală a dietei americane, făcându-i fericiți pe membrii 
Departamentului pentru Agricultură al Statelor Unite, 
Consiliului pentru Cereale Integrale, Consiliului pentru Grâu 
Integral, Asociaţiei Dietetice Americane, Asociaţiei Americane 
a Diabetului și Asociaţiei Americane a Inimii. Aceștia sunt 
fericiți cel mai probabil la gândul că mesajul lor: „Consumaţi 
cât mai multe cereale integrale sănătoase” a avut un impact 
atât de răsunător în conștiința americanilor. 

In acest caz, cum se face că această plantă aparent 
benefică, ce a susținut atâtea generaţii de oameni, a căpătat 
peste noapte efecte atât de dăunătoare ? Pe de o parte, grâul 
modern nu mai este de mult aceeași plantă pe care o 
consumau strămoșii noștri. De-a lungul secolelor, el nu a 
evoluat prea mult în mod natural, dar în ultimii 50 de ani s-a 
schimbat dramatic, sub influența oamenilor de știință 


specializați în agricultură. Boabele de grâu au fost hibridizate, 
încrucișate și modificate genetic pentru ca plantele rezultate 
din ele să devină rezistente la condiţiile de mediu, cum ar fi 
seceta sau agenţii patogeni precum ciupercile. Dar principalul 
scop al acestor modificări genetice a fost creșterea recoltei la 
hectar. Recolta medie a unei ferme nord-americane moderne 
este de zece ori mai mare decât cea a unei ferme de acum un 
secol. Această creștere atât de enormă a necesitat modificări 
genetice masive, inclusiv reducerea înălțimii acestei plante 
care cândva era înaltă și mândră la „grâul pitic” actual, care 
nu mai depășește o înălțime de 45 de centimetri. Așa cum vei 
vedea în continuare, există întotdeauna un preț de plătit 
pentru astfel de modificări genetice. 

In cele câteva decenii de după Prohibiţie, grâul a trecut 
prin nenumărate transformări. Știința geneticii a progresat 
mult în ultimii 50 de ani, permițându-i omului să intervină mult 
mai rapid decât influența lentă a naturii. In acest fel, ritmul 
schimbărilor a crescut exponențial. Structura genetică a 
brioșei cu mac pe care o consumi zilnic și-a atins condiţia 
curentă în urma unui proces de accelerare evoluționistă care 
dacă ar fi fost aplicat omului, acesta ar fi ajuns la actuala sa 
formă încă din Pleistocen. 


De la terciul natufian la rulourile găurite 

“Dă-ne nouă astăzi pâinea noastră cea de toate zilele.” 

Așa spune Biblia. In Deuteronom, Moise descrie Țara 
Promisă ca pe „un ţinut al pâinii, orzului și viilor”. Pâinea este 
un element central al multor ritualuri religioase. Evreii 
celebrează Paștele cu matzo din aluat fără drojdie pentru a 
comemora fuga israeliților din Egipt. Creștinii consumă vafe 
care simbolizează trupul lui Christos. Musulmanii consideră 
naan-ul din aluat fără drojdie sacru, insistând că trebuie 
păstrat și că nu trebuie aruncat niciodată în public. În Biblie, 
pâinea apare frecvent în metaforele care descriu vremea 
recoltei, a abundenței, a eliberării de foamete și chiar a 
mântuirii. 

Există expresii care vorbesc despre ruperea pâinii între 
prieteni și membrii familiei. Despre orice lucru nou și romantic 
se spune că este „cel mai bun lucru de la inventarea pâinii 
feliate”. „A lua pâinea de la gura cuiva” înseamnă a priva 


persoana respectivă de o necesitate fundamentală. Pâinea 
este un simbol al dietei universale a omului: chapati în India, 
tsoureki în Grecia, pita în Orientul Mijlociu, aebleskiver în 
Danemarca, naan bya în Birmania, gogoșile glazurate în 
Statele Unite. 

In aceste condiţii, ideea că un aliment atât de 
fundamental și de profund înrădăcinat în cultura umană este 
rău pentru sănătatea noastră pare de-a dreptul ridicolă și 
nelalocul ei. In realitate însă, pâinea modernă nu mai are 
aproape nimic de-a face cu pâinea pe care o scoteau din 
cuptor strămoșii noștri. Grâul s-a schimbat la fel de mult ca un 
Cabernet Sauvignon modern produs la viile din Napa, care nu 
mai seamănă deloc cu produsul fermentat în secolul IV î.Ch. 
de către producătorii de vin georgieni și care a fost descoperit 
în urne funerare rămase din acele vremuri. Pâinea și celelalte 
alimente produse din făină de grâu i-au susținut pe oameni 
secole la rând, dar grâul produs de strămoșii noștri nu era 
identic cu grâul comercial modern care ajunge pe mesele 
noastre sub forma produselor făinoase. De la grâul sălbatic 
cules de oamenii primitivi și până în prezent, această plantă a 
evoluat, dezvoltând peste 25.000 de varietăţi, toate în urma 
intervenţiei omului. 

In ultimele zile ale Pleistocenului, în jurul anului 8500 
î.Ch., cu mii de ani înaintea apariţiei creștinilor, evreilor și 
musulmanilor pe pământ, inclusiv a imperiilor egiptean, grec 
și roman, natufienii erau o populație seminomadă care 
rătăcea prin Semiluna Fertilă (un ţinut pe care se află astăzi 
Siria, lordania, Libanul, Israelul și Irakul) și care își suplimenta 
alimentația bazată în principal pe vânătoare și cules prin 
recoltarea unor plante indigene. 

Natufienii recoltau strămoșul grâului modern (grâul 
einkorn) care creștea sălbatic pe câmpiile întinse. Oamenii 
consumau carnea vânatului și a păsărilor, pe care o 
completau cu fructe și cereale crescute liber. Relicvele 
arheologice excavate în șiruri precum cel de la Tell Abu 
Hureyra din centrul Siriei moderne sugerează că acei oameni 
primitivi aveau unelte pentru recoltat și măcinat precum 
seceri și mojare, inclusiv spaţii de depozitare a hranei 
recoltate. Rămășițe ale grâului recoltat în acele timpuri au fost 
găsite în șirurile arheologice de la Tell Aswad, lerihon, Nahal 


Hemar, Navali Cori și altele. Grâul era măcinat manual, după 
care era consumat sub formă de terci. Conceptul de pâine 
modernă, preparată dintr-un aluat crescut cu drojdie, nu a 
apărut decât peste câteva mii de ani. 

Natufienii recoltau grâul sălbatic einkorn și este posibil 
să fi păstrat anumite seminţe pentru a le putea semăna în 
locurile alese de ei. In cele din urmă, grâul einkorn a devenit o 
componentă fundamentală a dietei natufiene, reducând astfel 
nevoia de vânătoare și de culegere a fructelor sălbatice. 
Trecerea de la culegerea roadelor plantelor sălbatice la 
cultivarea lor deliberată a schimbat comportamentul migrator 
al acestei populaţii, care a început să își creeze noi unelte, un 
nou limbaj și o cultură nouă. Așa a apărut agricultura, un mod 
de viață care necesita un angajament pe termen lung și o 
așezare mai mult sau mai puţin permanentă în același loc, 
moment decisiv în nașterea civilizației umane de mai târziu. 
Cultivarea cerealelor și a altor plante a condus la obţinerea 
unui surplus de hrană care le-a permis oamenilor să se 
specializeze în diferite ocupaţii, să se organizeze politic și să 
își creeze o cultură mult mai complexă. (Prin contrast, absenţa 
agriculturii a împiedicat dezvoltarea culturală, reducând-o la 
un mod de viaţă primitiv de genul celui neolitic.) 

De-a lungul celor zece mii de ani în care grâul a ocupat 
un loc proeminent în peșterile, colibele și casele oamenilor, 
dar mai ales pe mesele lor, varietatea einkorn s-a transformat, 
devenind mai întâi varietatea emmer, apoi Triticum aestivum, 
dar această evoluție a fost foarte lentă. De pildă, grâul din 
secolul XVII nu diferea cu nimic de cel din secolul XVIII, care 
nu diferea nici el prea mult de grâul din secolul XIX sau din 
prima jumătate a secolului XX. Dacă te-ai fi plimbat cu carul 
tras de boi pe câmpurile din aceste secole, ai fi văzut lanuri 
întregi de grâu înalt de 1.20 m, de culoarea ambrei, ondulate 
de vânt. Eforturile bazate pe încercări și erori ale oamenilor de 
a încrucișa speciile de grâu au condus la mici modificări de la 
un an la altul, unele având succes, dar marea majoritate nu, 
astfel încât nici chiar cea mai atentă privire nu ar fi putut face 
vreo deosebire între grâul cules la începutul secolului XX de 
cel cultivat cu multe secole în urmă. 

De-a lungul secolului al XIX-lea și la începutul secolului 
XX grâul nu s-a schimbat prea mult, la fel ca în secolele 


precedente. Făina de grâu Pillsbury's Best XXXX pe care o 
folosea bunica prin anii '40 pentru faimoasele ei brioșe cu 
cremă nu diferea aproape deloc de făina pe care o folosea 
străbunica ei cu 60 de ani înainte sau de cea a strămoșilor 
acesteia care au trăit cu două secole înainte. Ce-i drept, 
măcinarea grâului a devenit mai mecanizată în secolul XX, 
ceea ce a permis obţinerea unei făini mai fine pe o scară mai 
largă, dar structura de bază a acestei făini era mai mult sau 
mai puţin aceeași. 

Acest proces de evoluţie extrem de lentă s-a încheiat în 
a doua jumătate a secolului XX, când a explodat o întreagă 
varietate de metode moderne de hibridizare ce au transformat 
în întregime această plantă. Ceea ce numim astăzi grâu s-a 
schimbat dramatic faţă de ceea ce numeau astfel părinţii și 
bunicii noștri, nu datorită forţelor naturii, secetelor sau bolilor, 
respectiv luptei pentru supraviețuire de care vorbește Darwin, 
ci datorită intervenţiei umane directe. În consecinţă, grâul a 
suferit o transformare mai drastică decât Joan Rivers (referire 
sarcastică la o actriță americană celebră pentru operațiile de 
chirurgie estetică ce i-au schimbat înfățișarea, făcând-o să 
pară mai tânără), fiind - ca să zicem așa - tăiat și lipit la loc 
într-o manieră complet unică și practic de nerecunoscut dacă 
o comparăm cu originalul. Și totuși, această plantă a păstrat 
același nume: grâu. 

Modificarea  caracteristicilor genetice ale grâului 
modern au urmărit obținerea unor atribute noi: creşterea 
cantităților obținute la hectar, reducerea costurilor de 
producție și obținerea unui produs final care să se deterioreze 
mai greu. De-a lungul acestui proces economic, nimeni nu și-a 
pus vreodată întrebarea dacă aceste schimbări sunt 
compatibile sau nu cu sănătatea oamenilor. Așadar, grâul s-a 
transformat de-a lungul istoriei sale, iar cea mai mare parte a 
acestor transformări s-au produs în ultimii 50 de ani, acestea 
depășindu-le probabil pe toate cele care s-au produs în ultimii 
5.000 de ani. 

Prin urmare, o felie de pâine, un biscuit sau o clătită din 
zilele noastre nu mai au aceeași compoziţie ca cele de acum o 
mie de ani, ba nici măcar ca cele de pe vremea bunicilor 
noștri. Deși arată la fel și au mai mult sau mai puţin același 
gust, compoziţia lor biochimică este diferită. Micile diferențe 


dintre structura proteică a proteinei de grâu pot echivala cu 
diferenţa dintre o reacţie imunitară devastatoare la aceste 
proteine și absenţa oricărei reacții a sistemului imunitar. 


Grâul înainte de modificarea sa de către 
geneticieni 

Grâul este o plantă cu o capacitate de adaptare la 
mediu unică. El crește la fel de ușor în lerihon, la aproape 300 
de metri sub nivelul mării, ca și în munţii Himalaya, la o 
altitudine de peste 3.000 de metri. Gama latitudinilor la care 
crește este la fel de largă, întinzându-se din nordul îndepărtat, 
cum ar fi Norvegia (65 de grade latitudine nordică), până în 
Argentina (45 de grade latitudine sudică). Numai în Statele 
Unite grâul este cultivat pe 60 de milioane de acri de teren 
agricol, areal egal cu statul Ohio. La scară globală, el este 
cultivat pe un areal de zece ori mai mare, respectiv de două 
ori mai mare decât Europa de vest. 

Prima varietate cunoscută de grâu sălbatic, iar apoi 
cultivat, a fost grâul einkorn, strămoșul tuturor varietăților 
ulterioare. Grâul einkorn are cel mai simplu cod genetic dintre 
toate varietățile de grâu, conţinând doar 14 cromozomi. Cu 
aproximativ 3.300 de ani î.Ch. acest grâu dur și rezistent la 
temperaturi scăzute era foarte popular în Europa. Era 
perioada micii glaciaţiuni tiroliene. Oamenii care trăiau în 
această perioadă în Europa sunt cunoscuţi astăzi sub numele 
de Otzi. Examinarea conţinutului intestinal al unui astfel de 
vânător din neoliticul târziu mumificat în mod normal în urma 
unui atac și îngheţ ghețarii din Alpi a scos la iveală rămășițele 
parțial digerate ale unei lipii din aluat fără drojdie făcută din 
grâu einkorn împreună cu alte plante și carne de vânat. 

La scurt timp după cultivarea primei varietăţi de grâu 
einkorn a apărut în Orientul Mijlociu varietatea emmer, 
produsul natural al încrucișării grâului einkorn cu o altă plantă 
sălbatică: Aegilops speltoides sau „iarba caprei”. larba caprei 
și-a adăugat codul genetic la cel al grâului einkorn, încrucișare 
în urma căreia a rezultat grâul emmer, o varietate mai 
complexă, cu 28 de cromozomi. Plantele precum grâul au 
capacitatea de a păstra suma genelor strămoșilor lor. Este ca 
și cum, în momentul conceperii tale, cei 46 de cromozomi ai 
mamei s-ar fi adăugat celor 46 de cromozomi ai tatălui, 


rezultând un total de 92 de cromozomi în cazul tău. De bună 
seamă, acest proces nu se întâmplă în cazul speciilor 
superioare. Această însumare cumulativă a cromozomilor din 
plante este numită poliploidie. 

Grâul einkorn și succesorul său evoluționist, grâul 
emmer, și-au păstrat popularitatea timp de câteva mii de ani, 
perioadă suficient de lungă pentru a le permite să devină 
simboluri alimentare și religioase, chiar dacă producţiile 
obţinute la hectar și caracteristicile lor organoleptice nu se 
comparau cu cele ale grâului modern (din acele făini 
rudimentare și dense ar fi ieșit o ciabatta groaznic de rea la 
gust). Cel mai probabil la grâul emmer s-a referit Moise în 
afirmaţiile sale biblice, și tot la el fac referire și celelalte 
mențiuni kussemeth din Biblie. Această varietate a persistat 
până la apariţia Imperiului Roman. 

Sumerienii, despre care se crede că au fost prima 
populaţie a lumii care a creat un limbaj scris, ne-au lăsat 
moștenire zeci de mii de tăblițe cu cuneiforme. Aceste 
pictograme scrijelite pe tăblițe din lut, datând din anii 3000 
î.Ch., descriu - între altele - inclusiv rețete de pâine și patiserie 
preparate dintr-o făină obţinută prin măcinarea grâului emmer 
în mojar cu ajutorul unui pistil, ori a unei mori manuale. 
Procesul de măcinare era extrem de laborios, așa că era 
facilitat prin adăugarea de nisip, care se regăsea în produsul 
final, ceea ce explică dinţii destul de deterioraţi ai vechilor 
sumerieni mumificați. 

Culturile de grâu emmer au înflorit în Egiptul antic, 
având un ciclu de creștere adaptat la cel al revărsărilor Nilului. 
Se crede că egiptenii au fost primii care au inventat creșterea 
aluatului prin adăugarea de drojdie. Când au fugit din Egipt, 
evreii au uitat să ia cu ei rezerve de drojdie, fiind nevoiţi să 
consume pâinea din grâu emmer sub formă de lipie 
necrescută. 

De-a lungul mileniilor care au precedat timpurile ibrice, 
grâul emmer cu 28 de cromozomi (Triticum turgidum) s-a 
încrucișat în mod natural cu o altă plantă, Triticum tauschii. 
Din această încrucișare a rezultat o altă varietate primordială 
de grâu, Triticum aestivum, cea mai apropiată din punct de 
vedere genetic de ceea ce numim la ora actuală grâu. Întrucât 
conţine suma totală a conţinutului cromozomial a trei plante, 


cu un total de 42 de cromozomi, ea este cea mai complexă 
din punct de vedere genetic dintre acestea. De aceea, este și 
cea mai „pliabilă” din punct de vedere genetic, trăsătură de 
care s-au putut folosi din plin cercetătorii din domeniul 
geneticii din secolul XX. 

De-a lungul timpului, specia Triticum aestivum a produs 
recolte mai bogate și a generat o făină mai ușor de copt, 
depășindu-și cu mult strămoșii: varietățile einkorn și emmer. 
In numeroasele secole care au urmat, Triticum aestivum nu s- 
a schimbat prea mult. La mijlocul secolului al XVIII-lea, 
botanistul și biologul suedez Carolus Linnaeus, părintele 
sistemului linnean de catalogare a speciilor de plante, a 
enumerat cinci varietăţi diferite de grâu din genul Triticum. 

In Lumea Nouă grâul nu a apărut în mod natural, ci a 
fost introdus de Cristofor Columb, al cărui echipaj a semănat 
câteva semințe în Puerto Rico, în anul 1493. Exploratorii 
spanioli ai Mexicului au adus accidental câteva seminţe de 
grâu într-un sac cu orez în anul 1530, iar mai târziu au 
semănat această plantă în sud-vestul Statelor Unite. Cel care 
a dat numele Capului Cod și care a descoperit Via Marthei, 
Bartholomew Gosnold, a fost și primul om care a adus grâul în 
New England, în anul 1602, fiind urmat la scurt timp de către 
Pelerini, care au transportat seminţe de grâu pe vasul 
Mayflower. 


Adevăratul grâu 

Ce varietate de grâu creştea acum 10.000 de ani, fiind 
recoltată manual de pe câmpurile sălbatice ? Această 
întrebare simplă mi-a condus pașii în Orientul Mijlociu, sau mai 
precis la o fermă organică micuță din vestul statului 
Massachusetts. 

Am găsit-o aici pe Elisheva Rogosa. Aceasta nu este 
doar o cercetătoare și o profesoară, ci și o fermieră organică 
ce militează pentru o agricultură naturistă și sustenabilă, 
fondatoare a organizaţiei Conservarea Grâului Primordial 
(www.growseed.org), cu scopul de a prezerva (așa cum îi 
spune și numele) vechile culturi și de a folosi în agricultură 
principiile organice. După ce a trăit în Orientul Mijlociu timp de 
zece ani și după ce a lucrat cu banca cu capital iordanian, 
israelit și palestinian GenBank într-un proiect de colectare a 


boabelor de grâu străvechi aproape dispărute, Eli s-a întors în 
Statele Unite cu semințe provenite de la plante care erau 
cultivate în Egiptul antic și în Cannan. De atunci, ea și-a 
consacrat eforturile cultivării acestor seminţe originale și 
prezervării moștenirii lor genetice. 

Primul meu contact cu doamna Rogosa a început printr- 
un schimb de email-uri ce a rezultat în urma unei solicitări din 
partea mea de a achiziţiona un kilogram de boabe de grâu 
einkorn. Eli nu s-a putut abţine să nu îmi ofere anumite 
explicaţii suplimentare referitoare la recolta ei unică, care nu 
se referea pur și simplu la o varietate străveche de grâu. Ea 
mi-a descris gustul pâinii din grâu einkorn ca fiind „bogat, 
subtil, cu o savoare mai complexă” care se deosebește de 
gustul pâinii din făină obișnuită de grâu, care seamănă după 
părerea ei cu cel al cartonului. 

Eli refuză să accepte ideea că produsele din făină de 
grâu ar putea fi nesănătoase, preferând să dea vina pentru 
efectele nocive ale grâului modern pe metodele agriculturii 
din ultimele decenii, menite să sporească cu orice preţ 
recoltele și profitul cultivatorilor. Ea consideră soluţia ideală 
revenirea la cultivarea în condiţii organice a grâului einkorn și 
emmer, și înlocuirea pe această cale a grâului industrial 
modern. 

Acest proces de evoluţie graduală a continuat lent timp 
de mii de ani. 

La ora actuală, varietățile de grâu einkorn, emmer și 
varietatea sălbatică și cea cultivată de Triticum aestivum au 
fost înlocuite cu mii de plante derivate genetic de oamenii 
moderni din Triticum aestivum, din Triticum durum (pentru 
paste) și din Triticum compactum (pentru făinurile foarte fine 
folosite la prăjituri și la alte produse). Singurele surse de grâu 
einkorn sau emmer sunt câmpurile sălbatice și culturile 
modeste din Orientul Mijlociu, din sudul Franţei și din nordul 
Italiei. Datorită procesului de hibridizare creat de oameni, 
speciile moderne de Triticum diferă prin sute, poate chiar mii 
de gene de strămoșul lor natural, grâul einkorn. 

Grâul Triticum modern este produsul unor încrucișări 
menite să genereze producții mai mari la hectar și o rezistență 
mai bună la secetă, la boli și la căldură. De fapt, oamenii au 
modificat într-o măsură atât de mare structura genetică a 


grâului încât această plantă nu mai este capabilă la ora 
actuală să supravieţuiască într-un mediu sălbatic fără suportul 
îngrășămintelor chimice și al pesticidelor. (Imaginează-ţi 
această situaţie bizară în lumea animalelor domestice: 
crearea unor animale incapabile să supravieţuiască fără 
asistența omului - de pildă fără un anumit tip de hrană 
preparată special pentru ele.) 

Diferențele dintre grâul consumat de natufieni și ceea 
ce numim grâu noi, oamenii secolului XXI, sunt vizibile cu 
ochiul liber. Varietăţile originale de grâu einkorn și emmer 
aveau seminţele aproape lipite de spic și acoperite cu pleavă. 
Cele moderne au semințele mult mai distanţate de spic, fapt 
care le face mult mai ușor de separat de pleavă. Această 
caracteristică a putut fi obţinută prin manipularea genelor Q și 
Tg. Există însă și alte diferenţe, chiar mai evidente decât 
aceasta. Astfel, grâul modern este mult mai scurt. Vechile 
lanuri romantice de altădată în care grâul creștea înalt, 
unduindu-se în bătaia vântului, au fost înlocuite astăzi cu o 
varietate de grâu „pitic” sau „semipitic”, care nu crește mai 
mult de 30-50 de centimetri, cu același scop de a crește 
recolta la hectar. 


„Mic” este noul „mare” 

Incă de când oamenii au început să practice agricultura, 
țăranii și fermierii au făcut tot ce le-a stat în puteri pentru a-și 
spori recoltele. Timp de secole la rând, principalul mijloc de 
sporire a recoltei a fost căsătoria cu o femeie care primea ca 
zestre de la părinţii ei câţiva acri de teren agricol, la care se 
adăugau adeseori câteva capre și un sac de orez. In secolul 
XX au fost inventate mașinile mecanizate de semănat și 
recoltat, care au înlocuit puterea animală și au crescut 
eficiența în agricultură, reducând în același timp efortul 
investit de om. In acest fel, recoltele la hectar au crescut 
considerabil. In timp ce producţia Statelor Unite a fost 
întotdeauna suficientă pentru a asigura necesarul populaţiei 
(distribuţia recoltelor fiind limitată mai degrabă de sărăcia 
cumpărătorilor decât de lipsa cererii), multe alte naţiuni din 
lume au fost incapabile să își hrănească populaţia, fapt care a 
condus la o răspândire destul de largă a foametei în lume. 


În epoca modernă, oamenii au încercat să sporească și 
mai mult recolta la hectar prin crearea de seminţe noi, prin 
încrucișarea diferitelor varietăți de grâu între ele sau cu alte 
plante și prin crearea în laborator a unor varietăţi genetice 
noi. Metodele de hibridizare presupun folosirea unor tehnici 
precum introgresiunea sau „încrucișarea inversată”, în care 
progeniturile unei plante sunt încrucișate cu părinţii lor, cu 
varietăți diferite de grâu sau chiar cu alte plante. Astfel de 
metode au fost descrise pentru prima dată încă din anul 1866, 
de către preotul și botanistul austriac Gregor Mendel, dar nu 
s-au răspândit cu adevărat decât la jumătatea secolului XX, 
când conceptele de heterozigozitate și dominare a genelor au 
devenit mai bine înţelese. După eforturile timpurii ale lui 
Mendel, geneticienii au creat tehnici elaborate pentru a obţine 
caracteristicile dorite, deși chiar și la ora actuală procesul încă 
mai necesită numeroase încercări și erori. 

Cea mai mare parte a făinii de grâu folosită la ora 
actuală pentru prepararea pâinii în întreaga lume provine 
dintr-o varietate de grâu creată de Centrul Internaţional 
pentru îmbunătăţirea  Porumbului și  Grâului (IMWIC - 
International Maize and Wheat Improvement Center), localizat 
la est de Mexico City, la poalele lanţului oriental al munților 
Sierra Madre. In anul 1943, IMWIC a inițiat un program de 
cercetare în domeniul agriculturii printr-o colaborare cu 
Fundaţia Rockefeller și cu guvernul mexican, cu scopul de a 
ajuta Mexicul să ajungă la independenţă agricolă. Programul 
s-a transformat rapid într-un efort internaţional impresionant 
de creștere a producţiei de porumb, soia și grâu, cu scopul 
admirabil de a reduce foametea la nivel mondial. Mexicul este 
o țară ideală pentru a face experimente de hibridizare a 
plantelor, căci clima sa permite obţinerea a două recolte 
anual, fapt ce reduce la jumătate timpul necesar pentru 
hibridizare. In jurul anului 1980, aceste eforturi au permis 
obţinerea a mii de tipuri noi de grâu, cele care dau recoltele 
cele mai bogate la hectar fiind adoptate de marea majoritate 
a ţărilor, de la cele ale Lumii a Treia la cele industrializate 
moderne, inclusiv de Statele Unite. 

Una din dificultăţile practice rezolvate în timpul 
efortului făcut de IMWIC de a crește producţia la hectar a fost 
aceea că atunci când pe câmp se aplică o cantitate mare de 


îngrășăminte chimice, capul cu semințe al spicului crește până 
la proporții enorme, îndoind tulpina. Acest lucru ucide planta 
și îngreunează recoltarea. Geneticianul Norman Borlaug de la 
Universitatea din Minnesota (care a lucrat pentru IMWIC) a 
reușit să rezolve această problemă prin crearea unei specii de 
grâu pitic cu tulpina scurtă și foarte rezistentă, care îi permite 
plantei să își păstreze verticalitatea și să suporte greutatea 
masivă a seminţelor. În plus, grâul cu tulpina scurtă ajunge 
mult mai rapid la maturitate, ceea ce înseamnă un sezon de 
creștere mult mai scurt și necesitatea aplicării unei cantităţi 
mai mici de îngrășăminte. 

Realizările în domeniul hibridizării grâului obţinute de 
dr. Borlaug i-au adus acestuia titlul de „Părinte al revoluţiei 
verzi”, Medalia Prezidenţială a Libertăţii, Medalia de Aur a 
Congresului American și Premiul Nobel pentru Pace, acordat în 
anul 1970. La moartea savantului, în anul 2009, ziarul Wal 
Street Journal i-a adus următorul elogiu: „Mai mult decât 
oricine altcineva, Borlaug a demonstrat că natura nu se 
compară cu ingeniozitatea omului de a stimula procesul de 
creștere dincolo de orice limite”. Dr. Borlaug și-a văzut visul 
cu ochii: grâul său pitic a rezolvat într-adevăr problema 
foametei la nivel mondial, numai în China recoltele la hectar 
crescând de opt ori între anii 1961-1999. 

La ora actuală, grâul pitic a înlocuit majoritatea 
celorlalte varietăți de grâu în Statele Unite și în marea 
majoritate a ţărilor din lume, graţie recoltelor uriașe la hectar 
pe care le produce. Dr. Allan Fritz, profesor de hibridizare a 
grâului la Universitatea din Kansas, afirmă că în prezent peste 
99% din culturile de grâu la nivel global sunt alcătuite din 
grâu pitic și semipitic. 


Încrucișări cu efecte nocive 

Partea negativă a acestor activităţi științifice excesive 
de încrucișare (precum cele realizate de IMWIC) a fost că, în 
pofida schimbărilor dramatice aduse structurii genetice a 
grâului și a altor plante comestibile, nimeni nu a testat 
vreodată reacţia organismului uman și a celor animale la 
aceste modificări. Dorinţa cercetătorilor de a crește cu orice 
pret producţia la hectar a fost atât de mare, la fel ca și 
încrederea geneticienilor că produsele lor sunt sigure pentru 


consumul uman și la fel ca necesitatea de a rezolva cât mai 
rapid problema foametei la nivel mondial, încât aceste 
produse nou create de oamenii de știință au fost lansate pe 
piaţă fără ca cineva să mai verifice siguranța lor pentru 
sănătatea umană. 

Oamenii de știință au pornit de la premisa că de vreme 
ce plantele pe care le-au obţinut prin hibridizare și prin 
încrucișare erau în esență tot „grâu”, noile produse vor fi 
perfect tolerate de oameni. De fapt, ei resping cu dispreţ orice 
idee că plantele hibride rezultate ar putea fi toxice pentru 
consumul uman. La urma urmelor, tehnicile de hibridizare au 
fost folosite (într-o formulă ceva mai rudimentară) de secole, 
nu doar asupra plantelor, ci și asupra animalelor și chiar 
asupra oamenilor. Dacă împerechezi două varietăți de roșii, 
ceea ce obţii sunt de asemenea roșii, nu-i așa ? Atunci, care 
este problema ? Nimeni nu a ridicat vreodată chestiunea 
siguranţei pentru animale sau oameni. In cazul grâului, 
savanții au pornit de la premisa că variațiile procentului și 
structurii glutenului, modificările enzimelor și proteinelor și 
calităţile care conferă plantei rezistenţa la boli pot fi asimilate 
de oameni fără nicio consecinţă. 

Ei bine, ţinând cont de descoperirile științifice ale 
geneticienilor specializați în agricultură, aceste prezumţii par 
complet nefondate și absolut greșite. Analiza proteinelor din 
hibridul de grâu prin comparaţie cu cei doi părinţi ai săi arată 
că deși 95% din aceste proteine sunt identice, cele cinci 
procente rămase sunt absolut unice, neavând nimic în comun 
cu proteinele plantelor-mamă. Cele mai afectate de procesul 
hibridizării sunt proteinele glutenului din grâu, care suferă 
schimbările structurale cele mai mari. În cadrul unui 
experiment de hibridizare au fost identificate 14 proteine noi 
de gluten care nu erau prezente în plantele-mamă. Mai mult, 
atunci când au fost comparate cu grâul original care a crescut 
secole la rând pe pământ, varietățile moderne de Triticum 
aestivum au indicat un procent net superior de proteine de 
gluten asociate cu boala celiacă. 

Dacă multiplicăm aceste modificări cu zecile de mii de 
hibridizări la care a fost supus grâul, ne putem da seama cât 
de dramatice au fost schimbările caracteristicilor genetice ale 
acestei plante, printre altele ale structurii glutenului din ea. 


Este interesant de remarcat și faptul că aceste modificări 
genetice create prin hibridizare s-au dovedit în esenţă fatale 
pentru plantă însăși, căci miile de noi hibrizi s-au dovedit 
incapabili să supravieţuiască în sălbăticie, având nevoie de 
asistența omului în acest scop. 

Noua revoluție în agricultură bazată pe creșterea 
producţiei de grâu la hectar a fost iniţial întâmpinată cu 
scepticism de către ţările Lumii a Treia, obiecțiile fiind cele 
clasice: „Noi nu obișnuim să procedăm astfel.” Dr. Borlaug, 
eroul hibridizării grâului, a răspuns criticilor aduse noilor 
semințe de grâu, capabile să producă recolte foarte mari la 
hectar, dând vina pe creșterea explozivă a populaţiei, din 
cauza căreia agricultura intensivă a devenit o „necesitate”. 
Acest răspuns i-a redus la tăcere pe cei mai mulţi dintre critici, 
iar noile varietăţi de grâu au început să fie cultivate rapid în 
ţările în care foametea făcea ravagii, precum India, Pakistan, 
China, Columbia etc. Intr-adevăr, recoltele au crescut 
exponențial, transformând lipsurile în surplus și reducând 
dramatic costul făinii de grâu, care a devenit un produs 
accesibil tuturor. 

Cine îi poate învinovăţi pe ţărani și pe fermieri pentru 
că preferă grâul pitic hibrid care dă recolte mari la hectar ? La 
urma urmelor, cei mai mulţi dintre ei se luptă din greu cu 
dificultăţile financiare. Dacă pot obţine recolte de zece ori mai 
mari, mai ușor de recoltat și într-o perioadă de timp mai 
scurtă, de ce nu ar face-o ? 

In viitor, știința modificărilor genetice are potenţialul de 
a transforma încă și mai profund grâul. La ora actuală, 
oamenii de știință nu mai trebuie să încrucișeze plantele și să 
spere că vor obţine schimbările cromozomiale dorite. Ei pot 
insera sau extirpa în laborator genele dorite pentru a crește 
rezistenţa la boli și la pesticide, toleranța la frig sau la căldură 
și orice alte caracteristici genetice doresc. De fapt, pot 
produce plante compatibile cu anumite îngrășăminte sau 
pesticide specifice. 

Acest proces aduce mari beneficii financiare agriculturii 
la scară mare, dar și producătorilor industriali de seminţe și de 
îngrășăminte chimice precum Cargill, Monsanto și ADM, care 
pot produce semințe protejate prin patente, inclusiv 
îngrășămintele chimice corespondente (compatibile cu ele). 


La baza procesului de modificare genetică stă premisa 
că o genă poate fi introdusă în lanţul ADN fără schimbarea 
expresiei celorlalte caracteristici. Deși la prima vedere această 
premisă pare corectă, în practică ea nu se dovedește 
întotdeauna valabilă. In primul deceniu în care au început să 
fie aplicate modificări genetice nu s-a solicitat niciun test de 
siguranță pentru plantele modificate genetic, practica fiind 
considerată similară cu cea considerată sigură și benefică a 
hibridizării. Ceva mai recent, presiunile opiniei publice au 
impus crearea unor agenţii de reglementare, cum ar fi cea 
pentru alimentaţie din cadrul FDA (Administrația pentru 
Reglementarea Alimentelor și Medicamentelor din cadrul 
guvernului american), care a început sa testeze produsele 
modificate genetic înainte de lansarea lor pe piață. Totuși, 
criticii modificărilor genetice au continuat să citeze studii care 
identifică diferite probleme potenţiale generate de plantele 
modificate genetic. Astfel, testele făcute pe animale hrănite 
cu boabe de soia cu toleranţă sporită la glifosfaţi (special 
create pentru a le permite fermierilor să stropească plantele 
cu erbicidul Roundup fără a dăuna recoltei) au arătat că 
acestea produc modificări ale structurii ficatului, pancreasului, 
intestinelor și testiculelor, prin comparaţie cu animalele 
hrănite cu boabe convenţionale de soia. Concluzia a fost că 
diferențele s-au datorat aranjamentului neașteptat al ADN-ului 
plantelor în jurul genei inserate, care a condus la modificarea 
proteinelor din acest aliment, cu potenţiale efecte toxice. 

A fost nevoie de introducerea modificării genetice 
pentru ca opinia publică să conștientizeze în sfârșit 
necesitatea testelor de siguranţă pentru plantele modificate 
genetic. Semnalele de alarmă publice au determinat 
comunitatea internaţională a agricultorilor să creeze anumite 
linii directoare, precum Codex Alimentarius (adoptat în anul 
2003), un efort colectiv efectuat de Organizaţia pentru 
Alimente și Agricultură a Naţiunilor Unite și Organizaţia 
Mondială pentru Sănătate cu scopul de a determina ce recolte 
modificate genetic trebuie testate, ce tipuri de teste trebuie 
efectuate și ce indicatori trebuie măsurați. 

Din păcate, astfel de semnale de alarmă nu au fost 
trase și în anii anteriori, în perioada în care fermierii și 
geneticienii au executat mii de experimente de hibridizare. Nu 


există nicio îndoială că rearanjările genetice neașteptate în 
scopul obţinerii unor proprietăţi dezirabile, cum ar fi o mai 
mare rezistenţă la secetă sau obţinerea unui aluat mai bun, 
pot fi însoţite de modificări ale proteinelor care nu sunt 
evidente pentru simţurile exterioare. Din păcate, nimeni nu a 
studiat în mod consistent aceste efecte secundare. Eforturile 
de hibridizare continuă inclusiv la ora actuală, producând noi 
varietăți de grâu „sintetic”. Deși procesul de hibridizare nu 
este nici pe departe la fel de precis cum este cel de modificare 
genetică, el are totuși capacitatea de a activa sau de a 
inactiva anumite gene care nu au nicio legătură cu efectul 
dorit, generând caracteristici unice care nu sunt identificate în 
totalitate în momentul prezent. 

In acest fel, putem vorbi de modificări ale structurii 
grâului cu efecte indezirabile asupra organismului uman care 
nu sunt datorate inserării sau extirpării de gene, ci 
experimentelor de hibridizare efectuate înainte de inventarea 
modificărilor genetice. In ultimii ani au fost create mii de 
varietăți noi de plante care au ajuns pe mesele oamenilor fără 
ca cineva să efectueze teste de siguranţă. Implicaţiile pentru 
starea de sănătate ale acestei afirmaţii sunt atât de imense 
încât doresc să o repet: grâul modern, care a suferit sute sau 
mii de modificări genetice ale caracteristicilor sale, a devenit 
principalul aliment la nivel mondial, fără ca cineva să verifice 
cât de potrivit este pentru consumul uman. 

Dat fiind că experimentele de hibridizare nu impun 
documentarea specifică testelor efectuate pe oameni sau 
animale, este practic imposibil să mai stabilim astăzi unde, 
când și cum au fost produși hibrizii cu efecte nocive asupra 
sănătăţii noastre. Nu putem preciza nici dacă toţi hibrizii de 
grâu astfel obținuți sau numai o parte din aceștia sunt nocivi 
pentru sănătatea umană. Fiecare nouă varietate genetică 
obţinută după o rundă de hibridizare poate genera diferențe 
enorme. Să luăm de pildă exemplul bărbaților și femeilor. Deși 
structura genetică a celor două genuri umane este în cea mai 
mare parte identică, diferențele dintre ele sunt mai mult decât 
vizibile cu ochiul liber, făcând astfel ca discuţiile dintre 
partenerii de sex opus să fie mai interesante, ca să nu mai 
vorbim de întâlnirile romantice. La baza diferenţelor cruciale 
dintre bărbaţi și femei stă un singur cromozom: minusculul 


cromozom Y și cele câteva gene ale acestuia. Această 
diferenţă infimă a permis existenţa miilor de generaţii umane 
de-a lungul istoriei, a dramelor shakespeariene sau prăpastia 
care îl separă pe Homer de Marge Simpson (caracter feminin 
din serialul de desene animate Familia Simpson). 

Exact la fel se petrec lucrurile în privința acestei plante 
create genetic de oameni, plantă pe care continuăm să o 
numim „grâu”. Diferenţele genetice produse de-a lungul miilor 
de hibridizări realizate de oameni au condus la variații 
fantastice ale compoziţiei chimice, înfățișării fizice și calităţilor 
semințelor de grâu, cu consecinţe directe nu doar asupra 
caracteristicilor lor organoleptice, ci și asupra sănătății 
noastre. 


Nu mai este bun grâul? 

Dată fiind diferenţa genetică dintre grâul modern și 
predecesorii săi de-a lungul procesului evoluționist, este oare 
posibil ca varietățile anterioare de grâu, cum ar fi einkorn și 
emmer, să poată fi consumate fără a suporta efectele nedorite 
ale acestor produse ? 

j Ca să verific această ipoteză, am testat grâul einkorn. 
In acest scop, am măcinat un kilogram de semințe și am 
preparat o pâine din făina rezultată. Alternativ, am preparat o 
pâine din făină convenţională de grâu organic, folosind pentru 
ambele pâini doar făină, apă și drojdie, fără să adaug zahăr 
sau substanțe aromatizante. Făina din grâu einkorn arăta 
exact la fel ca cea din grâu convenţional integral, dar după ce 
am adăugat apă și drojdie, diferenţa dintre cele două produse 
a devenit evidentă: aluatul maroniu deschis obţinut din grâu 
einkorn s-a dovedit a fi mai puţin elastic, mai puţin plastic și 
mai grosier decât cel obţinut din grâu tradiţional, și nu a 
crescut la fel de mult. Chiar și mirosul celor două aluaturi era 
diferit, cel din grâu einkorn amintind mai degrabă de mirosul 
untului de arahide decât de cel standard. Nu a crescut decât 
foarte puţin, în timp ce cel tradițional și-a dublat volumul. Așa 
cum spunea Eli Rogosa, pâinea din făină de grâu einkorn avea 
un alt gust decât cea din făină tradiţională: avea o textură mai 
compactă, care amintea de cea a nucilor, iar gustul final care 
îți rămânea pe limbă era unul astringent. Mi-am imaginat 


imediat aceste pâini rudimentare pe mesele amoriţilor sau 
mesopotamiemilor din secolul III î.Ch. 

Personal, am o mare sensibilitate la grâu. De aceea, am 
realizat un mic experiment în care am consumat 120 de 
grame de pâine einkorn în prima zi și 120 de grame de pâine 
integrală organică modernă în a doua zi. M-am pregătit pentru 
tot ce poate fi mai rău, căci în trecut reacţiile mele la 
consumul de grâu fuseseră destul de neplăcute. 

Pe lângă observarea reacţiilor fizice directe, mi-am 
verificat glicemia după consumul fiecărei varietăți de grâu. 
Diferenţele au fost uimitoare. 

Glicemia de la care am pornit a fost de 84 mg/dl. După 
consumul de pâine din grâu einkorn ea a crescut la 110 mg/dl, 
aceasta fiind mai mult sau mai puţin reacția așteptată după 
orice consum de carbohidrați. In rest, nu am mai simțit alte 
efecte secundare perceptibile, cum ar fi senzaţia de somn, 
greaţa sau vreo durere. Pe scurt, m-am simţit cât se poate de 
bine. Uau ! 

A doua zi am repetat procedura, dar am consumat 120 
de grame de pâine integrală organică convenţională. După 
consumul acesteia, glicemia mi-a urcat de la 84 mg/dl la 167 
mg/dl. În plus, mi s-a făcut în scurt timp greață, aproape la 
limita necesităţii de a voma. Acest efect neplăcut a persistat 
timp de 36 de ore, fiind însoţit de crampe stomacale care au 
început aproape imediat și au continuat ore în șir. În acea 
noapte am dormit prost, dar am avut vise foarte vii. Nu am 
putut gândi limpede toată ziua și nu am înțeles nimic din 
studiul pe care l-am citit în dimineaţa următoare, fiind nevoit 
să recitesc de patru-cinci ori paragrafele lecturate. In cele din 
urmă m-am lăsat păgubaș. Abia la o zi și jumătate de la 
consumul pâinii am reînceput să mă simt ca de obicei. 

Am rămas extrem de impresionat de diferenţa reacţiilor 
pe care le-am avut în urma consumului de grâu primordial 
prin comparaţie cu cel de grâu modern. În mod evident, se 
petrecea ceva ciudat ! 

De bună seamă, această experienţă personală nu 
echivalează cu un test clinic, dar ridică totuși anumite 
întrebări legate de diferenţele potenţiale care există între cele 
două varietăţi de plante: grâul antic consumat de oameni 


înainte de schimbările introduse prin intervenţii genetice și 
grâul modern rezultat în urma acestora. 


CAPITOLUL 3 


Analiza grâului 

De fapt, ce consumăm noi atunci când mâncăm o felie 
de pâine organică bogată în fibre și cu multicereale, sau o 
prăjiturică Twinkie (marca unui desert foarte popular în 
America de Nord, format dintr-un baton de aluat auriu cu o 
umplutură dulce la mijloc) ? Toată lumea știe că prăjiturile 
Twinkie au un grad înalt de procesare, nefiind nici pe departe 
la fel de sănătoase ca prima alternativă, care reprezintă o 
sursă bogată în fibre și vitamine B, inclusiv în carbohidrați 
„complecși”. : 

Din păcate, lucrurile nu se opresc aici. iți propun să 
examinăm în continuare conținutul chimic al bobului de grâu, 
pentru a înţelege mai bine de ce - indiferent de forma și 
culoarea sa, de conținutul în fibre, de faptul că este sau nu 
organic - acest aliment este potenţial nociv pentru oameni. 


Grâul: un supercarbohidrat 

Transformarea grâului sălbatic care a început să fie 
cultivat încă din perioada Neoliticului în rafinatele produse de 
panificaţie și de patiserie moderne nu a fost deloc simplă. Pe 
scurt, produsele moderne nu ar fi putut fi preparate niciodată 
din aluatul produs de făina grâului din vechime. 

De pildă, dacă am încerca să preparăm o gogoașă 
umplută cu gem din făină de grâu einkorn nu am obţine decât 
o lipie tare care nu ar putea susţine niciodată umplutura și 
care ar avea un gust oribil. Geneticienii nu și-au propus să 
genereze plante noi numai cu scopul de a crește producția la 
hectar, ci și cu acela de a produce plante cu proprietăţi care 
să le permită crearea rafinatelor produse moderne. 

In medie, făina de grâu modern Triticum aestivum este 
alcătuită în proporţie de 70% din carbohidrați (raportat la 
greutate), restul compoziției fiind alcătuită din proteine și fibre 
alimentare (în proporţii mai mult sau mai puțin egale), și dintr- 
un mic conţinut de grăsimi, îndeosebi fosfolipide și acizi grași 
polinesaturați. (Interesant este faptul că grâul străvechi 
conţine mai multe proteine. De pildă, grâul emmer are un 
conţinut de proteine de cel puţin 28%.) 


Amidonul din grâu reprezintă acei carbohidrați 
complecși pe care îi laudă atât de mult dieteticienii. Cuvântul 
„complecși” se referă la faptul că acești carbohidrați sunt 
alcătuiți din polimeri (lanţuri de molecule care se repetă) 
alcătuiți din glucoza (cea mai simplă formă de zahăr), spre 
deosebire de carbohidraţii simpli cum este zaharoza, care nu 
conţin mai mult de o unitate sau două de glucoză. (Zaharoza 
este o moleculă alcătuită dintr-o moleculă de glucoză și una 
de fructoză.) Ințelepciunea convenţională, cum ar fi cea a 
medicului de familie sau a Agenţiei Americane pentru 
Alimente, afirmă că trebuie să reducem consumul de 
carbohidrați simpli precum cei conţinuţi de dulciuri și de 
băuturile carbogazoase în favoarea celui de carbohidrați 
complecși. 

75% din structura carbohidraţilor complecși din grâu 
reprezintă un lanț ramificat de unităţi de glucoză numite 
amilopectine, iar restul de 25%) reprezintă un lanț liniar de 
unităţi de glucoză numite amiloze. In aparatul gastrointestinal 
uman, atât amilopectinele cât și amilozele sunt digerate de 
enzima numită amilază din salivă și din sucurile gastrice. 
Amilopectinele sunt digerate în mod eficient de amilază și 
convertite în glucoza, în timp ce amilozele sunt mult mai greu 
digerate, o bună parte din ele ajungând în colon nedigerate. În 
acest fel, carbohidraţii complecși numiţi amilopectine sunt 
convertiți rapid în glucoza și absorbiți în sânge, fiind principalii 
responsabili pentru efectul de creștere a glicemiei din sânge. 

Și alte alimente bogate în carbohidrați conțin 
amilopectine, dar nu de același tip ca cele din grâu. Structura 
ramificată a amilopectinelor variază în funcţie de sursa ei. 
Amilopectinele din legume, așa-numitele amilopectine C, sunt 
cele mai puţin digerabile, de unde și binecunoscutul refren: 
„Consumaţi cât mai multă fasole, căci este bună pentru inimă 
și pentru starea de sănătate...”. Amilopectinele nedigerate 
ajung în colon, unde bacteriile simbiotice se bucură de un 
veritabil festin alcătuit din amidon nedigerat, producând gaze 
precum azotul și hidrogenul, indiciu care arată o incapacitate 
de digestie a zaharurilor. 

Amilopectinele B (un alt tip de amilopectine) se găsesc 
în banane și cartofi. Deși sunt mai ușor digerabile decât 
amilopectinele C din fasole, nici acestea nu sunt digerate de 


regulă în totalitate. Cele mai ușor digerabile amilopectine sunt 
cele din categoria A, respectiv din grâu. Din acest motiv, ele 
cresc și cel mai rapid glicemia din sânge, ceea ce explică de 
ce fiecare gram de produs făinos ridică glicemia mai mult 
decât fasolea sau chipsurile de cartofi. Complexe sau nu, 
amilopectinele A din grâu pot fi considerate niște 
supercarbohidraţi, respectiv o formă ușor digerabilă de 
carbohidrați care sunt mai ușor convertiți în zahăr din sânge 
decât alți carbohidrați simpli sau complecși. 

Cu alte cuvinte, nu toţi carbohidraţii acţionează la fel. 
Amilopectinele A din grâu cresc mult mai rapid glicemia 
sângelui decât alți carbohidrați complecși, ceea ce înseamnă 
că produsele făinoase sunt mai nocive pentru sănătatea 
noastră decât unii carbohidrați simpli precum zaharoza. 

Majoritatea oamenilor rămân șocați atunci când le spun 
că pâinea din făină integrală de grâu crește glicemia mai mult 
decât zaharoza. Cu excepţia unui mic aport de fibre, consumul 
a două felii de pâine integrală nu diferă cu nimic, ba de multe 
ori este chiar mai nociv decât băutul unei căni de cola sau 
decât consumul unui baton de ciocolată. 

Această informaţie nu reprezintă ceva nou. Un studiu 
efectuat în anul 1981 de către Universitatea din Toronto a 
lansat conceptul de indice glicemic care compară efectele 
carbohidraţilor asupra glicemiei. Cu cât procentul de zahăr din 
sânge după consumarea unui aliment este mai mare prin 
comparaţie cu glucoza pură, cu atât mai mare este indicele 
glicemic (IG). Studiul a arătat că IG al pâinii albe este de 69, în 
timp ce cel al pâinii integrale este de 72, iar al cerealelor 
marca Shreded este de 67, prin comparaţie cu indicele 
glicemic al zaharozei (zahărului de bucătărie), care este de 
numai 59. 

Așa este: IG al pâinii din făină integrală este mai mare 
decât cel al zahărului ! Apropo, indicele glicemic al unui baton 
Mars, care conţine nuga, ciocolată, zahăr și caramel, este de 
68, iar cel al unui baton Snickers este de 41, infinit mai bun 
decât cel al pâinii integrale. 

In realitate, din punctul de vedere al valorii zahărului 
din sânge, gradul de procesare a grâului nu contează prea 
mult. Grâul rămâne grâu, indiferent cât de procesat este, cât 
de bogat în fibre și în carbohidrați simpli sau complecși. Toate 


alimentele care conţin făină din grâu (de orice fel) generează 
o glicemie foarte ridicată. Așa cum „băieţii vor rămâne 
întotdeauna băieți”, și  amilopectinele A vor rămâne 
întotdeauna amilopectine A. Experimentele au arătat că în 
cazul voluntarilor supli și sănătoși, două felii medii de pâine 
integrală ridică glicemia sângelui cu aproximativ 30 mg/dl (de 
la 93 la 123 mg/dl), exact la fel ca pâinea albă (rafinată). În 
cazul celor cu diabet, ambele categorii de pâine ridică 
glicemia cu 70-120 mg/dl peste nivelul de pornire. 

O altă observaţie consistentă făcută de studiul de la 
Universitatea din Toronto și de studiile ulterioare este că 
pastele au un IG inferior, iar cele din grâu integral au un IG de 
numai 42, prin comparaţie cu cele din făină albă de grâu, care 
au un IG de 50. Din acest punct de vedere, pastele se 
deosebesc de alte produse făinoase, cel mai probabil din 
cauza comprimării făinii de grâu în timpul procesului de 
producţie, fapt care încetinește procesul digestiv realizat de 
amilază (pastele proaspete rulate, precum fettuccini, au 
proprietăţi glicemice similare cu cele ale pastelor presate). In 
plus, pastele sunt preparate de regulă din grâu dur (Triticum 
durum), nu din cel obișnuit (Triticum aestivum). Grâul dur este 
o varietate mai apropiată genetic de grâul emmer. Oricum, 
aceste rezultate aparent favorabile pot fi înșelătoare, căci ele 
corespund unor observaţii făcute pe durata a două ore după 
consum, iar pastele au proprietatea curioasă de a amplifica 
glicemia pe perioade de 4-6 ore după consum, ridicând-o până 
la o valoare de 100 mg/dl la persoanele care suferă de diabet. 

Aceste realităţi științifice nu au fost ignorate de către 
oamenii de știință specializaţi în agricultură și în alimentaţie, 
care au încercat să sporească prin manipulări genetice 
conţinutul de amidon rezistent al grâului (care nu este digerat 
în totalitate), reducând simultan conţinutul de amilopectine. 
Cel mai rezistent amidon cunoscut este amiloza, care 
reprezintă 40-70% din greutatea totală a anumitor varietăți 
hibride de grâu. 

Așadar, produsele din făină de grâu ridică glicemia 
sângelui mai mult decât orice alți carbohidrați, de la fasole la 
batoanele de ciocolată. Acest lucru are consecinţe importante 
asupra greutăţii corporale, întrucât glucoza este automat 
însoţită de insulină, hormonul care permite pătrunderea ei în 


celulele corpului, care o convertesc apoi în grăsime. Cu cât 
glucoza din sânge atinge un procent mai ridicat după 
consumarea unui aliment, cu atât mai multă grăsime 
depozitează celulele. De aceea, o omletă din trei ouă care nu 
generează deloc creșterea glucozei din sânge nu contribuie cu 
nimic la depunerea de grăsime, în timp ce două felii de pâine 
integrală generează o creștere masivă a glucozei din sânge, 
declanșând o secreție amplă de insulină și implicit o creștere a 
grăsimii corporale, îndeosebi în zona abdominală sau în jurul 
organelor. 

Lucrurile nu se opresc însă aici în ceea ce privește 
influența curioasă a grâului asupra glucozei din sânge. 
Creșterea conţinutului de glucoză din sânge și implicit a 
secreției de insulină generată de amilopectinele A din grâu 
durează în medie două ore, fenomenul având un moment de 
apogeu (culme) urmat de unul de lipsă (vale), când glicemia 
din sânge scade brusc. Această oscilație dramatică generează 
un veritabil montagne russe al senzaţiilor de foame și de 
saţietate care se repetă de-a lungul întregii zile. Scăderea 
glicemiei este responsabilă pentru foamea care apare la 9:00 
dimineaţa, la doar două ore după vasul cu cereale din grâu 
sau după brioșele ori clătitele consumate la micul dejun, 
urmată de poftele de la ora 11:00 (înainte de prânz), la care 
se adaugă starea de ceață mentală, de oboseală de tremurul 
generat de scăderea conţinutului de glucoză din sânge. 

Cu cât acest proces se repetă mai des, cu atât mai 
mare va fi acumularea de grăsime în interiorul corpului. 
Consecințele mecanismului de amplificare a glucozei din 
sânge, de secreție a insulinei și de depunere a grăsimilor este 
cel mai vizibil în zona abdominală. Așa apare „burta provocată 
de produsele făinoase”. Cu cât aceasta devine mai mare, cu 
atât mai slabă devine reacţia corpului la insulină, căci 
grăsimile viscerale profunde (din jurul organelor) specifice 
„burţii provocate de produsele făinoase” sunt asociate cu 
„rezistenţa” la insulină, respectiv cu solicitarea unei cantităţi 
din ce în ce mai mari de insulină pentru reducerea glicemiei 
din sânge, condiţie care conduce în timp la diabet. Mai mult, 
cu cât „burta provocată de produsele făinoase” este mai mare 
în cazul bărbaţilor, cu atât mai mult estrogen produc 
țesuturile grase și cu atât mai mari devin sânii lor. In plus, 


cresc reacţiile inflamatorii și riscul de cancer și de boli 
cardiace. 

Datorită efectului similar cu cel al morfinei pe care îl 
produce grâul (pe care îl vom comenta pe larg în capitolul 
următor) și ciclului glucoză-insulină pe care îl declanșează 
amilopectinele A, grâul este un stimulent al apetitului. În 
consecință, oamenii care elimină grâul din dieta lor consumă 
în mod automat mai puţine calorii, subiect pe care îl vom 
analiza de asemenea detaliat mai târziu în această carte. 

Dacă este adevărat că mecanismul de amplificare a 
glucozei din sânge, urmat de secreția insulinei și de 
depunerea grăsimii este una din principalele cauze care stau 
la baza creșterii în greutate, înseamnă că eliminarea grâului 
din dieta alimentară inversează acest fenomen. Ei bine, chiar 
așa stau lucrurile. 

Ani la rând s-a observat că pacienţii care suferă de 
boala celiacă și care trebuie să elimine complet alimentele 
care conţin gluten din dieta lor pentru a-și restabili sistemul 
imunitar ce nu mai funcţionează corect și care le distruge 
intestinul subţire slăbesc în mod automat. O dietă fără grâu și 
fără gluten este simultan și o dietă fără amilopectine A. 

In mod curios, această pierdere în greutate a pacienţilor 
bolnavi de boala celiacă nu se produce întotdeauna pe loc. 
Mulţi dintre ei sunt diagnosticaţi după ani de suferinţe și 
introduc schimbările în dieta lor când sunt într-o stare de 
malnutriție severă, datorată diareii prelungite și absorbției 
incorecte a substanțelor nutritive. Din aceste motive, acești 
pacienţi pot câștiga în greutate într-o primă fază imediat după 
renunțarea la grâu, datorită îmbunătățirii funcției digestive. 

Dacă analizăm însă doar persoanele care nu suferă de o 
malnutriție severă în momentul punerii diagnosticului și care 
renunţă la grâu în dieta lor, constatăm inevitabil că aceștia 
slăbesc rapid și substanţial. Un studiu efectuat la Clinica Mayo 
de la Universitatea din lowa pe 215 pacienţi obezi care 
sufereau de boala celiacă a arătat că aceștia au slăbit, în 
medie, 13 kilograme în primele șase luni de dietă fără grâu. 
Intr-un alt studiu, numărul subiecţilor clasificați drept obezi 
(cu un indice al masei corporale egal sau mai mare decât 30) 
s-a redus la jumătate în decurs de un an. În mod paradoxal, 
cercetătorii atribuie slăbirea generată de dietele fără gluten și 


fără grâu mai degrabă lipsei de varietate alimentară (lucru 
care nu este deloc adevărat, așa cum voi demonstra mai 
târziu în această carte). 

Așadar, sfatul universal de a consuma mai multe 
cereale integrale nu conduce decât la o creștere a consumului 
de amilopectine A (carbohidraţii din grâu), fapt care nu diferă 
cu nimic, ba chiar este mai rău decât să consumi zahăr cu 
lingura ! 


Glutenul: un element aproape necunoscut ! 

Dacă amestecăm apă cu făină și frământăm un aluat, 
iar apoi îl punem sub un jet de apă pentru a curăța amidonul 
și fibrele, rămânem cu o proteină numită gluten. 

Grâul este principala sursă de gluten din dieta umană, 
atât din cauza predominanţei acestui aliment cât și din cauză 
că americanii și alte popoare nu consumă cantităţi foarte mari 
din alte cereale cum ar fi orzul, ovăzul, secara sau varietățile 
de grâu bulgur, kamut, triticale, ori alte surse de gluten. De 
aceea, ori de câte ori mă voi referi la gluten în continuare, voi 
face în principal referire la grâu. 

Deși grâul este alcătuit în principal din carbohidrați sau 
amilopectine A (raportat la greutate), esența sa (ceea ce îl 
diferenţiază de alte plante) este dată de proteina numită 
gluten. Glutenul este acea componentă unică a grâului care 
permite formarea aluaturilor elastice, plastice, care pot fi 
întinse, rulate, răsucite etc., lucru care nu se întâmplă în cazul 
aluaturilor obţinute din făină de orez, de porumb sau de alte 
cereale. El este cel care le permite producătorilor de pizza să 
se joace cum doresc cu aluatul și să îl întindă astfel încât să 
devină foarte subţire. El îi permite aluatului să crească și să se 
umfle în urma procesului de fermentare a drojdiei. Oamenii de 
știință specializaţi în alimentaţie numesc aceste calități ale 
aluatului din făină de grâu vâscozitate, elasticitate și 
coezivitate, iar ele sunt datorate glutenului. Deși grâul este 
alcătuit în cea mai mare proporție din carbohidrați și numai în 
proporție de 10-15% din proteine, 80% din aceste proteine 
sunt alcătuite din gluten. Pe scurt, fără gluten, grâul și-ar 
pierdere calităţile unice care permit transformarea aluatului în 
rulouri, pizza sau focaccia. 


Să analizăm puţin această proteină numită gluten 
(lecție pe care am putea-o intitula „Cunoaște-ţi dușmanul”). 
Glutenul este proteina de depozitare din grâu, care stochează 
carbonul și azotul necesare pentru germinarea seminţei în 
scopul formării unor noi plante. „Creșterea” aluatului generată 
de drojdie nu s-ar putea petrece fără gluten. De aceea, este 
specifică exclusiv făinii de grâu. 

Termenul de „gluten” se referă la două familii de 
proteine: gliadinele și gluteninele. Gliadinele sunt proteinele 
care declanșează cel mai puternic reacția imună în cazul bolii 
celiace și sunt de trei feluri: gliadine-a/b, gliadine-g și gliadine- 
w. Ca și amilopectina, gluteninele sunt structuri chimice 
repetitive, fie polimeri, fie structuri mai simple. Rezistenţa 
unui aluat se datorează gluteninelor polimerizate mari, 
caracteristică programată genetic de către cultivatori în mod 
deliberat. 

Glutenul diferă destul de mult de la o varietate de grâu 
la alta. De pildă, proteinele de gluten produse de grâul 
einkorn diferă de cele ale grâului emmer, care diferă la rândul 
lor de cele ale varietății Triticum aestivum. Grâul einkorn 
conţine 14 cromozomi și așa-numitul genom (set de gene) A, 
având cel mai mic set cromozomial, motiv pentru care 
produce cel mai mic număr și cea mai redusă varietate de 
glutenuri. Grâul emmer conţine 28 de cromozomi, respectiv 
genomul A plus genomul B, producând o varietate mai mare 
de glutenuri. Triticum aestivum conţine 42 de cromozomi, 
respectiv genomii A, B și D, generând cea mai mare varietate 
de  glutenuri. Aceste varietăți au apărut înainte de 
manipularea umană a încrucișării plantei. Eforturile de 
hibridizare din ultimii 50 de ani au generat numeroase 
schimbări adiţionale ale genelor care codifică glutenul din 
varietatea Triticum aestivum, majoritatea fiind modificări 
deliberate ale genomului D, cel care conferă caracteristicile ce 
permit formarea aluatului și cele estetice ale făinii. Nu 
întâmplător, genele localizate în genomul D sunt principala 
sursă a glutenurilor care declanșează boala celiacă. 

Așadar, principala sursă a schimbărilor genetice care au 
condus la modificarea caracteristicilor proteinelor de gluten în 
urma eforturilor geneticienilor este genomul D al varietăţii 
moderne de Triticum aestivum. Nu este exclus ca tot el să fie 


sursa exploziei de boli apărute în ultimii 50 de ani în urma 
consumului de către populaţie a acestui nou produs. 


Nu totul se rezumă la gluten 

Glutenul nu este însă singurul factor nociv al făinii de 
grâu. 

Celelalte 20 de procente ale proteinelor din grâu care 
nu reprezintă glutenuri includ: albumine, prolamine și 
globuline. Toate diferă de la o varietate de grâu la alta. În 
total există peste 1.000 de alte proteine menite să protejeze 
planta de agenţii patogeni și să îi asigure rezistenţa la secetă 
și funcţia reproductivă. Astfel, există aglutinine, peroxidaze, 
amilaze-a, serpine și oxidaze acil-CoA, ca să nu mai vorbim de 
cele cinci tipuri de dehidrogenaze de glicerinaldehidă-3-fosfat. 
Nu ar trebui să uităm nici de purotionina-b, de puroindolinele 
a și b și de sintazele din amidon. Așadar, grâul nu este alcătuit 
exclusiv din gluten, la fel cum bucătăria din sudul Statelor 
Unite nu se rezumă exclusiv la grătare. 

Ca și cum toată această structură alcătuită din proteine 
și enzime nu ar fi suficient de complicată, producătorii 
alimentari folosesc enzime fungice, cum ar fi celulazele, 
glucoamilazele, xilanazele și xilosidazele-b pentru a afâna și 
mai mult aluaturile și textura produselor lor. Mulţi patisieri 
adaugă făină de soia la aluaturile lor pentru a le spori gradul 
de alb și capacitatea de legare, introducând astfel în ele o 
nouă colecţie de proteine și enzime. 

In cazul bolii celiace (boala intestinală cea mai 
acceptată generată de grâu, deși numărul celor diagnosticați 
cu ea este mult mai redus decât cel real), cea care provoacă 
reacţia sistemului imunitar ce inflamează intestinul subțire, 
generând dureroasele crampe intestinale și diareea, este 
proteina numită gluten, și îndeosebi gliadina-a. Tratamentul 
acestei boli este cât se poate de simplu: evitarea completă a 
oricărui produs alimentar care conţine gluten. 

In afara bolii celiace există însă și reacții alergice sau 
anafilactice (reacţii severe care conduc la o stare de șoc) la 
celelalte proteine în afara glutenului, inclusiv la amilazele-a, la 
tiorexodină și la dehidrogenazele de glicerinaldehidă-3-fosfat, 
printre alte câteva zeci. Expunerea la aceste substanţe a 
indivizilor susceptibili generează atacuri de astm, urticarii 


(dermatite atopice) și o condiţie curioasă și periculoasă 
numită anafilază dependentă de grâu și indusă de exerciţiile 
fizice (WDEIA), în timpul căreia astmul, urticariile și anafilază 
se combină în timpul exerciţiilor fizice. De regulă, WDEIA este 
asociată cu grâul (uneori poate fi asociată și cu crustaceele și 
fructele de mare), fiind atribuită gliadinelor-w și gluteninelor. 

Pe scurt, grâul nu reprezintă doar un complex de 
carbohidrați la care se adaugă glutenul și tărâța, ci o colecție 
complexă de compuși biochimici unici care variază foarte mult 
în funcţie de codul său genetic. Simpla contemplare vizuală a 
unei chifle cu mac nu este suficientă pentru a discerne 
incredibila varietate de gliadine și alte proteine glutenice și 
neglutenice pe care le conţine aceasta, multe dintre ele 
caracteristice exclusiv grâului pitic modern din care a fost 
măcinată făina folosită pentru prepararea chiflei. Primul lucru 
pe care îl simţi atunci când guști din ea este dulceaţa specifică 
amilopectinei A, care îţi amplifică până la cer glicemia 
sângelui. 

Ne propunem să explorăm în continuare incredibila 
varietate a efectelor asupra sănătăţii pe care o au chiflele cu 
mac și alte produse alimentare care conțin făină de grâu. 


PARTEA A DOUA 


EFECTELE DEZASTRUOASE ALE GRÂULUI 
ASUPRA STARII DE SANATATE 


CAPITOLUL 4 


Hei, omule, vrei să cumperi niște exorfine ? 
Proprietăţile grâului care dau dependenţă 

Dependenţă. Sevraj. Iluzii. Halucinaţii. Nu mă refer aici 
la o boală mintală sau la o scenă din “Zbor deasupra unui cuib 
de cuci”, ci despre principalul aliment din bucătăria ta, pe 
care îl împărtășești cu prietenii și pe care îţi place să îl înmoi 
în cafeaua ta. 

Voi încerca să argumentez în acest capitol de ce este 
unic grâul în rândul alimentelor pentru efectele pe care le are 
asupra creierului, nu foarte diferite de cele ale drogurilor 
opiate. Acest lucru explică de ce au dificultăţi atât de mari unii 
oameni să renunţe complet la produsele făinoase (din grâu) 
din alimentaţia lor. Nu este vorba numai de o obișnuinţă și de 
o rutină, ci de renunţarea la un element care conduce la o 
dependență profundă a psihicului și a emoţiilor, cu nimic 
diferită de efectul heroinei asupra toxicomanilor disperaţi. 

De regulă, oamenii consumă cafea sau alcool pentru a 
obţine anumite efecte mintale speciale, considerând că grâul 
servește exclusiv pentru „nutriţie” și că nu are nimic de-a face 
cu efectele psihice. Cei mai mulţi dintre ei nu au habar că 
acest aliment recomandat de toate agenţiile „oficiale” se 
joacă cu mintea ta. 

Aproape toți oamenii care elimină produsele din grâu 
din alimentaţia lor descriu o stare de spirit mai bună care 
apare aproape imediat, mai puţine excese emoţionale, o 
putere mai mare de concentrare și un somn mai profund. 
Aceste efecte apar la doar câteva zile sau săptămâni de la 
ultima dată când au mușcat dintr-o gogoașă sau dintr-o 
lasagna (ori orice alt produs din făină de grâu). Astfel de 
experiențe psihice subiective sunt greu de cuantificat, putând 
fi inclusiv consecinţa unui efect placebo (oamenii doar cred că 
se simt mai bine). Personal, nu pot să nu fiu impresionat totuși 
de consistenţa acestor relatări pe care le fac majoritatea 
oamenilor, care descriu o dispariţie a stării de ceață mentală 
și a oboselii generalizate, cu atât mai mult cu cât am 
experimentat eu însumi aceste efecte, iar numărul pacienţilor 
care mi-au vorbit despre ele este de ordinul miilor. 


Este ușor să subestimăm efectele psihologice ale 
grâului. La urma urmelor, cât de periculoasă poate fi o chiflă 
sau o brioșă ? 


„Pâinea este cocaina mea !” 

Pâinea este apogeul tuturor alimentelor, având un 
potenţial neegalat de a genera efecte absolut unice asupra 
creierului și a sistemului nervos. Fără nici cea mai mică 
îndoială, pâinea generează dependenţă în cazul anumitor 
oameni. In cazul altora, ea poate deveni chiar o obsesie. 

Unii dintre ei știu pur și simplu că au o astfel de 
dependență. Alţii o identifică drept o dependenţă doar faţă de 
un anumit produs preparat din făină de grâu, cum ar fi pizza 
sau pastele. Mulţi dintre pacienţii mei știu încă înainte să le 
spun eu că alimentul de care sunt dependenţi (preparat din 
făină de grâu) le conferă o ușoară stare de euforie 
comparabilă cu cea a drogurilor. Nu am să uit niciodată ce mi- 
a spus o femeie bine îmbrăcată (casnică): „Pâinea este 
cocaina mea. Pur și simplu nu pot să renunţ la ea!” 

Grâul poate dicta opţiunile alimentare, consumul de 
calorii, orele meselor și ale gustărilor. El poate influența 
comportamentul și starea de spirit. La limită, poate domina 
chiar gândurile. Atunci când le-am sugerat să elimine complet 
grâul din alimentaţia lor, mai mulţi pacienţi mi-au spus că au 
făcut o asemenea obsesie față de produsele făinoase încât nu 
se puteau gândi la altceva, nu discutau decât despre ele și 
salivau la ideea de a le consuma, stare care s-a prelungit timp 
de câteva săptămâni. „Nu mă pot opri să mă gândesc la 
pâine. Chiar o visez !”, îmi spun ei. Unii dintre ei intră într-o 
stare de sevraj și renunţă la dietă la doar câteva zile după ce 
au început-o. 

La fel ca în orice caz de dependenţă, renunţarea la 
produsele făinoase din grâu poate conduce într-adevăr la 
sevraj. Am întâlnit acest fenomen la aproximativ 30% dintre 
pacienţii mei. 

Sute de oameni mi-au spus că au experimentat o stare 
de oboseală extremă, de ceaţă mentală, de iritabilitate, de 
incapacitate de a funcţiona la serviciu sau la școală sau chiar 
de depresie în primele zile sau săptămâni de la renunţarea 
completă la produsele din grâu. Ei nu pot ieși din această 


stare decât dacă mănâncă o chiflă sau o brioșă (sau mai 
degrabă patru chifle, două brioșe, o pungă de covrigei, două 
prăjituri sau câteva fursecuri, urmate apoi de vinovăția 
specifică slăbiciunii de a fi cedat). Este un cerc vicios: dacă te 
abţii să consumi un anumit produs și trăieşti o experienţă 
neplăcută, iar apoi consumi din nou produsul iar experiența 
încetează, mie unul îmi sună ca un caz de dependenţă și 
sevraj. 

Oamenii care nu experimentează aceste efecte le 
resping, convinși că este imposibil ca un aliment atât de 
comun cum e pâinea să afecteze sistemul nervos central la fel 
de tare ca nicotina sau cocaina. 

Există o explicaţie științifică plauzibilă a dependenţei și 
sevrajului provocate de grâu. Acesta nu numai că produce 
efecte asupra creierului normal, dar aceste efecte sunt cu atât 
mai mari în cazul creierului anormal și vulnerabil, depășind cu 
mult simpla dependenţă și simplul sevraj. De aceea, studierea 
efectelor grâului asupra creierului anormal ne poate oferi 
informaţii preţioase referitoare la cauzele acestor fenomene 
produse de grâu. 


Grâul și mintea schizofrenică 

Primele informaţii importante referitoare la efectele pe 
care le are grâul asupra creierului uman au provenit în urma 
studierii efectelor acestuia asupra oamenilor schizofrenici. 

Schizofrenicii au o viaţă dificilă. Ei se luptă să facă 
diferența între realitatea obiectivă și fanteziile lor mintale, 
cultivând adeseori iluzii al persecuției și crezând că mintea și 
acțiunile lor sunt controlate de forţe exterioare. (Îţi mai aduci 
aminte de David Berkowitz, supranumit „Fiul lui Sam”, 
celebrul ucigaș în serie din New York care și-a urmărit 
victimele pornind de la instrucţiunile primite de la câinele 
său ? Din fericire, comportamentul violent nu este ceva 
obișnuit în cazul schizofrenicilor, dar acest caz demonstrează 
cât de departe poate merge această patologie.) După 
diagnosticarea schizofreniei este greu să mai duci o viață 
normală în mijlocul colegilor de muncă, al familiei și al copiilor 
tăi. Ceea ce te așteaptă de regulă este o viaţă 
instituționalizată, foarte multe medicamente cu efecte 
secundare oribile și o luptă continuă cu demonii interiori. 


Așadar, ce efecte produce grâul asupra minţii 
vulnerabile a unui schizofrenic? 

Cel care a stabilit primele conexiuni între alimentele din 
grâu și mintea schizofrenică a fost psihiatrul F. Curtis Dohan, 
care a observat pacienţi din Statele Unite, Canada, Europa și 
Noua Guinee. Dr. Dohan a remarcat că în timpul celui de-al 
Doilea Război Mondial numărul cazurilor de schizofrenie care 
necesitau internare din Suedia, Canada și Statele Unite s-a 
redus, simultan cu criza pâinii, crescând apoi din nou după 
război. 

Dr. Dohan a observat un tipar similar în cultura 
primitivă a triburilor din Noua Guinee, formată preponderent 
din vânători și culegători. Inaintea introducerii influenței 
occidentale, schizofrenia era practic necunoscută în această 
cultură, cazurile diagnosticate fiind de numai 2 la 65.000 de 
locuitori. Pe măsură ce obiceiurile alimentare occidentale s-au 
infiltrat în rândul populaţiei din Noua Guinee, care a început 
să cultive grâu și porumb și să prepare bere din hamei, dr. 
Dohan a constatat că incidenţa schizofreniei a crescut de 65 
de ori ! Uimit, el și-a propus să facă noi observaţii deliberate 
pentru a afla dacă există vreo relaţie de tip cauză-efect între 
consumul de grâu și schizofrenie. 

Pe când lucra în cadrul Spitalului pentru Veterani din 
Philadelphia, pe la jumătatea anilor 60, dr. Dohan și colegii săi 
au decis să elimine toate produsele din făină de grâu din 
alimentaţia pacienţilor lor, fără știrea sau permisiunea 
acestora. (In acea perioadă nu se cerea consimțământul 
participanţilor la diferite experimente de acest fel, căci 
cumplitul experiment referitor la sifilis din Tuskegee nu fusese 
încă publicat, scandalizând opinia publică și conducând la o 
nouă legislaţie referitoare la obţinerea consimțământului 
participanţilor bine informaţi.) La numai patru săptămâni de la 
eliminarea alimentelor pe bază de grâu din dieta bolnavilor, 
medicii au constatat o îmbunătăţire distinctă și măsurabilă a 
tuturor indicatorilor specifici ai bolii: reducerea numărului de 
halucinaţii auditive, a viziunilor și a detașării de realitate. 
Psihiatrii au adăugat apoi din nou produse din făină de grâu în 
dieta pacienţilor, iar halucinaţiile, viziunile amăgitoare şi 
detașarea de realitate au început din nou să facă ravagii în 
rândul bolnavilor. Medicii au repetat de câteva ori aceste 


experimente, iar rezultatele obţinute au fost de fiecare dată 
aceleași. 

Observațiile făcute asupra schizofrenicilor în cadrul 
studiului efectuat la spitalul din Philadelphia au fost 
coroborate de psihiatrii de la Universitatea din Sheffield, 
Marea Britanie, care au tras concluzii similare. Au existat chiar 
rapoarte ale unei remisiuni complete a bolii în urma eliminării 
grâului din alimentaţie, cum ar fi cazul unei femei în vârstă de 
70 de ani descrisă de medicii de la Universitatea Duke, care a 
suferit timp de 53 de ani de iluzii, halucinaţii și încercări de 
sinucidere cu obiecte ascuţite și cu soluții chimice de curăţat, 
și care s-a vindecat complet de psihoză și de dorinţa de a se 
sinucide la numai opt zile după ce a încetat să mai consume 
produse din făină de grâu. 

Chiar dacă pare puţin probabil ca schizofrenia acestor 
pacienţi să fi fost provocată direct de grâu, observaţiile 
doctorului Dohan și ale celorlalţi psihiatri sugerează că există 
cel puţin o conexiune între acest aliment și boală, pe care 
grâul o înrăutățește. 

O altă condiţie medicală pe care grâul pare să o 
influențeze este  autismul. Copiii autiști suferă de o 
incapacitate de a interacţiona social și de a comunica. 
Incidenţa acestei boli a crescut dramatic în ultimii 40 de ani. 
În timp ce la jumătatea secolului XX autismul era încă foarte 
rar întâlnit, la ora actuală unul din 150 de copii este autist. 
Primele teste au demonstrat o îmbunătăţire a autismului în 
urma eliminării glutenului din alimentaţie. Cel mai cuprinzător 
studiu efectuat până acum a inclus 52 de copii autiști danezi, 
al căror comportament social s-a îmbunătăţit mult după 
eliminarea glutenului din alimentaţie (la care s-a adăugat și 
eliminarea cazeinei din produsele lactate). 

Deși acest subiect nu a fost cercetat suficient de mult 
pentru a trage concluzii adecvate, se pare că o proporție 
substanţială de copii și adulţi care suferă de sindromul 
deficitului de atenţie și hiperactivitate (ADHD) reacționează 
pozitiv la eliminarea grâului din alimentaţie. Ce-i drept, 
această reacție depinde inclusiv de sensibilitatea acestor 
persoane la alte componente ale dietei alimentare, cum ar fi 
zaharurile, îndulcitorii artificiali, aditivii alimentari și lactatele. 


Este puţin probabil ca grâul să fie cauza iniţială a 
autismului sau a sindromului ADHD, dar la fel ca în cazul 
schizofreniei, el pare asociat cu înrăutățirea simptomelor 
asociate cu aceste condiții. 

Deși transformarea pacienţilor schizofrenici care nu 
bănuiau nimic din cadrul spitalului VA din Philadelphia în niște 
cobai de laborator ai medicilor ne poate da fiori pe șira 
spinării, în condiţiile în care la ora actuală toți pacienţii supuși 
experimentelor trebuie informaţi și trebuie să își dea 
consimțământul, conform legislaţiei în vigoare, rezultatele 
studiului arată totuși efectele pe care le are grâul asupra 
funcţiei mentale. La urma urmelor, de ce sunt atât de 
exacerbate schizofrenia, autismul și ADHD de consumul de 
grâu ? Ce elemente chimice conţinute de această cereală 
înrăutăţesc psihoza și alte comportamente anormale? 

Cercetătorii de la Institutele Naţionale de Sănătate (INS) 
și-au propus să găsească răspunsuri la aceste întrebări. 


Exorfinele: substanţele care fac conexiunea între 
grâu și mintea umană 

Dr. Christine Zioudrou și colegii ei de la INS au supus 
glutenul (principala proteină a grâului) unui proces digestiv 
simulat pentru a vedea ce se întâmplă atunci când consumăm 
pâine sau alte produse din făină de grâu. Atunci când intră în 
contact cu pepsina (o enzimă produsă de stomac) și cu acidul 
clorhidric (sucul gastric), glutenul este degradat și transformat 
într-un amestec de polipeptide. Cercetătorii au izolat aceste 
polipeptide și le-au administrat apoi cobailor de laborator. Ei 
au descoperit astfel că polipeptidele din gluten au capacitatea 
particulară de a trece cu ușurință de bariera sanguină ce 
protejează creierul. Această barieră are un rol bine 
determinat: creierul este extrem de sensibil la foarte multe 
substanțe din sânge, din care unele pot provoca efecte 
indezirabile dacă ajung în nucleele amigdalice, în hipocamp, în 
cortexul cerebral și în alte structuri ale creierului. Odată 
ajunse în creier, polipeptidele din grâu se conectează chimic 
cu receptorul morfină (produs de creier), cel de care se leagă 
inclusiv drogurile opiate (heroina, hașișul etc). 

Zioudrou și colegii ei au numit aceste polipeptide 
„exorfine”, prescurtare de la „compuși exogeni asemănători 


morfinei”, pentru a le distinge astfel de endorfine, compuși 
similari produși de creier (endogeni), care generează de pildă 
starea de euforie în timpul alergărilor pe distanțe lungi. 
Cercetătorii au numit principala polipeptidă care trece de 
bariera sanguină a creierului: „gluteomorfină”, asociind astfel 
cuvintele morfină și gluten (deși mie îmi sună mai degrabă ca 
o injecție cu morfină făcută în fund). Ei au emis ipoteza că 
exorfinele ar putea fi factorul activ derivat din grâu care este 
responsabil pentru deteriorarea simptomelor schizofreniei 
constatate la spitalul VA din Philadelphia și în alte spitale. 

Incă și mai elocvent este faptul că efectul produs 
asupra creierului de polipeptidele derivate din gluten este 
blocat de medicamentul numit naloxonă. 

Să vedem ce s-ar întâmpla cu un dependent de heroină 
înjunghiat în timpul unei afaceri cu droguri și care este adus la 
spitalul de urgenţă. Dat fiind că este drogat cu heroină, el îi 
lovește și ţipă la medicii care încearcă să îl trateze. Prin 
urmare, aceștia îl leagă și îi injectează un medicament numit 
naloxonă, care anulează instantaneu starea de euforie indusă 
de drog. Magia chimiei îi permite naloxonei să inverseze pe 
loc acţiunea heroinei și a altor droguri opiate, cum ar fi 
morfina sau oxicodona. 

Administrarea de  naloxonă cobailor de laborator 
blochează exorfinele din grâu care se leagă chimic de 
receptorul morfină din celulele cerebrale. Cu alte cuvinte, 
acest medicament care blochează drogurile opiate împiedică 
inclusiv formarea de legături chimice între exorfinele din grâu 
și receptorii cerebrali. Medicamentul care anihilează efectele 
heroinei asupra dependenţilor neutralizează inclusiv efectele 
exorfinelor din grâu. 

Intr-un studiu efectuat de cercetătorii de la Organizaţia 
Mondială a Sănătăţii asupra unui număr de 23 de schizofrenici 
cu halucinații auditive active, oamenii de știință au 
demonstrat că naloxonă reduce halucinaţiile. Din păcate, ei nu 
au mers mai departe, așa cum ar fi fost logic, și nu au 
comparat bolnavii care consumă produse din grâu și cărora le 
este administrat medicamentul naloxonă cu cei care nu 
consumă deloc astfel de produse. (In mod regretabil, studiile 
clinice care conduc la concluzii care nu au nimic de-a face cu 
consumul de medicamente nu sunt încurajate la ora actuală. 


În cazul de faţă, chiar dacă naloxonă s-a dovedit benefică în 
cazul bolnavilor schizofrenici care consumă produse din grâu, 
concluzia normală ar fi fost încurajarea acestora să elimine 
grâul din alimentaţia lor, nu prescrierea medicamentului.) 

Experiențele făcute pe schizofrenici arată că exorfinele 
din grâu au potenţialul de a avea efecte distincte asupra 
creierului. Oamenii care nu suferă de schizofrenie nu 
experimentează halucinaţii auditive din cauza exorfinelor 
dintr-o chiflă cu ceapă (de pildă), dar compușii acesteia 
acționează exact la fel asupra creierului lor ca și în cazul unui 
schizofrenic. Mecanismul arată cât de unic este grâul din 
acest punct de vedere prin comparaţie cu restul cerealelor, 
căci acestea nu generează exorfine (întrucât nu conţin gluten) 
și nu provoacă un comportament obsesiv sau sevraj nici la 
oamenii cu creierul normal, nici la cei cu afecţiuni mintale. 

Așadar, ori de câte ori consumi produse din făină de 
grâu, procesul digestiv conduce la izolarea unor substanţe de 
tip morfină care se leagă chimic de receptorii opiatelor din 
creierul tău, inducându-ţi o ușoară stare de euforie. Așa se 
explică efectul de sevraj pe care îl experimentează anumiţi 
oameni atunci când nu mai consumă astfel de alimente 
generatoare de exorfine, blocând astfel efectul de euforie 
indus de acestea. 

Ce se întâmplă atunci când unui om sănătos 
(neschizofrenic) îi este administrat un medicament care 
blochează opiatele ? In cadrul unui studiu efectuat la Institutul 
Psihiatric al Universităţii din Carolina de Sud, s-a dovedit că 
subiecţii consumatori de grâu cărora li s-a administrat 
naloxonă au consumat cu 33% mai puţine calorii la prânz și cu 
23% mai puţine calorii la cină (totalul caloriilor reduse în 
cadrul celor două mese fiind de aproximativ 400) decât 
participanţii cărora li s-a administrat un placebo. In cadrul 
unui alt studiu efectuat la Universitatea din Michigan, mai 
mulți subiecţi cu obsesii alimentare au fost lăsaţi într-o 
cameră cu mâncare timp de o oră (bună idee pentru un nou 
show TV intitulat Cine se îngrașă mai mult). Participanţii 
cărora li s-a administrat naloxonă au consumat cu 28% mai 
puţină pâine, biscuiţi și covrigei) decât cei cărora li s-a 
administrat un placebo. 


Din câte se pare, blocarea euforiei provocate de grâu 
merge mână în mână cu reducerea caloriilor consumate, căci 
produsele din grâu nu mai generează starea de plăcere care 
încurajează consumul repetitiv. (Nu întâmplător, industria 
farmaceutică promovează la ora actuală un medicament de 
slăbit care conţine naltrexonă, un echivalent al naloxonei, 
care se administrează oral și care inhibă sistemul limbic din 
interiorul creierului ce generează starea de euforie în urma 
consumului de heroină, morfină și alte opiate. Dat fiind însă că 
starea de euforie poate fi înlocuită de disforie sau nefericire, 
naltrexonă este combinată cu anumite antidepresive și cu 
buproprion, medicamentul folosit pentru cei care doresc să se 
lase de fumat.) 

Grâul generează așadar anumite fenomene neurologice 
particulare, de la cel de sevraj la halucinaţiile psihotice. Să 
facem o scurtă recapitulare: 

- După digestie, grâul obișnuit este transformat în 
polipeptide care au capacitatea de a trece dincolo de bariera 
sanguină a creierului și de a se lega chimic de receptorii 
opiatelor. 

- Acţiunea  polipeptidelor derivate din grâu (așa- 
numitele exorfine precum  gluteomorfina) poate fi 
scurtcircuitată prin administrarea medicamentelor care 
blochează opiatele: naloxonă și naltrexonă. 

- Atunci când le sunt administrate oamenilor sănătoși 
sau celor cu un apetit necontrolabil, medicamentele care 
blochează opiatele inhibă apetitul, poftele și consumul caloric, 
putând conduce însă la stări de iritare sau depresive. Acest 
efect este cu deosebire vizibil în cazul produselor alimentare 
din făină de grâu. 

Aproape că nu există un alt aliment care să aibă efecte 
atât de puternice ca grâul asupra sistemului nervos central. În 
afara etanolului din alcool (cum ar fi cel din vinul tău favorit), 
grâul este unul din puţinele alimente care transformă 
comportamentul, induce efecte euforice și generează sevraj la 
eliminarea sa din alimentaţie. In mod paradoxal, aproape 
nimeni nu și-a dat seama de acest lucru, până la recentele 
studii efectuate asupra pacienţilor schizofrenici. 


Învingerea poftelor nocturne 


Larry s-a luptat cu greutatea excesivă de când își aduce 
aminte, fără să înțeleagă însă de ce are tendinţa constantă de 
a se îngrașă. Face foarte des exerciții fizice, de multe ori chiar 
exagerând. O plimbare cu bicicleta pe o distanţă de 80 de 
kilometri sau o drumeţie de 25 de kilometri prin deșert ori prin 
pădure nu este nimic neobișnuit pentru el. Are un serviciu 
care îl obligă să călătorească tot timpul, așa că a vizitat foarte 
multe regiuni din America. De pildă, în cele din sud-vest 
obișnuia să facă drumeţii de câte șase ore. Mai mult decât 
atât, Larry este un om conștient de corpul său, care a adoptat 
în mod deliberat o dietă sănătoasă. Nu consumă foarte multă 
carne roșie, evită grăsimile, dar consumă din plin fructe și 
legume și desigur, „sănătoasele cereale integrale”. 

Larry a ajuns la mine din cauza unei aritmii cardiace, 
problemă pe care am rezolvat-o cu ușurință. Analizele 
sângelui s-au dovedit însă un dezastru: glicemia îl situa în 
rândul diabeticilor, procentul trigliceridelor era prea ridicat, de 
120 mg/dl, colesterolul „bun” HDL era prea redus, la un nivel 
de 37 mg/dl, iar 70% din colesterolul „rău” LDL era alcătuit din 
substanţe care generează probleme cardiace. Nici tensiunea 
sanguină nu era prea bună, valoarea sistolică fiind de 170 
mmHg, iar cea diastolică de 90 mmHg. Peste toate, având o 
înălțime de 1,72 m și o greutate de 110 kilograme, Larry era 
supraponderal, având un surplus de 36 de kilograme. 

„Nu înţeleg, mi-a spus el. Fac mai multe exerciţii fizice 
decât toate persoanele pe care le cunosc. De fapt, chiar îmi 
plac exerciţiile fizice. Dar orice aș face, îmi este imposibil să 
slăbesc !” Mi-a spus apoi câte diete a ţinut: una bazată 
integral pe orez, alta bazată pe shake-uri de proteine, 
programe de detoxificare... A apelat chiar și la hipnoză. 
intotdeauna a slăbit câteva kilograme, dar le-a pus imediat la 
loc după renunţarea la respectivul regim. Singurele excese pe 
care le făcea, a recunoscut el, erau datorate poftelor 
nocturne: „Am frecvent astfel de pofte. După ce mănânc 
seara, nu pot rezista tentaţiei de a mai ronţăi câte ceva. 
Incerc să consum întotdeauna numai produse sănătoase, cum 
ar fi covrigeii din grâu integral sau biscuiţii din multicereale pe 
care îi mănânc cu iaurt dietetic. Nu mă pot abţine totuși să 
consum astfel de produse toată seara, până când mă duc la 


culcare. Nu înţeleg ce se întâmplă. Tot ce știu este că seara 
nu mă pot opri din mâncat.” 

l-am recomandat imediat lui Larry să elimine din 
alimentaţia sa cel mai puternic stimulent al apetitului: grâul. 
S-a uitat la mine indignat, la fel ca și copiii cărora le interzic să 
mai mănânce dulciuri. In final, a oftat și a fost de acord să 
facă o încercare. Având patru copii adolescenţi, eliminarea din 
casă a tuturor produselor făinoase din grâu nu era deloc un 
lucru ușor, dar Larry și soţia sa au făcut totuși un efort în 
această direcţie 

Larry s-a întors în biroul meu șase săptămâni mai 
târziu. Mi-a spus că poftele nocturne i-au dispărut după 
primele trei zile de regim. După ce își lua cina, nu mai simţea 
nevoia să ronţăie nimic. Mai mult decât atât, a constatat că 
apetitul în timpul zilei i s-a redus considerabil, iar dorinţa de a 
lua gustări între mese i-a dispărut complet. Cu această ocazie, 
a recunoscut că nu mai consumă nici pe departe la fel de 
multe calorii ca înainte. Dat fiind că nu a făcut mai multe 
exerciţii fizice ca înainte, nu a slăbit în această perioadă de 
timp „decât” cinci kilograme. Ceea ce este mai important însă 
este faptul că și-a redobândit controlul asupra apetitului și 
asupra poftelor sale, pe care îl pierduse aproape complet în 
anii anteriori. 


Grâul este un stimulent al poftei de mâncare 

Dependenţii de cocaină și de heroină care își injectează 
droguri în colţurile întunecate ale localurilor rău famate nu 
sunt deranjaţi de faptul că își introduc în corp substanţe care 
le tulbură echilibrul mental. Ce se întâmplă însă cu cetățenii 
obișnuiți, care respectă legea și care sunt preocupați de 
bunăstarea și sănătatea lor, ca tine și familia ta ? Pun pariu că 
din punctul tău de vedere, astfel de substanţe care modifică 
mintea se referă mai degrabă la alcoolurile tari decât la cafea 
sau la o bere în plus într-un weekend. Te-ai gândit însă 
vreodată că grâul pe care îl consumi zilnic este cel mai activ 
aliment care alterează mintea ? 

Așa este: grâul este un stimulent al apetitului. El te face 
să îţi dorești să mănânci mai mult - mai multe prăjituri, mai 
multe fursecuri, mai mulţi covrigei, mai multe dulciuri, mai 
multe brioșe, mai multe rulouri, mai multe sandviciuri, mai 


multă pizza - și să bei mai multe băuturi răcoritoare. Grâul 
stimulează apetitul pentru toate tipurile de produse 
alimentare, nu doar pentru cele din făină de grâu. În plus, 
grâul în sine acționează ca un drog în cazul anumitor oameni, 
generând efecte neurologice specifice care pot fi neutralizate 
cu ajutorul medicamentelor administrate consumatorilor de 
droguri. 

Dacă respingi ideea de a consuma medicamente 
precum naloxonă, ai putea să te întrebi: „Oare ce s-ar 
întâmpla dacă în loc să blochez efectele grâului asupra 
creierului meu pe cale chimică aș renunţa complet la 
alimentele din grâu ?” Ei bine, exact această întrebare mi-am 
pus-o și eu. Dacă vei reuși să tolerezi efectul de sevraj (care 
poate fi destul de neplăcut, dar nu este dăunător, exceptând 
iritarea și revolta cu care s-ar putea să-ţi răspundă consoarta, 
prietenii și colegii), foamea și poftele se vor diminua, vei 
consuma mai puţine calorii, starea de spirit îţi va deveni mai 
pozitivă și bunăstarea ţi se va amplifica, vei slăbi, iar grăsimea 
abdominală îţi va dispărea. 

Cine înțelege că grâul, și îndeosebi exorfinele din 
gluten, au potenţialul de a genera o stare de euforie și un 
comportament dependent, stimulând pofta de mâncare, 
realizează simultan că are la dispoziţie un instrument 
nepreţuit de control al greutăţii: cine renunţă la grâu slăbește 
automat ! 


CAPITOLUL 5 


Burta ta demonstrează conexiunea dintre 
obezitate și produsele din făină de grâu 

Poate că ţi s-a întâmplat vreodată să experimentezi 
următorul scenariu extrem de neplăcut: 

Te întâlnești cu o prietenă pe care nu ai mai văzut-o de 
mult și exclami plin de încântare: 

- Elizabeth ! Când îţi vine sorocul să naști ? Elizabeth 
(după o scurtă pauză, șocată): 

- Să nasc ? Nu înțeleg ce vrei să spui! 

Tu (înghițind în sec): 

- Ups... 

Așa este. Grăsimea abdominală poate imita perfect un 
pântec însărcinat. 

De ce generează grâul o acumulare a grăsimilor 
îndeosebi în zona abdominală, și nu în cea a capului, după 
urechea stângă sau în zona spatelui ? Și la urma urmelor, ce 
contează dacă acumulezi această grăsime în zona 
abdominală, exceptând nefericita întrebare de mai sus, legată 
de o potenţială sarcină ? 

Invers, de ce conduce renunţarea la grâul din dieta 
alimentară la o eliminare a grăsimii din zona abdominală ? 

iti propun să explorăm în continuare răspunsurile la 
aceste întrebări și trăsăturile unice ale grăsimii acumulate prin 
consumul de grâu. 


Burta de grâu, cutele de grăsime abdominală, 
sânii la bărbați și „sarcina alimentară” 

Acestea sunt manifestările curioase ale consumării 
grâului modern. Burta provocată de acest aliment poate fi 
bombată sau moale, păroasă sau netedă și poate ascunde sau 
nu o musculatură dezvoltată sub un strat gros de grăsime. Pe 
scurt, poate lua tot atâtea forme, mărimi și culori câţi oameni 
există. Singurul element comun este cauza metabolică, ce 
este întotdeauna aceeași. 

Ceea ce doresc să demonstrez în acest capitol este 
faptul că toate alimentele care conţin făină sau boabe de grâu 
(cum ar fi cerealele pentru micul dejun) îngrașă. Personal, aș 
merge până acolo încât să afirm că principala cauză a 


epidemiei de obezitate și de diabet din Statele Unite este 
consumul plin de entuziasm de grâu. Acesta este motivul 
pentru care Jillian Michaels se vede nevoită să respingă mulți 
concurenţi în cadrul emisiunii The biggest loser (Emisiune 
americană de tip reality show care a început în anul 2004, și 
care s-a răspândit apoi în numeroase alte tări ale lumii, în care 
mai mulți participanţi supraponderali încearcă să slăbească. 
Cel care slăbește cel mai mult primește un premiu consistent 
în bani. Titlul, The biggest loser, este un joc de cuvinte: loser 
înseamnă în acest context: „cel care pierde cel mai mult în 
greutate”, dar în mod normal înseamnă „ratat”) şi pentru care 
atât de mulţi sportivi moderni, cum ar fi jucătorii de baseball 
și participanţii la triatlon, sunt mai grași ca oricând. In cazul în 
care călătorești cu avionul și te simţi strivit de vecinul care 
cântărește 130 de kilograme, dă vina mai întâi de toate pe 
grâu. 

De bună seamă, băuturile carbogazoase bogate în 
zahăr și modul de viaţă sedentar contribuie și ele la această 
epidemie de obezitate, dar în cazul marii majorităţi a 
oamenilor conștienți de sănătatea lor și chiar foarte atenţi cu 
regimul lor alimentar, principalul aliment responsabil pentru 
creșterea în greutate este grâul. 

De altfel, incredibila bonanza financiară pe care a 
declanșat-o proliferarea grâului în dieta alimentară pentru 
industria alimentară și pentru cea a medicamentelor mă face 
să mă întreb dacă această „furtună perfectă” nu a fost cumva 
creată în mod deliberat de unii oameni interesați. Nu cumva 
un grup de oameni foarte puternici s-au întâlnit în secret în 
anul 1955 și au creat un plan malefic de a crea o specie de 
grâu pitic care să permită obţinerea unor producții foarte mari 
la hectar cu un cost foarte mic, urmat de popularizarea fără 
precedent a reclamei „Mâncaţi cât mai multe cereale 
sănătoase” cu susținere guvernamentală, cu scopul de a 
vinde produse alimentare procesate din făină de grâu în 
valoare de sute de miliarde de dolari, fapt care s-a soldat cu 
actuala epidemie de obezitate și cu „nevoia” de a cheltui alte 
miliarde de dolari pentru tratamente medicamentoase 
împotriva diabetului, bolilor cardiace și a celorlalte consecințe 
neplăcute ale obezității ? Poate că unora acest scenariu le 


sună ridicol, dar exact asta s-a întâmplat. Voi explica în 
continuare cum. 


Cereale integrale, adevăruri spuse pe jumătate 

Cerealele integrale sunt răsfățatele moderne ale 
cercurilor nutriţioniste. In realitate acest aliment „bun pentru 
inimă” și susținut de Agenţia pentru Alimente a Statelor Unite, 
pe care dieteticienii îl recomandă la unison în cantităţi cât mai 
mari, este cel care ne face să ne fie tot timpul foame și care 
ne îngrașă ca niciun alt aliment din istorie. 

Este suficient să luăm orice fotografie a zece americani 
luați la întâmplare și să o comparăm cu fotografia a zece 
americani oarecare luată la începutul secolului XX (ca să nu 
mai vorbim de cei din secolele anterioare, când din păcate 
arta fotografică nu apăruse încă) pentru a constata un 
contrast evident: americanii moderni sunt mult mai grași. 
Conform CDC (Centrele pentru Controlul și Prevenirea Bolilor 
din Statele Unite), 34,4% dintre americanii adulţi moderni sunt 
supraponderali cu IMC 25-29,9 (/ndicele de Masă Corporală, 
principalul indicator folosit de Centrele Naţionale pentru 
Sănătate din Statele Unite pentru determinarea 
supraponderabilității și obezității), și alţi 33,9% sunt obezi cu 
IMC 30 sau mai mare, ceea ce înseamnă că mai puţin deo 
treime dintre americani mai au la ora actuală o greutate 
normală. Incepând din anul 1960, ponderea persoanelor obeze 
a crescut mai rapid decât a celorlalte categorii, aproape 
triplându-se în următorii 50 de ani. 

Foarte puţini americani erau supraponderali sau obezi 
în primele două secole ale istoriei națiunii noastre. 
(Majoritatea datelor păstrate referitoare la IMC care ne permit 
să facem o comparaţie cu cele din secolul XX provin din 
registrele armatei. Un adult mediu aflat în serviciul militar în 
secolul XIX avea un IMC mai mic de 23,2, indiferent de vârstă. 
In anii 90 din secolul XX, indicele mediu al masei corporale în 
armata Statelor Unite depășea binișor limita 
supraponderabilității. Nu putem decât să presupunem că în 
ceea ce privește populaţia civilă acest indice este chiar mai 
mare decât în cazul militarilor.) După ce Agenţia Americană 
pentru Alimente a început să le spună americanilor ce să 
mănânce, greutatea acestora a început să crească cu 


adevărat alarmant. Astfel, deși obezitatea americanilor a 
început să crească încă din anii 60, adevărata accelerare a 
acestui fenomen s-a produs abia pe la jumătatea anilor 80. 

Studiile efectuate în timpul anilor 80 și ulterior au arătat 
că înlocuirea produselor din făină albă procesată cu produse 
din făină integrală conduce la o reducere a incidenței 
cancerului la colon, a bolilor cardiace și a diabetului. Nimeni 
nu poate contesta aceste date științifice. 

Conform  „înțelepciunii” acceptate a  dieteticienilor 
moderni, dacă ceva care nu îţi face deloc bine (cum este făina 
albă) este înlocuit cu ceva care îţi face ceva mai puţin rău 
(cum este făina integrală), înseamnă că trebuie să consumi o 
cantitate cât mai mare din acest ceva. După această logică, 
dacă ţigările cu un conţinut ridicat de nicotină sunt mai rele 
decât cele cu un conţinut ceva mai redus, înseamnă că 
trebuie să fumezi cât mai multe ţigări cu conţinut redus. Poate 
că analogia pare imperfectă, dar ea ilustrează foarte bine 
logica aiuritoare folosită pentru a justifica proliferarea 
fantastică a cerealelor integrale în dieta americanilor. Dacă 
adăugăm la toate acestea faptul că grâul a suferit modificări 
genetice (fie prin manipulări directe, fie prin hibridizări și 
încrucișări) care i-au schimbat complet structura și 
caracteristicile, obţinem astfel formula perfectă pentru 
crearea unei națiuni de oameni obezi. 

Agenţia Americană pentru Produse Alimentare și alte 
instituţii „oficiale” care modelează opinia publică afirmă că 
două treimi dintre americani sunt supraponderali sau obezi 
din cauză că sunt lacomi și inactivi. Ei se uită la prea multe 
programe de televiziune sau la calculator și nu fac deloc 
exerciţii fizice. Beau prea multe băuturi carbogazoase 
îndulcite și mănâncă prea multe alimente inadecvate de tip 
fast food. 

Fără nicio îndoială, toate aceste obiceiuri sunt cât se 
poate de proaste, iar mai devreme sau mai târziu își vor lăsa 
amprenta asupra sănătăţii personale. Personal, cunosc însă 
foarte mulţi oameni care îmi spun că respectă cu stricteţe 
recomandările nutriţionale „oficiale”, evită alimentele de tip 
fast food, fac zilnic exerciţii fizice timp de cel puţin o oră, dar 
cu toate acestea continuă să se îngrașe de la o zi la alta. Mulţi 
dintre ei respectă liniile directoare referitoare la piramida 


alimentelor stabilite de Agenţia Americană pentru Produse 
Alimentare (6-11 porții de cereale zilnic, din care patru sau 
mai multe trebuie să includă alimente din grâu integral), de 
Asociaţia Americană pentru Inimă, de Asociaţia Americană a 
Dieteticienilor și de Asociaţia Americană pentru Diabet. Piatra 
de temelie a tuturor acestor directive nutriţionale este: 
„Consumaţi cât mai multe cereale integrale sănătoase.” 

Oare sunt toate aceste organizaţii în cârdășie cu 
producătorii de grâu și seminţe și cu companiile chimice ? De 
fapt, lucrurile sunt chiar mai complicate. Recomandarea: 
„Consumaţi cât mai multe cereale integrale sănătoase” nu 
este decât corolarul mișcării „Renunţțaţi la grăsimi” pe care 
establishment-ul medical a adoptat-o la unison prin anii 60. 
Pornind de la anumite observaţii empirice care sugerau că un 
consum ridicat de grăsimi este asociat cu un nivel ridicat al 
colesterolului și cu riscul de boli cardiace, americanii au fost 
sfătuiți să reducă în mod considerabil consumul de grăsimi 
totale, și îndeosebi cel de grăsimi saturate. Pentru a înlocui 
caloriile pierdute prin această reducere a consumului de 
grăsimi, medicii le-au recomandat americanilor să consume 
mai multe cereale. A urmat apoi marea discuţie despre 
cerealele integrale, care sunt mai bune decât cele rafinate. 
Mesajul „Mai puţine grăsimi, mai multe cereale” s-a dovedit 
extrem de profitabil pentru industria alimentelor procesate, 
declanșând o veritabilă explozie a acestor produse, ale căror 
materii prime nu costau aproape nimic. Făina albă, amidonul 
din porumb, siropul de porumb bogat în fructoză, zaharoza și 
coloranţii alimentari au devenit principalele ingrediente ale 
majorităţii produselor care umplu astăzi rafturile centrale ale 
supermarketurilor moderne. (Alimentele integrale, cum ar fi 
carnea, legumele și lactatele se regăsesc la periferia acestor 
magazine.) Profiturile companiilor alimentare au explodat 
peste noapte. Numai compania Kraft a ajuns să genereze o 
cifră anuală de afaceri de 48,1 miliarde de dolari, de 18 ori 
mai mare decât cea de la sfârșitul anilor 80, din care un 
procent substanţial îl reprezintă gustările din grâu și din 
porumb. 

Așa cum industria tutunului s-a bazat pe capacitatea 
țigărilor de a da dependenţă, având astăzi o piaţă extrem de 
stabilă și într-o continuă expansiune, industria alimentară s-a 


bazat pe grâul modern, care îi transformă pe oameni în simpli 
consumatori neajutoraţi și veșnic înfometați. Din perspectiva 
unui producător sau vânzător de produse alimentare, grâul 
este un ingredient perfect: cu cât mănânci mai mult din el, cu 
atât mai mult îţi dorești să mănânci. Această situație a devenit 
încă și mai favorabilă în urma susţinerii grâului de către 
agenţiile guvernamentale, care îi invită pe americani să 
mănânce „cât mai multe cereale integrale sănătoase”. 


Diva grasă 

Celeste nu se mai simţea bine „în pielea ei”. La vârsta 
de 61 de ani ea nu mai arăta nici pe departe la fel de suplă ca 
în tinereţe. Până în jurul vârstei de 40 de ani greutatea ei a 
oscilat încontinuu între 55 și 60 de kilograme, fără a depăși 
însă limitele acestui interval. După 40 de ani s-a întâmplat 
însă ceva, și deși nu și-a schimbat în mod substanţial 
obiceiurile alimentare, ea a început să se îngrașe, ajungând la 
ora actuală la aproape 90 de kilograme. „Nu am fost niciodată 
atât de grasă”, mi s-a plâns ea. 

Fiind profesoară de artă modernă, Celeste se învârtea 
în cercuri de oameni „subţiri”, iar greutatea ei a început să o 
complexeze. De aceea, atunci când i-am relatat viziunea mea 
asupra regimului care presupune eliminarea completă a 
produselor făinoase (îndeosebi din grâu) din dieta alimentară, 
am avut parte de atenţia ei neabătută. Celeste a pus imediat 
în aplicare ceea ce i-am spus, iar în primele trei luni a slăbit 
10 kilograme, suficient de mult pentru a o convinge că 
programul recomandat de mine funcționează. Pentru prima 
dată după foarte mult timp, s-a văzut nevoită să își caute 
hainele pe care le purta cu cinci ani în urmă, când avea o altă 
greutate. 

De aceea, Celeste a continuat să aplice această dietă, 
pierzându-și complet poftele aleatorii de mâncare, nevoia de a 
lua gustări între mesele principale, și simțindu-se perfect 
satisfăcută în urma acestor mese. Când și când, presiunea de 
la locul de muncă o împiedica să servească prânzul sau cina, 
dar spre uimirea ei, aceste perioade prelungite de „post” nu o 
mai deranjau deloc. Cu această ocazie, i-am reamintit că 
anumite gustări sănătoase, cum ar fi nucile și alunele, biscuiţii 
din făină de in și brânza pot fi consumate fără probleme în 


cadrul acestei diete. Celeste a constatat însă că pur și simplu 
nu mai simte nevoia să consume gustări, de cele mai multe 
ori. 

La 14 luni după adoptarea „dietei fără gluten”, Celeste 
s-a întors în biroul meu zâmbindu-mi cu gura până la urechi. 
Avea 60 de kilograme, greutate pe care nu o mai avusese de 
când avea 30 de ani. Slăbise 25 de kilograme, iar talia i se 
redusese de la 98 de centimetri la 67 de centimetri. Nu numai 
că încăpea perfect în rochiile ei din tinereţe, dar nu se mai 
simțea deloc neconfortabil în cercurile de artiști în care se 
învârtea. Pentru prima dată după câteva decenii, nu mai era 
nevoită să poarte rochii largi și lălâi pentru a-și ascunde 
„Şunculițele” revărsate, ci purta cu mândrie rochia ei de 
colecţie Oscar de la Renta, care se mula perfect pe corpul ei 
suplu. 


Apariţia  „șuncilor abdominale”: proprietățile 
unice ale grăsimii viscerale 

Grâul declanșează un ciclu al saţietăţii și foamei 
controlat de insulină, la care se adaugă oscilaţia stărilor de 
euforie și sevraj, perturbarea funcţiei neurologice și generarea 
dependenţei, toate aceste efecte conducând la depunerea de 
grăsime. 

Extremele glicemiei și secreției de insulină sunt 
responsabile îndeosebi pentru depunerea de grăsime în jurul 
organelor viscerale (din zona abdominală). Această grăsime 
se acumulează și înconjoară ficatul, rinichii, pancreasul, 
intestinul subțire și cel gros. In plus, se acumulează sub piele, 
creând bine-cunoscuta burtă. Chiar și inima este înconjurată 
de grăsime, dar acest lucru este mai puțin vizibil, din cauza 
cutiei toracice relativ rigide. 

Așadar, colacul care apare în regiunea taliei nu este 
altceva decât manifestarea exterioară a grăsimii viscerale 
care există în întreaga regiune abdominală și care înconjoară 
toate organele din această zonă, în urma ciclurilor repetate 
de-a lungul multor ani de glicemie și secreție a insulinei, 
urmate de depunerea de grăsimi. Aceste grăsimi nu se depun 
pe braţe, fese sau coapse, ci în jurul organelor abdominale și 
al taliei. (Știința medicală nu a reușit să stabilească de ce 
conduce perturbarea metabolismului glucozei și insulinei la 


depunerea preferenţială a grăsimii în regiunea abdomenului, 
și nu în cea a umărului stâng sau în creștetul capului, de 
pildă.) 

Grăsimea de pe fese sau de pe coapse nu intră în 
această categorie (nu este provocată de perturbarea acestui 
metabolism). Ea nu este altceva decât o grăsime provocată de 
surplusul de calorii. Consumul de grâu conduce la o acumulare 
de grăsimi inclusiv în aceste regiuni, dar aceasta este relativ 
redusă prin comparaţie cu cea din zona abdominală, și oricum 
nu este foarte periculoasă pentru sănătate. 

Nu la fel se petrec lucrurile cu grăsimea viscerală. 
Aceasta nu este utilă decât cel mult pentru partenerul de sex, 
care „are pe ce pune mâna”, dar altminteri nu face decât să 
declanșeze un întreg univers de fenomene inflamatorii. 
Grăsimea viscerală provocată de grâu reprezintă o veritabilă 
uzină metabolică, unică prin caracteristicile ei și care lucrează 
24 de ore pe zi, șapte zile pe săptămână. Ea generează 
semnale inflamatorii și citocine anormale, respectiv hormoni 
care transmit semnale între celule, cum ar fi leptina, rezistina 
și factorul de necroză a tumorilor. Cu cât cantitatea de 
grăsime viscerală este mai mare, cu atât mai intense sunt 
aceste semnale anormale transmise de hormonii secretați în 
sânge. 

Intreaga grăsime corporală produce un anumit tip de 
citocină numită adiponectină, o moleculă protectoare care 
reduce riscul de boli cardiace, de diabet și de hipertensiune. 
Pe măsură ce grăsimea viscerală continuă să se acumuleze 
însă, capacitatea ei de a produce adiponectină se reduce (din 
motive rămase încă neelucidate). Absența adiponectinei 
combinată cu creșterea cantităţii de leptină, a factorului de 
necroză a tumorilor și a celorlalţi hormoni care generează 
efecte inflamatorii conduce la un exces de insulină, la diabet, 
hipertensiune și boli cardiace. Lista bolilor provocate de 
grăsimea abdominală este în continuă creștere, incluzând la 
ora actuală demenţa, artrita reumatoidă și cancerul la colon. 
De aceea, circumferința taliei reprezintă un indicator care 
anticipează cu precizie apariţia acestor boli, inclusiv 
mortalitatea. 

Grăsimea viscerală nu numai că generează semnale 
inflamatorii anormale, dar reprezintă o inflamație în sine, 


întrucât conţine o cantitate amplă de celule albe (macrofage) 
inflamatorii. Moleculele endocrine și inflamatorii produse de 
grăsimea abdominală ajung direct în ficat (prin sângele care 
circulă prin tubul digestiv). Acest organ reacţionează prin 
generarea altor semnale inflamatorii și prin producerea unor 
proteine anormale. 

Sper că am reușit să demonstrez că nu toată grăsimea 
din organismul uman are aceleași efecte. Grăsimea 
abdominală provocată de produsele din grâu este o grăsime 
cu totul specială. Ea nu reprezintă un simplu depozit pasiv al 
caloriilor acumulate din cauza consumului în exces de pizza, ci 
reprezintă o glandă endocrină comparabilă cu tiroida sau 
pancreasul, cu diferenţa că este foarte mare și foarte activă. 
(Se pare că bunicii noștri aveau dreptate cu 40 de ani în urmă, 
atunci când spuneau despre cineva supraponderal că are 
probleme cu „glanda”). Spre deosebire de celelalte glande 
endocrine, grăsimea viscerală nu respectă însă regulile 
jocului, ci își stabilește propriile reguli, periclitând starea 
noastră de sănătate. 

Așadar, burta provocată de consumul alimentelor din 
grâu nu este doar inestetică, ci și extrem de periculoasă 
pentru sănătate. 


Secreţia masivă de insulină 

De ce este grâul infinit mai periculos pentru starea 
noastră de sănătate și pentru greutatea corporală decât alte 
alimente ? 

Fenomenul care declanșează acumularea grăsimii 
abdominale este glicemia din sânge (procentul glucozei), care 
determină o secreție masivă de insulină. (Insulina este 
hormonul secretat de pancreas ca reacţie la creșterea 
glicemiei. Cu cât procentul zahărului din sânge este mai 
ridicat, cu atât mai multă insulină trebuie să secrete 
pancreasul pentru a-l ajuta pe acesta să pătrundă în celule, de 
pildă în cele ale mușchilor și ale ficatului.) Atunci când 
capacitatea pancreasului de a produce insulină este excedată 
de nivelul zahărului din sânge apare diabetul. Nu trebuie să fii 
însă diabetic pentru a avea o glicemie ridicată, și implicit o 
secreție similară de insulină. Persoanele care nu sunt 
diabetice pot secreta la fel de multă insulină pentru a 


neutraliza glicemia ridicată provocată de grâu, acumulând 
astfel o cantitate din ce în ce mai mare de grăsime 
abdominală, căci alimentele care conțin grâu sunt convertite 
foarte ușor în zahăr în urma procesului de digestie. 

Nivelul ridicat de insulină conduce la acumularea de 
grăsime viscerală, aceasta fiind maniera corpului de a stoca 
excesul de energie. La rândul ei, această grăsime viscerală 
generează semnale inflamatorii care împiedică țesuturile (de 
pildă ale mușchilor și ficatului) să reacționeze corect la 
insulină. Această așa-zisă rezistenţă la insulină determină 
pancreasul să producă și mai multă insulină pentru a 
metaboliza zahărul din sânge. In acest fel, se instaurează un 
cerc vicios al creșterii rezistenţei la insulină, al creșterii 
secreției de insulină și al acumulării excesive de grăsime 
viscerală, care provoacă o nouă creștere a rezistenței la 
insulină, și așa mai departe. 

Nutriționiștii au stabilit că grâul sporește glicemia din 
sânge într-o măsură mai mare decât zahărul de bucătărie încă 
cu 30 de ani în urmă. Așa cum am mai spus, indicele glicemic 
(IG) este indicatorul prin care măsoară nutriţioniștii nivelul 
zahărului din sânge la 90-120 de minute după consumarea 
hranei. Pâinea din grâu integral are un IG de 72, în timp ce 
zahărul de bucătărie are un IG de doar 59 (deși unele 
laboratoare au obținut un IG de 65). Prin comparaţie, fasolea 
are un IG de 51, grepfrutul de 25, iar alimentele fără 
carbohidrați precum somonul sau nucile au un IG egal cu zero. 
Cu alte cuvinte, consumul acestor alimente nu are niciun efect 
asupra glicemiei din sânge. Pe scurt, cu foarte puţine excepții, 
aproape că nu există alimente care să aibă un IG atât de 
ridicat cum e cel al grâului. Cu excepţia fructelor uscate 
bogate în zahăr cum ar fi smochinele și curmalele, singurele 
alimente cu un IG la fel de ridicat ca al grâului sunt 
amidonurile uscate și măcinate în pulberi fine, cum ar fi cel de 
porumb, de orez, de cartofi și de tapioca. 

(Este interesant că exact aceștia sunt carbohidraţii din 
care sunt produse preparatele „fără gluten”, subiect despre 
care vom mai discuta mai târziu în această carte.) 

Dat fiind că generează o creștere a glicemiei din sânge 
mai mare decât practic orice alt aliment, inclusiv decât 
batoanele de ciocolată, zahărul de bucătărie și înghețata, 


carbohidraţii din grâu (amilopectinele A, extrem de ușor 
digerabile) generează inclusiv o secreție de insulină mai mare 
decât orice alt aliment. Cu cât cantitatea de amilopectine A 
este mai mare, cu atât mai mari devin glicemia, secreția de 
insulină și cantitatea de grăsimi viscerale depozitate... adică 
burta ! 

La toate acestea se adaugă scăderea inevitabilă a 
glicemiei din sânge (hipoglicemie), care este rezultatul firesc 
al secreției ridicate de insulină, care conduce automat la o 
foame căreia îţi este imposibil să îi reziști, aceasta fiind 
reacţia naturală a corpului, care încearcă să te protejeze de 
pericolele glicemiei reduse. Această senzaţie de foame te 
determină să ronţăi ceva, iar ciclul se repetă la fiecare două 
ore. 

La acest mecanism se adaugă și reacţia creierului la 
exorfinele care generează o stare de euforie indusă de grâu 
(și sevrajul implicit dacă ratezi următoarea „doză”). In aceste 
condiţii, nu este de mirare că în jurul taliei tale se adaugă noi 
și noi colaci. 


Lenjeria pentru bărbați este la etajul al doilea 

Burta provocată de consumul de grâu nu este o simplă 
chestiune cosmetică, ci un fenomen cu consecințe reale 
asupra stării de sănătate. Pe lângă producerea de hormoni 
inflamatorii precum leptina, grăsimea viscerală conduce 
inclusiv la secreția hormonului feminin estrogen (inclusiv de 
către bărbaţi), cel care conferă fetelor caracteristicile feminine 
la începutul pubertăţii, cum ar fi lăţirea șoldurilor și creșterea 
sânilor. 

Până la menopauză, femeile adulte continuă să secrete 
un nivel ridicat de estrogen. Din păcate, surplusul de estrogen 
generat de grăsimea viscerală sporește considerabil riscul de 
cancer la sân, întrucât stimulează creșterea necontrolată a 
țesutului sânilor. Astfel, statisticile asociază grăsimea 
viscerală cu o creștere de patru ori a riscului de cancer la sân, 
acest risc fiind practic dublu în cazul femeilor grase ajunse la 
menopauză prin comparaţie cu cele suple. În mod incredibil, în 
pofida acestei conexiuni statistice, până acum nu s-a efectuat 
practic niciun studiu care să cerceteze efectele renunţării la 
produsele din grâu și implicit ale dispariţiei grăsimii 


abdominale asupra incidenţei cancerului la sân. Nu este însă 
dificil să anticipăm o reducere semnificativă a acestui risc în 
cazul adoptării unei astfel de diete. 

Dat fiind că nu secretă decât o cantitate infimă de 
estrogen, bărbaţii sunt cu atât mai sensibili la orice element 
care amplifică această secreție. Cu cât burta provocată de 
grâu este mai mare în cazul lor, cu atât mai mult estrogen 
produce această grăsime abdominală. Astfel apar bărbaţii cu 
sânii foarte mari, fenomen cunoscut sub numele profesional 
de „ginecomastie”. Un alt hormon a cărui secreție crește cu 
până la șapte ori din cauza grăsimii viscerale este prolactina. 
Așa cum îi sugerează și numele (cuvântul prolactina înseamnă 
„Stimularea lactaţiei”), nivelul ridicat al prolactinei stimulează 
creșterea țesuturilor sânilor și producerea de lapte uman. 

Așadar, creșterea sânilor la bărbaţi nu este doar o 
caracteristică stânjenitoare care arată preferinţele nepotului 
tău pentru batoanele de ciocolata, ci o dovadă științifică a 
unei secreții ridicate de estrogen și de prolactina generată de 
„uzina” inflamatorie și hormonală din jurul pântecului. 

La ora actuală s-a dezvoltat o întreagă industrie pentru 
a-i ajuta pe bărbaţii stânjeniţi de sânii prea mari. Reducerea 
chirurgicală a sânilor masculini a explodat literalmente, 
crescând într-un ritm foarte accelerat la nivel naţional. 
Celelalte „soluţii” includ crearea unor haine speciale, a unor 
veste de compresie și a programelor de exerciţii fizice. 

Așadar, creșterea secreției de estrogen, cancerul la sân 
și sânii masculini... toate se datorează prea multelor chifle și 
rulouri. 


Boala celiacă: un laborator al slăbitului 

Așa cum spuneam mai devreme, singura boală cu care 
grâul este asociat în mod direct de către oamenii de știință 
este așa-numita boală celiacă. Cei care suferă de această 
maladie sunt sfătuiţi să renunţe la produsele din grâu. In caz 
contrar, ei riscă să facă tot felul de complicaţii, care mai de 
care mai neplăcute. Ce ne învaţă experiența acestor oameni 
despre efectele renunțării la produsele din grâu ? Cele mai 
importante date statistice care stabilesc o corelaţie între slăbit 
și renunțarea la grâu (gluten) pe care le avem la ora actuală 
provin din rândul celor care suferă de boala celiacă. 


Din păcate, lipsa de interes a medicilor faţă de această 
boală conduce la o mascare a ei sub diferite alte simptome 
(cum ar fi oboseala generalizată sau migrenele, fără a evoca 
însă simptomele intestinale), care amână în medie cu 
unsprezece ani diagnosticarea corectă a bolii de la prima 
apariţie a simptomelor ei. In acest timp, persoanele care 
suferă de boala celiacă ajung la o stare de malnutriție foarte 
avansată, datorită incapacității de a absorbi corect 
substanțele nutritive. Acest lucru este cu deosebire valabil 
pentru copii, care ajung să aibă o greutate anormal de mică și 
să fie foarte puţin dezvoltați pentru vârsta lor. 

Mulţi suferinzi de boala celiacă slăbesc considerabil 
înainte de stabilirea corectă a cauzei bolii lor. Un studiu 
efectuat în anul 2010 la Universitatea Columbia asupra unui 
număr de 369 de persoane care sufereau de boala celiacă a 
stabilit că 64 dintre acestea (17,3%) aveau un indice al masei 
corporale de numai 18,5 sau chiar mai mic (pentru o femeie 
cu o înălțime de 1,60 m, acest indice corespunde unei greutăți 
de 47 de kilograme, iar pentru un bărbat cu o înălţime de 1,75 
m, el corespunde unei greutăți de 61 de kilograme). Proasta 
absorbţie a substanțelor nutritive și a caloriilor de-a lungul 
multor ani, înrăutăţită de diareea frecventă, îi lasă pe mulţi 
suferinzi de boala celiacă malnutriţi și îi determină să facă 
mari eforturi pentru a-și menţine greutatea corporală. 

Eliminarea glutenului din grâu din alimentaţie asigură 
dispariția agentului nociv care distruge mucoasele intestinale. 
Pe măsură ce aceste mucoase se regenerează, organismul 
începe să absoarbă mai corect vitaminele, mineralele și 
caloriile, iar greutatea pacienţilor începe să crească datorită 
nutriției îmbunătățite. Studiile efectuate  documentează 
dincolo de orice îndoială creșterea în greutate a bolnavilor 
malnutriţi și slăbiți în urma bolii celiace. 

Din acest motiv, boala celiacă a fost considerată în mod 
tradițional o boală a copiilor și a adulţilor foarte slabi. In ultimii 
30 sau 40 de ani, experții în această boală au remarcat însă 
apariția unui număr din ce în ce mai mare de pacienți 
supraponderali sau obezi care suferă de ea. O astfel de 
statistică recentă referitoare la persoanele diagnosticate cu 
boala celiacă în ultimii 10 ani arată că 39% dintre acestea 
erau supraponderale (IMC 25-29,9), iar 13% obeze (IMC mai 


mare de 30) la începutul dietei fără gluten. Conform 
estimărilor făcute, mai mult de jumătate din persoanele 
diagnosticate la ora actuală cu boala celiacă sunt 
supraponderale sau obeze. 

Dacă îi luăm în calcul exclusiv pe cei care nu sunt foarte 
malnutriţi în momentul diagnosticării bolii, constatăm că 
aceștia slăbesc considerabil atunci când elimină glutenul din 
alimentaţia lor. Un studiu efectuat la Clinica Mayo din cadrul 
Universităţii din lowa asupra unui număr de 215 pacienţi 
suferinzi de boala celiacă a arătat că persoanele obeze din 
rândul acestora au slăbit în medie 11 kilograme în primele 
șase luni după renunțarea la gluten. Studiul efectuat la 
Universitatea Columbia pe care l-am citat mai sus a arătat că 
eliminarea produselor din grâu din dieta alimentară a redus 
frecvenţa obezității la jumătate în decurs de un an, mai mult 
de jumătate din participanţii la studiu care aveau un indice al 
masei corporale cuprins între 25 și 29,9 slăbind în medie 12 
kilograme. Dr. Peter Green, profesor de medicină clinică în 
cadrul Universităţii Columbia și gastroenterologul care a 
condus studiul afirmă că „nu este clar dacă pierderea în 
greutate în urma dietei fără gluten se datorează numărului 
redus de calorii sau altor factori asociaţi cu dieta”. Potrivit 
informaţiilor din această carte, noi credem că este destul de 
limpede că reducerea greutăţii se datorează eliminării grâului 
din alimentaţie. Observaţii similare au fost efectuate și asupra 
copiilor. Copiii care suferă de boala celiacă și care elimină 
glutenul din alimentaţia lor își reiau imediat creșterea 
musculară normală, dar au mai puţină grăsime decât copiii 
care nu suferă de această boală. (Urmărirea greutăţii 
corporale în cazul copiilor este îngreunată de faptul că aceștia 
se află în creștere.) Un alt studiu a arătat că 50% dintre copiii 
obezi care suferă de boala celiacă s-au apropiat de indicele 
normal al masei corporale de îndată ce au eliminat glutenul 
din alimentaţia lor. 

Aceste rezultate par cu atât mai incredibile cu cât 
pacienţilor nu le-a fost impusă niciun fel de restricție 
alimentară, cu excepţia eliminării glutenului. Așadar, nu avem 
de-a face cu un program obișnuit de slăbire, ci doar cu 
eliminarea grâului din alimentaţie. In rest, pacienţii au putut 
mânca oricâte calorii au dorit, fără să fie nevoiţi să își 


controleze porţiile, să facă exerciţii fizice sau să apeleze la 
alte modalităţi de slăbire. Lor nu le-au fost impuse restricții 
referitoare la carbohidrați sau la grăsimile din alimentaţie, ci 
doar la gluten. Cu alte cuvinte, ei au putut consuma fără 
probleme alimente care „îngrașă” de regulă, cum ar fi pâinea, 
prăjiturile și brioșele, cu singura condiţie ca acestea să fie 
preparate din făină fără gluten. (Totuși, așa cum vom arăta 
mai târziu în această carte, dacă îţi stabilești obiectivul 
deliberat de a slăbi, este important să nu înlocuiești grâul cu 
alte alimente care îngrașă, chiar dacă acestea nu conţin 
gluten.) Ce dorim să subliniem este că în multe programe fără 
gluten consumarea acestor produse similare celor din grâu, 
dar fără gluten, este chiar încurajată. Cu toate acestea, 
suferinzii (supraponderali) de boala celiacă au experimentat o 
pierdere destul de substanţială în greutate prin simpla 
eliminare a glutenului din alimentaţia lor. 

In mod bizar, cercetătorii care efectuează aceste studii 
suspectează „alţi factori” responsabili pentru scăderea în 
greutate, dar par să excludă posibilitatea ca acest fenomen să 
se datoreze eliminării grâului din alimentaţie. 

Un alt aspect interesant este acela că pacienţii care 
elimină glutenul din alimentaţia lor ajung să consume mai 
puţine calorii prin comparaţie cu ceilalți oameni, chiar dacă nu 
le sunt impuse niciun fel de restricţii (cu excepţia celei 
referitoare la gluten). Procentual, această scădere a numărului 
de calorii este în medie de 14%. Un alt studiu a descoperit că 
pacienţii care au eliminat glutenul din alimentaţia lor au 
consumat în medie cu 418 mai puţine calorii decât cei care nu 
au eliminat acest aliment. Pentru un consum mediu de 2.500 
de calorii pe zi, această reducere înseamnă 16,7 procente. Nu 
este greu să bănuim ce efect are ea asupra greutăţii 
corporale. 

Revelând perfect subiectivismul dogmelor nutriționale 
convenţionale, cercetătorii care au participat la primul studiu 
au etichetat dieta urmată de participanţii care încercau să își 
vindece boala celiacă: „dezechilibrată”, întrucât aceasta nu 
conţinea paste, pâine sau pizza, incluzând în schimb alte 
„alimente naturale inadecvate” (da, chiar așa s-au exprimat) 
cum ar fi carnea, ouăle și brânza. Cu alte cuvinte, cercetătorii 
au demonstrat valoarea unei diete fără grâu care reduce 


apetitul și înlocuiește caloriile inutile cu unele reale fără să 
vrea și fără să realizeze ce făceau ! In mod similar, o lucrare 
recentă scrisă de doi specialiști foarte bine cotați în boala 
celiacă nu menţionează deloc pierderea în greutate la care 
conduce renunţarea la gluten. Cu toate acestea, datele 
obţinute în urma acestor studii științifice afirmă cât se poate 
de clar că renunțarea la grâu conduce în mod automat la o 
pierdere în greutate. În mod subiectiv și penibil, cercetătorii 
pun pierderea în greutate rezultată în urma dietelor fără 
gluten și fără grâu pe seama lipsei varietăţii alimentelor, și nu 
pe seama absenței grâului din alimentaţie. (Așa cum vom 
vedea mai târziu, nici nu se pune problema unei lipse a 
varietății alimentare din cauza eliminării grâului din dietă. 
Există foarte multe alte alimente extrem de valoroase pe care 
cei care renunţă la grâu le pot consuma.) 

Indiferent dacă acest lucru se datorează lipsei 
exorfinelor, atenuării ciclului insulină-glucoză care 
declanșează foamea sau altor factori, cert este că eliminarea 
grâului din dietă reduce consumul caloric cu 350-400 de 
calorii, chiar dacă dieta nu impune nicio altă restricţie asupra 
grăsimilor, carbohidraţilor și porţiilor consumate. Ea nu 
impune porții mai mici, mestecarea îndelungată a alimentelor 
sau consumul mai multor mese reduse. Singurul lucru pe care 
îl solicită este renunţarea la grâu. 

Nu avem niciun motiv să credem că pierderea în 
greutate datorată renunţării la grâu este valabilă exclusiv 
pentru suferinzii de boala celiacă. Acest mecanism este 
universal valabil, indiferent dacă cel care îl aplică este sensibil 
sau nu la gluten. 

Așa se face că dacă le recomandăm să renunţe la grâu 
oamenilor care nu suferă de boala celiacă, așa cum am făcut 
eu cu mii de pacienţi ai mei, asistăm imediat la același 
fenomen: o pierdere dramatică și imediată în greutate, 
similară celei care se petrece în cazul suferinzilor obezi de 
boala celiacă. 


Scapă de burtă 
Slăbește 5 kilograme în două săptămâni. Știu, sună ca o 
reclamă TV la ultimul produs de slăbit lansat pe piaţă. 


Cu toate acestea, am asistat personal de nenumărate 
ori la acest fenomen: toţi pacienţii cărora le-am recomandat 
să renunţe la produsele care conţin grâu în orice formă au 
constatat o topire rapidă a kilogramelor în surplus, uneori într- 
un ritm de până la o jumătate de kilogram pe zi, și asta fără 
produse de slăbit, fără reţete speciale, fără înlocuitori de mese 
și fără shake-uri sau reţete de „purificare”. 

In mod evident, acest ritm nu poate fi menţinut la 
infinit, căci altfel în scurt timp nu ar mai rămâne nimic din 
corp, dar în etapa iniţială el poate fi de-a dreptul șocant, 
echivalând cu ritmul slăbirii la care ar conduce un post negru. 
Personal, sunt absolut fascinat de acest fenomen. De ce 
conduce renunţarea la grâu la o slăbire într-un ritm echivalent 
cu înfometarea ? Eu cred că acest lucru se datorează 
întreruperii ciclului glucoză - insulină - depunere de grăsimi, la 
care se adaugă reducerea naturală a caloriilor ingerate. 
Indiferent dacă aceasta este sau nu cauza reală, cert este că 
am asistat de nenumărate ori la acest fenomen în practica 
mea clinică. 

Renunţțarea la grâu se recomandă frecvent în dietele 
bazate pe reducerea carbohidraţilor. Un număr din ce în ce 
mai mare de studii demonstrează că reducerea cea mai 
accelerată a greutăţii corporale se produce în timpul dietelor 
sărace în carbohidrați, iar experienţa personală m-a învăţat că 
cel mai important rol în cadrul acestor diete îl joacă 
renunţarea la grâu. Dacă dorești să reduci cantitatea 
carbohidraţilor ingeraţi, ești nevoit, vrei nu vrei, să reduci 
cantitatea de grâu consumată. Dat fiind că acest aliment 
predomină în dieta adulților moderni, renunţarea la grâu 
elimină din start principala cauză a problemei. (Apropo, am 
asistat inclusiv la eșecul anumitor diete bazate pe reducerea 
carbohidraţilor tocmai pentru că acestea eliminau orice alte 
surse de carbohidrați mai puţin grâul.) 

Ce-i drept, zahărul și ceilalți carbohidrați își aduc și ei 
aportul la procesul de îngrășare. De aceea, dacă renunti la 
produsele din grâu, dar continui să bei băuturi carbogazoase 
bogate în zahăr și să consumi zilnic batoane de ciocolată și 
fulgi de porumb, cea mai mare parte a beneficiilor obţinute 
prin renunţarea la grâu se va pierde. Un adult raţional știe că 
trebuie să renunţe la astfel de produse dacă dorește să scadă 


în greutate. Mai greu este să își dea seama că trebuie să 
renunţe inclusiv la grâu. 

Renunţarea la produsele din grâu reprezintă o strategie 
pe cât de eficientă, pe atât de neglijată atunci când vine vorba 
de adoptarea unei diete alimentare care să permită slăbirea 
rapidă, și îndeosebi topirea grăsimii viscerale. Personal, am 
asistat de mii de ori la acest mecanism care conduce la 
dispariţia rapidă a „colacilor” abdominali în urma renunţării la 
grâu. Mai mult, cine renunţă la grâu slăbește rapid și fără 
niciun efort, de multe ori 25, 30 sau chiar 50 de kilograme 
într-un an, în funcţie de gradul inițial de obezitate. Ultimii 30 
de pacienţi pe care i-am tratat și care au renunţat la grâu au 
slăbit în medie 12 kilograme în cinci sau șase luni. 

Partea cea mai uimitoare legată de eliminarea acestui 
aliment care stimulează pofta de mâncare și conduce la un 
comportament dependent este că aceasta determină o relaţie 
complet diferită cu hrana. Ajungi astfel să mănânci pentru a-ţi 
satisface nevoile energetice și fiziologice, nu pentru că ţi-au 
fost stimulate poftele de un ingredient alimentar care conferă 
impulsul de a mânca din ce în ce mai mult. Dacă vei renunţa 
la grâu, vei constata că de-abia dacă ţi se face foame la 
amiază, că vei trece fără să-ţi pese pe lângă brutăria din colţ 
și că vei refuza gogoșile colegilor din pauza de prânz fără să 
clipești. Pe scurt, nu vei mai simţi dorinţa neajutorată de a 
mânca tot timpul, stimulată de acest aliment. 

Este absolut logic: dacă elimini din dieta ta alimentele 
care declanșează un ciclu exagerat al glicemiei și insulinei, tu 
întrerupi practic ciclul foamei și al saţietăţii de moment, 
elimini sursa alimentară a exorfinelor care dau dependenţă și 
te simţi din ce în ce mai satisfăcut mâncând mai puţin. In 
acest fel, greutatea în exces se dizolvă și tu revii la o greutate 
normală din punct de vedere fiziologic. Colacii din jurul 
abdomenului îţi dispar și poţi uita pentru totdeauna de „burta 
de grâu”. 


Am slăbit 47 de kilograme... mai trebuie să dau 
jos 9 kilograme 

Când l-am cunoscut pe Geno, acesta avea înfățișarea 
familiară a majorităţii pacienţilor mei: era palid, părea obosit 
și nu era deloc atent. Avea o înălțime de 1,75 m și o greutate 


de 146 de kilograme, care includea o burtă ce se revărsa mult 
peste curea. Geno a venit la mine pentru un program de 
prevenire a bolii coronariene, fiind îngrijorat din cauza unei 
scanări a inimii din care a rezultat că suferă de o placă 
aterosclerotică coronariană ce îi inducea un potenţial risc de 
atac de cord. 

Așa cum era de așteptat, analizele medicale au arătat 
mai mulţi indicatori metabolici anormali, inclusiv o glicemie în 
gama diabetului, un procent ridicat de trigliceride, un 
colesterol HDL redus și alţii, toţi contribuind la placa 
coronariană și la riscul de atac de cord. Deși părea indiferent 
la tot ce îi spuneam, am reușit cumva să îi atrag atenţia și să îl 
determin să se focalizeze, îndeosebi cu ajutorul bucătarului și 
cumpărătorului principal de alimente al familiei: soţia sa. La 
început, ideea de a renunța complet la „sănătoasele cereale 
integrale” din dieta sa, inclusiv la multiubitele sale paste și de 
a le înlocui cu alte alimente pe care până acum le-a ignorat 
complet, cum ar fi nucile și alunele, ouăle, uleiurile, brânza și 
carnea, l-a șocat pe Gene. 

Șase luni mai târziu, Geno s-a întors în biroul meu, 
complet transformat. Era perfect focalizat, atent și zâmbitor. 
Mi-a spus că întreaga sa viaţă s-a schimbat dramatic. Nu 
numai că slăbise 29 de kilograme, iar talia i se micșorase cu 
35 de centimetri, dar își redobândise energia tinereții. De-abia 
aștepta să socializeze cu prietenii și să călătorească cu soţia, 
făcea plimbări prelungite pe jos și cu bicicleta, dormea mult 
mai bine și avea un optimism pe care nu îl mai avusese de 
mult. În plus, toţi indicatorii analizelor de laborator erau în 
parametri normali: glicemia era bună, colesterolul HDL se 
dublase, iar trigliceridele îi scăzuseră de la câteva sute de 
miligrame la valoarea normală. 

Peste alte șase luni, Geno slăbise încă aproximativ 20 
de kilograme, cântărind 99 de kilograme. In total, a slăbit 47 
de kilograme într-un an. 

„Mi-am propus să ajung la 90 de kilograme, greutatea 
pe care am avut-o când m-am însurat, mi-a spus el cu 
zâmbetul pe buze. Mai am doar 9 kilograme de dat jos.” 


Adoptă o dietă fără gluten, dar nu mânca 
„alimente fără gluten” 


Cum !? Așa cum spuneam, glutenul este principala 
proteină din grâu și este responsabil pentru multe efecte 
adverse generate de consumul de grâu, chiar dacă nu pentru 
toate. El este principalul vinovat pentru leziunile inflamatorii 
produse asupra intestinelor în cadrul bolii celiace. indeosebi 
suferinzii de această boală trebuie să evite cu atenţie orice 
aliment care conţine gluten, ceea ce înseamnă că trebuie să 
renunţe la grâu, dar și la alte cereale care conțin gluten, 
precum orzul, secara, grâul spelta, triticale, kamut și eventual 
ovăzul. De aceea, mulţi pacienţi din această categorie caută 
produse „fără gluten” care imită preparatele din făină de 
grâu. În acest scop, s-a dezvoltat o întreagă industrie, care 
produce ele mai variate alimente, de la pâinea fără gluten și 
diferite prăjituri și deserturi fără gluten. 

Majoritatea alimentelor din această categorie sunt 
preparate prin înlocuirea făinii de grâu cu amidon de porumb, 
de orez, de cartofi sau de tapioca (amidon extras din rădăcina 
plantei cassava) și sunt extrem de nepotrivite pentru orice om 
care încearcă să slăbească 10, 15 sau mai multe kilograme. 
Deși nu declanșează reacţia sistemului imunitar sau cea 
neurologică la glutenul din grâu, aceste alimente activează 
totuși ciclul glicemie-insulină care conduce la creșterea în 
greutate. Produsele din grâu duc acest ciclu la extrem, mai 
mult decât celelalte alimente, dar reține: produsele preparate 
din amidon se numără printre puţinele produse care conduc la 
o glicemie chiar mai mare decât cea provocată de grâu. 

Așadar, produsele „fără gluten” nu sunt alimente care 
nu provoacă probleme. Dimpotrivă, ele reprezintă cauza cea 
mai probabilă a îngrășării suferinzilor de boala celiacă ce 
renunţă la produsele din grâu, dar nu slăbesc. După părerea 
mea, aceste alimente fără gluten ar trebui complet excluse 
din alimentaţia oricărui om, exceptând poate anumite excese 
de moment, căci efectul lor metabolic nu diferă cu nimic de 
cel pe care l-ar produce consumarea unei farfurii cu jeleuri. 

Așadar, renunțarea la grâu nu echivalează exclusiv cu 
renunţarea la gluten, ci mai degrabă cu renunţarea la 
amilopectinele A din grâu, acei carbohidrați complecși care 
cresc glicemia mai mult decât zahărul de bucătărie și decât 
batoanele de ciocolată. Amilopectinele A nu trebuie înlocuite 
însă cu carbohidraţii încă și mai ușor de absorbit din amidonul 


de porumb, de orez, de cartofi și de tapioca. Cu alte cuvinte, 
nu trebuie să înlocuiești caloriile din grâu cu alți carbohidrați 
care se absorb rapid și care declanșează secreția de insulină 
și depunerea de grăsimi viscerale. Așadar, evită glutenul, dar 
și „alimentele fără gluten”. 

Voi comenta mai târziu în această carte avantajele și 
dezavantajele renunţării la grâu, respectiv ce presupune 
această renunțare, de la alegerea altor alimente sănătoase la 
starea de sevraj. După ce am asistat la succesul obţinut de mii 
de pacienţi ai mei, pot spune că am devenit un specialist în 
această privinţă. 

Inainte de a intra însă în detalii, doresc să ofer mai 
multe informații despre boala celiacă. Chiar dacă nu suferi de 
această boală devastatoare, înțelegerea cauzelor și remediilor 
ei ne permite să realizăm mai bine rolul grâului în dieta 
umană. Pe lângă lecţiile legate de slăbit pentru care ni le 
furnizează, boala celiacă ne oferă și alte informaţii utile, chiar 
dacă nu suferim de ea. 

De aceea, lasă deoparte cornul sau covrigul pe care îl 
ronţăi și haide să vorbim despre boala celiacă. 


CAPITOLUL 6 


Salut, intestinule. Sunt eu, grâul. Grâul și boala 
celiacă 

Sărmanul tău intestin își vede zilnic de treabă, 
împingând rămășițele parţial digerate ale ultimei tale mese 
de-a lungul celor șapte metri ai intestinului subţire, la care se 
adaugă un metru și ceva al intestinului gros, până când se 
transformă în materiile fecale pe care le elimini și despre care 
vorbesc atât de frecvent pensionarii. Pe scurt, intestinul nu se 
oprește nicio clipă din activitate, îndeplinindu-și neobosit 
sarcina, fără să ceară vreodată o mărire de salariu sau un 
concediu de odihnă. Indiferent dacă mănânci ouă umplute, 
friptură de pui sau salată de spanac, el le transformă pe toate 
în familiarul produs secundar al digestiei, acele deșeuri 
semisolide colorate de bilirubină după care tragi apa, fără să-ţi 
pui prea multe întrebări. 

Intrusul care întrerupe acest ciclu normal de activitate 
este glutenul din grâu. 

După ce Homo sapiens și ceilalţi predecesori ai noștri 
au consumat milioane de ani la rând produsele din meniul 
limitat oferit de vânătoare și de culesul fructelor sălbatice, 
grâul a intrat în sfârșit în dieta umană, practică ce nu s-a 
dezvoltat decât în ultimii 10.000 de ani. Acest interval relativ 
scurt de timp, de numai 300 de generaţii, s-a dovedit 
insuficient pentru a le permite tuturor oamenilor să se 
adapteze la această plantă cu proprietăţi unice. Dovada cea 
mai dramatică a incapacității de adaptare la grâu este boala 
celiacă, ce constă în perturbarea bunei funcţionări a 
intestinului subțire de către glutenul din grâu. Există și alte 
exemple ale incapacității de a ne adapta la anumite alimente, 
cum ar fi intoleranţa la lactoză, dar niciunul nu produce efecte 
la fel de grave asupra sănătăţii și expresii atât de variate ca 
boala celiacă. 

Chiar dacă nu suferi de această boală, invitaţia mea 
este să continui să citești acest capitol. Deși nu mi-am propus 
să scriu o carte despre boala celiacă, este practic imposibil să 
vorbim despre efectele grâului asupra stării noastre de 
sănătate fără a face un scurt comentariu referitor la această 
boală. Boala celiacă este prototipul intoleranței la grâu, 


standardul cu care putem compara toate celelalte forme de 
intoleranţă la acest produs. Incidenţța ei se află într-o continuă 
creștere, multiplicându-se de patru ori în ultimii 50 de ani, fapt 
care reflectă cel mai probabil transformările pe care le-a 
suferit grâul în această perioadă de timp. Dacă ai 25 de ani și 
nu suferi de boala celiacă nu înseamnă că nu poți face 
această boală la 45 de ani. In plus, boala se manifestă printr-o 
întreagă varietate de simptome noi, în afara perturbării 
funcției intestinale. De aceea, chiar dacă te bucuri de o 
sănătate bună a intestinelor și îți poţi compara regularitatea 
„evacuării” cu cea a bunicilor tăi, nu poţi fi sigur că un alt 
sistem fiziologic nu îţi este afectat în mod similar. Primele 
descrieri ale diareii caracteristice bolii celiace au fost făcute 
de medicul din Grecia antică Aretaeus, în anul 100 e.n. Acesta 
le recomanda pacienţilor săi să ţină post. In secolele care au 
urmat au apărut destule teorii care au încercat să explice de 
ce suferă pacienţii de boala celiacă de diaree, crampe și 
malnutriție. Medicii le-au recomandat acestora diferite 
tratamente, majoritatea complet inutile, precum uleiul de 
ricin, clismele frecvente și recomandarea de a prăji pâinea 
înainte de a o mânca. Au existat și tratamente care s-au 
bucurat de un anumit succes, cum ar fi dieta cu midii, 
recomandată prin anii 1880 de dr. Samuel Gee sau cea cu opt 
banane pe zi, a doctorului Sidney Haas. 

Conexiunea dintre boala celiacă și consumul de grâu a 
fost făcută pentru prima dată de medicul pediatru olandez dr. 
Willem-Karel Dicke, în anul 1953. Acesta a pornit de la 
observaţia întâmplătoare făcută de mama unui copil bolnav 
de această afecțiune, care a remarcat că urticaria fiului său se 
îmbunătăţea atunci când nu-i mai dădea pâine. In perioada de 
sfârșit a celui de-al Doilea Război Mondial, când alimentele se 
găseau greu, iar pâinea a devenit foarte rară, Dicke a 
constatat o îmbunătăţire flagrantă a simptomelor copiilor 
suferinzi de boala celiacă. De îndată ce avioanele suedeze au 
aruncat containere cu pâine în Olanda devastată de război, 
simptomele acestora s-au deteriorat imediat. Dr. Dicke a făcut 
analiza deşeurilor copiilor, care a confirmat că sursa 
periculoaselor simptome care le puneau acestora în pericol 
viața era glutenul din grâu, orz și secară. Eliminarea glutenului 
din alimentaţie a condus rapid la o îmbunătăţire dramatică a 


simptomelor, infinit mai mare decât în cazul curelor cu midii 
sau banane. 

Deși boala celiacă nu este expresia cea mai comună a 
intoleranţei la grâu, ea ilustrează dramatic ce este capabilă să 
facă această plantă atunci când are de-a face cu un intestin 
nepregătit să îi facă faţă. 


Boala  celiacă:  ferește-te de  atotputernica 
firimitură de pâine 

Boala celiacă este o afecţiune foarte gravă. Pare de-a 
dreptul incredibil că o boală care generează o slăbiciune atât 
de mare, potenţial fatală, poate fi declanșată de ceva atât de 
insignifiant ca o firimitură de pâine sau un cruton. 

Circa 1% din populaţie are intoleranţă la gluten, 
indiferent cât de mică este cantitatea consumată din acest 
aliment. În cazul în care acești oameni consumă gluten, 
delicatul ţesut al intestinului subţire care separă materiile 
fecale în formare de restul corpului începe să se destrame, 
fapt care conduce la diaree, crampe și fecale colorate în 
galben care plutesc la suprafaţa apei din WC din cauza 
grăsimilor nedigerate. Dacă boala este lăsată să progreseze 
de-a lungul anilor, pacientul devine incapabil să absoarbă 
substanțele nutritive, începe să slăbească și suferă de diferite 
deficite nutriţionale, cum ar fi cel de proteine, acizi grași și 
vitaminele B12, D, E, K, folat, fier și zinc. 

Distrugerea țesutului intestinal permite componentelor 
din grâu să ajungă în zone în care nu-și au locul, cum ar fi 
sângele, fapt care permite de altfel diagnosticarea bolii, 
datorită prezenţei anticorpilor pe care îi generează organismul 
împotriva gliadinei din grâu, una din componentele glutenului. 
Organismul generează anticorpi inclusiv împotriva 
componentelor produse de țesutul intestinal care se 
destramă, cum ar fi transglutaminaza și endomisium, două 
proteine ale mușchiului intestinal care permit de asemenea 
diagnosticarea bolii  celiace prin analiza anticorpilor 
corespondenți. Bacteriile în general „prietenoase” care își au 
sediul în tubul intestinal își elimină și ele deșeurile în fluxul 
sanguin, declanșând noi reacţii inflamatorii și imune 
anormale. 


Până acum câţiva ani boala celiacă era considerată 
relativ rară, neafectând decât o persoană din câteva mii. Pe 
măsură ce mijloacele de diagnosticare a bolii au început să se 
dezvolte însă, s-a constatat că numărul suferinzilor de această 
boală este de unul la 133. Rudele apropiate ale bolnavilor au o 
probabilitate de 45% de a o dezvolta, iar cei cu simptome 
intestinale care amintesc de cele ale bolii celiace au o 
probabilitate de 17%o0 de a suferi de această boală. 

Așa cum vom vedea în continuare, nu numai că în urma 
dezvoltării metodelor de diagnosticare s-a constatat că boala 
celiacă este mult mai larg răspândită decât se credea, dar 
însăși incidenţa ei continuă să crească. În mod paradoxal, 
boala continuă să rămână un secret bine păstrat. De pildă, în 
Statele Unite un raport de 1 la 133 înseamnă peste două 
milioane de persoane care suferă de această boală, dar mai 
puţin de 10% din acestea știu acest lucru. Unul din motivele 
pentru care 1.800.000 de americani nu știu că suferă de boala 
celiacă este faptul că aceasta este o „Mare lImitatoare” (titlu 
acordat anterior numai sifilisului). Cu alte cuvinte, ea se 
manifestă printr-o varietate foarte mare de simptome. 
Aproximativ 50% dintre pacienţi suferă de simptomele clasice 
ale bolii: diareea, crampele și pierderea în greutate, dar 
cealaltă jumătate suferă de cu totul alte simptome, cum ar fi 
anemia, migrenele, artrita, diferite simptome neurologice, 
infertilitate, statură scundă (la copii), depresie, oboseală 
cronică sau o întreagă varietate de alte simptome și condiții 
care la prima vedere par să nu aibă nimic de-a face cu boala 
celiacă. Există și pacienţi care nu suferă de niciun fel de 
simptome, dar care fac mai târziu boli neurologice, 
incontinenţă, demenţă sau cancer gastrointestinal. 

Maniera în care se prezintă boala celiacă se schimbă la 
rândul ei. Până pe la jumătatea anilor 80, copiii erau 
diagnosticaţi de regulă prin pierderile în greutate și 
incapacitatea de a crește, diaree și inflamații abdominale. 
Ceva mai recent au apărut alte simptome care permit 
diagnosticarea acestei boli, precum anemia și durerile 
abdominale cronice. Unii nu prezintă niciun fel de simptome și 
nu pot fi diagnosticaţi decât după vârsta de opt ani. Un studiu 
de mare amploare făcut la Spitalul de Copii Stollery din 
Edmonton, Alberta, a condus la diagnosticarea unui număr de 


11 ori mai mare de copii între anii 1998 și 2007. Interesant 
este faptul că 53% dintre copiii care au fost diagnosticați cu 
ajutorul testelor pentru anticorpi, dar care nu manifestau 
simptomele clasice ale bolii, au afirmat că se simt mai bine 
după eliminarea glutenului din alimentaţie. 

Această modificare a simptomelor a fost observată și în 
cazul adulţilor suferinzi de boala celiacă. Un număr din ce în 
ce mai mic dintre aceștia se plâng de simptomele „clasice” 
precum diareea și durerile abdominale și din ce în ce mai 
mulţi se plâng de anemie, urticarii precum dermatita 
herpetiformă sau alergiile, ori pur și simplu nu par să 
manifeste niciun fel de simptome. 

Cercetătorii nu au reușit să se pună de acord asupra 
motivelor pentru care simptomele bolii celiace s-au schimbat 
și pentru care incidența bolii este în creștere. Teoria curentă 
cea mai populară dă vina pe numărul din ce în ce mai mare de 
mame care alăptează (da, și eu am râs cu suspine când am 
auzit această prostie). 

Cu siguranţă, multe simptome schimbate pot fi atribuite 
diagnosticării mai rapide datorate testării anticorpilor din 
sânge. Boala însăși pare să se schimbe însă la modul 
fundamental, fapt care ne face să ne întrebăm dacă această 
transformare nu se datorează continuei evoluţii a grâului. Știu 
că această întrebare l-ar face să se răsucească în mormânt pe 
inventatorul grâului pitic, dr. Norman Borlaug, dar există date 
concludente care sugerează că planta numită grâu s-a 
transformat dramatic în ultimii 50 de ani. 

Un studiu fascinant efectuat la Clinica Mayo prezintă un 
tablou unic al incidenţei bolii celiace în rândul americanilor în 
ultimii 50 de ani. Cercetătorii au obținut mostre de sânge 
vechi de 50 de ani în urma unui studiu referitor la infecțiile cu 
streptococi, care au fost păstrate congelate. Mostrele au fost 
colectate între anii 1948-1954 de la peste 9.000 de recruți de 
sex masculin de la Baza Aeriană Warren din Wyoming. După 
ce au verificat autenticitatea mostrelor, cercetătorii le-au 
testat pentru a descoperi incidența indicatorilor bolii celiace 
(anticorpii la transglutaminază și endomisium), comparând 
apoi rezultatele cu cele obţinute de la două grupe de pacienți 
moderni. A fost ales un grup „de control” alcătuit din 5.500 de 
bărbaţi născuţi în aceiași ani ca și recruţii militari, primele 


mostre fiind luate în anul 2006 (bărbaţi de peste 70 de ani). 
Un al doilea grup de control a fost alcătuit din 7.200 de 
bărbaţi cu vârste similare cu ale recruţilor (37 de ani). 

In timp ce indicatorii bolii celiace nu au apărut decât la 
un procent de 0,2% dintre mostrele de sânge prelevate de la 
recruţii bazei aeriene, ei au apărut la 0,8% din bărbaţii cu 
aceeași ani de naștere și la 0,9% din bărbaţii moderni cu 
aceeași vârstă. Acest rezultat sugerează că incidenţa bolii a 
crescut de patru ori începând din anul 1948, atât la aceeași 
generaţie cât și la tinerii moderni. (incidenţa ar putea fi și mai 
mare la femei, căci în general numărul femeilor care suferă de 
boala celiacă este mai mare decât cel al bărbaţilor. Din 
păcate, recruţii de la care s-au prelevat mostrele de sânge 
folosite în acest studiu au fost toţi de sex masculin.) O altă 
concluzie a studiului a fost că recruţii în sângele cărora s-au 
descoperit indicatorii bolii celiace au fost de patru ori mai 
predispuși să moară în cei 50 de ani care au urmat, de regulă 
de cancer. 

L-am întrebat pe dr. Joseph Murray, liderul grupului de 
cercetători care a efectuat studiul, dacă s-a așteptat să 
descopere această creștere accentuată a indicatorilor bolii 
celiace. Mi-a răspuns că nu: „Prezumția mea iniţială a fost că 
boala celiacă a existat de foarte mult timp, dar nu a putut fi 
diagnosticată până recent. Datele obţinute au demonstrat că 
aveam dreptate până la un punct, dar că incidenţa bolii se află 
într-o continuă creștere. Alte studii au arătat că boala poate 
apărea inclusiv la pacienţii vârstnici, nu doar la copii.” 

Un studiu similar a fost efectuat de un grup de oameni 
de știință din Finlanda, în cadrul unui efort mai mare de a 
stabili schimbările produse în domeniul sănătăţii de-a lungul 
timpului. Circa 7.200 de finlandezi (de ambele sexe) cu vârste 
de peste 30 de ani au furnizat mostre de sânge între anii 
1978-1980, cu scopul de a identifica indicatorii bolii celiace. 
20 de ani mai târziu, între anii 2000-2001, au fost prelevate 
mostre de sânge de la alţi 6.700 de finlandezi cu vârsta de 
peste 30 de ani. In urma măsurării anticorpilor la 
transglutaminază și endomisium din mostrele prelevate s-a 
constatat că incidenţa bolii celiace a crescut de la 1,05% la 
1,99%, aproape dublându-se. 


Există așadar dovezi solide că sporirea incidenţei bolii 
celiace (sau cel puţin a indicatorilor sistemului imunitar care 
arată o intoleranţă la gluten) nu se datorează exclusiv unor 
metode mai bune de testare. Boala însăși și-a amplificat de 
patru ori incidenţa în ultimii 50 de ani, respectiv de două ori în 
ultimii 20 de ani. Ca și cum toate acestea nu ar fi de ajuns, 
creșterea incidenţei bolii celiace este dublată de o creștere 
dramatică a cazurilor de diabet de tip 1, a bolilor autoimune 
precum scleroza multiplă și boala lui Crohn, și a alergiilor. 

Dovezile de ultimă oră sugerează că expunerea din ce 
în ce mai mare la glutenul din grâul modern ar putea explica 
cel puţin parţial incidenţa în creștere a bolii celiace. Un studiu 
efectuat în Olanda a comparat 36 de varietăți moderne de 
grâu cu 50 de varietăţi de grâu cultivate cu un secol în urmă. 
Cercetătorii au constatat că structurile proteice ale glutenului 
care declanșează boala celiacă sunt mult mai prezente în 
grâul modern, în timp ce cele care nu declanșează această 
boală sunt prezente într-o mai mică măsură. 

Pe scurt, în timp ce în trecut boala celiacă era 
diagnosticată îndeosebi la oamenii care slăbeau și sufereau de 
diaree și de dureri abdominale, în secolul XXI este foarte 
posibil să fii gras și constipat, ba chiar suplu și fără probleme 
de evacuare, și să suferi de această boală. Mai mult decât 
atât, omul modern este mult mai predispus să facă această 
boală decât bunicii săi. 

Deși o perioadă de timp de 20 sau 50 de ani este 
considerată lungă din perspectiva maturării vinului sau a 
ipotecilor pe casă, ea este mult prea scurtă pentru ca oamenii 
să fi avut posibilitatea să se schimbe din punct de vedere 
genetic. Cele două studii care au demonstrat creșterea în timp 
a incidenței anticorpilor celiaci, unul efectuat în anul 1948, iar 
celălalt în anul 1978, corespund schimbărilor dramatice ale 
grâului în urma încrucișărilor și modificărilor genetice și 
înlocuirii varietăţii comune cu grâul pitic, cultivat la ora 
actuală peste tot în lume. 


Caută anticorpul 
La ora actuală sunt efectuate trei tipuri de teste pentru 
anticorpi care permit diagnosticarea bolii celiace, sau cel puţin 


a unei reacţii puternice a sistemului imunitar la prezenţa 
glutenului: 

Anticorpi împotriva gliadinei. Doi dintre anticorpii 
căutaţi de medici pentru a depista boala celiacă sunt IgA (cu 
durată scurtă de viaţă) și IgG (cu o durată mai lungă de viaţă). 
Deși testele sunt ușor de făcut, ele nu conduc decât la 
diagnosticarea a aproximativ 20-50% dintre pacienţii care 
suferă cu adevărat de boala celiacă. 

Anticorpul împotriva transglutaminazei. 
Distrugerea țesuturilor intestinale de către gluten conduce la 
apariţia unor proteine care declanșează formarea anumitor 
anticorpi. O astfel de proteină este transglutaminaza. 
Anticorpul care îi corespunde poate fi măsurat cu ușurință în 
sânge, indicând reacţia autoimună a organismului: Prin 
comparaţie cu biopsia intestinală, testarea anticorpului 
împotriva transglutaminazei nu permite decât identificarea a 
86-89% din cazurile de boală celiacă. 

Anticorpul împotriva endomisium. La fel ca și 
testarea anticorpului împotriva transglutaminazei, cea a 
anticorpului împotriva endomisium depistează o altă proteină 
din țesutul intestinal care declanșează o reacţie a sistemului 
imunitar. Introdus pe la jumătatea anilor 90, acest test este 
considerat la ora actuală cel mai precis, identificând peste 
90% dintre suferinzii de boala celiacă. 

Dacă ai renunţat deja la grâu, vei constata că aceste 
teste îţi pot ieși negative în decurs de câteva luni și îţi vor ieși 
aproape sigur negative sau diminuate după șase luni. De 
aceea, ele nu sunt importante decât pentru oamenii care 
continuă să consume produse din grâu sau pentru cei care au 
renunţat doar recent la aceste produse. Din fericire, există 
însă și alte teste disponibile. 

HLA DQ2, HLA DQ8. Acești indicatori nu reprezintă 
anticorpi, ci indicatori genetici pentru antigenii umani ai 
leucocitelor (HLA). Atunci când sunt prezenți, aceștia 
predispun către îmbolnăvirea de boala celiacă. Peste 90% din 
pacienţii diagnosticaţi cu boala celiacă prin biopsie intestinală 
au în țesuturile analizate unul sau amândoi indicatorii HLA, 
îndeosebi DQ2. 

In final, să analizăm următoarea dilemă: 40% din 
populaţie are indicatorii HLA sau anticorpii care o predispun 


către boala celiacă, dar nu manifestă simptome sau alte 
dovezi ale  disfuncţiei sistemului imunitar. Studiile au 
demonstrat însă că acești oameni se simt automat mai bine 
dacă renunţă la glutenul din grâu. Acest lucru arată că o 
pondere importantă din populaţie este sensibilă la gluten. 

Testarea rectului. Nu este vorba de un nou joc TV, ci 
de un test efectiv care constă în plasarea unei mostre de 
gluten în interiorul rectului pentru a vedea dacă aceasta 
declanșează o reacţie inflamatorie. Deși testul este destul de 
corect, el durează patru ore și presupune anumite dificultăţi 
logistice care îi limitează utilitatea. 

Biopsia intestinului subțire. Principalul standard 
după care sunt măsurate toate celelalte teste este biopsia 
jejunului (partea superioară a intestinului subţire) cu ajutorul 
unui endoscop. Partea bună a acestui test este diagnosticul 
absolut corect. Partea proastă este că necesită o endoscopie 
și o biopsie. Majoritatea gastroenterologilor recomandă 
efectuarea unei biopsii intestinale minore pentru a confirma 
diagnosticul în cazul apariţiei unor simptome sugestive, cum 
ar fi crampele cronice și diareea, și dacă testele anticorpilor 
sugerează existenţa bolii celiace. Un număr din ce în ce mai 
mare de experți afirmă însă că gradul de precizie al testelor 
cu anticorpi (cum ar fi cel pentru endomisium) este suficient 
de mare pentru a face inutilă necesitatea unei biopsii 
intestinale. 

Majoritatea experţilor în boala celiacă recomandă 
pentru început un test pentru endomisium și/sau pentru 
transglutaminază, urmat de o biopsie intestinală în cazul în 
care testul iese pozitiv. In situaţia în care simptomele indică 
limpede posibilitatea bolii celiace dar testele pentru anticorpi 
ies negative, se recomandă oricum biopsia intestinală. 

Intelepciunea convenţională afirmă că dacă unul sau 
mai multe teste pentru anticorpi sunt anormale, dar biopsia 
intestinală nu indică existenţa bolii celiace, pacientul nu 
trebuie să elimine din alimentaţia sa glutenul. Personal, 
consider că aceste opinii sunt din start greșite, căci cele mai 
multe dintre aceste persoane sensibile la gluten suferă de o 
boală celiacă latentă care se va dezvolta de-a lungul timpului 
sau vor tinde să facă alte complicaţii neurologice ori să se 
îmbolnăvească de artrită reumatoidă. 


Privind lucrurile dintr-o altă perspectivă, dacă ești decis 
să elimini grâul din alimentaţia ta, împreună cu alte surse 
bogate în gluten, precum orzul și secara, cel mai probabil 
testele de mai sus devin nenecesare. De fapt, singurele cazuri 
în care ele sunt necesare sunt cele în care apar simptome sau 
indicii ale unei potenţiale intoleranţe la grâu, iar pacientul 
dorește să elimine posibilitatea altor cauze. In plus, depistarea 
indicatorilor bolii celiace te poate ajuta să îți mentii hotărârea 
de a renunța definitiv la gluten. 


Zonulinele: cum ajunge grâul în sânge 

Proteina numită gliadină din glutenul de grâu este 
prezentă în toate produsele de panificaţie, inclusiv în pâinea 
organică cu multicereale, și are capacitatea unică de a face ca 
intestinul să devină permeabil. 

In mod normal, intestinele nu ar trebui să fie 
permeabile. Prin tubul digestiv trec multe substanțe ciudate, 
așa cum poţi observa cu ușurință dimineaţa, în timpul 
ritualului clasic de evacuare a deșeurilor. Minunata 
transformare a sandviciului cu şuncă sau a pizzei cu salam în 
substanțele care alcătuiesc corpul tău, simultană cu 
evacuarea deșeurilor nenecesare, reprezintă un fenomen cu 
adevărat fascinant. Procesul trebuie însă reglementat cu cea 
mai mare atenţie, astfel încât să nu permită pătrunderea în 
fluxul de sânge decât a componentelor selectate din 
alimentele și băuturile ingerate. 

Ce se întâmplă însă dacă celelalte componente pătrund 
din greșeală în fluxul sanguin ? Unul din efectele indezirabile 
care apar este autoimunitatea, adică reacţia sistemului 
imunitar care se activează și atacă organele normale, cum ar 
fi glanda tiroidă sau țesuturile încheieturilor. Acest fenomen 
poate conduce la boli autoimune cum ar fi tiroidita lui 
Hashimoto sau artrita reumatoidă. 

De aceea, reglarea permeabilităţii intestinale reprezintă 
o funcţie de bază a celulelor care căptușesc fragilul tub 
intestinal. O serie de studii recente au arătat că gliadina din 
grâu declanșează secreția unei proteine intestinale numite 
zonulină, un regulator al permeabilităţii intestinale. 

Zonulinele au capacitatea particulară de a dezasambla 
bariera de obicei sigură dintre celulele intestinale. Atunci când 


gliadina declanșează secreția de zonuline, legăturile strânse 
dintre celulele țesutului intestinal sunt rupte, iar gliadina și 
alte proteine nedorite din grâu pătrund în fluxul sanguin. 
Sistemul imunitar reacționează imediat, activând limfocitele 
cum sunt celulele T, care încep un proces inflamator împotriva 
diferitor proteine produse de sistem. Așa apare boala celiacă, 
îmbolnăvirea tiroidei, a încheieturilor și astmul. Gliadina și 
proteinele din grâu pot deschide orice uși din interiorul 
corpului uman, permițând astfel intrușilor să ajungă în locuri 
în care nu au ce căuta de obicei. 

Puţine alte substanţe în afara gliadinei au o capacitate 
atât de mare de perturbare a bunei funcţionări a intestinelor. 
Printre factorii care declanșează secreția zonulinelor și care 
perturbă permeabilitatea intestinelor se numără agenţii 
infecţioși care provoacă holera și dizenteria. Diferenţa constă 
în faptul că aceste boli sunt contractate prin ingerarea de 
alimente sau apă infectate cu fecale, în timp ce boala celiacă 
este contractată prin consumul de covrigei și brioșe frumos 
ambalate. 


S-ar putea să-ți dorești să suferi de diaree 

După ce vei afla mai multe informaţii despre efectele 
potențiale pe termen lung ale bolii celiace, s-ar putea să îţi 
dorești să suferi de diaree. 

Simptomele tradiţionale ale bolii celiace sunt centrate 
în jurul diareii. Dacă nu apare acest simptom, nu se poate 
vorbi de boala celiacă. Acest lucru nu mai este considerat însă 
adevărat la ora actuală. Boala celiacă este mai mult decât o 
condiție intestinală însoţită de diaree. Ea nu afectează numai 
tubul intestinal și se poate manifesta printr-o largă varietate 
de simptome. 

Gama afecţiunilor asociate cu boala celiacă este uluitor 
de amplă, mergând de la diabetul copiilor (de tip 1) și până la 
demenţă sau sclerodermie. Aceste condiţii sunt foarte puţin 
înţelese la ora actuală de către oamenii de știință. De pildă, nu 
se știe dacă anticiparea sensibilităţii la gluten și eliminarea 
acestui produs din alimentaţie poate reduce sau elimina riscul 
apariţiei diabetului la copii, fapt care ar putea revoluţiona 
medicina. Ca și boala celiacă, aceste afecţiuni răspund pozitiv 
la testele pentru anticorpi celiaci, fiind declanșate de diferite 


fenomene imune și inflamatorii declanșate de predispozițiile 
genetice (prezența indicatorilor HLA DQ2 și HLA DQ8) și de 
expunerea la glutenul din grâu. 

Unul din cele mai tulburătoare aspecte ale afecțiunilor 
medicale asociate cu boala celiacă este acela că este foarte 
posibil ca simptomele intestinale să nu se manifeste deloc. Cu 
alte cuvinte, o persoană care suferă de boala celiacă poate 
manifesta dezechilibre neurologice cum ar fi pierderea 
echilibrului și demenţă, dar nu și crampe abdominale, diaree 
și pierderea în greutate. Din acest motiv, puţini medici 
reușesc să pună diagnosticul corect. 

In loc să îi spunem boală celiacă fără manifestarea 
intestinală a condiţiei, mai corect ar fi să numim această 
afecțiune: intoleranţă la gluten mediată de sistemul imunitar. 
Dat fiind că aceste condiţii neintestinale ale sensibilităţii la 
gluten au fost identificate la început prin faptul că împărtășesc 
indicatorii imuni și genetici HLA cu boala celiacă intestinală, 
medicii au convenit să vorbească despre o boală celiacă 
„latentă” sau fără simptome intestinale. Personal, anticipez 
faptul că pe măsură ce lumea medicală va învăța să 
recunoască mai bine intoleranţa la gluten mediată de sistemul 
imunitar, dându-și seama că aceasta nu este totuna cu boala 
celiacă, medicii îi vor spune altfel (de pildă, așa cum am 
numit-o eu: intoleranță la gluten mediată de sistemul 
imunitar), considerând boala celiacă un simplu subtip al 
acesteia. 

Condiţiile medicale asociate cu boala celiacă, respectiv 
cu ceea ce eu numesc intoleranţă la gluten mediată de 
sistemul imunitar, includ: 

- Dermatita herpetiformă - o urticarie caracteristică 
ce se numără printre cele mai comune manifestări ale bolii 
celiace sau ale intoleranţei la gluten mediată de sistemul 
imunitar. Dermatita herpetiformă este o formă de mâncărime 
extrem de neplăcută care apare de regulă în zona coatelor, 
genunchilor sau spatelui. Ea dispare de îndată ce glutenul 
este eliminat din alimentație. 

- Afectiuni ale ficatului asociate cu boala celiacă - 
acestea pot lua multe forme, de la dezechilibrele moderate 
care ies la analizele ficatului și până la hepatita cronică activă, 
ciroza biliară sau cancerul biliar. La fel ca în cazul altor forme 


de intoleranţă la gluten mediată de sistemul imunitar, 
simptomele intestinale clasice și diareea nu sunt prezente 
printre manifestările acestor boli, în pofida faptului că ficatul 
face parte integrantă din sistemul gastrointestinal. 

- Bolile autoimune - este vorba de atacuri ale 
sistemului imunitar împotriva diferitelor organe, care sunt mai 
comune la oamenii care suferă de boala celiacă. De pildă, 
aceștia sunt mai predispuși să se îmbolnăvească de artrită 
reumatoidă, de tiroidita lui Hashimoto, de boli ale ţesuturilor 
conective precum lupusul, de astm, de boli inflamatorii ale 
intestinelor precum colita ulceroasă sau boala lui Crohn, 
precum și de o întreagă gamă de alte boli inflamatorii și 
imune. Artrita reumatoidă este o formă extrem de dureroasă 
de artrită care desfigurează încheieturile și care este tratată 
cu medicamente antiinflamatorii. S-a demonstrat însă că ea se 
poate îmbunătăţi și uneori chiar vindeca prin simpla eliminare 
a glutenului din alimentaţie. indeosebi riscul îmbolnăvirii de 
boli inflamatorii ale intestinului gros, de colită ulceroasă și de 
boala lui Crohn este cu deosebire ridicat, incidenţa acestor 
boli fiind de 68 de ori mai mare în cazul suferinzilor de boala 
celiacă decât în cel al persoanelor care nu suferă de această 
boală. 

- Diabetul insulino-dependent - Copiii care suferă de 
diabet insulino-dependent de tip 1 au o predispoziţie extrem 
de ridicată de a avea în sânge indicatorii anticorpilor care 
arată prezenţa bolii celiace, manifestând un risc de 20 de ori 
mai mare de a face această boală. Nu este limpede dacă 
glutenul din grâu este cauza diabetului, dar cercetătorii au 
emis ipoteza că o subgrupă a diabetului de tip 1 se dezvoltă 
ca urmare a expunerii la gluten. 


- Dezechilibrele neurologice - Este vorba de anumite 
afecțiuni neurologice asociate cu expunerea la gluten și pe 
care le vom examina mai detaliat ceva mai târziu în această 
carte. Rata prezenţei indicatorilor celiaci în rândul oamenilor 
care suferă de pierderi inexplicabile ale echilibrului și ale 
coordonării (ataxie) sau de pierderea senzațiilor și controlului 
asupra musculaturii picioarelor (neuropatie periferică) este 
neobișnuit de ridicată, în jur de 50%. Există chiar o condiţie 
înspăimântătoare numită encefalopatie, provocată de gluten, 


caracterizată prin dureri de cap, ataxie și demenţă, care mai 
devreme sau mai târziu se dovedește fatală. Aparatele de 
scanat prin rezonanță magnetică (MRI) depistează în astfel de 
cazuri anormalităţi la nivelul materiei albe din creier. 

- Deficite nutritionale - incidența anemiei provocate 
de deficitul de fier este neobișnuit de ridicată în rândul 
suferinzilor de boala celiacă, pe care îi afectează în proporţie 
de 69%. La fel de comune sunt deficitele de vitamina B12, 
acid folic, zinc, precum și de vitaminele solubile în grăsimi A, 
D, E și K. 

Pe lângă bolile indicate mai sus, există literalmente 
sute de alte condiţii medicale care au fost asociate cu boala 
celiacă și/sau cu intoleranța la gluten mediată de sistemul 
imunitar, ce-i drept, mai rar întâlnite. Există studii care arată 
că reacţiile mediate de gluten afectează toate organele din 
corpul uman, fără să cruțe vreunul. Anticorpii împotriva 
glutenului au fost descoperiți în ochi, în creier, în sinusuri, în 
plămâni, în oase... și în orice alte organe la care te-ai putea 
gândi. 

Pe scurt, consecințele nefaste ale consumului de gluten 
depășesc orice imaginaţie. El poate afecta toate organele 
corpului, la orice vârstă, generând mai multe simptome decât 
amantele lui Tiger Woods. In aceste condiţii, reducerea bolii 
celiace la o banală diaree, așa cum fac foarte mulţi medici, 
simplifică excesiv lucrurile, fapt care poate avea consecinţe 
fatale. 


Este sau nu boala celiacă ? O poveste adevărată 

Doresc să îţi relatez povestea lui Wendy. 

Timp de mai bine de zece ani, aceasta s-a luptat fără 
niciun succes cu o colită ulceroasă. La vârsta de 36 de ani, 
profesoară de școală generală și mamă a trei copii, Wendy 
avea crampe permanente, diaree și hemoragii frecvente, 
necesitând uneori chiar transfuzii de sânge. Ea a suportat mai 
multe colonoscopii și avea nevoie de trei medicamente pentru 
a-și ţine sub control boala, inclusiv de metotrexat, un 
medicament extrem de toxic folosit în tratamentul cancerului 
și pentru provocarea medicală a avorturilor. 

Am cunoscut-o pe Wendy atunci când aceasta a venit la 
mine din cauza unor palpitaţii cardiace minore care s-au 


dovedit a fi benigne, astfel încât nu au necesitat tratament 
medical. Cu această ocazie, Wendy mi-a spus că întrucât 
colita sale  ulceroasă nu reacţiona la medicamente, 
gastroenterologul ei a sfătuit-o să îi lase pe medici să îi extirpe 
colonul și să îi creeze o ileostomie. Este vorba de un orificiu 
artificial la nivelul intestinului subţire (ileu) de care să fie 
fixată o pungă pentru adunarea deșeurilor fecale. 

După ce am ascultat istoricul medical al lui Wendy, am 
sfătuit-o să încerce să renunţe la grâu. 

- Nu știu dacă o să funcţioneze în cazul tău, i-am spus, 
dar de vreme ce te confrunţi cu posibilitatea extirpării 
chirurgicale a colonului și cu o ileostomie, nu văd ce ai avea 
de pierdut. 

- Dar de ce să renunţ ? m-a întrebat ea. Am fost testată 
deja pentru boala celiacă și medicul mi-a spus că nu sufăr de 
această boală. 

- Da, știu, dar așa cum spuneam, nu ai nimic de pierdut. 
Încearcă acest lucru timp de patru săptămâni. Îţi vei da seama 
imediat dacă organismul tău reacţionează la această dietă. 

Deși sceptică, Wendy a fost de acord să încerce 
regimul. 

Trei luni mai târziu ea s-a întors în biroul meu. Nu părea 
să poarte niciun sac asociat cu ileostomia. 

- Ce s-a întâmplat ? am întrebat-o. 

- Ei bine, mai întâi de toate am slăbit 17 kilograme. Și-a 
trecut mâna peste abdomen, ca să-mi arate. 

- În al doilea rând, colita mea ulceroasă este aproape 
vindecată. Nu mai am deloc crampe sau diaree. Singurul 
medicament pe care îl mai iau este Asacol (un derivat al 
aspirinei folosit frecvent pentru tratarea colitei ulceroase). Pe 
scurt, mă simt grozav ! 

In anul care a trecut de atunci, Wendy a evitat cu grijă 
produsele din grâu și glutenul, astfel că între timp a renunțat 
și la Asacol, fără ca simptomele să revină. Cu alte cuvinte, s-a 
vindecat. Nu mai suferă de diaree, de hemoragii, de crampe, 
de anemie, nu mai ia medicamente și nu și-a făcut nicio 
ileostomie. 

De vreme ce colita lui Wendy a ieșit negativă la testele 
pentru anticorpi celiaci, dar a reacţionat, ba chiar s-a vindecat 
prin eliminarea glutenului din alimentaţie, cum putem numi 


boala ei ? O putem numi oare boală celiacă cu reacție 
negativă la anticorpi ? Intoleranţă la grâu cu reacţie negativă 
la anticorpi ? 

După cum putem vedea, este foarte riscant să asociem 
condiţii medicale precum cea de care a suferit Wendy exclusiv 
cu boala celiacă. Această asociere a condus-o foarte aproape 
de extirparea chirurgicală a colonului ei, fapt care i-ar fi 
complicat la infinit viața, ca să nu mai vorbim de stânjeneala 
și de inconvenienţa purtării unui sac pentru ileostomie. 

In pofida reacției sale extraordinare la eliminarea 
glutenului din grâu, nu există încă un nume oficial pentru 
afecțiuni precum cea de care a suferit Wendy. Experienţa ei 
ilustrează multiplele necunoscute ale acestei lumi a 
sensibilităţii la grâu, la fel de devastatoare pe cât de simplu 
este remediul. 


Grâul și săriturile în gol cu coarda elastică 
(bungee-jumping) 

La fel ca alpinismul sau săriturile în gol cu coarda 
elastică, consumul de grâu este un sport extrem. Grâul este 
singurul aliment comun care are propria sa rată pe termen 
lung a mortalităţii. 

Unele alimente, cum sunt fructele de mare și arahidele, 
au potenţialul de a provoca reacţii alergice acute (urticarii sau 
șoc anafilactic) ce se pot dovedi periculoase, iar în cazuri mai 
rare chiar fatale. Grâul este însă singurul aliment comun care 
are propria sa rată măsurabilă a mortalităţii în cazul în care 
consumul său este observat de-a lungul deceniilor. Un studiu 
de mari proporții efectuat pe o perioadă de 8,8 ani a arătat că 
probabilitatea de a muri este cu 29,1 % mai mare în cazul 
persoanelor care suferă de boala celiacă sau care ies pozitive 
la testele pentru anticorpi împotriva acestei boli decât în cazul 
celor care nu intră în aceste categorii. Cel mai mare risc de 
mortalitate în urma expunerii la glutenul din grâu apare la 
tinerii de 20 de ani și la copii, fiind urmat de categoria tinerilor 
cu vârste între 20 și 39 de ani. Incepând din anul 2000, 
mortalitatea a crescut la toate categoriile de vârstă, dar cea a 
persoanelor cărora testele pentru anticorpi împotriva 
glutenului din grâu le ies pozitive, fără să sufere însă de boala 


celiacă, s-a dublat prin comparaţie cu cea de dinainte de anul 
2000. 

Ardeii verzi, dovlecii, afinele sau brânza nu generează o 
mortalitate pe termen lung. Doar grâul face acest lucru. Și nu 
este necesar să manifești simptomele bolii celiace pentru a 
suferi din această cauză. 

Și totuşi, Departamentul pentru Agricultură din 
guvernul american (USDA) ne încurajează să consumăm acest 
aliment. Personal, nu cred că ar fi mare lucru ca Agenţia 
Americană pentru Reglementarea Alimentelor (FDA, care la 
ora actuală reglementează consumul de tutun) să impună 
introducerea unui avertisment pe produsele din grâu similar 
celui de pe pachetele de ţigări. 

Imaginează-ţi cum ar putea arăta acesta: Avertisment 
al Chirurgului General: „Consumul de grâu în toate ipostazele 
sale dăunează grav sănătăţii.” 

In iunie 2010, FDA a adoptat o lege care le impune 
producătorilor de ţigări să renunţe la amăgitoarele etichete cu 
„light”, „mild” și „ low “ (diferite grade ale conţinutului redus 
de nicotină) de pe pachetele de ţigări, fiind evident că acestea 
sunt la fel de nocive ca și celelalte. Nu ar fi interesant să 
vedem o lege similară care să declare că grâul este grâu, 
indiferent dacă produsele preparate din el sunt „din făină 
integrală”, „cu multicereale” sau „bogate în fibre” ? 

Prietenii noștri de dincolo de Atlantic au publicat o 
analiză extraordinară a opt milioane de rezidenţi din Marea 
Britanie, identificând peste 4.700 de suferinzi de boala celiacă 
și comparându-i cu cinci subiecţi de control pentru fiecare 
suferind identificat. Toţi participanţii au fost observați timp de 
trei ani și jumătate pentru a vedea incidența eventualelor 
cancere. De-a lungul perioadei de observare, participanţii care 
sufereau de boala celiacă au dovedit o predispoziţie cu 30% 
mai mare de a face o formă de cancer, unul din 33 de 
participanţi făcând chiar această boală, în pofida perioadei 
relativ scurte de observare. In marea lor majoritate, cancerele 
s-au dovedit a fi tumori maligne gastrointestinale. 

Observarea a peste 12.000 de pacienţi suedezi bolnavi 
de boala celiacă a demonstrat un risc similar, cu 30% mai 
mare, de a face cancer gastrointestinal. Numărul mare de 
participanţi la studiu a permis revelarea unei varietăţi enorme 


a cancerelor gastrointestinale care pot apărea, inclusiv a 
limfoamelor intestinale maligne și a cancerului la gât, la 
esofag, la intestinul subțire, la sistemul hepatobiliar (ficatul și 
vezica biliară) și la pancreas. Cercetătorii au stabilit că 
mortalitatea pacienţilor care suferă de boala celiacă este de 
două ori mai mare decât cea a suedezilor care nu suferă de 
această boală. 

Așa cum cred că îți aduci aminte, ceea ce experţii 
numesc boală celiacă „latentă” este de fapt o condiţie care 
conduce la teste pozitive ale anticorpilor pentru această 
boală, dar fără dovezi evidente ale unei inflamații intestinale 
observate prin endoscopie și biopsie, adică ceea ce eu 
numesc intoleranţă la gluten mediată de sistemul imunitar. 
Observarea a 29.000 de oameni care sufereau de boala 
celiacă de-a lungul unei perioade de aproximativ opt ani a 
arătat că riscul de a face un cancer fatal, o boală 
cardiovasculară sau una respiratorie este cu 30-49% mai mare 
în cazul pacienţilor care suferă de boala celiacă în stadiul ei 
„latent”. Latent, nelatent, cu siguranţă boala nu este inactivă. 
Dimpotrivă ! 

Dacă boala celiacă sau intoleranţța la gluten mediată de 
sistemul imunitar rămâne nediagnosticată, ea poate conduce 
la un limfom al intestinului subţire (nu de tip Hodgkin), 
condiţie medicală greu de tratat și adeseori fatală. Persoanele 
care suferă de boala celiacă sunt expuse unui risc de 40 de ori 
mai mare de a face acest tip de cancer prin comparaţie cu 
cele care nu suferă de ea. Riscul se reduce și revine la normal 
abia după cinci ani de renunțare la gluten. Persoanele care 
suferă de boala celiacă dar nu renunță la gluten, au un risc de 
a face limfom de 77 de ori mai mare și unul de a face cancer 
la gură, la gât și la esofag de 22 de ori mai mare. 

Să ne gândim puţin: grâul provoacă boala celiacă sau 
intoleranţa la gluten mediată de sistemul imunitar, condiţie 
foarte rar diagnosticată corect de medici, de vreme ce numai 
10% din suferinzii de boala celiacă știu că au această boală. 
Celelalte 90 de procente nu au nici cea mai mică idee. In 
aceste condiţii, ne mai mirăm de epidemia actuală de cancere 
! Da, grâul poate produce cancer, și din păcate de cele mai 
multe ori generează acest efect exact la persoanele care 


suspectează cel mai puţin riscul de a face această boală din 
cauza alimentaţiei lor greșite. 

Cel puţin atunci când sari de pe un pod cu o coardă 
elastică de 70 de metri știi că faci ceva stupid, dar să mănânci 
„sănătoasele cereale integrale” și să te îmbolnăvești grav... 
cine ar bănui că bungee-jumping-ul nu este decât o distracție 
pentru copii cuminţi prin comparaţie cu riscul pe care ţi-l 
asumi în acest caz ? 


Nu mânca sfânta împărtășanie dacă ai ruj pe 
buze 

Deși sunt avertizaţi de consecinţele dureroase și 
potenţial severe ale consumului de produse care conțin 
gluten, mulţi suferinzi de boala celiacă au dificultăţi în a evita 
complet aceste produse, deși la prima vedere pare cel mai 
simplu lucru din lume. in realitate, grâul a devenit practic 
omniprezent, fiind adăugat adeseori la alimentele procesate, 
la medicamente și chiar în produsele cosmetice. Cu alte 
cuvinte, grâul a devenit regula, nu excepţia. 

De pildă, dacă vei încerca să consumi un mic dejun, vei 
constata că marea majoritate a produselor clasice din care 
este alcătuit acesta conţin făină sau cereale de grâu. Clătitele, 
vafele, baghetele franţuzești, cerealele, brioșele englezești, 
rulourile, pâinea prăjită... ce mai rămâne dacă elimini toate 
aceste produse !? In mod similar, dacă încerci să servești o 
gustare, aproape că nu vei găsi nimic fără grâu, cel puţin nu 
covrigeii, biscuiţii și prăjiturile de orice fel. Este posibil să 
încerci un medicament nou și să faci diaree și crampe din 
cauza infimei cantităţi de grâu din el. Chiar și o banală gumă 
de mestecat conţine făină, care o împiedică să devină 
lipicioasă. Dacă îţi speli dinţii, poţi descoperi că pasta de dinți 
conţine făină de grâu. Dacă te dai cu ruj, vei descoperi că 
acesta conţine proteine hidrolizate din grâu, pe care le poți 
ingera prin simpla umezire a buzelor cu limba, fapt care îţi 
poate produce o iritare la nivelul gâtului sau dureri 
abdominale. Chiar și ritualul bisericesc presupune înghiţirea 
Sfintei împărtășanii, care este făcută din... făină de grâu ! 

Există oameni atât de sensibili la grâu încât este 
suficient să consume câteva firimituri de pâine sau să se dea 
pe mâini cu o cremă care conţine gluten pentru a face diaree 


sau crampe. Neglijenţa legată de evitarea glutenului în orice 
forme poate avea consecințe extrem de neplăcute pe termen 
lung, cum ar fi un limfom la nivelul intestinului subțire. 

De aceea, cei care suferă de boala celiacă pot deveni 
extrem de agasanţi în restaurante, magazine și farmacii, fiind 
nevoiţi să se intereseze în permanenţă dacă produsele pe 
care doresc să le achiziţioneze conțin sau nu gluten. De altfel, 
cel mai adesea vânzătorii sau farmaciștii epuizați nu au nici 
cea mai mică idee. Chelneriţa de 19 ani care îţi servește micul 
dejun nu știe și nu este interesată să afle ce înseamnă „fără 
gluten”. Chiar și prietenii, vecinii și membrii familiei ar putea 
crede că ești fanatic. 

De aceea, o persoană care suferă de boala celiacă 
trebuie să fie în permanenţă atentă la orice produs care 
conţine grâu sau la alte surse de gluten, precum orzul și 
secara. Comunitatea acestor persoane își vede viaţa foarte 
mult îngreunată din cauza numărului uriaș de alimente și de 
produse care conţin grâu, ce devine din ce în ce mai mare de 
la un an la altul, reflectând astfel lipsa de apreciere a 
severităţii și frecvenţei acestei condiţii medicale, dar și 
popularitatea în creștere a „sănătoaselor cereale integrale”. 

Comunitatea suferinzilor de boala celiacă oferă mai 
multe resurse pentru a-i ajuta pe bolnavi să reușească să 
evite glutenul. Societatea Celiacă (www.celiacsociety.com) 
prezintă o listă a alimentelor fără gluten, inclusiv a 
restaurantelor și a producătorilor care oferă astfel de produse. 
Fundaţia pentru Boala Celiacă (www.celiac.org) oferă la rândul 
ei resurse științifice. Singurul pericol constă în faptul că unele 
organizaţii care se ocupă de boala celiacă își obţin veniturile 
prin promovarea produselor fără gluten, dietă destul de 
periculoasă, întrucât poate acţiona precum carbohidraţii din 
junk food (produse alimentare de tip fast food, fără valoare 
nutrițională, dar bogate în carbohidrați, care îngrașă, dar nu îi 
oferă corpului substanțele nutritive de care acesta are 
nevoie). Cu toate acestea, multe din resursele și informaţiile 
oferite de aceste organizaţii pot fi utile. Cea mai puţin 
comercială dintre toate este Asociaţia Psihoza Celiacă 
(www.csaceliacs.org), care oferă și cele mai utile resurse, 
organizând totodată grupuri de sprijin. 


Derivatele bolii celiace 

Deși boala celiacă nu afectează decât 1% din populaţie, 
există două afecţiuni intestinale comune care afectează mult 
mai mulţi oameni: sindromul colonului iritabil (SCI) și refluxul 
acid (numit și reflux esofagian, o afecţiune datorată inflamării 
esofagului). Este posibil ca ambele condiţii medicale să 
reprezinte forme mai puţin grave ale bolii celiace, sau derivate 
ale acesteia. 

SCI este o condiţie medicală puţin înțeleasă la ora 
actuală, dar foarte frecvent întâlnită. Se manifestă prin 
crampe, dureri abdominale și diaree sau fecale moi care 
alternează cu constipaţia, și afectează între 5 și 20% din 
populaţie, în funcţie de felul în care este definită. Intr-un fel, 
am putea spune că această boală se datorează unui intestin 
confuz, care nu își mai îndeplinește așa cum trebuie funcţia. 
Medicii execută de regulă mai multe endoscopii și colonoscopii 
pentru găsirea cauzei, dar de cele mai multe ori nu descoperă 
nicio patologie vizibilă. Prin urmare, mulţi dintre ei ajung la 
concluzia că boala nu există sau o tratează cu antidepresive. 

Refluxul acid are loc atunci când acidul din stomac se 
întoarce în esofag datorită unui sfincter gastroesofagian slăbit 
(este vorba de o valvă circulară care are exact rolul de a nu 
permite ieșirea acidului din stomac). Dat fiind că esofagul nu 
este pregătit să tolereze conţinutul acid al stomacului, acesta 
acţionează asupra esofagului la fel cum acţionează acidul 
asupra vopselei exterioare a unei mașini: îl dizolvă. Refluxul 
acid este experimentat de regulă sub formă de arsuri la 
stomac și printr-un gust amar în partea din spate a gurii. 

Există două categorii pentru ambele boli: SCI și reflux 
acid însoţite de indicatori pozitivi pentru boala celiacă, și 
respectiv SCI și reflux acid care nu sunt însoţite de acești 
indicatori. Oamenii care suferă de SCI au o probabilitate de 
4% să fie testaţi pozitiv pentru indicatorii bolii celiace, iar cei 
care suferă de reflux acid au o probabilitate de 10%. 

Invers, 55% dintre suferinzii de boala celiacă au 
simptome care corespund SCI, iar 7-19% dintre ei suferă de 
reflux acid. Interesant este și faptul că 75% dintre acești 
pacienţi scapă de refluxul acid după ce renunţă la grâu, în 
timp ce persoanelor care nu suferă de boala celiacă le revine 
de regulă reflexul acid după fiecare tratament cu medicaţie de 


suprimare a lui, în condiţiile în care ei continuă să consume 
gluten. Oare grâul este cel care provoacă acest reflux ? 

Așadar, prin eliminarea grâului din alimentaţie, atât 
refluxul acid cât și simptomele SCI se îmbunătățesc. Din 
păcate, acest efect nu a fost cuantificat, dar oamenii de știință 
au emis ipoteza că glutenul ar putea juca un rol decisiv în 
cazul SCI și al refluxului acid, chiar dacă pacienţii nu suferă de 
boala celiacă. Personal, am asistat de sute de ori la 
vindecarea completă sau parţială a pacienţilor mei de 
simptomele SCI și de refluxul acid după eliminarea glutenului 
din dieta lor, indiferent dacă aveau sau nu indicatori pozitivi 
pentru boala celiacă. 


Lasă boala celiacă să te elibereze 

Boala celiacă este o condiţie medicală permanentă. Cu 
alte cuvinte, chiar dacă ai renunţat de mulţi ani la gluten, ea 
nu se vindecă, iar intoleranţa la acest produs se manifestă pe 
loc dacă îl consumi din nou. 

Dat fiind că susceptibilitatea la boala celiacă are cauze 
cel puţin parțial genetice, ea nu dispare prin adoptarea unei 
diete sănătoase, a exerciţiilor fizice, pierderii în greutate, 
suplimentelor nutriţionale, medicamentelor, clismelor zilnice, 
folosirii cristalelor vindecătoare sau scuzelor adresate soacrei. 
Cu alte cuvinte, ea te va însoţi de-a lungul întregii vieți, atât 
timp cât nu îţi vei putea schimba structura genetică. 

Pe scurt, boala celiacă este o boală pe viaţă. 

Acest lucru înseamnă că orice expunere la gluten, 
oricât de rară ar fi, va avea consecințe asupra stării de 
sănătate a persoanelor care suferă de boala celiacă sau care 
sunt sensibile la gluten, chiar dacă această sensibilitate nu se 
manifestă prin simptome directe cum ar fi diareea. 

Pe de altă parte, nu totul este pierdut dacă suferi de 
această boală. Hrana poate fi la fel de savuroasă și după 
renunțarea la grâu, ba de multe ori devine chiar mai plăcută. 
Unul din fenomenele esențiale, deși prea puţin apreciate, care 
însoțesc renunţarea la grâu și la glutenul din alimentaţie 
(deopotrivă de către cei care suferă de boala celiacă și de 
către cei sănătoși) este aprecierea într-o mai mare măsură a 
gustului și a texturii alimentelor. Organismul nu mai are pofte 
necontrolabile declanşate de consumul de grâu, se 


mulțumește cu mesele principale ale zilei și le apreciază 
implicit mai mult. 

Așadar, dacă se întâmplă să suferi de boala celiacă, nu 
trebuie să te gândești la ea ca la o povară. Dimpotrivă, 
gândește-te la ea ca la o eliberare. 


CAPITOLUL 7 


O naţiune a diabeticilor: grâul și rezistenţa la 
insulină 

M-am luptat personal cu această boală, m-am răfuit cu 
ea și am insultat-o în fel și chip. Să analizăm puţin acest 
dezechilibru numit diabet, privindu-l drept în faţă. 


Președintele clubului supei de oase 

Când eram copil, am crescut pe malul Lacului Hiawatha, 
în New Jersey. Ori de câte ori vedea pe cineva care se dădea 
mare în micuțul nostru orășel care nu avea mai mult de 5.000 
de locuitori, mama obișnuia să spună că era „președintele 
clubului supei de oase”. Odată, soţul unei prietene de-a ei s-a 
lăudat că ar putea rezolva toate problemele cu care se 
confruntă această țară dacă ar fi ales președinte, chit că era 
șomer, îi lipseau doi dinţi din faţă și în ultimii doi ani fusese 
arestat de două ori pentru conducerea mașinii sub influenţa 
alcoolului. De atunci, mama i-a numit pe toţi cei ca el 
președinți ai clubului supei de oase. 

In mod similar, grâul este liderul unui grup de alimente 
indezirabile, conţinând cei mai nocivi carbohidrați din câţi 
există, cei care conduc direct către diabet. Cu alte cuvinte, 
grâul este președintele propriului său club al supei de oase, 
alcătuit din alimente bogate în carbohidrați. In mod bizar, deși 
este tot timpul beat, știrb și murdar, purtând aceleași haine de 
săptămâna trecută, el este ridicat în slăvi de către „experții” 
agenţiilor care oferă recomandări dietetice, care îl numesc: 
„bogat în fibre”, în „carbohidrați complecși” și o „cereală 
integrală sănătoasă”. 

Datorită capacităţii sale incredibile de a ridica aproape 
instantaneu glicemia din sânge până la nivele foarte mari, 
grâul declanșează ciclul nociv al glucozei din sânge și al 
secreției de insulină care dă naștere la tot felul de pofte, 
generează exorfine ce dau dependenţă și induc o stare de 
euforie, și conduce la acumularea de grăsimi viscerale. De 
aceea, este principalul aliment care trebuie eliminat complet 
din alimentaţie de către cei care doresc să prevină, să reducă 
sau să se vindece de diabet. Există tot felul de alimente care 
pot fi eliminate din alimentaţie, cum ar fi nucile și alunele, 


spanacul sau castraveţii, carnea de porc sau de vită, dar 
acestea nu au niciun efect asupra diabetului. 

In schimb, este suficient să elimini grâul din alimentaţie 
pentru a declanșa un întreg efect de domino și cele mai 
incredibile schimbări: scăderea glicemiei din sânge, 
eliminarea exorfinelor care te fac să îţi dorești să continui să 
consumi acest aliment și dispariţia ciclului glucoză-insulină 
care te determină să îţi dorești să ronţăi tot timpul ceva. Atât 
timp cât acest ciclu nu mai funcţionează, singurele pofte de 
mâncare apar atunci când organismul chiar are nevoie de 
hrană pentru a-și acoperi nevoile fiziologice. Atunci când 
apetitul scade, consumul de calorii scade și el, grăsimea 
viscerală dispare, rezistenţa la insulină se reduce, la fel ca și 
glicemia din sânge. |n acest fel, diabeticii pot deveni 
nediabetici, lucru valabil inclusiv pentru prediabetici. Toate 
fenomenele asociate cu un metabolism redus al glucozei 
dispar, inclusiv hipertensiunea, fenomenele inflamatorii, 
glicația, colesterolul LDL și trigliceridele. 

Pe scurt, dacă vei elimina grâul din alimentația ta, vei 
inversa o întreagă gamă de fenomene negative care pot 
conduce la diabet și care au consecințe nefaste asupra stării 
de sănătate, vei putea renunța la minim 3-4 medicamente 
(uneori chiar la 7) și îţi vei prelungi viața cu ani de zile. 

Gândește-te puțin: costurile personale și societale 
pentru tratarea diabetului sunt substanțiale. In medie, o 
persoană care suferă de diabet cheltuiește între 180.000 și 
250.000 de dolari pentru facturi directe și indirecte legate de 
sănătate dacă este diagnosticată la vârsta de 50 de ani și 
moare cu opt ani înaintea unei persoane care nu suferă de 
diabet. Asta înseamnă o cheltuială de un sfert de milion de 
dolari și o perioadă destul de lungă în care nu îţi poţi vedea 
copiii crescând din cauza acestei boli provocate în cea mai 
mare parte de alimentaţie, dar mai ales de anumite alimente 
precise, în capul listei aflându-se grâul. 

Datele clinice care documentează efectele eliminării 
grâului asupra diabetului sunt întrucâtva ocultate de 
introducerea acestui aliment în categoria mai mare a 
carbohidraţilor. În mod normal, oamenii atenţi la sănătatea lor 
care urmează recomandările dietetice convenţionale de a 
reduce grăsimile și de a mânca mai multe „cereale integrale 


sănătoase” consumă aproximativ 75% din caloriile provenite 
din carbohidrați din grâu. Acest lucru este suficient pentru a-i 
propulsa pe spirala descendentă a costurilor medicale, 
complicaţiilor pentru sănătate și scurtării vieţii pe care le 
suportă majoritatea diabeticilor. Pe de altă parte, cei care 
refuză să consume aceste alimente pot scăpa cu ușurință de 
toate aceste consecințe neplăcute. 


Eliminarea de apă cu gust de miere A 

Grâul și diabetul sunt foarte strâns asociate. Intr-un fel, 
istoria grâului nu diferă cu nimic de istoria diabetului. Oriunde 
există grâu, există și diabet. La fel și invers. Relaţia dintre 
grâu și diabet este la fel de strânsă ca și cea dintre 
McDonald's și hamburgeri. Până nu demult, diabetul era o 
boală a oamenilor bogaţi. În era noastră, el a pătruns în toate 
straturile societăţii. Pe scurt, a devenit o Boală Universală. 

Diabetul era practic necunoscut în Era Neolitică, până 
când natufienii au început să recolteze pentru prima dată 
grâul einkorn sălbatic. De-a lungul milioanelor de ani ai Erei 
Paleolitice care au precedat ambițiilor agricole ale natufienilor 
neolitici, această boală nu a fost cunoscută. Dovezile 
arheologice și observarea triburilor moderne de vânători- 
culegători sugerează că înainte de introducerea cerealelor în 
alimentaţia umană oamenii nu știau ce este diabetul și nu 
cunoșteau complicațiile generate de această boală. 

Potrivit dovezilor arheologice, introducerea cerealelor în 
dieta umană a fost urmată de un număr din ce în ce mai mare 
de infecţii, boli ale oaselor precum osteoporoza, creșterea 
mortalităţii infantile și reducerea duratei de viaţă, inclusiv de 
apariţia diabetului. 

De pildă, „Papirusul lui Eber” descoperit în necropolisul 
egiptean Teba și datând din anul 1534 î.Ch., dintr-o perioadă 
în care egiptenii din antichitate au introdus pentru prima dată 
grâul în dieta lor, descrie producerea excesivă de urină 
specifică diabetului. Diabetul adulţilor (de tip 2) este descris 
inclusiv de medicul indian Sushruta, care a trăit în secolul V 
î.Ch. și care îl numea madhumeha, sau producerea de „urină 
cu gust de miere”, adică foarte dulce (da, Sushruta 
diagnostica diabetul prin gustarea urinei), care atrăgea 
furnicile și muștele. Sushruta a fost unul din primii medici care 


a făcut o asociere între diabet și obezitate, respectiv 
inactivitate, și care a recomandat exerciţiile fizice ca 
tratament pentru această boală. 

Medicul grec Aretaeus a descris această condiţie 
misterioasă numind-o diabet, adică „eliminarea apei ca un 
sifon”. Peste multe secole, un alt medic care diagnostica 
diabetul prin gustarea urinei, dr. Thomas Willis, a adăugat și 
termenul de mellitus, care înseamnă „cu gust de miere”. Deci, 
diabetul înseamnă o eliminare a apei (urinei) cu gust de 
miere. Cred că după ce ai aflat toate aceste informaţii nu îţi 
vei mai privi niciodată cu aceiași ochi mătușa diabetică ! 

Începând din anii 1920, tratamentul pentru diabet a 
făcut un salt uriaș înainte prin descoperirea și administrarea 
insulinei, care a salvat viaţa foarte multor copii. Diabetul la 
copii distruge celulele beta ale pancreasului, cele care produc 
insulina, împiedicându-l pe acesta să mai producă acest 
hormon. Dacă nu este ţinută sub control, glicemia din sânge 
poate ajunge la nivele periculoase, acţionând ca un diuretic 
(generând eliminarea apei prin urină). In acest fel, 
metabolismul este dat peste cap, căci glucoza nu mai poate 
pătrunde în celulele corpului din cauza lipsei de insulină. In 
absența unei administrări artificiale de insulină apare o 
condiție numită ketoacidoză diabetică, urmată de comă și de 
moarte. Descoperirea insulinei i-a adus medicului canadian Sir 
Frederick Banting decernarea premiului Nobel în anul 1923 și 
a condus la o eră în care tuturor diabeticilor, fie ei copii sau 
adulţi, a început să le fie administrată insulina. 

Deși descoperirea insulinei s-a dovedit într-adevăr 
salvatoare pentru copii, ea a deturnat pentru foarte mulți ani 
înțelegerea diabetului la adulţi. După descoperirea insulinei, 
distincţia dintre diabetul de tip 1 și cel de tip 2 a rămas 
neclară. De aceea, prin anii 50 oamenii de știință au avut 
surpriza să descopere că bolnavilor care suferă de diabet de 
tip 2 nu le lipsește insulina decât în fazele foarte avansate ale 
bolii. Dimpotrivă, cei mai mulţi dintre ei produc chiar o 
cantitate foarte mare de insulină (de câteva ori mai mare 
decât cea normală). Abia prin anii 80 a fost descoperit 
conceptul de rezistenţă la insulină, care explică de ce produc 
diabeticii adulţi atât de multă insulină. 


Din păcate, descoperirea acestui concept de rezistență 
la insulină nu a condus la o mai bună înțelegere a acestui 
mecanism. Prin urmare, pe la jumătatea anilor 80 a început o 
campanie fără precedent de recomandare a renunţării la 
grăsimi în favoarea carbohidraţilor. In centrul ei trona ideea că 
„sănătoasele cereale integrale” vor salva sănătatea 
milioanelor de americani ameninţaţi de consumul excesiv de 
grăsimi. A urmat astfel un experiment naţional care a durat 30 
de ani și care a ilustrat perfect ce se întâmplă cu cei care 
renunţă la grăsimi, dar le înlocuiesc cu „sănătoasele cereale 
integrale” precum grâul. 

Pe scurt, consecințele au constat într-o creștere masivă 
în greutate, într-o epidemie de obezitate, în abdomene care se 
revarsă mult în afară din cauza grăsimii viscerale și într-o 
explozie a diabetului la o scară care nu a mai fost văzută până 
acum. Aceste simptome îi afectează în 98 egală măsură pe 
bărbaţi și femei, pe bogaţi și săraci, pe vegetarieni și pe 
carnivori, pe americanii de diferite rase și vârste, care au 
început să „elimine apă ca un sifon și cu gust de miere”. 


O naţiune a cerealelor integrale 

De-a lungul istoriei, diabetul adulţilor a fost apanajul 
celor privilegiați care nu trebuiau să vâneze sau să are pentru 
a-și procura hrana și care nu trebuiau să și-o pregătească 
singuri. Este suficient să ne amintim de Henric al VIll-lea, 
regele obez care suferea de gută, având o circumferință a 
taliei de 135 de centimetri și care ţinea zilnic banchete 
bogate, mesele sale fiind pline de produse din marțipan, pâini 
întregi, budinci dulci și multe altele. Consumul zaharozei 
(zahărului de bucătărie) nu s-a extins și nu s-a generalizat 
decât la sfârșitul secolului XIX și începutul secolului XX, ocazie 
cu care diabetul a început să se răspândească mai mult 

Așadar, prima explozie a diabetului s-a produs la 
trecerea de la secolul XIX la secolul XX, după care boala s-a 
stabilizat timp de foarte mulţi ani. In cea mai mare parte a 
secolului XX, incidenţa diabetului la adulţi în Statele Unite a 
rămas relativ constantă, până pe la jumătatea anilor 80. 

Incepând din acest moment, lucrurile au început să o ia 
razna. 

Avem în graficul de mai sus TERRA dai 
americani care au suferit de diabet între anii 1980-2009. 
Sfârșitul anilor 80 e marcat un trend ascendent abrupt, cele 
mai dramatice creșteri producându-se în anii 2009-2010 (cel 
din urmă nu apare pe grafic). Sursa: Centrele pentru Controlul 
și Prevenire a Bolilor. 

La ora actuală, diabetul cunoaște o dezvoltare 
epidemică, fiind la fel de comun ca și bârfele din tabloide. În 
anul 2009, 24 de milioane de americani erau diabetici, cifră 
care indică o creștere explozivă prin comparaţie cu procentul 
diabeticilor care existau cu doar câţiva ani înainte. Numărul 
americanilor care se îmbolnăvesc de diabet crește mai rapid 
decât orice altă condiție medicală cu excepţia obezității (dacă 
o putem numi pe aceasta condiţie medicală). Chiar dacă nu 
ești tu însuţi diabetic, cel mai probabil ai prieteni, colegi, 
vecini și membri de familie care sunt. Dată fiind incidenţa 
excepţional de mare a diabetului la persoanele vârstnice, cel 
mai probabil părinţii tăi sunt diabetici. 

lar diabetul nu reprezintă decât vârful aisbergului. 
Pentru fiecare persoană diabetică există trei sau patru 
prediabetice (care suferă de un dezechilibru al glucozei și al 
toleranţei la glucoza, precum și de sindromul metabolic), care 
așteaptă la rând. În funcţie de definiţia acestui termen 
medical, un procent incredibil de 22% până la 39% dintre 
adulţii americani suferă de prediabet. Numărul total al 


diabeticilor și prediabeticilor americani în anul 2008 a fost de 
81 de milioane, ceea ce înseamnă un adult din trei (cu vârsta 
de peste 18 ani. Acest număr depășește numărul total al 
populaţiei Statelor Unite din anul 1900 ! 

Dacă îi punem la socoteală și pe cei care nu îndeplinesc 
toate criteriile prediabetului, dar care au o glicemie ridicată în 
primele două ore de după fiecare masă, la care se adaugă un 
procent ridicat de trigliceride și de colesterol LDL și o reacție 
scăzută (rezistenţă) la insulină - fenomene care pot conduce 
la boli cardiace, cataractă, afecțiuni ale rinichilor și în final la 
diabet - nu mai rămân decât foarte puţini oameni care nu intră 
în această categorie, lucru valabil inclusiv pentru copii. 

Problema cu această boală nu se limitează la faptul că 
ești gras și trebuie să iei medicamente. Ea poate conduce la 
complicaţii grave, cum ar fi insuficiența renală (40% din 
totalul cazurilor de insuficiență renală sunt provocate de 
diabet) sau amputarea membrelor (numărul amputărilor 
datorate diabetului depășesc totalul amputărilor datorate altor 
boli). Pe scurt, vorbim de complicaţii cu adevărat grave. 

Așadar, avem de-a face cu un fenomen modern absolut 
înspăimântător: democratizarea generalizată a unei boli 
aproape necunoscute până recent. Principalele recomandări 
pe care le oferă medicii pentru prevenirea acestei boli sunt: 
mai puţine gustări, mai multe exerciţii fizice... și mai multe 
„cereale integrale sănătoase”. 


Asaltul și agresiunea împotriva pancreasului 

Această explozie fără precedent a diabetului și 
prediabetului a mers în paralel cu o epidemie similară a 
obezității. 

Mai corect ar fi să spunem că explozia diabetului și 
prediabetului a fost cauzată în cea mai mare parte de 
epidemia de obezitate, căci creșterea în greutate conduce 
inevitabil la o sensibilitate dezechilibrată la insulină și la o 
acumulare a  grăsimii viscerale - cele două condiții 
fundamentale necesare pentru declanșarea diabetului. Cu alte 
cuvinte, cu cât americanii devin mai grași, cu atât mai mare 
este numărul celor care fac diabet și prediabet. In anul 2009, 
26,7% dintre americanii adulţi, respectiv 75 de milioane de 
oameni, îndeplineau criteriile necesare pentru declanșarea 


diabetului, adică un indice al masei corporale (IMC) egal sau 
mai mare de 30, iar un număr încă și mai mare corespundeau 
criteriilor supraponderabilităţii (IMC între 25-29,9). Niciun stat 
american nu tinde să se apropie măcar de obiectivul de 15% 
pentru obezitate stabilit de Chirurgul General al Statelor Unite, 
care a emis directiva intitulată Chemare la acţiune pentru 
prevenirea și reducerea supraponderabilităţii și obezității. (În 
consecinţă, Chirurgul General a subliniat în nenumărate 
rânduri că americanii trebuie să facă mai multe exerciţii fizice, 
să mănânce mai puţine grăsimi și, da, să consume mai multe 
cereale integrale.) 

Creșterea în greutate datorată consumului de grâu este 
însoțită de diabet și prediabet, deși declanșarea efectivă a 
bolii depinde de la un individ la altul, în funcţie de constituția 
genetică a fiecăruia. De pildă, o femeie cu o înălțime de 1,65 
m poate face diabet la o greutate de 115 kilograme, în timp 
ce o altă femeie cu aceeași înălțime se poate îmbolnăvi la o 
greutate de doar 65 de kilograme. Astfel de variaţii sunt 
determinate genetic. 

americani între anii 1960-2008. Supraponderabilitatea este 
definită printr-un IMC de 25-30, obezitatea printr-un IMC mai 
mare sau egal cu 30, iar obezitatea extremă printr-un IMC mai 
mare sau egal cu 35. In timp ce procentul americanilor 


supraponderali a rămas constant, cel al americanilor obezi a 
crescut exploziv, iar cel al americanilor cu obezitate extremă a 
crescut alarmant. Sursa: Centrele pentru Controlul și 
Prevenire a Bolilor. 

Costurile economice ale acestor trenduri sunt 
ameţitoare. Procesul de îngrășare este excepţional de 
costisitor, atât din perspectiva cheltuielilor cu sănătatea cât și 
din cea a deteriorării propriu-zise a sănătăţii. Există estimări 
care afirmă că în următorii 20 de ani nu mai puţin de 16-18% 
din totalul cheltuielilor cu sănătatea vor fi înghiţite de 
tratamentele bolilor și complicaţiilor generate de greutatea 
excesivă, nu de malformaţiile genetice, de defectele din 
naștere, de bolile psihice, de arsuri sau de stresul post- 
traumatic generat de ororile războiului - nu, pur și simplu de 
grăsimea excesivă ! Costul tratării obezității va egala costul 
tratării cancerului. Mai mulţi bani vor fi cheltuiţi pentru 
tratarea consecinţelor obezității decât pentru educație. 

Mai există un factor care a mers în paralel cu trendurile 
diabetului, prediabetului și obezității. Ai ghicit: este vorba de 
consumul de grâu. Indiferent dacă acesta a crescut din pura 
plăcere de a consuma produse făinoase sau în numele 
„sănătăţii”, cert este că americanii au devenit din ce în ce mai 
mult niște „grâu-colici” neajutoraţi, consumul anual pe cap de 
locuitor al produselor din grâu (pâine albă și integrală, paste 
dure etc.) crescând cu 12 kilograme începând din anul 1970. 
Dacă am împărţi consumul total de grâu între toți americanii, 
fără să ţinem cont de vârstă, am obţine un consum mediu de 
60 de kilograme de grâu anual, ceea ce echivalează cu 
aproximativ 200 de pâini, respectiv cu ceva mai mult de o 
jumătate de pâine pe zi. De bună seamă, dat fiind că avem 
de-a face cu o medie, acest lucru înseamnă că foarte mulţi 
americani consumă de fapt mult mai mult decât această 
cantitate, căci niciun copil nu ar putea mânca atât de mult. 

Așadar, bebeluşii, copiii, adolescenţii, tinerii, adulții și 
vârstnicii consumă grâu. Fiecare grupă de vârstă are propriile 
sale preferinţe: cum ar fi grisul pentru copii și biscuiţii în formă 
de animale, fursecurile și sendvișurile cu unt de arahide, pizza 
și biscuiţii Oreo, pastele și pâinea din făină integrală, pâinea 
prăjită și pesmeții Ritz etc, dar în final toate acestea se reduc 
la aceeași materie primă. In paralel cu acest consum sporit de 


grâu asistăm și la înlocuirea tacită a varietăţii de grâu Triticum 
aestivum, înaltă de peste un metru, cu grâul pitic care conţine 
noi proteine de gluten, pe care constituţia noastră genetică nu 
le poate recunoaște. 

Din punct de vedere fiziologic, relaţia dintre grâu și 
diabet se explică cu ușurință. Produsele preparate din grâu 
domină dieta noastră și ridică glicemia mai mult decât orice 
alte produse. In acest fel, indicatori precum Hb Alc (care 
arată media glucozei din sânge din ultimele 60-90 de zile) 
cresc din ce în ce mai mult. Ciclul glucoză-insulină conduce la 
mai multe momente de vârf de-a lungul zilei, generând astfel 
depunerea grăsimii viscerale („burta de grâu”). Această 
grăsime amplifică rezistenţa la insulină, care generează noi 
culmi ale ciclului glucoză-insulină. 

Faza timpurie a acumulării grăsimii viscerale și a 
declanșării diabetului este însoţită de o creștere cu 50% a 
celulelor beta din pancreas responsabile cu producerea de 
insulină, adaptare fiziologică necesară pentru solicitările 
enorme ale unui corp rezistent la insulină. Chiar și această 
creștere are însă limitele sale, care nu pot fi depășite. 

Glicemia ridicată din sânge, cum ar fi cea provocată 
după consumul unei brioșe cu coacăze consumate în mașină, 
în drum spre serviciu, generează un fenomen numit 
„glucotoxicitate” - distrugerea efectivă a celulelor beta din 
pancreas care produc insulina. Cu cât glicemia din sânge este 
mai ridicată, cu atât mai nocive sunt efectele produse asupra 
acestor celule. Aceste efecte sunt progresive și încep la un 
nivel al glucozei de 100 mg/dl, valoare pe care foarte mulți 
medici o consideră normală. După două felii de pâine integrală 
cu piept slab de curcan, glucoza din sângele unui adult 
nediabetic crește de regulă la 140-180 mg/dl, valoare 
suficientă pentru a distruge câteva celule beta extrem de 
prețioase - care nu vor mai fi niciodată înlocuite. 

Aceste  sărmane celule pancreatice, extrem de 
vulnerabile, sunt distruse și de procesul de lipotoxicitate, 
datorat trigliceridelor și acizilor grași din sânge, cum ar fi cei 
care se dezvoltă în urma consumului repetat de carbohidrați. 
lti reamintesc în această direcţie că o dietă bogată în 
carbohidrați conduce la creșterea colesterolului LDL și a 
trigliceridelor din sânge, care persistă în perioadele dintre 


mese, exacerbând astfel și mai mult distrugerea celulelor 
pancreatice beta din cauza lipotoxicităţii. 

Această distrugere a celulelor pancreatice este 
înrăutăţită și mai mult de fenomenele inflamatorii cum ar fi 
cele oxidative, de leptină, diferitele interleucine și de factorul 
necrozei tumorilor, toate fiind datorate grăsimii viscerale și 
toate conducând la prediabet și la diabet. 

De-a lungul timpului, datorită șocurilor resimţite în 
urma glucotoxicităţii și lipotoxicităţii, dar și a distrugerilor 
inflamatorii, celulele beta se degradează și mor, scăzând la 
mai puţin de 50% din numărul lor total. Acesta este momentul 
în care diabetul devine ireversibil. 

Pe scurt, carbohidraţii, îndeosebi cei din grâu, care 
cresc cel mai dramatic glicemia din sânge și secreția de 
insulină, declanșează o serie de fenomene metabolice care 
conduc în ultimă instanţă la pierderea ireversibilă a capacităţii 
pancreasului de a produce insulină. Cu alte cuvinte: la diabet. 


Putem lupta împotriva carbohidraţilor tot cu 
ajutorul carbohidraților ? 

Micul dejun al unui om din Paleolitic sau din Neolitic 
consta din pește, reptile, păsări sau alt vânat (nu neapărat 
gătite la foc), frunze, rădăcini, fructe de pădure sau insecte. 
La ora actuală el constă dintr-un bol cu cereale preparate din 
făină de grâu, amidon de porumb, ovăz, sirop de porumb 
bogat în fructoză și zaharoză. De bună seamă, producătorii nu 
numesc acest mic dejun „un amestec din făină de grâu, 
amidon de porumb, ovăz, sirop de porumb bogat în fructoză și 
zaharoză”, ci îi dau un nume generic, precum Crunchy Health 
Clusters sau Fruity Munchy Squares. Alternativ, el poate 
consta din vafe și clătite cu sirop de arțar sau din pâine 
englezească prăjită și unsă cu dulceaţă, ori dintr-un rulou cu 
semințe și cu cremă de brânză. Pentru majoritatea 
americanilor, indulgența extremă față de carbohidrați începe 
de la primele ore ale dimineţii și continuă apoi de-a lungul 
întregii zile. 

In aceste condiţii, nu trebuie să ne mirăm că în 
condiţiile în care viaţa a devenit din ce în ce mai comodă și 
mai puţin solicitantă fizic (tu când ai jupuit ultima dată un 
animal, când l-ai tranșat, când ai tăiat lemne pentru iarnă și 


când ţi-ai spălat manual rufele la râu ?), alimentele pe care le 
consumăm sunt din ce în ce mai ușor de metabolizat iar noi 
ne răsfățăm din ce în ce mai tare satisfăcându-ne toate 
poftele, sfârșim prin a ne îmbolnăvi din cauza exceselor 
alimentare. 

Nimeni nu devine diabetic din cauză că a mâncat prea 
mult din mistrețul pe care l-a vânat, prea mult usturoi sălbatic 
sau prea multe fructe de pădure... ori din cauză că a 
consumat prea multă omletă cu ceapă, prea mult somon, prea 
multă varză, prea mulţi ardei sau castraveți. In schimb, foarte 
mulţi oameni se îmbolnăvesc din cauza prea multelor rulouri, 
chifle, cornuri, cereale pentru micul dejun, brioșe, vafe, clătite, 
covrigei, biscuiţi, prăjituri, croasanţi, gogoși și plăcinte. 

Așa cum am mai spus, alimentele care cresc glicemia 
sunt și cele care provoacă diabetul. Mecanismul este simplu 
de înțeles: carbohidraţii declanșează secreția de insulină din 
pancreas, care generează depunerea grăsimii viscerale, care 
cauzează rezistenţa la insulină și inflamații. Glicemia ridicată 
din sânge, trigliceridele și acizii grași distrug pancreasul. După 
ani de muncă foarte solicitantă, acesta cedează în urma 
șocurilor primite în urma glucotoxicităţii, lipotoxicităţii și 
inflamaţiilor, deteriorându-se ireversibil și lăsând în urmă un 
deficit de insulină și o creștere a glucozei din sânge. Aceasta 
este definiţia diabetului. $ 

Tratamentele pentru diabet reflectă acest mecanism. In 
primele faze ale diabetului, medicii prescriu medicamente 
care reduc rezistența la insulină, precum pioglitazona (Actos), 
dar și producerea de glucoză a ficatului, precum metforminul. 
Atunci când pancreasul devine epuizat din cauza anilor de 
glucotoxicitate, lipotoxicitate şi procese inflamatorii, aceste 
medicamente devin inutile, și medicii prescriu injecțiile cu 
insulină. 

Un aspect standard al prevenirii și tratării diabetului, 
boală cauzată în cea mai mare parte de consumul de 
carbohidrați... constă în recomandarea reducerii acestui 
consum. 

Cu ani în urmă obișnuiam să le recomand pacienţilor 
mei bolnavi de diabet dieta ADA (Asociația Americană pentru 
Diabet), care include carbohidraţii complecși. Am asistat astfel 
fără să vreau la îngrășarea acestora, la deteriorarea 


controlului glucozei din sânge și la nevoia în creștere de 
medicamente, care conducea la complicațiile diabetic clasice 
precum insuficiența renală și neuropatia. La fel ca în cazul lui 
Ignaz Semmelweis, care a constatat fără să vrea că pacienţii 
săi nu mai fac febră puerperală dacă se spală pe mâini atunci 
când îi tratează, ignorarea dietei recomandate de ADA și 
reducerea consumului de carbohidrați conduce la 
îmbunătățirea controlului zahărului din sânge, reducerea Hb 
Alc, la o scădere dramatică în greutate și la dispariția tuturor 
complicaţiilor incredibile pe care le provoacă diabetul, cum ar 
fi creșterea tensiunii arteriale sau a trigliceridelor. 

ADA le recomandă diabeticilor să reducă grăsimile din 
alimentaţie, îndeosebi cele saturate, și să includă 45-50 de 
grame de carbohidrați - de preferință „cereale integrale 
sănătoase” - în fiecare masă pe care o consumă, ceea ce 
înseamnă 135-180 de grame de carbohidrați pe zi, fără să 
punem la socoteală gustările dintre mesele principale. In 
esență, dieta recomandată de ADA este una centrată pe 
carbohidrați și care elimină grăsimile, 55-56% din calorii fiind 
preluate din carbohidrați. Pe scurt, dieta recomandată de ADA 
poate fi rezumată astfel: „Mâncaţi cât mai mult zahăr și 
alimente care cresc glicemia din sânge, pentru a vă putea 
prescrie medicamentele noastre, care să compenseze acest 
regim.” 

Chiar dacă „focul trebuie combătut prin foc”, iar „cui pe 
cui se scoate”, lucru valabil în agricultură sau în cazul 
vecinilor pasiv-agresivi, nimeni nu poate scăpa de datorii 
făcând noi datorii și nici de diabet consumând mai mulți 
carbohidrați (principala cauză a bolii). 

Din păcate, ADA are o influenţă decisivă în modelarea 
atitudinii faţă de nutriţie a majorităţii americanilor. Atunci 
când o persoană este diagnosticată cu diabet, ea este trimisă 
la un expert în această boală sau la o asistentă care îi descrie 
pe larg principiile dietei ADA. Dacă ajunge la spital, primul 
lucru pe care i-l recomandă medicul este dieta ADA. Aceste 
„linii directoare” sunt atât de adânc încastrate în conștiința 
colectivă încât ar putea fi foarte bine adoptate în „Legea 
sănătăţii”. Din fericire, există și medici și asistenţi inteligenţi, 
care înțelegând rolul carbohidraţilor în producerea diabetului, 
refuză să ţină cont de sfaturile ADA și le recomandă 


pacienţilor lor să își reducă consumul de carbohidrați. Dat fiind 
că aceste recomandări încalcă flagrant liniile directoare ADA, 
establishment-ul medical le penalizează rapid, dându-i afară 
pe aceşti rebeli împotriva sistemului. Nu trebuie să 
subestimăm niciodată convingerile convenționale, lucru 
valabil cu deosebire în medicină. 

Lista alimentelor recomandate de ADA include: 

- Produsele de panificație din cereale integrale, cum ar 
fi grâul sau orzul 

- Cerealele integrale pentru micul dejun, bogate în fibre 

- Cerealele gătite, precum grisul, terciul și budincile 

- Orezul, pastele, tortilla 

- Leguminoasele boabe gătite, precum fasolea și 
mazărea 

- Cartofii, fasolea verde, porumbul, lintea, cartofii dulci, 
dovleceii 

- Biscuiţii și chipsurile fără grăsimi, covrigeii și 
floricelele de porumb 

Pe scurt, mâncaţi cât mai mult grâu, grâu, porumb, orez 
și grâu. 

Dacă întrebi orice diabetic care sunt efectele acestei 
diete, îți va spune că toate aceste alimente ridică glicemia 
până la 200-300 mg/dl sau mai sus. Potrivit ADA, acest lucru 
este normal... atât timp cât îţi monitorizezi glicemia și îi spui 
medicului să îţi ajusteze medicamentele sau injecţiile cu 
insulină. 

Contribuie în vreun fel dieta ADA la vindecarea 
diabetului ? Organizaţia își face reclamă afirmând că „lucrează 
pentru vindecare”, dar chiar așa să fie? 

In apărarea acestor oameni, eu cred că cei mai mulți 
dintre ei nu sunt neapărat răi, ba chiar își doresc să descopere 
un remediu împotriva diabetului de tip 1. Mai cred însă că au 
fost hipnotizaţi de propaganda reducerii cu orice preţ a 
grăsimilor din alimentaţie, care a dat peste cap sănătatea 
marii majorităţi a americanilor. 

Din păcate, ideea absurdă de a trata diabetul prin 
creșterea consumului de alimente care îl provoacă, dublată de 
prescrierea de medicamente pentru controlul glicemiei, 
continuă să persiste. 


Vestea bună este că noi putem inversa acest proces, la 
fel cum am derula înapoi un film pe video: dacă eliminăm 
carbohidraţii, îndeosebi cei din  „sănătoasele cereale 
integrale”, o întreagă constelație de afecțiuni medicale 
moderne dispare ca prin farmec. 


Adio grâu, adio diabet 

Maureen, o femeie în vârstă de 63 de ani, mamă a trei 
copii adulţi și bunică a cinci nepoți, a venit în biroul meu 
pentru o opinie referitoare la programul de prevenire a bolii 
cardiace pe care îl adoptase. Cu această ocazie, mi-a spus că 
numai în ultimii doi ani suferise două operaţii de cateterizare a 
inimii și trei angioplastii, în pofida medicamentelor pentru 
reducerea colesterolului pe care le lua. 

Analizele de laborator au inclus un test al 
lipoproteinelor, care a arătat un nivel scăzut al colesterolului 
HDL (39 mg/dl) și un nivel ridicat al trigliceridelor (233 mg/dl) 
și al particulelor mici LDL. 85% dintre toate particulele LDL din 
sângele lui Maureen au fost clasificate ca fiind mici, un 
dezechilibru considerat grav. 

In plus, Maureen fusese diagnosticată cu diabet cu doi 
ani înainte, boala fiind identificată în timpul uneia dintre 
internările sale în spital. Cu această ocazie, i s-au recomandat 
atât dieta „sănătoasă” a Asociaţiei Americane pentru Inimă 
cât și cea a Asociaţiei Americane pentru Diabet. Primul 
medicament pentru diabet care i-a fost recomandat a fost 
metforminul. După câteva luni, medicii i-au prescris și un al 
doilea, apoi și un al treilea medicament (o injecție pe care 
trebuia să o facă de două ori pe zi), cu scopul de a-i menţine 
glicemia în intervalul normal. Recent, medicul curent al lui 
Maureen a început să îi vorbească despre posibilitatea 
injecţiilor cu insulină. 

Dat fiind că particulele mici LDL, colesterolul HDL redus 
și nivelul înalt al trigliceridelor sunt strâns asociate cu 
diabetul, i-am recomandat lui Maureen să își schimbe dieta 
pentru a corecta aceste valori anormale. De bună seamă, 
principalul lucru pe care i l-am recomandat a fost să renunţe 
complet la grâu. Dată fiind severitatea diabetului de care 
suferea, am insistat și asupra reducerii altor carbohidrați, 
îndeosebi amidonul de porumb și zahărul, precum și ovăzul, 


fasolea, orezul și cartofii, (în cazul majorităţii oamenilor nu 
sunt necesare restricţii alimentare atât de severe). 

In primele trei luni de dietă, Maureen a slăbit 13 
kilograme din cele 112 pe care le avea la început. Trei luni 
mai târziu mai slăbise 7 kilograme și a renunţat la celelalte 
medicamente, cu excepţia metforminului (primul medicament 
care îi fusese prescris). 

După un an, Maureen slăbise în total 23 de kilograme, 
coborând sub 90 de kilograme pentru prima dată în ultimii 20 
de ani. Dat fiind că valoarea glucozei din sânge scăzuse în 
mod consistent sub 100 mg/dl, i-am cerut să nu mai ia 
metformin. Ea și-a menţinut dieta și a continuat să slăbească 
gradual, iar valorile glucozei din sânge au rămas în intervalul 
nediabetic. 

Așadar, într-un singur an Maureen a slăbit 23 de 
kilograme și a spus adio pentru totdeauna diabetului. Atât 
timp cât nu se va întoarce la vechiul ei regim alimentar, 
îndeosebi la „sănătoasele cereale integrale”, ea se poate 
considera vindecată de această boală. 


Deja vu din nou și din nou 

Medicul indian Sushruta, care a trăit în secolul XV î.Ch., 
obișnuia să le prescrie exerciţii fizice pacienţilor săi obezi și 
bolnavi de diabet într-o perioadă în care colegii săi căutau 
semne bune în natură sau în poziţia stelelor pentru a 
diagnostica afecțiunile pacienților lor. Medicul francez 
Apollinaire Bouchardat, care a trăit în secolul XIX, a remarcat 
că zahărul din urina pacienţilor săi diabetici a scăzut în 
perioada asediului Parisului de către prusaci din anul 1870, 
care a durat patru luni, perioadă în care pâinea și alte 
alimente erau foarte greu de găsit. După ridicarea asediului, 
Bouchardat și-a propus să repete condiţiile din timpul acestuia 
prin reducerea consumului de pâine și alte produse pe bază 
de amidon, recomandându-le pacienţilor săi bolnavi de diabet 
inclusiv postul, spre deosebire de colegii săi, care le 
recomandau creșterea consumului de amidon. 

În secolul XX, tratatul clasic intitulat Principiile şi 
practica medicinii, scris de dr. William Osler, autoritate 
exemplară în domeniul educației medicale și unul din cei 
patru fondatori ai Spitalului Johns Hopkins, le recomanda 


diabeticilor o dietă care să nu conţină mai mult de 2% 
carbohidrați. In cartea sa publicată în anul 1922, în care și-a 
descris experimentele iniţiale prin care a injectat ţesut 
pancreatic copiilor diabetici, dr. Frederick Banting afirmă că 
dieta spitalului menită să ţină sub control glucoza din urină 
limita strict consumul de carbohidrați la numai 10 grame pe 
zi. 

Pare imposibil să concepi un tratament bazat pe 
metode primitive de diagnosticare, cum ar fi adunarea 
muștelor în jurul urinei, fără instrumente moderne precum 
testarea glucozei din sânge sau a hemoglobinei Alc. Dacă 
astfel de metode de testare moderne ar fi fost accesibile în 
acele vremuri, eu cred că tratamentele pentru diabetici ar fi 
putut fi mult mai bune. Pe de altă parte, viziunea modernă de 
tip „evită grăsimile și consumă mai multe cereale integrale 
sănătoase” ne-a făcut să uităm de lecţiile învățate în urma 
unor observaţii riguroase precum cele ale lui Osler și Banting. 
Tratamentul recomandat de aceştia  diabeticilor, de 
restricționare a carbohidraţilor, reprezintă o lecţie pe care va 
trebui să o reînvățăm mai devreme sau mai târziu. 

Personal, întrezăresc o luminiţă la capătul tunelului. 
Ideea că diabetul trebuie privit ca o intoleranţă la carbohidrați 
începe să prindă teren în comunitatea medicală. Din ce în ce 
mai mulţi medici și cercetători afirmă la ora actuală că 
diabetul este doar produsul secundar al unei intoleranţe la 
carbohidrați. Printre aceștia se numără dr. Eric Westman de la 
Universitatea Duke, dr. Mary Vernon, fostă directoare 
medicală a Programului de Control al Greutăţii susţinut de 
Universitatea din Kansas și fostă președintă a Societăţii 
Americane a Medicilor Bariatrici (bariatrica este o ramură 
modernă a medicinii care se ocupă de cauzele, prevenirea și 
tratamentul obezității), precum și prolificul cercetător dr. Jeff 
Volek de la Universitatea din Connecticut. Spre exemplu, 
Westman și Vernon afirmă că pot reduce cu 50% doza de 
insulină administrată pacienţilor care se angajează să reducă 
procentul carbohidraţilor din alimentație încă din prima zi de 
regim, cu scopul de a evita scăderea prea dramatică a 
glicemiei din sânge. Dr. Volek și echipa sa au demonstrat în 
mod repetat pe oameni și pe animale că reducerea drastică a 
carbohidraţilor din alimentaţie inversează rezistența la 


insulină, dezechilibrele post-prandiale și acumularea grăsimii 
viscerale. 

Mai multe studii efectuate în ultimul deceniu au 
demonstrat că reducerea carbohidraţilor din alimentaţie 
conduce la pierderea în greutate și la scăderea glicemiei 
diabeticilor. Intr-unul din aceste studii, subiecţii au redus 
cantitatea de carbohidrați consumaţi zilnic la 30 de grame pe 
zi și au slăbit în medie cinci kilograme, în timp ce indicatorul 
Hb Alc (care reflectă media glucozei din sânge din ultimele 
60-90 de zile) s-a redus de la 7,4% la 6,6% de-a lungul unui 
an. Un alt studiu, efectuat la Universitatea Temple asupra 
diabeticilor obezi, a arătat că reducerea carbohidraţilor la 21 
de grame pe zi a condus la o pierdere medie în greutate de 
1,6 kilograme în două săptămâni, în timp ce indicatorul Hb 
Alc a scăzut de la 7,3 la 6,8, iar reacţia organismului la 
insulină s-a îmbunătăţit cu 75%. 

Dr. Westman a validat cu succes o concluzie la care 
ajung mulţi medici în practica lor clinică: eliminarea virtuală a 
carbohidraţilor din alimentaţie, inclusiv a celor „dominanţi” 
din dietele „sănătoase” bazate pe consumul de grâu, nu 
numai că îmbunătățește controlul zahărului din sânge, dar 
poate chiar anihila nevoia de insulină și de medicamente 
pentru diabetul de tip 2. Cu alte cuvinte, această eliminare 
conduce practic la vindecarea bolii. 

intr-unul din studiile recente ale doctorului Westman, 
84 de diabetici obezi au urmat o dietă foarte strictă săracă în 
carbohidrați - fără grâu, amidon de porumb, zaharuri, cartofi, 
orez sau fructe, reducându-și astfel consumul de carbohidrați 
la 20 de grame pe zi (similar cu cel recomandat de Osler și 
Banting la începutul secolului XX). După șase luni, talia 
pacienţilor s-a redus în medie cu peste 10 centimetri, 
trigliceridele au scăzut cu 70 mg/dl, greutatea lor a scăzut în 
medie cu 11 kilograme, iar Hb Alc a scăzut de la 8,8 la 7,3. 
Mai mult, 95% dintre participanţi și-au putut reduce 
medicamentele împotriva diabetului, iar 25% le-au eliminat 
complet, inclusiv insulina. 

Cu alte cuvinte, urmând protocolul nutriţional, nu 
medicamentos, recomandat de dr. Westman, 25% dintre 
participanţi s-au vindecat de diabet, sau cel puţin și-au 
îmbunătățit glicemia suficient de mult pentru a nu mai avea 


nevoie de medicamente, prin simpla ajustare a dietei. Ceilalţi 
subiecți au rămas diabetici, dar au obţinut un control mai bun 
al glucozei și și-au redus considerabil nevoia de insulină și de 
alte medicamente. 

Studiile cele mai recente au oferit și mai multe dovezi 
că reducerea carbohidraţilor îmbunătățește glicemia din 
sânge și reduce tendința de a face diabet. Dacă această 
reducere este dusă la extrem, medicaţia pentru diabet poate 
fi eliminată în nu mai mult de șase luni. In anumite cazuri, 
acest lucru poate fi considerat o vindecare a bolii, cu condiţia 
ca pacientul să nu reînceapă să consume carbohidrați în 
exces. Doresc să repet: dacă au mai rămas suficiente celule 
pancreatice beta și dacă acestea nu au fost complet decimate 
de glucotoxicitatea, lipotoxicitatea și procesele inflamatorii pe 
termen lung, este absolut posibil ca cel puţin o parte dintre 
persoanele prediabetice și diabetice (dacă nu chiar marea 
majoritate) să se vindece de boala lor, rezultat imposibil de 
obţinut prin dietele convenţionale bazate pe reducerea 
grăsimilor din alimentaţie, cum ar fi cea recomandată de 
Asociaţia Americană pentru Diabet. 

In plus, aceste studii sugerează că prevenirea 
diabetului (nu vindecarea lui) poate fi obținută cu ușurință, cu 
un efort dietetic mult mai mic. La urma urmelor, există surse 
de carbohidrați precum afinele, zmeura, piersicile și cartofii 
dulci care furnizează substanţe nutritive importante, dar nu 
cresc glicemia din sânge la fel de mult cum o fac carbohidraţii 
„periculoși” (știi la ce carbohidrați mă refer). 

Ce se va întâmpla așadar dacă adoptăm un regim 
alimentar mai puţin strict decât cel recomandat de Westman 
pentru „vindecarea diabetului”, prin simpla eliminare a 
alimentului care domină cel mai mult dieta occidentală și care 
amplifică cel mai mult glicemia din sânge ? Experienţa mea 
personală și clinică m-a învățat că acest regim reduce imediat 
glicemia și valoarea Hb Alc, topește grăsimea viscerală (burta 
cauzată de consumul de grâu) și reduce la zero riscul de a 
participa la actuala epidemie de obezitate, prediabet și diabet. 
El inversează diabetul la nivelul de dinainte de anul 1985, 
restabilește talia la nivelul celei pe care o aveau oamenii 
înainte de anii 50 și te ajută să stai confortabil în scaun în 


cazul în care călătorești cu avionul alături de alți oameni cu o 
greutate normală. 


Grâul și diabetul la copii (de tip 1) 

Inainte de descoperirea insulinei, diabetul la copii (de 
tip 1) era fatal încă din primele luni de la instalare. 
Descoperirea insulinei de către dr. Frederick Banting s-a 
dovedit cu adevărat revoluţionară din acest punct de vedere. 
Rămâne însă întrebarea: de ce se îmbolnăvesc copiii de diabet 
? 


Anticorpii împotriva insulinei, celulele beta și alte 
proteine produse de organism conduc la o distrugere auto 
imună a pancreasului. Copiii care suferă de diabet își dezvoltă 
inclusiv anticorpi față de alte organe ale corpului. Un studiu 
științific a arătat că 24% dintre copiii cu diabet au un procent 
sporit de  „auto-anticorpi”, adică de anticorpi împotriva 
proteinelor produse de organismul lor, prin comparaţie cu 
numai 6% dintre copiii care nu suferă de diabet. 

incidența așa-numitului diabet al adulţilor (de tip 2) 
care apare la copii se află într-o continuă creștere datorită 
supraponderabilităţii, obezității și inactivităţii, adică din 
aceleași motive pentru care a explodat în cazul adulţilor. Pe 
de altă parte, incidenţa diabetului de tip 1 crește la rândul ei. 
Institutele Naţionale ale Sănătăţii și Centrele pentru Controlul 
și Prevenirea Bolilor au sponsorizat studiul SEARCH referitor la 
diabetul copiilor. Acesta a demonstrat că între anii 1978-2004, 
incidența diabetului de tip 1 a crescut cu 2,7% în fiecare an. 
Cea mai mare rată de creștere apare la copiii cu vârste mai 
mici de patru ani. Registrele medicale din perioada 1990-1999 
indică o creștere similară în Europa, Asia și America de Sud. 

___De ce continuă să crească incidenţa diabetului de tip 
1 ? In mod evident, copiii noștri sunt expuși la un factor nociv, 
care generează o reacţie anormală a sistemului lor imunitar. 
Unele autorități în domeniu au propus ipoteza unei infecţii 
virale care ar declanșa procesul, în timp ce alți experţi au 
indicat factorii care generează reacţii autoimune din motive 
genetice. 

Noi ne întrebăm dacă nu cumva principalul factor ar 
putea fi grâul... 


Schimbările care s-au produs în structura genetică a 
grâului începând din anul 1960 și care au condus la 
răspândirea pe scară largă a grâului pitic ar putea justifica 
recenta creștere a incidenţei diabetului de tip 1. La urma 
urmelor, acest proces coincide cu creșterea incidenţei bolii 
celiace și a altor boli moderne. 

Există o conexiune pe care nimeni nu o poate disputa: 
copiii care suferă de boala celiacă sunt de zece ori mai 
predispuși să facă diabet de tip 1 decât ceilalți copii, iar cei 
care suferă de diabet de tip 1 sunt de 10-20 de ori mai 
predispuși să aibă anticorpi împotriva grâului și/sau să facă 
boala celiacă. In mod evident, cele două condiţii medicale 
sunt înrudite, iar probabilitatea ca acest lucru să fie 
întâmplător este foarte mică. 

Mai mult decât atât, relaţia dintre diabetul de tip 1 și 
boala celiacă pare să devină din ce în ce mai strânsă în timp. 
Chiar dacă nu toţi copiii diabetici dau semne că suferă de 
boala celiacă încă din primul moment al diagnosticării lor, în 
anii care urmează ei devin din ce în ce mai predispuși să facă 
această boală. 

Apare astfel o întrebare de baraj: ar putea conduce 
oare evitarea consumului de grâu încă de la naștere la 
prevenirea dezvoltării diabetului de tip 1 ? La urma urmelor, 
studiile făcute pe cobaii susceptibili genetic la diabetul de tip 
1 arată că eliminarea glutenului din grâu reduce riscul de 
apariţie a diabetului de la 64% la 15% și previne leziunile 
intestinale caracteristice bolii celiace. Din păcate, studiul nu a 
fost extins asupra copiilor, așa că nimeni nu poate răspunde în 
mod oficial la această întrebare tulburătoare. 

Deși personal nu sunt de acord cu multe din politicile 
Asociaţiei Americane pentru Diabet, sunt de acord cu una din 
recomandările acesteia, și anume că toţi copiii diagnosticați 
cu diabet de tip 1 trebuie testaţi pentru eventuala identificare 
a bolii celiace. Personal, aș adăuga că ei trebuie retestaţi de 
mai multe ori de-a lungul anilor pentru a stabili dacă nu 
cumva boala celiacă s-a instalat mai târziu, lucru valabil chiar 
și după atingerea vârstei de adult. Deși nicio agenţie oficială 
nu recomandă acest lucru, eu nu cred că ar costa ceva pe 
cineva să le recomanzi părinţilor copiilor care suferă de diabet 
să se gândească în mod serios le eliminarea completă a 


glutenului din grâu din alimentaţia acestora, împreună cu alte 
surse de gluten. 

O altă întrebare pe care merită să ne-o punem este: 
trebuie oare familiile care au cel puţin un membru ce suferă 
de diabet de tip 1 să evite consumul de grâu la copiii nou- 
născuți încă din primele zile de viață, pentru a evita astfel 
efectul autoimun care conduce la această boală ? Nimeni nu 
știe cu precizie, dar ar merita să fie făcute studii pentru a 
răspunde la această întrebare. Incidenţa în creștere a acestei 
boli va spori cu siguranţă urgenţa identificării răspunsului 
corect în anii care vor urma. 


„Dacă dovezile nu se potrivesc, trebuie achitat” 

Grâul, ca principal vinovat de epidemia de obezitate și 
de diabet, îmi reamintește de procesul lui O.J. Simpson, în 
care acesta a fost acuzat de crimă. In pofida dovezilor găsite 
la fața locului, a comportamentului suspicios al acuzatului, al 
mănușii murdare de sânge care îl asociau cu victima, al 
motivelor și oportunităţilor pe care le-a avut... el a fost achitat 
prin folosirea unor tertipuri juridice. 

In mod similar, grâul pare din toate punctele de vedere 
principalul vinovat pentru producerea diabetului: el crește 
glicemia mai mult decât aproape orice alt aliment, conducând 
la  glucotoxicitate, lipotoxicitate și inflamații; generează 
acumularea de grăsimi viscerale; a avut un trend absolut 
identic cu cel al creșterii în greutate și al obezității din ultimii 
30 de ani - dar continuă să fie absolvit de toate crimele de 
către „Echipa de Vis” alcătuită din Departamentul pentru 
Agricultură al Statelor Unite, Asociaţia Americană pentru 
Diabet, Asociația Americană a Dieteticienilor etc., care 
recomandă la unison consumarea grâului în cantități cât mai 
mari. Nici chiar Johnny Cochran (avocatul american care l-a 
apărat pe 0.J. Simpson în procesul mult mediatizat în urma 
căruia acesta a fost achitat) nu s-ar fi descurcat mai bine. 

Este greu să nu ne ducă gândul la o eroare justiţiară... 

Din fericire, în tribunalul sănătăţii personale fiecare 
dintre noi avem posibilitatea de a corecta această eroare prin 
condamnarea vinovatului, respectiv prin eliminarea grâului din 
viața noastră. 


CAPITOLUL 8 


Acidificarea: grâul - marele perturbator al pH-ului 

Corpul uman este un mecanism cu un pH foarte strict 
controlat. Este suficient să oscilăm într-un sens sau în celălalt 
cu doar 0,5 de la pH-ul normal de 7,4 pentru... a muri. 

Raportul între acizi și baze din interiorul organismului 
uman este foarte fin acordat și este controlat mai strict chiar 
decât rata dobânzii de către Banca Rezervelor Federale. De 
pildă, infecțiile bacteriene grave pot deveni fatale tocmai din 
cauza produșilor secundari acizi generaţi de bacterii, care 
depășesc capacitatea organismului de a neutraliza acești 
acizi. In mod similar, disfuncţiile renale conduc la complicaţii 
exact din cauza incapacității rinichilor de a mai elimina din 
corp produșii secundari acizi. 

In mod normal, pH-ul corpului rămâne stabil la valoarea 
de 7,4, graţie unui sistem foarte elaborat de control cu care 
este înzestrat. Anumiți produși secundari ai metabolismului, 
cum ar fi acidul lactic, au un pH acid (după cum le spune și 
numele). Acizii coboară pH-ul și declanșează o reacţie de tip 
panică din partea organismului, pentru a compensa această 
reducere. Corpul reacţionează prin extragerea tuturor 
substanțelor alcaline de care dispune, de la bicarbonatul din 
sânge la sărurile alcaline de calciu cum ar fi carbonatul de 
calciu și fosfatul de calciu din oase. Dat fiind că menținerea 
pH-ului normal este atât de importantă pentru el, organismul 
este dispus chiar să își sacrifice sănătatea oaselor în acest 
scop. La limită, el ar fi dispus chiar să își vadă oasele făcute 
terci decât să cedeze vreun pic în privinţa pH-ului. În aceste 
condiții, atunci când pH-ul ușor alcalin este menținut, oasele și 
încheieturile se simt extrem de bine. 

Devierea pH-ului de la media sa într-o direcție sau alta 
este extrem de periculoasă. Mecanismul este foarte subtil și 
nu se reflectă în pH-ul sângelui, dar poate fi măsurat în pH-ul 
urinei, prin care se elimină majoritatea acizilor derivați din 
alimentaţie și din procesele metabolice. 

O parte din acești acizi provin direct din alimente. 
Există surse dietetice de acizi, cum ar fi băuturile 
carbogazoase de tip cola, care conţin acid carbonic. Unele 
dintre ele, cum ar fi Coca-Cola, conţin inclusiv acid fosforic. 


PH-ul acid extrem al băuturilor carbogazoase solicită la maxim 
capacitatea corpului de a neutraliza acizii. Ca un exemplu, 
extragerea continuă a calciului din oase este asociată cu un 
număr de cinci ori mai mare de fracturi în cazul fetelor de 
liceu care consumă frecvent băuturi carbogazoase. 

Există însă și alimente care nu reprezintă surse atât de 
evidente de acizi în acest mediu cu un pH atât de strict 
controlat. Indiferent de sursă, corpul trebuie să „contracareze” 
orice tentativă de acidificare (dar și cele de alcalinizare 
excesivă). Cel care determină aceste dezechilibre ale pH-ului 
este conţinutul dietei alimentare. 

Principalele produse care produc acizi în interiorul 
corpului sunt proteinele de origine animală. Carnea de pui, de 
porc și de vită reprezintă una din cele mai importante surse 
de acizi din dieta americanilor. Acești acizi (cel uric și cel 
sulfuric, similar cu cel din bateria mașinii tale sau din ploile 
acide) trebuie contracaraţi de organism. Produsul fermentat al 
glandelor mamare ale bovinelor (brânza) este o altă sursă de 
alimente extrem de acide, îndeosebi brânzeturile cu conţinut 
redus de grăsimi și bogate în proteine. Pe scurt, orice aliment 
de origine animală generează acizi, indiferent dacă este 
proaspăt, fermentat, în sânge, bine prăjit, cu sau fără un sos 
de friptură lângă el. 

Cu toate acestea, produsele de origine animală nu sunt 
atât de periculoase pentru echilibrul pH-ului din organismul 
uman cum pare la prima vedere. Cercetări recente au indicat 
că produsele din carne bogate în proteine au și alte efecte, 
care contracarează parţial aciditatea lor. Astfel, proteinele de 
origine animală întăresc oasele prin stimularea factorului de 
creștere similar insulinei (IGF-1), care declanșează creșterea și 
mineralizarea oaselor. (Expresia „similar insulinei” se referă la 
similitudinea dintre structura acestui factor și cea a insulinei, 
nu la o similitudine între efectele celor două substanţe.) Astfel, 
efectul net al proteinelor de origine animală este unul de 
îmbunătăţire a sănătăţii oaselor, în pofida proprietăţilor lor 
acide. Spre exemplu, studiile au arătat că copiii, adolescenţii 
și bătrânii care consumă mai multe proteine din carne au oase 
mai bogate în calciu, și implicit mai rezistente. 

Pe de altă parte, legumele și fructele reprezintă 
principalele alimente alcaline din dietă. Practic toate 


alimentele din această categorie au tendința să orienteze pH- 
ul corpului în direcţia alcalină. De aceea, consumul generos al 
fructelor și legumelor tinde să neutralizeze aciditatea 
generată de produsele de origine animală. 


Spărgătorul de oase 

Dieta specifică vânătorilor-culegători, bazată pe carne, 
legume și fructe, la care se adaugă nucile și rădăcinile relativ 
neutre, are un efect alcalin net. De bună seamă, vânătorii- 
culegători primitivi nu erau preocupați de reglarea pH-ului, ci 
mai degrabă de uciderea invadatorilor sau de ravagiile făcute 
de cangrene. De aceea, reglarea pH-ului nu juca un rol major 
în sănătatea și longevitatea lor, ceea ce explică de ce puțini 
dintre ei supraviețuiau dincolo de vârsta de 35 de ani. Cu 
toate acestea, obiceiurile nutriţionale ale strămoșilor noștri au 
stabilit structura genetică biochimică la care ar trebui să se 
adapteze omul modern. 

In urmă cu circa 10.000 de ani, pH-ul alcalin al dietei 
umane s-a schimbat într-unul acid odată cu introducerea 
cerealelor în alimentaţie, și mai ales a grâului. Dieta umană 
modernă bazată pe o cantitate cât mai mare de „cereale 
integrale sănătoase”, în detrimentul fructelor și legumelor, 
este puternic acidă, conducând la o condiție medicală numită 
„acidoză”. De-a lungul anilor, această condiţie lasă o 
amprentă foarte grea asupra oaselor noastre. 

La fel ca și Rezerva Federală, sistemul osos (de la 
craniu la coccis) joacă un rol de depozit, ce-i drept, nu de bani, 
ci de săruri ale calciului. Acest element (care apare de pildă în 
pietre sau în cochiliile monistelor), menţine oasele rigide și 
puternice. Sărurile de calciu din oase se află într-un echilibru 
dinamic cu sângele și cu țesuturile, asigurând o sursă mereu 
activă de alcalinizare pentru contracararea acidității. Din 
păcate, la fel ca în cazul banilor, această rezervă nu este 
infinită. 

In timp ce în primii 18 ani de viață organismul crește și 
își construiește sistemul osos, în tot restul vieţii noi ne 
distrugem sistematic acest sistem prin pH-ul nostru. Acidoza 
cronică datorată metabolismului se înrăutățește cu vârsta, 
începând în adolescenţă și continuând până la 80-90 de ani. 
PH-ul acid extrage carbonatul și fosfatul de calciu din oase 


pentru a menţine pH-ul general al corpului la valoarea sa 
ideală, de 7,4. Mediul acid stimulează de asemenea resorbţia 
celulelor oaselor în interiorul acestora, unde generează 
formaţiuni numite osteoclaste, pentru a sili astfel oasele să 
elibereze din ce în ce mai rapid preţiosul calciu. 

Problema constă în faptul că noi consumăm din ce în ce 
mai multe alimente acide, epuizând astfel depozitele de calciu 
pentru a neutraliza acești acizi. Așa cum spuneam, deși oasele 
conţin foarte mult calciu, rezerva nu este inepuizabilă. În final, 
oasele ajung să se demineralizeze. Cu alte cuvinte, depozitele 
de calciu din oase se golesc, fenomen care generează 
osteopenie  (demineralizare moderată) şi  osteoporoză 
(demineralizare severă), conducând la fragilitate și la fracturi. 
(De regulă, fragilitatea și osteoporoza merg mână în mână, 
căci densitatea oaselor și masa musculară evoluează de 
regulă în paralel.) Apropo de acest lucru, luarea suplimentelor 
cu calciu nu este cu nimic mai eficientă pentru refacerea 
mineralizării oaselor decât aruncarea câtorva saci cu ciment și 
cu cărămizi în curtea din spate cu scopul de a construi o aripă 
nouă a casei. 

O dietă excesiv de acidă conduce inevitabil la fracturi 
ale oaselor. Un studiu impresionant al incidenței mondiale a 
fracturilor la șold a demonstrat existența unei conexiuni 
izbitoare: cu cât raportul dintre proteinele de origine vegetală 
și cele de origine animală este mai mare, cu atât mai rare 
sunt fracturile la șold. Diferenţa este substanţială: un raport 
între proteinele de origine vegetală și cele de origine animală 
de 1:1 sau mai mic este asociat cu 200 de fracturi la șold la 
suta de mii de oameni, în timp ce un raport cuprins între 2:1 și 
5:1 este asociat cu mai puţin de 10 fracturi la suta de mii de 
oameni, reducere mai mare de 95%. (La un raport încă și mai 
mare, incidenţa fracturilor la șold practic dispare.) 

Fracturile care apar datorită osteoporozei nu sunt 
neapărat fracturi datorate căzăturilor. Un simplu strănut poate 
provoca o fracturare a unei vertebre, luarea unei curbe poate 
conduce la o fracturare a șoldului, iar folosirea unui făcăleţ 
poate conduce la o fracturare a braţului. 

Așadar, dieta modernă creează o acidoză cronică ce 
conduce la osteoporoză, la fragilitatea oaselor și la fracturi. La 
vârsta de 50 de ani, 53,2 dintre femei se pot aștepta lao 


fractură în viitorul apropiat, lucru valabil și pentru 20,7% 
dintre bărbaţi. Prin comparaţie, riscul de cancer la sân la 
femeile de peste 50 de ani este de numai 10%, iar cel de 
cancer endometrial (la uter) este de 2,6%. 

Până recent se credea că osteoporoza este o boală 
specifică femeilor care ajung la menopauză, din cauza 
diminuării secreției de estrogen, un hormon cu efecte de 
protecţie. La ora actuală se știe însă că deteriorarea densităţii 
osoase începe cu mulţi ani înainte de instalarea menopauzei. 
Studiul Canadian al Osteoporozei, care a analizat un număr de 
9.400 de subiecţi, a arătat că declinul densităţii osoase la 
femei începe cu șoldurile, vertebrele și femurul încă de la 
vârsta de 25 de ani, accelerându-se mult după 40 de ani. In 
cazul bărbaţilor, declinul este mult mai puţin accentuat și 
începe abia la vârsta de 40 de ani. O nouă accelerare a 
scăderii densităţii osoase începe după vârsta de 70 de ani, 
atât în cazul femeilor cât și în cel al bărbaţilor. La 80 de ani, 
97% dintre femei au osteoporoză. 

Așadar, nici măcar tinerețea nu protejează sistemul 
osos. Principalul motiv este acidoza creată prin dieta noastră, 
care devine cronică în timp, necesitând cantităţi din ce în ce 
mai mari de calciu din oase în scopul neutralizării ei. 


Ce au în comun ploile acide, bateriile mașinilor și 
grâul ? 

Spre deosebire de celelalte alimente de origine 
vegetală, cerealele generează produși metabolici acizi, fiind 
practic singurele plante care fac acest lucru. Grâul fiind de 
departe cereala cea mai consumată în dieta americanilor, el 
contribuie substanţial la povara acidă generată de consumul 
de carne. 

Grâul este una din sursele cele mai bogate de acid 
sulfuric, substanţă pe care o conţine într-o cantitate mai mare 
(per gram) decât orice tip de carne (este depășit numai de 
ovăz). Acest acid este foarte periculos. De pildă, dacă îl 
picurăm pe mână, el ne va arde și ne va face o gaură în 
palmă. Dacă ajunge în ochi, conduce la orbire (dacă dorești să 
te convingi de efectele sale extrem de periculoase asupra 
sănătăţii, este suficient să citești avertismentele care apar pe 
orice baterie de automobil). Acidul sulfuric din ploile acide 


erodează monumentele din piatră, ucide copacii și celelalte 
plante și perturbă grav comportamentul reproductiv al 
animalelor acvatice. De bună seamă, acidul sulfuric pe care îl 
conţine grâul este mult diluat, dar chiar și în această cantitate 
redusă el continuă să rămână unul dintre cei mai puternici 
acizi, depășind cu mult capacitatea de neutralizare a 
organismului. 

Cerealele cum este grâul sunt responsabile pentru 38% 
din acidoza produsă de alimente americanilor, înclinând 
decisiv balanța pH-ului în favoarea acidității. Chiar și în cadrul 
dietelor care limitează consumul caloriilor din produsele de 
origine animală la numai 35%, grâul înclină balanţa de la un 
pH net alcalin la unul puternic acid. 

O modalitate de a măsura extragerea calciului din oase 
pentru neutralizarea acizilor constă în măsurarea calciului din 
urină. Un studiu efectuat la Universitatea din Toronto a 
examinat efectul consumului sporit de gluten de pâine asupra 
procentului de calciu pierdut prin urină. Cercetătorii au 
constatat că acest procent a crescut cu nu mai puţin de 63%, 
la care s-au adăugat și alți indicatori din sânge care indică 
pierderea calciului din oase și apariţia osteoporozei. 

Ce se întâmplă așadar în cazul în care consumi foarte 
multă carne, dar nu contrabalansezi aciditatea generată de ea 
prin consumul unei cantități cât mai mari de produse alcaline 
de origine vegetală, cum ar fi spanacul, varza și ardeii ? Așa 
cum spuneam, această dietă conduce la o condiţie numită 
acidoză. Dacă echilibrul pH-ului este dezechilibrat și mai mult 
prin consumul de cereale precum grâul, situaţia tinde să se 
deterioreze cu adevărat. 

Rezultatul: acidoza cronică ce îmbolnăvește oasele. 


Grâul, peruca și mașina decapotabilă 

Iti mai aduci aminte de Otzi ? Este vorba de omul 
primitiv găsit mumificat în ghețarii din Alpii italieni și 
prezervat intact de la moartea sa produsă cu mai bine de 
5.000 de ani în urmă, în jurul anului 3300 î.Ch. Deși în 
stomacul său s-au găsit urme de grâu einkorn, majoritatea 
conţinutului acestuia era alcătuit din carne și plante. Otzi a 
trăit și a murit cu 4.700 de ani după introducerea grâului în 
alimentaţia oamenilor, dar totuși acest aliment nu juca un rol 


foarte important în dieta muntenilor tirolezi din acea perioadă. 
In cea mai mare parte a anului, Otzi era vânător-culegător. Cel 
mai probabil, el se afla la vânătoare cu arcul când și-a găsit 
sfârșitul violent fiind ucis de un alt vânător-culegător. 

Dieta bogată în carne a vânătorilor-culegătorilor 
precum Otzi genera destulă aciditate în organismul acestora. 
Oamenii precum Otzi consumau mai multă carne decât cei 
moderni (35-55% din dieta lor erau alimente de origine 
animală). De aceea, ei ingerau o cantitate mai mare de acid 
sulfuric și de alţi acizi din surse organice decât oamenii 
moderni. 

În pofida consumului ridicat de produse de origine 
animală, numeroasele plante (altele decât cerealele) pe care 
le consumau acești vânători-culegători le asigurau acestora 
cantităţi generoase de săruri alcaline de potasiu, precum 
citratul și acetatul de potasiu, care contracarau acizii din 
carne. Se estimează că alcalinitatea dietelor primitive era de 
6-9 ori mai mare decât cea a dietelor moderne, datorită 
cantităţii masive de produse de origine vegetală consumate. 
Așa se face că urina lor avea un pH net alcalin (de 7,5-9), spre 
deosebire de cea a omului modern, care este net acidă (pH 
4,4-7). 

Când grâul și celelalte cereale au început să prevaleze 
din ce în ce mai mult în dieta oamenilor, echilibrul pH-ului a 
fost deturnat, fiind orientat către aciditate. Așa a început 
pierderea calciului din oase. Consumul relativ redus de grâu 
einkorn al lui Otzi îi asigura acestuia o dietă net alcalină de-a 
lungul anului. În lumea modernă a abundenței, în care 
produsele din grâu au devenit extrem de ieftine, găsindu-se 
practic pe masa tuturor oamenilor, pH-ul din organismele 
noastre tinde din ce în ce mai mult către valorile acide. 

De vreme ce grâul și celelalte cereale înclină balanţa 
pH-ului către aciditate, ne întrebăm ce s-ar întâmpla dacă am 
scoate grâul din dieta omului modern și l-am înlocui cu alte 
alimente de origine vegetală, precum legumele, fructele, 
leguminoasele boabe și nucile (de toate felurile) ? Cu 
siguranță, pH-ul ar redeveni alcalin, la fel ca pe vremea 
vânătorilor-culegătorilor primitivi. 

Așadar, grâul este marele perturbator al pH-ului. El este 
precum amanta bărbatului de vârstă mijlocie care trece prin 


criza specifică: perturbă fericirea întregii sale familii. Grâul 
modifică pH-ul unei diete net alcaline transformându-l într- 
unul net acid, fapt care provoacă pierderea calciului din oase. 

Remediul convenţional recomandat pentru dietele acide 
băgate în „cereale integrale sănătoase” sunt medicamentele 
precum Fosamax și Boniva, care pretind că reduc riscul 
fracturilor generate de osteoporoză, îndeosebi la nivelul 
șoldului. Piaţa medicamentelor împotriva osteoporozei a 
depășit deja 10 miliarde de dolari pe an, bani grei chiar și 
pentru standardele în general ridicate ale industriei 
farmaceutice. 

Așadar, avem de-a face cu un nou efect perturbator 
produs de grâu asupra sănătăţii oamenilor care generează 
venituri consistente producătorilor de medicamente. Și ne mai 
mirăm că acest aliment este susținut atât de vehement de 
Departamentul pentru Agricultură. 


Două „șolduri afectate de grâu” care să se 
asorteze cu „burta de grâu” 

Ai remarcat vreodată că oamenii care au o „burtă de 
grâu” suferă inclusiv de artrita uneia sau mai multor 
încheieturi ? Dacă nu, observă cât de des se plâng persoanele 
grase de dureri ale șoldurilor, genunchilor sau spatelui. 

Osteoartrita este forma cea mai comună de artrită, mai 
frecvent întâlnită decât artrita reumatoidă, guta sau orice altă 
varietate. Distrugerea cartilajelor dintre oase a condus la 
773.000 de operaţii de înlocuire ale genunchilor și șoldurilor 
numai în anul 2010 (în Statele Unite). 

Problema nu este așadar una minoră. Mai mult de 46 de 
milioane de americani (adică unul din șapte) au fost 
diagnosticaţi cu osteoartrita de către medicii lor. Mulţi alții 
suferă de această boală fără să fie diagnosticati. 

Ani la rând, explicaţia convenţională a fost că artrita 
comună a șoldurilor și genunchilor este rezultatul greutăţii 
acumulate timp de foarte mulți ani, la fel ca și cauciucurile 
uzate de prea mulțţii kilometri parcurși. Astfel, o femeie cu o 
greutate de 52 de kilograme nu va avea niciodată probleme 
cu șoldurile și cu genunchii, dar încheieturile uneia cu o 
greutate de 105 kilograme trebuie să suporte o povară mult 
mai mare și se epuizează în timp. Greutatea în exces a 


oricărei părţi corporale - cum ar fi fesele, abdomenul, pieptul, 
picioarele și braţele - generează un stres mecanic asupra 
încheieturilor. 

Experiența m-a învăţat însă că lucrurile sunt ceva mai 
complicate. Inflamarea generată de grăsimea viscerală care 
conduce la diabet, boli cardiace și cancer, generează inclusiv 
o inflamare a  încheieturilor. Hormonii care  mediază 
inflamaţiile, cum ar fi factorul alfa de necroză a tumorilor, 
interleucinele și leptina, inflamează și erodează inclusiv 
țesuturile încheieturilor. S-a demonstrat că îndeosebi leptina 
are un efect profund distructiv asupra încheieturilor: cu cât 
greutatea în exces (IMC) este mai mare, cu atât mai mare 
este cantitatea de leptină secretată în fluidul încheieturilor, 
respectiv severitatea leziunilor produse  cartilajelor și 
încheieturilor. Nivelul leptinei de la nivelul încheieturilor 
reflectă cu precizie nivelul acestei substanţe în sânge. 

Așadar, riscul de artrită este mare în cazul persoanelor 
care au o cantitate mai mare de grăsime viscerală provocată 
de consumul de grâu, lucru dovedit de triplarea riscului de a 
face operaţii de înlocuire de șold sau de genunchi la 
persoanele cu o circumferință mai mare a pântecului. Acest 
lucru explică inclusiv de ce chiar și încheieturile care nu 
suportă greutatea suplimentară generată de obezitate, cum ar 
fi cele ale palmelor și degetelor, se îmbolnăvesc de artrită. 

S-a dovedit că pierderea în greutate, și implicit 
dizolvarea  grăsimii viscerale, îmbunătățește artrita într-o 
măsură mai mare decât cea pe care am putea-o pune pe 
seama reducerii greutăţii corporale. Un studiu efectuat asupra 
unor subiecți obezi care sufereau de osteoartrită a arătat că 
simptomele și funcţiile articulaţiilor se îmbunătăţesc cu 10% 
pentru fiecare procent de grăsime pierdută. 

Prevalenţa actuală a artritei și imaginile frecvente ale 
oamenilor care își freacă palmele dureroase și genunchii 
inflamaţi ne fac să credem că artrita însoțește procesul de 
îmbătrânire la fel de inevitabil cum sunt taxele și impozitele, 
moartea sau hemoroizii. Ei bine, acest lucru nu este adevărat. 
Incheieturile au potenţialul de a ne sluji așa cum trebuie timp 
de opt sau nouă decenii... atât timp cât nu le distrugem în 
mod deliberat prin acumularea unei acidităţi excesive și a 


moleculelor inflamatorii cum ar fi leptina secretată de celulele 
grăsimii viscerale. 

Un alt fenomen care se adaugă la loviturile date 
încheieturilor de către grăsimea viscerală este așa-numitul 
proces de glicaţie. Așa cum spuneam mai devreme, grâul 
crește glicemia (glucoza) din sânge mai mult decât aproape 
orice alt produs alimentar. Cu cât consumăm mai multe 
produse din grâu, cu atât mai mult ne crește glicemia, și 
implicit procesul glicaţiei. Acesta se referă la o modificare 
ireversibilă a proteinelor din sânge și din ţesuturi, inclusiv ale 
celor din încheieturi, de pildă din genunchi, din șolduri și din 
palme. 

Cartilajele încheieturilor sunt cu deosebire susceptibile 
la procesul glicaţiei, întrucât celulele lor nu se reproduc. Odată 
distruse, ele nu se mai pot recupera. Cu alte cuvinte, celulele 
pe care le ai la vârsta de 25 de ani sunt aceleași pe care le ai 
(dacă ai noroc) la 80 de ani. De aceea, aceste celule suportă 
toate șocurile biochimice din viaţa ta, inclusiv aventurile 
glicemiei tale. Dacă proteinele cartilajelor, cum ar fi colagenul 
și agrecanul, sunt glicate, ele devin extrem de rigide. Leziunile 
produse de procesul glicaţiei sunt cumulative, iar în urma lor 
cartilajele devin casante, sfârșind prin a se rupe. Astfel apar 
inflamarea încheieturilor, durerile și leziunile - adică semnele 
artritei. 

Așadar, glicemia crescută care determină apariţia 
„burţii de grâu” și implicit activitatea inflamatorie a celulelor 
grăsimii viscerale și glicaţia cartilajelor, conduc la distrugerea 
oaselor și cartilajelor încheieturilor. Astfel apar de-a lungul 
anilor familiarele dureri și umflături ale șoldurilor, genunchilor 
și mâinilor. 

Chiar dacă această baghetă de pâine ți se pare 
nevinovată, te asigur că efectul ei asupra încheieturilor tale va 
fi unul infinit mai dureros decât îţi imaginezi la ora actuală ! 


Bărbatul care a reînceput să umble după ce a 
renuntat la grâu 

Jason este un programator în vârstă de 26 de ani, 
inteligent și gata să accepte orice idee care i se pare 
convingătoare. El a venit în biroul meu însoţit de tânăra sa 


soție întrucât dorea o consultație pentru a afla cum să devină 
„mai sănătos”. 

Când mi-a spus că în copilărie a suferit o operaţie de 
reparare a unui defect congenital al inimii, l-am întrerupt 
imediat: 

- Uau, Jason ! Cred că ar trebui să vezi un alt medic. 
Acesta nu este domeniul meu de expertiză. 

- Da, știu, mi-a răspuns el. Am venit la dumneata dintr- 
un alt motiv, pentru a deveni mai sănătos. Alţi medici mi-au 
spus că aș putea avea nevoie de un transplant de inimă. Imi 
pierd foarte rapid respiraţia și am fost internat de mai multe 
ori pentru a-mi trata o insuficiență cardiacă. Am venit la 
dumneata pentru a afla dacă pot face ceva pentru a evita 
transplantul de inimă, iar dacă nu, pentru a afla ce pot face 
pentru a mă simţi mai bine după efectuarea lui. 

Solicitarea lui Jason mi s-a părut rezonabilă, așa că i-am 
făcut semn să se întindă pe masa de examinare. 

- Bine, i-am spus, o să te consult. 

Jason s-a ridicat din scaunul lui și s-a întins pe masă, 
mișcându-se greoi și gemând la fiecare pas. În mod evident, 
avea dureri. 

- Ce te doare ? l-am întrebat. Jason a oftat: 

- Totul mă doare. Toate încheieturile mele sunt 
inflamate. De-abia reușesc să merg. Uneori aproape că nu mă 
pot da jos din pat. 

- Ai consultat vreun reumatolog? 

- Da, trei. Niciunul nu mi-a putut spune ce nu este în 
regulă. De aceea, mi-au prescris medicamente antiinflamatorii 
și analgezice. 

- Te-ai gândit să îţi modifici dieta alimentară ? l-am 
întrebat. Cunosc foarte mulți oameni care și-au îmbunătăţit 
dramatic artrita prin simpla renunțare la grâu. 

- La grâu ? Vrei să spui la pâine și la paste ? m-a 
întrebat Jason, ușor șocat. 

- Da, la asta mă refer. Va trebui să renunţi la pâinea 
albă, la cea integrală, la cea cu multicereale, la rulouri, brioșe, 
covrigei, biscuiţi, cerealele pentru micul dejun, paste, 
macaroane, clătite și vafe. Chiar dacă ţi se pare că aceste 
alimente reprezintă cea mai mare parte din dieta ta, te asigur 


că îţi vor rămâne foarte multe altele pe care le vei putea 
consuma. 

l-am explicat apoi în detaliu cum să se descurce cu o 
dietă fără grâu. 

- Încearcă, am continuat. Renunţă la grâu tip de patru 
săptămâni. Dacă te vei simţi mai bine, înseamnă că aceasta 
este soluția ideală pentru tine. Dacă nu, înseamnă că va trebui 
să încerci altceva. 

Jason s-a întors în biroul meu trei luni mai târziu. Încă 
din prima clipă, m-a uimit cât de ușor se mișca, fără să dea 
vreun semn că l-ar mai durea ceva. 

Mi-a spus că îmbunătăţirea simptomelor a fost profundă 
și aproape instantanee: 

- După numai cinci zile nu mai aveam niciun fel de 
durere. Nu-mi venea să cred ! Iniţial m-am gândit că ar putea 
fi vorba de o simplă coincidenţă, așa că mi-am făcut pe loc un 
sendviș. După numai cinci minute aproximativ 80% din dureri 
mi-au revenit. Acum mi-am învăţat lecţia. 

Un alt lucru care m-a impresionat a fost acela că de 
această dată nu am mai sesizat nicio insuficiență cardiacă, 
deși la prima lui vizită aceasta era evidentă. Pe lângă 
dispariţia durerilor încheieturilor, Jason mi-a spus că respiraţia 
i s-a îmbunătăţit mult, astfel încât putea alerga pe distanţe 
scurte sau putea chiar juca un meci nu foarte solicitant de 
baschet, lucru pe care nu îl mai făcuse de ani de zile. Prin 
urmare, i-am redus considerabil medicația pentru insuficiența 
cardiacă. 

Așa cum cred că ţi-ai dat seama, personal sunt un mare 
suporter al alimentației fără grâu, dar adevărul este că atunci 
când asiști la experienţe atât de dramatice precum cea care i- 
a schimbat viaţa lui Jason, este greu să nu devii un entuziast 
al acestei diete. Incă mai am frisoane pe șira spinării atunci 
când mă gândesc că există soluţii atât de simple pentru 
probleme atât de dureroase precum cele cu care s-a 
confruntat acest tânăr, care practic a fost mult timp un 
schilod. 


Încheietura abdominală este conectată cu cea a 
șoldului 


La fel ca lecţia despre slăbit și despre efectele grâului 
asupra creierului, studierea bolii celiace ne poate oferi 
informaţii preţioase legate de efectele grâului asupra oaselor 
și încheieturilor. 

Osteopenia și osteoporoza sunt foarte frecvente la 
oamenii care suferă de boala celiacă, indiferent dacă aceștia 
manifestă sau nu simptome intestinale. Pe scurt, aceste boli 
afectează circa 70% dintre oamenii care au în sânge anticorpi 
celiaci. Dat fiind că osteoporoza este atât de comună în rândul 
suferinzilor celiaci, unii cercetători au sugerat că orice om 
care suferă de osteoporoză ar trebui investigat pentru boala 
celiacă. Un studiu clinic al oaselor efectuat la Universitatea din 
Washington a descoperit că 3,4% dintre subiecții care aveau 
osteoporoză sufereau de boala celiacă fără a fi diagnosticaţi, 
spre deosebire de numai 0,2% dintre subiecţii fără 
osteoporoză. Eliminarea glutenului din dieta participanţilor 
celiaci care aveau osteoporoză a condus imediat la 
îmbunătăţirea densităţii oaselor acestora, fără ajutorul 
medicamentelor. 

Printre motivele densității scăzute a oaselor se numără 
și absorbția dezechilibrată a substanţelor nutritive, îndeosebi 
a vitaminei D și a calciului, precum și accentuarea inflamaţiilor 
care declanșează secreția citocinelor ce demineralizează 
oasele, precum  interleucinele. Eliminarea grâului din 
alimentaţie reduce inflamaţiile și permite absorbţia mai bună 
a acestor substanţe nutritive. 

Severitatea slăbirii oaselor este ilustrată de povești 
adevărate de groază precum cea a femeii care a suferit zece 
fracturi ale coloanei vertebrale și ale extremităților în 21 de 
ani, începând de la vârsta de 57 de ani, toate petrecute 
spontan. In final femeia a ajuns în scaunul cu rotile. Abia 
atunci i-au diagnosticat medicii boala celiacă. Prin comparaţie 
cu oamenii care nu suferă de boala celiacă, suferinzii de 
această boală au un risc de trei ori mai mare de fracturi. 

Spinoasa chestiune a indivizilor cu teste pozitive pentru 
anticorpii la gliadină, dar care nu au simptome intestinale, se 
aplică inclusiv osteoporozei. De pildă, un studiu științific a 
evidenţiat că 12% dintre bolnavii de osteoporoză, dar care nu 
afișau alte simptome ale bolii celiace, au avut teste pozitive 
pentru anticorpii la gliadină. Cu alte cuvinte, s-a dovedit că 


aceștia sufereau de intoleranță la grâu sau de așa-numita 
boala celiacă „tăcută”. 

Grâul poate genera și alte efecte inflamatorii asupra 
oaselor, nu doar osteoporoză și fracturi. De pildă, artrita 
reumatoidă, o condiţie extrem de dureroasă care desfigurează 
încheieturile mâinilor, genunchii, șoldurile, coatele și umerii, 
pare să fie direct asociată cu sensibilitatea la grâu. Un studiu 
efectuat asupra unor subiecţi care sufereau de artrită 
reumatoidă, dar nu și de boala celiacă, a arătat că după 
adoptarea de către aceștia a unei diete vegetariene fără 
gluten, 40% dintre ei și-au îmbunătăţit artrita și și-au redus 
nivelul anticorpilor la gliadină. Chiar dacă sugestia că glutenul 
din grâu ar putea fi însăși cauza ce a declanșat artrita nu a 
fost dovedită, cert este că efectele inflamatorii ale acestuia 
asupra încheieturilor au agravat cu siguranţă boala. 

Experienţa clinică m-a învăţat că artrita neînsoţită de 
anticorpi celiaci poate răspunde la fel de bine la eliminarea 
grâului din alimentaţie. Am asistat personal la vindecarea 
dramatică a multor pacienţi care sufereau de dureri 
insuportabile ale încheieturilor prin simpla schimbare a dietei 
alimentare. Dat fiind că anticorpii convenţionali ai bolii celiace 
nu ies întotdeauna în analizele sângelui, acest lucru este greu 
de cuantificat și de verificat prin alte metode decât declaraţiile 
subiective ale oamenilor. Fenomenul este însă greu de 
ignorat, putând fi marea soluţie pentru toţi suferinzii de 
artrită. 

Putem oare extrapola riscul crescut de osteoporoză și 
de dureri ale încheieturilor în cazul suferinzilor de boala 
celiacă inclusiv la oamenii care nu suferă de această boală, 
dar care consumă grâu ? Părerea mea personală este că da. 
Eu cred cu toată convingerea că grâul exercită un efect 
distructiv direct și indirect asupra oaselor și încheieturilor, 
indiferent dacă cel care îl consumă are sau nu o sensibilitate 
la gluten. Singura diferenţă este că aceste efecte sunt mai 
evidente în cazul celor care suferă de boala celiacă și care au 
anticorpi la gluten. 

Ce-ar fi dacă, la vârsta de 62 de ani (să zicem), în loc să 
optezi pentru o înlocuire a șoldului sau a genunchilor, ai opta 
pentru o renunțare completă la consumul de grâu ? 


Efectele pe scară largă ale perturbării echilibrului acizi- 
baze din organism abia încep să fie descoperite și apreciate. 
Orice om care a făcut un curs elementar de chimie știe că pH- 
ul reprezintă un factor esenţial în determinarea reacţiilor 
chimice. O schimbare oricât de mică a pH-ului poate influența 
profund echilibrul unei reacţii. Acest lucru este valabil inclusiv 
pentru organismul uman. 

„Cerealele integrale sănătoase” precum grâul stau la 
baza unui procent însemnat din aciditatea la care conduce 
dieta alimentară modernă. 

Pe lângă îmbunătăţirea sănătăţii oaselor, există dovezi 
care sugerează că o dietă preponderent alcalină are 
potenţialul de a reduce atrofierea mușchilor odată cu 
avansarea în vârstă, riscul de a face pietre la rinichi, 
hipertensiunea sensibilă la sare, infertilitatea și afecțiunile 
renale. 

De aceea, recomandarea mea călduroasă este să 
renunţi la grâu și să te bucuri de reducerea inflamaţiilor 
articulare și a glicemiei care generează glicarea cartilajelor, 
modificându-ţi echilibrul pH-ului într-unul alcalin. Te asigur că 
vei obţine astfel rezultate infinit mai bune decât cu Vioxx 
(Medicament  antiinfiamator foarte puternic. Se găsește 
inclusiv în România.) 


CAPITOLUL 9 


Secretul tinereții este viața trăită onest, 
mestecatul lent și minciunile legate de vârstă. 
Lucille Ball 


Cataracta, ridurile și cifoza: grâul și procesul de 
îmbătrânire 

Vinul și brânza devin mai bune pe măsură ce se 
maturează. In cazul oamenilor, lucrurile nu stau însă chiar așa. 
Procesul de îmbătrânire îi face pe mulţi să mintă deschis în 
ceea ce privește vârsta pe care o au, iar pe alţii să apeleze la 
operaţiile de chirurgie plastică. 

Ce înseamnă de fapt să îmbătrânești? 

Deși nu toată lumea este unanim de acord cu 
simptomele care descriu acest proces, putem porni de la 
premisa că, la fel ca în cazul pornografiei, orice om îl 
recunoaște atunci când îl vede. 

Rata îmbătrânirii diferă de la om la om. Cunoaștem cu 
toții oameni care arată la 65 de ani ca la 45, păstrându-și 
flexibilitatea tinerească și dexteritatea mentală. Ei au puţine 
riduri, coloana dreaptă și părul des. Cunoaștem însă și oameni 
care arată mai bătrâni decât sunt în realitate. Pe scurt, vârsta 
biologică nu corespunde întotdeauna cu cea cronologică. 

Și totuși, procesul de îmbătrânire este inevitabil. Mai 
devreme sau mai târziu, cu toţii îmbătrânim. Nimeni nu poate 
scăpa de acest proces, chiar dacă fiecare îmbătrânește în 
propriul său ritm. Deși vârsta cronologică nu înseamnă mai 
mult decât un mic calcul matematic pornind de la data 
indicată în certificatul de naștere, cea biologică este cu totul 
altceva. Cum putem stabili cel mai ușor cât de mult s-a 
degradat corpul datorită vârstei, sau invers, cât de mult și-a 
păstrat el tinereţea și vitalitatea? 

Să spunem că vezi o femeie pentru prima dată. Când o 
întrebi ce vârstă are, îţi răspunde: „25 de ani”. iți vine greu să 
crezi acest lucru, căci are riduri adânci în jurul ochilor, pete pe 
dosul palmelor (care arată un ficat disfuncțional), iar mâinile îi 
tremură ușor. Partea superioară a coloanei îi este înclinată în 
față (afecţiune cunoscută sub numele de cifoză sau sub 


denumirea populară de „cocoașa babei”), iar părul ei este rar 
și subţire. Pe scurt, femeia arată ca o pensionară, nu ca 
cineva în floarea vârstei. Și totuși, ea insistă că are 25 de ani, 
deși nu are niciun certificat legal de naștere cu care să 
demonstreze acest lucru, ba chiar îţi arată inițialele noului ei 
iubit pe care și le-a tatuat pe încheietura mâinii. Cum îi poţi 
dovedi că minte ? 

Nu este un lucru ușor. Dacă ar fi un cerb, i-ai putea 
măsura coarnele. Dacă ar fi un copac, l-ai putea tăia și i-ai 
putea număra inelele. 

Oamenii nu au însă inele sau coarne care să permită 
măsurarea cu acuratețe a vârstei și care să confirme că 
această femeie are 70 și ceva de ani, nu 20 și ceva (indiferent 
câte tatuaje are). 

Nimeni nu cunoaște indicii vizibile ale vârstei care să 
permită stabilirea exactă a acesteia, nu că nu le-ar fi căutat. 
Cercetătorii care studiază fenomenul îmbătrânirii au căutat 
îndelung astfel de indicatori biologici care să poată fi 
identificaţi şi  măsuraţi, indicând cu precizie vârsta 
cronologică. Există unele indicii empirice ale vârstei, cum ar fi 
măsurarea capacităţii maxime de oxigenare, respectiv a 
cantităţii de oxigen consumată de corp atunci când face 
exerciții fizice la limita epuizării; pulsul maxim în timpul 
exerciţiilor controlate; și viteza pulsului arterial, respectiv 
timpul necesar pentru ca un puls să fie transmis de-a lungul 
lungimii unei artere, indicator care reflectă flexibilitatea 
arterială. Aceste măsurători suferă un declin odată cu 
avansarea în vârstă, dar totuși nu se corelează perfect cu 
vârsta cronologică. 

Nu ar fi interesant dacă cercetătorii ar putea identifica 
un test pe care să îl poţi aplica singur și care să indice cu 
precizie vârsta biologică a corpului ? De pildă, dacă ai 55 de 
ani, dar ai adoptat o dietă sănătoasă și faci exerciţii fizice, nu 
ar fi plăcut să faci acest test și să afli că ai vârsta biologică de 
numai 45 de ani, sau invers, că ultimii 20 de ani în care ai 
făcut exces de alcool, tutun și cartofi prăjiţi te-au făcut să 
ajungi la o vârstă biologică de 67 de ani și că a sosit timpul să 
iei măsuri drastice pentru a-ţi restabili sănătatea ? Deși există 
teste elaborate care asigură un astfel de index al îmbătrânirii, 
nu există metode simple și ușor de aplicat pe cont propriu 


care să îţi indice cu certitudine cât de mult corespunde vârsta 
biologică a corpului tău cu cea cronologică. 

Cercetătorii procesului de îmbătrânire au căutat cu 
obstinaţie un indicator util al acestui proces, pornind de la 
premisa că acesta nu poate fi manipulat în absenţa unui 
parametru măsurabil. Cu alte cuvinte, cercetările legate de 
încetinirea procesului de îmbătrânire nu se pot baza pe 
simplele observații vizuale. Oamenii de știință au nevoie un 
indicator biologic obiectiv care să poată fi urmărit în timp. 

De bună seamă, există mai multe teorii diferite, unele 
complementare, referitoare la procesul de îmbătrânire, care 
indică diferite marcatoare biologice și care pot indica cel mai 
precis vârsta biologică a organismului. Unii cercetători cred că 
leziunile oxidative reprezintă principalul proces care 
determină această vârstă și că un indicator obiectiv al vârstei 
trebuie să includă neapărat măsurarea acestor leziuni 
cumulative. Alţii propun ca indicator al bătrâneţii cantitatea de 
deșeuri celulare acumulate în urma deteriorării genetice. O 
altă categorie cred că procesul de îmbătrânire este absolut 
inevitabil, fiind determinat de diminuarea secreției de hormoni 
și de alte fenomene fiziologice programate genetic. 

Majoritatea cercetătorilor care studiază fenomenul 
îmbătrânirii consideră că nu există o singură teorie care să 
explice toate experienţele acestui proces, de la adolescența 
caracterizată de suplețe, energie și memorie bună la 
bătrâneţea caracterizată de rigiditate, oboseală și uitare. Din 
punctul lor de vedere, vârsta biologică nu poate fi stabilită 
ținând cont de un indicator singular. Cu alte cuvinte, oamenii 
de știință cred că diferitele manifestări ale procesului de 
îmbătrânire reprezintă consecința mai multor procese. 

Putem înțelege mai bine procesul de îmbătrânire dacă 
observăm efectele îmbătrânirii accelerate. In acest scop, nu 
trebuie să studiem cobaii experimentali; este suficient să îi 
observăm pe oamenii care au diabet. Intr-adevăr, această 
boală conduce la o îmbătrânire accelerată, toate fenomenele 
specifice acestui proces petrecându-se mai rapid: boli 
cardiace, atacuri cerebrale, hipertensiune, afecţiuni renale, 
osteoporoză, artrită, cancer. Cu alte cuvinte, cercetările 
efectuate asupra diabetului au arătat că sporirea glicemiei 


prin consumul de carbohidrați accelerează evoluţia către 
scaunul cu rotile și către internarea în spital. 


Nu există nicio țară pentru bătrânii mâncători de 
pâine_ 

In ultima vreme, americanii au fost literalmente 
bombardaţi cu o avalanșă de termeni noi, extrem de 
complecși, de la datoriile colaterale la contractele derivative, 
termeni pe care nu îi pot înţelege decât experții specializați în 
investiţiile bancare. Un alt termen extrem de complex pe care 
îl vei auzi din ce în ce mai mult în anii care vor urma este: 
AGE. 

Produsele care conduc la o glicaţie avansată (advanced 
glication end - AGE) reprezintă o categorie de produse care 
includ toate alimentele care îngroașă pereţii arterelor 
(ateroscleroză), întunecă lentilele ochilor (cataractă) și 
deteriorează conexiunile neuronale ale creierului (demenţă), 
fenomene care se regăsesc din plin la oamenii în vârstă. Cu 
cât îmbătrânim mai mult, cu atât mai mare este densitatea de 
produse AGE acumulate în țesuturile rinichilor, ochilor, 
ficatului, pielii și celorlalte organe ale noastre. Deși putem 
vedea cu ochii liberi o parte din efectele produselor AGE, cum 
ar fi ridurile și pielea căzută a femeii din exemplul de mai sus, 
care urmează sfatul lui Luciile Ball și minte, pretinzând că are 
25 de ani, la care se adaugă opacitatea lăptoasă generată de 
cataractă și degetele încovoiate generate de artrită, niciunul 
din aceste efecte nu poate fi cuantificat cantitativ. Din punct 
de vedere calitativ însă, produsele AGE identificate în urma 
biopsiei (dar și cele vizibile cu ochiul liber) indică o gradaţie a 
degradării biologice. 

Produsele AGE sunt deșeuri inutile care conduc la 
degradarea ţesuturilor pe măsură ce se acumulează în ele. Ele 
nu joacă niciun rol util: nu pot fi arse pentru obţinerea de 
energie, nu asigură vreo lubrifiere și nu îndeplinesc funcţii de 
comunicare, nu asigură asistență enzimelor sau hormonilor 
din imediata apropiere și nu reconfortează pe nimeni în 
nopţile friguroase de iarnă. Dincolo de efectele vizibile, 
acumularea produselor AGE conduce la pierderea capacităţii 
rinichilor de a filtra sângele pentru a elimina deșeurile, 
păstrând însă proteinele, formează placa aterosclerotică în 


interiorul arterelor, rigidizează și deteriorează cartilajele din 
încheieturi, de pildă din genunchi și din șolduri, și ucid 
numeroase celule cerebrale, înlocuindu-le cu cocoloașe de 
deșeuri AGE. Pe scurt, la fel ca pământul din frunzele de 
spanac care nu au fost bine spălate sau ca dopul unei sticle de 
cabernet care nu poate fi scos, produsele AGE pot da peste 
cap chiar și cea mai reușită petrecere. 

O parte din produsele AGE pătrund în corp direct prin 
alimentaţie, în timp ce altele sunt produsul secundar al 
glicemiei ridicate, fenomen care definește diabetul. 

Suita evenimentelor care conduc la formarea 
produselor AGE este următoarea: procesul începe cu 
ingerarea alimentelor care cresc glicemia din sânge. 
Moleculele de glucoză reacţionează cu diferitele proteine din 
țesuturi, creând molecule mixte glucoză-proteine. Chimiștii 
vorbesc de produse complexe extrem de reactive precum 
produsele Amadori şi produsele intermediare Schiff, 
combinaţii ale glucozei cu proteinele numite colectiv sub 
denumirea generică AGE. Odată formate, produsele AGE sunt 
ireversibile și nu mai pot fi desfăcute. Ele se adună în lanţuri 
de molecule și generează polimeri AGE extrem de distructivi. 
Produsele AGE sunt renumite pentru faptul că se acumulează 
în locurile în care se află, formând cocoloașe de deșeuri inutile 
rezistente la orice încercare a corpului de a le digera sau de a 
le elimina. 

Așadar, produsele AGE apar ca urmare a unui efect de 
domino declanșat ori de câte ori crește glicemia din sânge. 
Oriunde se deplasează glucoza (practic pretutindeni în corp), 
ea conduce la o acumulare de produse AGE. Cu cât glicemia 
din sânge este mai ridicată, cu atât mai multe produse AGE se 
acumulează și cu atât mai accelerat este procesul de 
degradare asociat cu îmbătrânirea. 

Diabetul este cel mai bun exemplu din lumea reală care 
ne arată ce se întâmplă atunci când glicemia din sânge 
rămâne tot timpul ridicată (diabeticii au valori ale glucozei în 
sânge de 100-300 mg/dl de-a lungul întregii zile, neputând 
reduce acest nivel decât cu ajutorul medicamentelor sau al 
injecţiilor cu insulină; prin comparaţie, nivelul glucozei din 
sânge în perioadele de post este de 90 de mg/dl sau mai mic). 
Uneori, glucoza din sânge poate ajunge chiar la valori mult 


mai mari. De pildă, după ingerarea unei farfurii cu terci de 
ovăz, ea poate ajunge cu ușurință la 200-400 mg/dl. 

Dacă este adevărat că aceste glicemii ridicate 
repetitive conduc la probleme ale sănătăţii, ar trebui ca aceste 
probleme să fie foarte mari în cazul diabeticilor... și chiar sunt. 
Spre exemplu, diabeticii sunt de două până la cinci ori mai 
predispuși să facă boli ale arterelor coronare și atacuri de cord 
decât oamenii obișnuiți. 44% dintre ei se îmbolnăvesc de 
ateroscleroza arterei carotide sau a altor artere din afara 
inimii, iar 20-25% fac afecţiuni renale sau insuficienţă renală 
în următorii 11 ani (în medie) de la diagnosticare. Pe scurt, 
menţinerea unui nivel ridicat al glicemiei de-a lungul mai 
multor ani garantează apariţia complicațiilor. 

Dat fiind nivelul ridicat al glicemiei la diabetici, ne 
putem aștepta ca produsele AGE din sângele lor să se 
acumuleze de asemenea într-un ritm mai alert. Într-adevăr, 
chiar așa stau lucrurile. Diabeticii au un nivel cu 60% mai 
mare de produse AGE în sânge decât cei care nu suferă de 
această boală. 

Produsele AGE care rezultă în urma glicemiei ridicate 
repetitive din sânge sunt responsabile pentru marea 
majoritate a complicaţiilor de care suferă diabeticii, de la 
neuropatie (leziuni ale nervilor care conduc la pierderea 
senzațiilor la nivelul picioarelor) la retinopatie (defecte ale 
vederii și orbire) și nefropatie (afecţiuni renale și insuficienţă 
renală). Cu cât glicemia din sânge este mai ridicată și cu cât 
ea rămâne mai mult timp la astfel de valori ridicate, cu atât 
mai multe produse AGE se acumulează și cu atât mai multe 
leziuni produc acestea la nivelul organelor interne. 

Diabeticii incapabili să își controleze glicemia din sânge, 
care rămâne ridicată foarte mult timp, sunt cu deosebire 
predispuși la complicaţii datorate abundenței produselor AGE 
formate, lucru valabil de la cele mai fragede vârste. (Inainte 
de controlul „riguros” al glicemiei în cazul diabetului de tip 1, 
nu erau deloc rare situaţiile în care bolnavii făceau 
insuficienţă renală sau orbeau înainte de vârsta de 30 de ani. 
De când mijloacele de control al glicemiei s-au îmbunătăţit, 
astfel de situaţii au devenit mult mai puţin comune.) Studii 
științifice de mare anvergură, cum ar fi Studiul referitor la 
Controlul Diabetului și al Complicaţiilor (DCCT), au arătat că 


reducerea strictă a glicemiei din sânge conduce la un risc 
redus de a face complicaţii asociate cu diabetul. 

Explicaţia constă în faptul că rata formării de produse 
AGE depinde de nivelul glucozei din sânge. Cu cât cea din 
urmă este mai mare, cu atât mai multe produse AGE se 
formează. 

Produsele AGE apar inclusiv atunci când glucoza din 
sânge este normală, dar mult mai lent prin comparaţie cu 
situația în care glicemia din sânge este ridicată. Cu alte 
cuvinte, acumularea de produse AGE caracterizează un proces 
de îmbătrânire normal, care face ca o persoană de 60 de ani 
să arate exact de vârsta ei. In cazul diabeticilor, acest proces 
este mult accelerat, fapt care conduce la o îmbătrânire infinit 
mai rapidă. De aceea, diabetul a fost folosit dintotdeauna ca 
model de către cercetătorii fenomenului îmbătrânirii, care au 
putut observa efectele accelerării acestui proces în condiţiile 
unei glicemii ridicate. Complicaţiile generate de diabet, cum 
ar fi ateroscleroză, afecțiunile renale și neuropatia, sunt 
inclusiv principalele boli ale bătrâneții, fiind extrem de 
comune la oamenii cu vârste peste 60 de ani, dar mult mai 
puţin comune la cei de 20 sau 30 de ani. Din acest punct de 
vedere, diabetul ne învaţă ce se întâmplă cu organismele în 
care procesul  glicaţiei este accelerat, conducând la 
acumularea rapidă a produselor AGE. Te asigur: nu se 
întâmplă nimic bun! 

Povestea nu se încheie însă aici. Nivelul ridicat al 
produselor AGE conduce la apariţia în sânge a indicatorilor 
stresului oxidativ și a celor inflamatorii. Receptorul produselor 
AGE, numit RAGE (cuvântul format de acest acronim 
înseamnă „furie” în limba engleză), generează o întreagă suită 
de reacţii oxidative și inflamatorii, cum ar fi secreția 
citocinelor inflamatorii, a factorului de creștere endotelială 
vasculară și a factorului de necroză a tumorilor. Cu alte 
cuvinte, produsele AGE declanșează o întreagă gamă de 
reacții oxidative și inflamatorii care conduc la boli ale inimii, 
cancer, diabet etc. 

Așa cum Spuneam, formarea produselor AGE nu 
încetează niciodată, nici chiar atunci când nivelul glucozei din 
sânge este normal (90 mg/dl sau mai mic în condiţii de post). 
Cu cât nivelul glicemiei din sânge este mai mare, cu atât mai 


rapid se formează însă aceste produse. Pe de altă parte, nu 
există niciun nivel al glucozei din sânge la care aceste 
produse să nu se formeze deloc. 

Așadar, faptul că nu ai diabet nu înseamnă că vei fi 
scutit de formarea produsele AGE. Ele se acumulează inclusiv 
în organismul nediabeticilor și generează efectele lor 
devastatoare, asociate cu procesul îmbătrânirii. Este suficient 
ca glicemia să crească cu doar câteva miligrame pentru ca 
produsele AGE să înceapă să distrugă organele. In timp, ele 
conduc la aceleași efecte pe care le întâlnim în cazul 
diabeticilor, dar într-un ritm mult mai lent. 

Alături de cei 25,8 milioane de diabetici, în Statele Unite 
există la ora actuală 79 de milioane de prediabetici. La aceștia 
se adaugă un număr mare de americani care nu întrunesc 
criteriile stabilite de Asociaţia Americană pentru Diabet pentru 
a fi etichetaţi drept prediabetici, dar a căror glicemie crește 
foarte mult după ce consumă carbohidrați. (Dacă nu crezi că 
glicemia crește după fiecare măr sau bucată de pizza 
consumată, cumpără un banal test de măsurare a glucozei din 
sânge de la farmacia ta locală. Testează-ți glicemia la o oră 
după ce ai consumat alimentul respectiv. Cel mai adesea, vei 
fi șocat să constaţi cât de mult ţi-a crescut glicemia. |ți mai 
amintești de experimentul pe care l-am făcut eu, cu cele două 
felii de pâine albă ? Ei bine, glicemia mi-a crescut atunci până 
la o valoare de 167 mg/dl. Aceasta nu este deloc normală.) 

In timp ce ouăle, nucile, uleiul de măsline, carnea de 
porc sau somonul nu cresc glicemia, carbohidraţii fac acest 
lucru, de la cei din mere și portocale până la bomboane și 
cerealele integrale. Așa cum spuneam mai devreme, din 
punctul de vedere al glicemiei, grâul are efecte mai nocive 
decât aproape orice alt aliment, ridicând glicemia până la cer, 
la valori comparabile doar cu cele ale diabeticilor (lucru valabil 
inclusiv pentru nediabetici). 

Reţine: carbohidraţii „complecși” pe care îi conţine 
grâul reprezintă o varietate unică de  amilopectină 
(amilopectina A), care diferă de toate celelalte, cum ar fi cea 
din fasole sau din banane. Amilopectina din grâu este tipul cel 
mai ușor de digerat de către enzima numită amilază, fapt care 
explică abilitatea acestui produs de a crește foarte mult 
glicemia din sânge. Capacitatea organismului de a digera mai 


rapid și mai eficient amilopectina din grâu înseamnă o 
glicemie mai ridicată în primele două ore de după masă și 
implicit un proces mai accelerat de formare a produselor AGE. 
Dacă formarea acestor produse ar fi un concurs, grâul ar 
câștiga detașat, învingând alte alimente precum merele, 
portocalele, cartofii dulci, îngheţata și batoanele de ciocolată. 

In aceste condiţii, produsele din grâu, cum ar fi cornul 
cu mac sau focaccia cu legume gratinate, declanșează cel mai 
accelerat procesul de formare a produselor AGE. Ca să nu mai 
lungim vorba, prin efectele sale unice de creștere a glicemiei 
din sânge, grâul te face să îmbătrânești mai rapid, sau mai 
bine zis accelerează apariţia ridurilor, disfuncţiilor renale, 
demenţei, aterosclerozei și artritei. 


Ce se întâmplă de fapt atunci când îmbătrânim ? 

Pe lângă complicațiile generate de diabet, există o serie 
de maladii grave asociate cu producerea excesivă de produse 
AGE: 

- Afecţiunile renale. Atunci când produsele AGE sunt 
administrate unui cobai de laborator, acesta se îmbolnăvește 
automat de rinichi. Produsele AGE se găsesc inclusiv în rinichii 
oamenilor care suferă de afecţiuni renale. 

- Ateroscleroză. S-a dovedit că administrarea orală de 
produse AGE animalelor sau oamenilor generează blocarea 
arterelor, o  disfuncţie endotelială anormală a arterelor 
asociată cu ateroscleroză. In plus, produsele AGE modifică 
particulele de colesterol LDL, blocând absorbţia lor normală de 
către ficat și generând absorbţia lor de către celulele 
inflamatorii din pereţii arterelor, fenomen care conduce la 
formarea plăcii aterosclerotice. Produsele AGE pot fi analizate 
în țesuturile prelevate și indică cu precizie severitatea plăcii 
aterosclerotice. Cu cât procentul produselor AGE din ţesuturi 
este mai ridicat, cu atât mai severă este ateroscleroză 
arterelor. i 

- Dementa. In cazul persoanelor care suferă de 
demenţa Alzheimer, conținutul de produse AGE din creier este 
de trei ori mai mare decât cel dintr-un creier normal, 
acumulându-se în plăcile amiloide și în agregatele 
neurofibrilare caracteristice acestei condiții medicale. Direct 
proporțional cu formarea de produse AGE la diabetici, 


demenţa este de cinci ori mai comună la acești bolnavi decât 
la oamenii care nu suferă de această boală. 

- Cancer. Deși datele acumulate până în prezent sunt 
sporadice, relaţia dintre produsele AGE și cancer este cu 
siguranţă una dintre cele mai importante dintre toate 
fenomenele asociate cu AGE. Dovezi ale unor acumulări 
anormale de produse AGE au fost identificate în cazul 
cancerelor la pancreas, la sân, la plămâni, la colon și la 
prostată. 

- Disfuncţii erectile masculine. Dacă până acum nu am 
reușit încă să atrag atenţia cititorilor de sex masculin, acum 
cu siguranţă le-o voi atrage: produsele AGE reduc capacitatea 
erectilă. Ele se depozitează în țesuturile care răspund de 
reacţia erectilă (corpurile cavernoase), reducând capacitatea 
penisului de a se umfla cu sânge, proces cunoscut sub numele 
de erecţie. 

- Sănătatea ochilor. Produsele AGE degradează 
tesuturile ochilor, generând diferite afecțiuni de la cataractă la 
retinopatie sau uscarea glandelor lacrimale (ochi uscați). 

Multe din efectele de degradare generate de produsele 
AGE se datorează unor procese de oxidare și inflamatorii care 
pot cauza numeroase boli. Pe de altă parte, anumite studii 
recente arată că reducerea expunerii organismului la 
produsele AGE reduce indicatorii inflamatori din sânge precum 
proteina c-reactivă (CRP) și factorul de necroză a tumorilor. 

Acumularea de produse AGE explică marea majoritate a 
fenomenelor asociate cu procesul de îmbătrânire. De aceea, 
controlul glicemiei din sânge și al acumulării de produse AGE 
(datorită glicaţiei) ar putea fi o modalitate eficientă de 
reducere a tuturor consecinţelor provocate de acumularea 
produselor AGE. 


Produsele AGE din interior și din exterior 

Până acum ne-am focalizat atenţia doar asupra 
produselor AGE care se formează în interiorul corpului, în 
urma consumării de carbohidrați. Există însă și o a doua sursă 
de produse AGE, care derivă direct din alimentaţie, mai exact 
din consumul de produse de origine animală. Dat fiind că 
lucrurile se complică destul de mult, îţi propun să o luăm de la 
început. 


Produsele AGE au în general două surse: 

Produsele AGE endogene sunt produsele AGE care 
se formează în interiorul corpului, așa cum am arătat mai 
devreme. Principalul mecanism de formare a lor începe cu 
creșterea glicemiei din sânge. Alimentele care amplifică 
glicemia din sânge intensifică în același timp și formarea 
produselor AGE endogene. Cu alte cuvinte, toţi carbohidraţii 
(alimentele care amplifică glicemia) declanșează formarea 
produselor AGE endogene. Unii carbohidrați conduc însă la o 
glicemie mult mai ridicată decât alţii. Din punctul de vedere al 
produselor AGE endogene, un baton Snickers nu declanșează 
decât în mod moderat formarea de produse AGE, în timp ce 
pâinea integrală declanșează mult mai intensiv acest proces, 
datorită glicemiei mult mai ridicate pe care o provoacă. 

Interesant este și faptul că fructoza, un alt aliment a 
cărui popularitate a explodat literalmente în ultimii ani, fiind 
folosit intensiv în prepararea alimentelor procesate moderne, 
amplifică de câteva sute de ori formarea produsele AGE prin 
comparaţie cu glucoza. De altfel, acest ingredient (de regulă 
sub forma siropului de porumb, foarte bogat în fructoză) 
însoțește cel mai adesea făina de grâu în prepararea 
produselor de panificație moderne. Este aproape imposibil să 
mai găsești la ora actuală alimente procesate care să nu 
conţină fructoză într-o formă sau alta, lucru valabil de la 
sosurile de ketchup la castraveții muraţi. De altfel, zahărul de 
bucătărie sau zaharoză nu este altceva decât fructoză și 
glucoză în proporții egale. Alţi îndulcitori foarte bogați în 
fructoză sunt mierea, siropul de arțar și cel de agave. 

Produsele AGE exogene se găsesc în alimentele pe 
care le consumăm la micul dejun, la prânz sau la cină. Spre 
deosebire de produsele AGE endogene, acestea nu se 
formează în organism, ci sunt ingerate direct. 

Conţinutul de produse AGE al diferitelor alimente 
variază enorm. Alimentele cele mai bogate în produse AGE 
sunt cele de origine animală, precum carnea și brânza. 
Indeosebi carnea și produsele de origine animală care sunt 
gătite la temperaturi înalte (de pildă, prin fierbere și prăjire) îşi 
amplifică procentul de produse AGE de peste o mie de ori. În 
plus, cu cât un aliment este gătit la foc mai mult timp, cu atât 
mai bogat devine în produse AGE. 


O demonstraţie impresionantă a puterii produselor AGE 
exogene de a perturba funcţia arterială a fost făcută în cadrul 
unui experiment în care două grupe de diabetici voluntari au 
consumat o dietă identică formată din piept de pui, cartofi, 
morcovi, roșii și ulei vegetal. Singura diferenţă a constat în 
faptul că masa primului grup a fost gătită prin fierbere în abur 
timp de zece minute, iar masa celui de-al doilea grup a fost 
gătită prin prăjire și fierbere la o temperatură de 230 de grade 
Celsius timp de 20 de minute. Capacitatea de relaxare 
arterială a subiecţilor care au consumat masa gătită mai mult 
timp și la o temperatură mai mare s-a redus cu 67%, iar 
valorile indicatorilor AGE și oxidativi din sângele lor au fost 
mult mai ridicate decât ale celorlalți subiecți. 

Produsele AGE exogene se găsesc îndeosebi în carnea 
bogată în grăsimi saturate. După toate aparențele, grăsimile 
saturate au fost acuzate pe nedrept că provoacă îmbolnăvirea 
inimii, adevăratul vinovat fiind produsele AGE. Carnea tratată 
și condimentată, cum ar fi baconul, carnaţii, salamurile și 
crenvurștii, este neobișnuit de bogată în produse AGE. Pe 
scurt, carnea nu este un aliment dăunător în sine, dar devine 
astfel prin manipulările care conduc la intensificarea formării 
de produse AGE. 

Filozofia dietei Burta de grâu constă în eliminarea 
grâului din alimentaţie și restrângerea consumului de 
carbohidrați. Colateral, ea recomandă însă și evitarea surselor 
exogene de produse AGE, respectiv carnea tratată și 
condimentată, cea preparată la temperaturi ridicate (mai mari 
de 200 de grade Celsius) perioade lungi de timp și toate 
produsele prăjite. Ori de câte ori este posibil, evită carnea 
bine prăjită și alege friptura în sânge sau nu foarte gătită. 
(Sashimi ar putea fi o masă perfectă.) De asemenea, alege 
alimentele gătite în apă, nu în ulei, căci lichidele limitează 
expunerea la produsele AGE. 

Ce-i drept, știința produselor AGE este încă la începutul 
ei, așa că mai rămân multe lucruri de descoperit. Totuși, din 
ceea ce se știe deja despre efectele potenţiale pe termen lung 
ale acestor produse asupra sănătăţii și procesului de 
îmbătrânire, eu nu cred că este prematur să te gândești deja 
la limitarea expunerii tale la produsele AGE. Cine știe ? Poate 
că îmi vei mulțumi cândva, la aniversarea a o sută de ani... 


Marea cursă a glicației 

Există un test ușor de făcut, care, deși nu asigură un 
index al vârstei biologice, măsoară totuși rata procesului de 
îmbătrânire biologică datorată fenomenului  glicaţiei. 
Cunoaşterea ritmului de glicare a proteinelor din sistemul tău 
te poate ajuta să afli dacă îmbătrânești mai rapid sau mai lent 
decât indică vârsta ta cronologică. Procentul produselor AGE 
poate fi stabilit prin biopsia pielii sau a organelor interne, dar 
așa cum este de așteptat, puţini oameni își doresc să le fie 
introdus în corp un forceps pentru a le fi prelevată o bucăţică 
de ţesut. Din fericire, există o analiză simplă a sângelui care 
permite stabilirea ratei de formare a produselor AGE: 
hemoglobina Alc sau Hb Alc. Acest test se face de regulă 
pentru controlul diabetului, dar permite inclusiv stabilirea 
indexului glicaţiei. 

Hemoglobina este o proteină complexă aflată în celulele 
roșii din sânge și răspunde de transportul oxigenului. La fel ca 
și celelalte proteine din organism, ea este supusă procesului 
glicaţiei. Cu alte cuvinte, molecula de hemoglobina este 
modificată de glucoză. La fel ca în cazul celorlalte reacţii de 
tip AGE, și aceasta este ireversibilă. De aceea, cu cât 
conţinutul de glucoză din sânge este mai mare, cu atât mai 
ridicat este procentul hemoglobinei glicate. 

Celulele roșii din sânge au o durată estimată de viață 
de 60-90 de zile. Măsurarea procentului de molecule de 
hemoglobina glicate arată indexul glicemiei din ultimele 60-90 
de zile, instrument util pentru stabilirea glicemiei diabeticilor 
sau pentru diagnosticarea acestei boli. 

Un om suplu cu o secreție normală de insulină care 
consumă o cantitate limitată de carbohidrați suferă o glicare a 
4-4,8% din hemoglobina sa (cu alte cuvinte, are un Hb Alc de 
4-4,8%). Aceasta este rata obișnuită (redusă) a glicaţiei într- 
un organism normal. Diabeticii au de regulă o rată de 8,9 sau 
chiar mai mare de 12%, adică mai mult decât dublul ratei 
normale. Majoritatea americanilor nediabetici se situează 
undeva la mijloc, cu rate de 5-6,4%, mai mari decât cea 
perfectă, dar mai mici decât rata diabetului „oficial” de 6,5%. 
Adevărul trist este că nu mai puţin de 70% dintre americanii 
adulți au un Hb Alc cuprins între 6% și 6,9%. 


Hb Alc nu trebuie să fie de 6,5%> pentru a genera 
consecinţe adverse asupra stării de sănătate. Chiar și valorile 
„normale” ale acestui indicator sunt asociate cu un risc 
crescut de atac de cord, cancer și cu o mortalitate mai mare 
cu 28% pentru fiecare creștere cu un procent a Hb Alc. Pe 
scurt, vizitele frecvente la barurile care oferă paste „atât cât 
poți mânca”, la care se adaugă câteva felii de pâine italiană, 
iar la sfârșit o budincă din griș, îţi ridică glicemia la valori de 
150-250 mg/dl timp de 3-4 ore, fapt care se reflectă în 
glicarea hemoglobinei și într-un Hb Alc mai mare. 

Așadar, Hb Alc (hemoglobina glicată) reprezintă un 
indicator ideal pentru controlul glucozei din sânge, care 
reflectă inclusiv gradul de glicare a celorlalte proteine din 
corp, nu doar a hemoglobinei. Cu cât Hb Alc este mai mare, 
cu atât mai ridicat este procentul glicării proteinelor din 
lentilele ochilor, din țesuturile renale, din artere, din piele etc. 
Pe scurt, Hb Alc reprezintă un indicator al ratei de 
îmbătrânire: cu cât Hb Alc este mai mare, cu atât mai rapid 
îmbătrânești. 

Prin urmare, Hb Alc nu este doar un indicator al 
glucozei din sânge menit să îi ajute pe diabetici. El reflectă 
inclusiv rata de glicare a celorlalte proteine din corp, care este 
similară cu rata îmbătrânirii. Dacă îți menţii acest indicator la 
cel mult 5%, poţi spune că îmbătrânești într-un ritm normal. 
Dacă depășești însă acest procent, înseamnă că pentru tine 
timpul trece mai rapid decât pentru alţi oameni, apropiindu-te 
cu fiecare minut de marele „azil” din cer. 

Așa cum este firesc, alimentele care ridică cel mai mult 
nivelul glicemiei din sânge se reflectă într-un procent ridicat al 
Hb Alc, care reflectă la rândul lui o rată mai accelerată a 
deteriorării organelor interne și a îmbătrânirii. De aceea, dacă 
îți urăști șeful și vrei să îi grăbești pensionarea, oferă-i niște 
fursecuri pentru cafea ! 


Hei, văd totul ca prin ceaţă 

Lentilele ochilor sunt niște instrumente naturale absolut 
minunate, care fac parte integrantă din aparatul ocular și care 
îți permit să vezi lumea exterioară. Cuvintele pe care le citeşti 
acum formează imagini pe care lentilele retinei tale le 
descifrează și le transmit prin sistemul nervos către creierul 


tău, care le interpretează ca litere negre pe un fundal alb. 
Lentilele sunt ca niște diamante: atunci când nu au defecte 
sunt extrem de clare și permit trecerea neafectată a luminii. 
Absolut uimitor, dacă stai să te gândești... 

Dacă lentilele sunt însă afectate, trecerea luminii va fi 
distorsionată. 

Lentilele sunt alcătuite din proteine structurale numite 
cristaline. Ca și celelalte proteine ale corpului, și acestea sunt 
supuse procesului de glicaţie. Atunci când proteinele din 
lentilele ochilor devin glicate și formează produse AGE, 
acestea se acumulează și formează cocoloașe. In acest fel, 
lentilele încep să se deterioreze, acumulând defecte similare 
zgârieturilor de pe diamantele mai puţin valoroase. Lumina nu 
poate trece de aceste defecte. De-a lungul anilor de formare a 
produselor AGE, defectele acumulate produc opacitatea 
lentilelor oculare sau condiţia pe care o numim cataractă. 

Relaţia dintre glucoza din sânge, produsele AGE și 
cataractă este foarte precisă. La cobaii de laborator cărora le 
este menţinută o glicemie ridicată, cataracta apare în doar 90 
de zile. Diabeticii sunt cu deosebire predispuși față de 
cataractă (până aici nicio surpriză), riscul de a face această 
boală fiind de cinci ori mai mare în cazul lor prin comparaţie 
cu nediabeticii. 

In Statele Unite, cataracta este o afecțiune frecvent 
întâlnită, care afectează 42% din populaţia cu vârste cuprinse 
între 52 și 64 de ani, respectiv până la 91% din populaţia cu 
vârste între 75 și 85 de ani. In realitate, nicio structură a 
ochilor nu scapă de efectul nociv al produselor AGE, lucru 
valabil inclusiv pentru retină (degenerare maculară), lichidul 
vitros (asemănător unui gel, care umple globii oculari) și 
cornee. 

Prin urmare, orice aliment care ridică glicemia poate 
genera o glicare potenţială a cristalinelor lentilelor oculare. La 
un moment dat, deteriorarea acestora depășește capacitatea 
lor limitată de a se auto-repara și de a se auto-regenera. 
Acesta este momentul în care imaginile din față îți devin 
cețoase, indiferent dacă îţi pui sau nu ochelarii. 


Dieta fără gluten (fără grâu) este o dietă anti- 
îmbătrânire 


Cred că îţi mai amintești ce spuneam mai devreme: că 
alimentele care conţin grâu ridică glicemia mai mult decât 
aproape orice alt produs, inclusiv decât zahărul de bucătărie. 
Din acest punct de vedere, o confruntare între grâu și alte 
produse alimentare ar putea fi comparată cu un meci de box 
între Mike Tyson și Truman Capote: practic nu ar fi nicio luptă, 
doar un KO instantaneu. Dacă nu ești o fată tânără, de 23 de 
ani, cu mult înaintea menopauzei, foarte suplă și care aleargă 
pe distanțe lungi, cu o grăsime viscerală minimă, și implicit cu 
o sensibilitate foarte mare la insulină, dar și cu o secreție 
abundentă de estrogen, atunci două felii de pâine integrală îţi 
vor ridica glicemia la peste 150 mg/dl, valoare suficient de 
mare pentru a declanșa o cascadă de fenomene asociate cu 
produsele AGE. 

Apare astfel întrebarea: de vreme ce glicația 
accelerează procesul de îmbătrânire, nu cumva non-glicaţia îl 
încetinește? 

Ei bine, există un studiu efectuat pe cobai care a arătat 
că o dietă bogată în produse AGE conduce la ateroscleroză, 
cataractă, afecţiuni renale, diabet și o durată mai scurtă de 
viață prin comparaţie cu o dietă săracă în astfel de produse, 
care asigură o sănătate mai bună și o viaţă mai îndelungată. 

Ce-i drept, nu a fost efectuat niciun studiu similar pe 
oameni, care să demonstreze efectele dietelor bogate în 
produse AGE prin comparaţie cu cele ale dietelor sărace în 
astfel de produse, prin examinarea organelor în vederea 
căutării eventualelor daune produse de procesul de 
îmbătrânire. Din păcate, această lipsă a informaţiilor 
blochează orice cercetare a procesului de îmbătrânire. Pe de 
altă parte, este greu să îi spui unui potenţial subiect: „Stimate 
domn, dorim să te integrăm într-un studiu referitor la 
produsele AGE. Vei face parte fie din grupa celor care adoptă 
o dietă bogată în astfel de produse, fie din cea a subiecţilor 
care adoptă o dietă săracă în produse AGE. După cinci ani, 
urmează să îţi stabilim vârsta biologică.” Cine ar accepta o 
înrolare voluntară în grupa celor care consumă o dietă bogată 
în produse AGE ? Și cine ar putea măsura vârsta biologică? 

Pare totuși plauzibil să tragem concluzia că de vreme 
ce glicaţia și formarea produselor AGE stau la baza multor 
fenomene asociate cu procesul de îmbătrânire, iar anumite 


alimente declanșează o formare mult mai intensivă a 
produselor AGE decât altele, o dietă săracă în astfel de 
alimente ar încetini procesul de îmbătrânire, sau cel puţin 
acele fenomene specifice acestui proces care se datorează 
procesului glicaţiei. O valoare redusă a indicelui Hb Alc 
echivalează cu o glicaţie endogenă mai redusă, deci cu un risc 
redus de a face cataractă, afecțiuni renale, riduri, artrită, 
ateroscleroză și toate celelalte manifestări ale glicaţiei care îi 
afectează pe oameni, îndeosebi cele produse de consumul de 
grâu. 

Cine știe ? Poate că o astfel de dietă ţi-ar permite chiar 
să spui adevărul despre vârsta ta... 


CAPITOLUL 10 


Particulele mele sunt mai mari decât particulele 
tale: grâul şi bolile inimii 

In biologie, mărimea înseamnă totul. 

Există creveţi care măsoară doar cinci centimetri în 
lungime și care se hrănesc cu plancton și cu alge microscopice 
suspendate în apa oceanului. La rândul lor, peștii mai mari și 
păsările se hrănesc cu acești creveţi. 

In lumea vegetală, plantele cele mai înalte, cum ar fi 
copacii kapok din pădurile tropicale, cu o înălţime de 70 de 
metri, domină întregul peisaj vegetal al junglei și au acces 
direct la lumina soarelui de care au nevoie pentru fotosinteză, 
umbrind copacii și plantele cu înălțimi mai mici decât ei. 

Regăsim aceeași importanţă a mărimii în întreaga lume 
animală, de la prădătorii carnivori la rumegătoarele erbivore. 
Pe scurt, acest principiu simplu există în întreaga lume a 
naturii, precedând apariţia primatelor și oamenilor. El poate fi 
regăsit de-a lungul miliardelor de ani de evoluție, de la 
apariția organismelor multicelulare marine care au început să 
se hrănească cu organisme unicelulare. Așadar, natura ne 
învaţă prin nenumărate exemple că „mai mare înseamnă mai 
bun”. 

Această Lege a Mărimii pe care o constatăm în lumea 
acvatică și în cea vegetală se aplică inclusiv în microcosmosul 
corpului uman. Particulele lipoproteinelor cu densitate redusă 
(LDL) din sângele uman, pe care mulţi oameni le numesc în 
mod greșit „colesterol LDL”, urmează aceeași regulă ca și 
lumea creveților și a planctonului. 

Așa cum le sugerează și numele, particulele LDL mari 
sunt mai mari decât particulele LDL mici. În interiorul 
organismului uman, particulele LDL mari asigură un avantaj 
gazdei, pe care o ajută să supravieţuiască. Diferenţa dintre 
cele două tipuri de particule este de ordinul nanometrilor 
(nm), respectiv al unei miliardimi de metru. Astfel, particulele 
LDL mari au un diametru mai mare sau egal cu 25,5 nm, iar 
cele mici un diametru mai mic de 25,5 nm. (Cu alte cuvinte, 
particulele LDL mari și mici sunt de mii de ori mai mici decât o 
celulă roșie din sânge, dar mai mari decât una de colesterol. 


De pildă, în punctul de la sfârșitul acestei propoziţii ar încăpea 
aproximativ 10.000 de particule LDL.) 

De bună seamă, diferenţa dintre mărimea particulelor 
LDL nu reprezintă diferenţa dintre a mânca și a fi mâncat, la 
fel ca în lumea animalelor, dar ea stabilește dacă aceste 
particule se vor acumula sau nu de-a lungul pereţilor 
arterelor, cum ar fi cele din inimă (artere coronare) sau din 
creier și gât (artere cerebrale și artera carotidă). Pe scurt, 
mărimea particulelor LDL determină în mare măsură dacă vei 
avea un atac de cord la vârsta de 57 de ani sau dacă vei 
continua să trăiești până la vârsta de 87 de ani. 

Particulele LDL mici sunt una din principalele cauze ale 
îmbolnăvirii inimii, respectiv ale atacurilor de cord, 
angioplastiilor, chirurgiei bypass și multor altor manifestări ale 
bolii coronariene aterosclerotice. 

Experienţa mea personală ca medic cardiolog care a 
tratat mii de pacienți m-a învăţat că 90% dintre aceștia au 
particule LDL mici în sânge într-o măsură cel puţin moderată, 
dacă nu chiar severă. 

Industria medicamentelor a considerat convenabil și 
profitabil să clasifice acest fenomen în categoria mult mai 
ușor de explicat a „colesterolului ridicat”. In realitate, 
colesterolul nu are aproape nimic de-a face cu ateroscleroza, 
nefiind altceva decât metodă convenabilă de măsurare 
rămasă din perioada în care caracterizarea și măsurarea 
diferitelor lipoproteine din sânge nu era încă posibilă. Este 
vorba de proteine purtătoare de grăsimi care circulă prin 
sânge și care provoacă un fenomen de degradare a 
țesuturilor, acumularea plăcii aterosclerotice, iar în final 
atacuri de cord și atacuri cerebrale. 

Așadar, nu totul se rezumă la colesterol. Ateroscleroza 
este cauzată mai degrabă de particulele LDL mici din sânge. 
La ora actuală lipoproteinele pot fi cuantificate și definite cu 
ușurință, iar colesterolul nu mai este de actualitate în practica 
medicală, la fel cum nu mai sunt lobotomiile. 

O grupă absolut crucială de particule, pe care le putem 
considera strămoșii tuturor celorlalte, este cea a 
lipoproteinelor cu densitate foarte redusă, sau VLDL. Ficatul 
stochează diferite proteine (cum ar fi apoproteina B) și grăsimi 
(de regulă trigliceride), împreună cu particulele VLDL, numite 


astfel deoarece grăsimile abundente le reduc densitatea, 
făcându-le să plutească pe apă (fapt care explică de ce uleiul 
de măsline plutește deasupra oţetului în sosul vinegretă). 
Aceste particule VLDL sunt eliberate apoi în fluxul sanguin, 
fiind primele lipoproteine care pătrund în acesta. 

Particulele LDL mari și mici au aceiași părinţi, și anume 
particulele VLDL. Diferite schimbări din sânge determină în ce 
măsură vor fi convertite particulele VLDL în particulele LDL 
mari sau mici. Interesant este faptul că structura dietei 
alimentare joacă un rol foarte important în acest proces de 
conversie, determinând ce proporție din particulele VLDL vor fi 
transformate în particulele LDL mici. Nimeni nu își poate alege 
membrii propriei familii, dar orice om își poate influenţa 
particulele LDL (și implicit apariţia sau nu a aterosclerozei) 
prin simplele opţiuni dietetice pe care le face. 


Brioșele te micșorează 

- Bea-mă. 

Alice a băut poţiunea și s-a micșorat până la o înălţime 
de 25 de centimetri, putând trece de ușă pentru a se întâlni cu 
Pălărierul Nebun și cu Motanul Cheshire. 

Din perspectiva particulelor LDL, chifla sau cornul pe 
care le-ai mâncat azi dimineaţă joacă exact rolul poţiunii pe 
care a băut-o Alice: le micșorează. Spre exemplu, dacă ele 
aveau iniţial un diametru de 29 de nm, după consumul acestor 
alimente (sau al oricăror alte produse de panificaţie) diametrul 
lor scade la 23 sau 24 de nm. 

Așa cum Alice a reușit să treacă de micuța ușă după ce 
s-a micșorat până la 25 de centimetri, particulele LDL 
micșorate le permit acestora să ajungă prin locuri în care 
particulele LDL normale nu au acces. 

La fel ca în cazul oamenilor, particulele LDL au o gamă 
variată de tipuri de personalitate. Cele mari pot fi comparate 
cu un funcţionar public flegmatic care își face datoria și își 
încasează salariul, anticipând primirea unei pensii frumoase 
de la stat, din care va putea trăi confortabil. Cele mici au o 
personalitate  frenetică, antisocială, similară cu cea a 
consumatorilor de cocaină, care nu ascultă de regulile sociale 
și provoacă fără nicio discriminare tot felul de pagube doar 
pentru a se distra. De fapt, dacă ne-am propune să creăm în 


mod deliberat o particulă malefică special concepută pentru a 
forma placa aterosclerotică de pe pereţii arterelor, cu greu am 
putea inventa ceva mai eficient decât particulele LDL mici. 

Particulele LDL mari sunt absorbite de receptorii LDL 
din ficat, care își formează astfel rezerve pe care le pune la 
dispoziţia organismului. Acesta este metabolismul normal al 
particulelor LDL. Spre deosebire de ele, cele mici nu sunt 
recunoscute cu ușurință de receptorii LDL din ficat, ceea ce le 
permite să rămână mult mai mult timp în fluxul sanguin. În 
consecinţă, particulele LDL mici au mult mai mult timp la 
dispoziție pentru a crea placa aterosclerotică (în medie cinci 
zile, prin comparaţie cu cele trei zile în care rămân în sânge 
particulele LDL mari). In acest fel, chiar dacă particulele LDL 
mari sunt produse în același ritm ca și cele mici, numărul 
acestora din urmă ajunge să îl depășească cu mult pe cel al 
primelor din cauza longevităţii lor mai mari. In plus, particulele 
LDL mici sunt absorbite cu ușurință de celulele albe 
inflamatorii (macrofage) care rezidă în pereţii arterelor, 
amplificând astfel și mai rapid placa aterosclerotică. 

Cel mai probabil ai auzit de beneficiile antioxidanţilor. 
Procesul de oxidare face parte integrantă din cel de 
îmbătrânire, lăsând în urma sa o sumedenie de proteine 
modificate și de alte substanţe care pot conduce la cancer, 
boli cardiace și diabet. Atunci când sunt expuse unui mediu 
oxidant, particulele LDL mici se oxidează cu 25% mai ușor 
decât cele mari. Odată oxidate, ele sfârșesc prin a genera 
ateroscleroză. 

Fenomenul glicării, despre care am vorbit în capitolul 9, 
afectează inclusiv particulele LDL mici. Prin comparaţie cu 
cele mari, particulele LDL mici sunt de opt ori mai susceptibile 
la glicarea endogenă, împreună cu particulele LDL mici 
oxidate, cele glicate sunt principalele cauze ale plăcii 
aterosclerotice. Așadar, carbohidraţii acţionează pe două 
fronturi: pe de o parte duc la formarea particulelor LDL mici 
(atunci când dieta alimentară este foarte bogată în 
carbohidrați), iar pe de altă parte cresc procentul glucozei din 
sânge, care glichează particulele LDL mici. Prin urmare, 
alimentele care cresc cel mai mult glucoza din sânge conduc 
în egală măsură la mărirea cantităţii de particule LDL mici și la 
accelerarea glicării acestora. 


Așadar, bolile cardiace și atacurile cerebrale nu depind 
numai de nivelul ridicat de colesterol, ci și de oxidarea, 
glicarea şi inflamarea particulelor LDL mici... procese 
declanșate de carbohidrați, îndeosebi de cei din grâu. 


Scurta și minunata viaţă a particulelor LDL 

Cu riscul de a părea obositor, doresc să îţi spun câte 
ceva despre lipoproteinele din sângele tău. Te asigur că toate 
aceste informaţii vor începe să capete sens peste doar câteva 
paragrafe. La sfârșit, vei ști mult mai multe despre acest 
subiect decât 98% dintre medici ! 

Lipoproteinele-părinţi ai particulelor LDL mici, respectiv 
particulele VLDL, pătrund în fluxul sanguin atunci când sunt 
eliberate de ficat, fiind gata să dea naștere progeniturilor lor. 
Atunci când sunt eliberate de către ficat, particulele VLDL sunt 
pline de trigliceride, substanţe care asigură energia necesară 
pentru numeroase procese metabolice. In funcţie de dietă, 
ficatul produce un număr mai mare sau mai mic de particule 
VLDL. Conținutul de trigliceride al acestora variază de 
asemenea foarte mult. Intr-o mostră de colesterol standard, 
particulele VLDL excesive sunt reflectate de nivelul superior al 
trigliceridelor, anormalitate frecvent întâlnită. 

Particulele VLDL sunt neobișnuit de sociabile, fiind 
animatoarele oricărei petreceri și interacţionând liber cu alte 
lipoproteine pe care le întâlnesc în cale. Așa se face că pe 
măsură ce circulă prin sânge, ele își transmit trigliceridele atât 
particulelor LDL cât și HDL (lipoproteine cu densitate mare), în 
schimbul unei molecule de colesterol. Particulele LDL 
îmbogăţite cu trigliceride sunt procesate apoi printr-o altă 
reacție (prin intermediul lipazei hepatice), care eliberează 
trigliceridele furnizate de particulele VLDL. 

Așadar, particulele LDL sunt la început mari, cu un 
diametru de cel puţin 25,5 nm, și primesc trigliceride de la 
particulele VLDL în schimbul colesterolului. În acest fel, ele 
scapă de trigliceride, dar și de colesterol, devenind implicit cu 
câţiva nanometri mai mici. 

In aceste condiţii, nu durează mult și trigliceridele în 
exces din particulele VLDL încep să creeze particulele LDL 
mici. La un nivel al trigliceridelor de 133 mg/dl sau mai mare, 
în limitele marjei „normale” de 150 mg/dl, 80% din oameni își 


dezvoltă particule LDL mici. Un studiu pe scară largă efectuat 
asupra americanilor cu vârste mai mari de 20 de ani a arătat 
că 33% dintre aceștia au un nivel al trigliceridelor mai mare 
sau egal cu 150 mg/dl, suficient pentru a crea particulele LDL 
mici. La categoria de vârstă de peste 60 de ani, acest procent 
crește la 42%. In cazul celor care suferă de boala coronariană, 
proporţia particulelor LDL mici depășește cu mult toate 
celelalte dezechilibre din sânge. Pe scurt, particulele LDL mici 
reprezintă de departe tiparul cel mai frecvent întâlnit. 

Și până acum nu am vorbit decât de trigliceridele și 
particulele VLDL prezente în mostrele de sânge luate după 
post. Dacă ţinem cont și de creșterea conținutului de 
trigliceride care urmează după fiecare masă (perioada „post- 
prandială), care sporește acest conţinut de 2-4 ori timp de 
câteva ore, particulele LDL mici sunt produse într-un ritm încă 
și mai alert. Acesta este unul din motivele pentru care 
trigliceridele măsurate în afara perioadei de post anticipează 
atât de corect atacurile de cord, riscul de a face un astfel de 
atac fiind de 5 până la 17 ori mai mare în cazul persoanelor 
care au un conţinut ridicat de trigliceride în sânge în 
perioadele dintre mese (nu de post). 

Așadar, particulele VLDL sunt lipoproteinele care 
declanșează întreaga cascadă de evenimente ce conduc la 
formarea particulelor LDL mici. Orice factor care crește 
producţia ficatului de particule LDL și/sau conţinutul de 
trigliceride al acestora declanșează acest proces. Cu alte 
cuvinte, orice aliment care crește cantitatea de trigliceride și 
de particule LDL la câteva ore după o masă (în perioada post- 
prandială) conduce în mod automat la formarea unei cantități 
mai mari de particulele LDL mici. 


A lua sau a nu lua Lipitor: Rolul grâului 

(Lipitor - medicament pentru reglarea colesterolului) 

Așa cum spuneam mai devreme, consumul de grâu 
crește colesterolul LDL din sânge. Implicit, eliminarea grâului 
din alimentaţie reduce acest colesterol, prin intermediul 
particulelor LDL mici. Lucrurile sunt însă ceva mai complicate 
decât par la prima vedere. Să încercăm să lămurim această 
confuzie. 


Analiza standard a lipidelor pe care se bazează medicul 
tău pentru a stabili empiric riscul de atac de cord se referă la 
o valoare calculată, nu măsurată a colesterolului LDL. În acest 
scop, medicul calculează colesterolul LDL folosind următoarea 
ecuaţie (numită ecuaţia lui Friedewald): 

Colesterol LDL = colesterol total - colesterol HDL - 
(trigliceride /5) 

Singurele valori măsurate sunt cele trei din partea 
dreaptă a ecuaţiei: colesterolul total, colesterolul HDL și 
trigliceridele. Singurul colesterol calculat, nu măsurat, este 
LDL. 

Problema este că această ecuație a fost creată pornind 
de la anumite prezumțţii. Pentru ca ea să fie valabilă și să 
conducă la o valoare corectă a colesterolului LDL, colesterolul 
HDL trebuie să fie de minim 40 mg/dl, iar trigliceridele trebuie 
să fie de maxim 100 mg/dl. Orice deviere de la aceste valori 
anulează complet corectitudinea ecuației, și implicit a valorii 
colesterolului LDL. Indeosebi diabetul dă peste cap calculele 
corecte, de multe ori într-o măsură extremă. 

Ani la rând, acest lucru le-a scăpat cercetătorilor din 
domeniul nutriționismului. La urma urmelor, temutele grăsimi 
din alimentaţie sunt alcătuite din trigliceride. In mod logic, 
consumul mărit de produse grase, cum ar fi carnea cu 
grăsime sau untul, ar trebui să conducă la un nivel crescut al 
trigliceridelor din sânge. Acest lucru s-a dovedit a fi într- 
adevăr adevărat, dar numai într-o măsură foarte mică, efectul 
fiind foarte rapid trecător. 

Mai recent s-a descoperit că deși consumul sporit de 
grăsimi alimentare furnizează într-adevăr o cantitate mai 
mare de trigliceride ficatului și fluxului de sânge, el blochează 
simultan producţia proprie de trigliceride a corpului. Dat fiind 
că organismul este capabil să producă o cantitate foarte mare 
de trigliceride, care depășește cu mult cantitatea relativ 
redusă din alimentaţie, efectul net al grăsimilor alimentare nu 
modifică aproape deloc nivelul trigliceridelor din sânge. 

O eroare de 50% nu este deloc rar întâlnită. Un alt 
factor care poate da complet peste cap calculele sunt 
variabilele genetice (cum ar fi variabilele apo E). 

O altă problemă care apare în calcularea colesterolului 
LDL este că dacă particulele LDL sunt foarte mici, valoarea 


obținută prin calcul va fi mai mică decât cea reală, în timp ce 
dacă particulele LDL sunt mari, ea va fi mai mare decât cea 
reală. 

Pentru ca lucrurile să se complice încă și mai tare, dacă 
particulele LDL din sânge devin din mici mari ca urmare a unei 
schimbări a dietei (lucru profund benefic), valoarea calculată a 
colesterolului LDL pare să crească, deși în realitate ea scade. 
Astfel, deși ai reușit să introduci o schimbare vădit pozitivă 
prin reducerea particulele LDL mici, medicul tău va încerca să 
te convingă cu orice preţ să iei un medicament de reducere a 
colesterolului, chiar dacă acesta nu a crescut decât aparent. 
(Din toate aceste motive, eu numesc colesterolul LDL: 
„colesterol fictiv”, fapt care nu a împiedicat prolifica industrie 
farmaceutică să obţină 27 de miliarde de dolari numai din 
vânzarea medicamentelor anticolesterol. Este posibil să 
beneficiezi de pe urma acestor medicamente, la fel cum este 
posibil să nu beneficiezi. Realitatea este că valoarea calculată 
a colesterolului LDL nu ne spune nimic în această direcţie, 
chiar dacă aceasta este metodologia aprobată de Agenţia 
Americană pentru Medicamente și Alimente, FDA, care 
conduce la valori calculate foarte mari ale colesterolului LDL.) 

Singura modalitate de a afla cum stai în realitate constă 
în numărarea efectivă a particulelor LDL mici (printr-o metodă 
de laborator numită rezonanță magnetică nucleară sau NMR, 
ori prin analiza lipoproteinelor) sau a apoproteinelor B. (Dat 
fiind că nu există decât o singură moleculă de apoproteină B 
pentru fiecare particulă LDL, numărarea apoproteinelor B 
reprezintă o metodă corectă de evaluare a particulelor LDL.) 
Procedeul nu este foarte complicat, dar necesită medici 
dornici să investească în educaţia lor pentru a înțelege aceste 
chestiuni. 


Alchimia  nutriţională: conversia pâinii în 
trigliceride 

Ce anume declanșează acest proces al creșterii 
numărului de particulele VLDL/trigliceride, ce conduc la rândul 
lor la formarea particulelor LDL mici care generează placa 
ateroscleroticăâ? 

Un singur lucru: carbohidraţii. Și care este alimentul cu 
cei mai nocivi carbohidrați ? Grâul, desigur. 


Pe de altă parte, carbohidraţii nu conţin aproape deloc 
trigliceride. Două felii de pâine integrală, o chiflă cu ceapă sau 
niște covrigei din aluat acru nu conţin decât o cantitate 
neglijabilă de trigliceride. Așa este, dar carbohidraţii au 
capacitatea unică de a stimula secreția de insulină, care 
declanșează sinteza acizilor grași de către ficat, proces care 
inundă sângele cu trigliceride. in funcţie de susceptibilitatea 
genetică a fiecăruia, carbohidraţii pot declanșa secreția în 
sânge a sute sau chiar mii de mg/dl de trigliceride. Corpul 
uman este atât de eficient în producerea de trigliceride încât 
poate susţine valori foarte ridicate, de 300, 500, 1000 mg/dl 
sau mai mult, timp de 24 de ore pe zi, șape zile pe 
săptămână, foarte mulţi ani la rând, cu singura condiţie ca 
fluxul de carbohidrați să continue. 

Recenta descoperire a novo-lipogenezei, un proces 
alchimic prin care ficatul convertește zaharurile în trigliceride, 
a revoluționat perspectiva nutriţioniștilor asupra alimentelor și 
efectelor lor asupra lipoproteinelor și metabolismului. Unul din 
fenomenele cruciale pentru declanșarea acestei cascade 
metabolice este nivelul ridicat de insulină din sânge. Acest 
nivel ridicat stimulează lipogeneza ficatului, transformând în 
mod eficient carbohidraţii în trigliceride, care sunt apoi 
transmise particulelor VLDL. 

La ora actuală, aproximativ jumătate din totalul 
caloriilor consumate de americani provine din carbohidrați. 
Cel mai probabil, începutul secolului XXI va rămâne în istorie 
ca Era Consumului de Carbohidraţi. Acest tipar dietetic 
conduce la o lipogeneză atât de accentuată încât grăsimea 
excesivă creată se infiltrează în ficat. Așa se explică de ce boli 
precum ficatul gras nealcoolic (NAFLD) și steatoza nealcoolică 
(NAS) au atins proporţii atât de  epidemice încât 
gastroenterologii și-au creat propriile abrevieri pentru ele. 
NAFLD și NAS conduc la ciroza ficatului, boală ireversibilă 
similară celei experimentate de alcoolici, de unde și 
precizarea că aceste boli sunt „nealcoolice”. 

Ratele și gâștele sălbatice sunt la rândul lor capabile să 
își învelească ficatul în grăsime, adaptare care le permite să 
zboare pe distanţe foarte lungi fără să se hrănească deloc, 
obținându-și energia din grăsimea stocată în ficat în timpul 
migrărilor lor anuale. Pentru aceste păsări, învelirea ficatului 


în grăsime reprezintă o adaptare evoluționistă. Fermierii 
profită de acest lucru pentru a produce ficatul gras de rață sau 
de gâscă, atât de apreciat de conaisseuri. In acest scop, ei 
hrănesc păsările cu carbohidrați, obţin pateul de ficat, iar 
gurmanzii consumă acest produs pe alte felii de pâine 
integrală. Revenind însă la oameni, ficatul gras reprezintă 
consecinţa perversă și nesănătoasă a faptului că acestora li se 
spune că consume cât mai mulţi carbohidrați. Dacă nu cumva 
cinezi cu Hannibal Lecter (referire la un erou fictiv dintr-o serie 
de cărți a lui Thomas Harris, un criminal sadic, care apare 
inclusiv în două filme de mare popularitate: Tăcerea mieilor și 
Hannibal), nu ai de ce să-ţi dorești un ficat gras în abdomen. 

Carbohidraţii sunt alimentele care stimulează 
depunerea grăsimilor cu unicul scop de prezervare a caloriilor 
pentru perioade de penurie. Dacă ai fi un om primitiv și ai 
mânca un mistreț recent vânat cu ceva fructe sălbatice, cel 
mai probabil ai stoca excesul de calorii pentru situaţia în care 
nu ai mai reuși să vânezi un alt mistreț zile sau săptămâni la 
rând. Insulina permite stocarea energiei excesive sub formă 
de grăsime, transformând-o în trigliceride depozitate în ficat 
sau care circulă prin sânge, absolut necesare pentru 
perioadele în care vânătoarea nu conduce la nicio captură. Din 
păcate, în societatea noastră modernă a abundenței, fluxul 
caloriilor, îndeosebi al celor provenite din carbohidrați, nu 
încetează niciodată, ci curge la nesfârșit. La ora actuală, 
fiecare zi este o zi a belșugului. 

Situaţia devine încă și mai rea atunci când grăsimea 
viscerală în exces se acumulează. Aceasta acţionează ca un 
depozit al trigliceridelor, generând un flux continuu de 
trigliceride care ies din celulele grase și intră în sânge, sau 
invers. În acest fel, ficatul este expus unui procent mai înalt 
de trigliceride din sânge, care amplifică și mai mult producţia 
de particule VLDL. 

Diabetul ilustrează perfect efectele consumului excesiv 
de carbohidrați, specific dietelor bogate în „cereale integrale 
sănătoase”. Majoritatea cazurilor de diabet de tip 2 (al 
adulţilor) sunt cauzate de consumul excesiv de carbohidrați. 
De aceea, prin simpla reducere a carbohidraţilor din 
alimentație, glicemia din sânge și diabetul pot fi inversate cu 
ușurință. 


Diabetul este asociat cu o „triadă a lipidelor” alcătuită 
dintr-o cantitate prea redusă de colesterol HDL, un nivel prea 
ridicat al trigliceridelor și o cantitate prea mare de particule 
LDL mici, tipar care corespunde întocmai cu cel creat de 
consumul excesiv de carbohidrați. 

Așadar, grăsimile din alimentaţie nu contribuie aproape 
deloc la producţia de particule VLDL, în timp ce carbohidraţii 
își aduc o contribuţie uriașă în această direcție. Așa se explică 
de ce dietele sărace în grăsimi, dar bogate în „cereale 
integrale sănătoase” au devenit notorii pentru creșterea 
nivelului trigliceridelor, lucru pe care adepţii acestor diete îl 
ignoră sau îl consideră nedăunător. (Propria mea aventură cu 
o astfel de dietă pe care am adoptat-o cu mulți ani în urmă și 
în care mi-am redus consumul tuturor grăsimilor din 
alimentaţie, deopotrivă al celor de origine animală și al celor 
de origine vegetală, m-a condus la o reducere mai mică de 
10% a caloriilor ingerate, în pofida faptului că dieta a fost 
foarte strictă. Trigliceridele mi-au crescut atunci la 350 mg/dl, 
grație multitudinii de „cereale integrale sănătoase” cu care 
am înlocuit grăsimile și carnea.) In mod normal, dietele sărace 
în grăsimi ridică nivelul trigliceridelor până la 150, 200 sau 
300 mg/dl. In cazul oamenilor care se luptă cu metabolismul 
trigliceridelor pe fond genetic, aceste diete pot duce nivelul 
trigliceridelor până la valori aberante de mii de mg/dl, 
suficient pentru a cauza bolile ficatului gras NAFLD și NAS, 
precum și pentru a distruge pancreasul. 

Pe scurt, dietele sărace în grăsimi nu sunt deloc 
benefice. Inlocuirea inevitabilă a caloriilor din grăsimi cu cele 
din carbohidrați declanșează creșterea glicemiei, a secreției 
de insulină, a acumulării de grăsimi viscerale, a particulelor 
VLDL și trigliceridelor, care conduc la un procent din ce în ce 
mai ridicat al particulelor LDL mici din sânge. 

De vreme ce carbohidraţii din alimente precum grâul 
declanșează acest efect de domino al particulelor 
VLDL/trigliceridelor/particulelor LDL mici, este evident că 
reducerea carbohidraţilor din alimentaţie va avea exact 
efectul contrar, lucru valabil îndeosebi pentru principalul 
carbohidrat din alimentaţie: grâul. 


Dacă ochiul drept te abate de la cale... 


lar dacă ochiul tău drept te abate de la cale, scoate-l și 
aruncă-l, căci este spre folosul tău să piară unul din 
mădularele tale și să nu-ți fie aruncat tot trupul în gheenă. 

Dr. Ronald Krauss și colegii săi de la Universitatea 
Berkeley din California au făcut cercetări de pionierat în 
domeniul stabilirii conexiunii dintre consumul de carbohidrați 
și particulele LDL mici. Studiile pe care le-au efectuat ei au 
demonstrat că atunci când carbohidraţii din dieta alimentară 
cresc de la 20% la 65% iar conţinutul de grăsimi scade în mod 
proporțional, particulele LDL mici cunosc o adevărată explozie 
în sânge. Chiar și oamenii care încep de la un procent egal cu 
zero de particule LDL mici își creează astfel de particule prin 
consumul de carbohidrați. Invers, oamenii care au un conţinut 
foarte ridicat de particule LDL mici în sânge își reduc dramatic 
acest procent (cu aproximativ 25%>) prin reducerea 
consumului de carbohidrați și prin creșterea consumului de 
grăsimi, în doar câteva săptămâni. 

Dr. Jeff Volek și colegii săi de la Universitatea din 
Connecticut au publicat la rândul lor un număr de studii care 
au demonstrat efectele asupra lipoproteinelor provocate de 
reducerea carbohidraţilor din alimentaţie, într-un astfel de 
studiu, subiecţilor li s-a indicat să elimine din alimentaţie făina 
de grâu, băuturile carbogazoase îndulcite cu zahăr, alimentele 
care conţin amidon de porumb, cartofii, orezul și alți 
carbohidrați, reducând astfel caloriile din carbohidrați până la 
10% din total. Lor li s-a spus că pot consuma oricâtă carne de 
vită, de pui și de pește doresc, ouă, brânză, nuci și seminte, 
precum și legume sărace în carbohidrați și sosuri pentru 
salate. In numai trei luni, numărul particulele LDL mici s-a 
redus cu 26%. 

In ceea ce privește particulele LDL mici, este imposibil 
să deosebim efectele grâului de cele ale celorlalți carbohidrați, 
cum ar fi dulciurile, băuturile răcoritoare îndulcite și chipsurile, 
căci toate declanșează formarea de particule LDL mici într-o 
măsură mai mare sau mai mică. Ceea ce putem afirma însă cu 
toată certitudinea este că alimentele care sporesc cel mai 
mult glicemia determină și cea mai mare creștere a secreției 
de insulină, urmată de stimularea puternică a novo- 
lipogenezei din ficat și de o mai mare depunere a grăsimilor 


viscerale, urmată de creșterea particulelor VLDL/trigliceridelor 
și a particulelor LDL mici. Grâul corespunde cel mai bine 
acestei descrieri, întrucât generează cea mai accentuată 
creștere a glicemiei prin comparaţie cu aproape toate 
celelalte alimente. 

Așadar, reducerea sau eliminarea grâului din 
alimentaţie conduce la o reducere dramatică a particulele LDL 
mici, în măsura în care caloriile pierdute sunt înlocuite cu 
legume, proteine și grăsimi, nu cu alţi carbohidrați. 


Ai spus cumva „medicamente statine” ? 

Chuck a venit la mine pentru că auzise de la alţi clienţi 
că este posibil să își reducă procentul colesterolului din sânge 
fără medicamente. 

Deși alți medici îi spuseseră că avea un „colesterol 
ridicat”, testul lipoproteinelor mi-a indicat că nu avea în 
realitate decât un mare exces de particule LDL mici. Testul 
NMR (prin rezonanţă magnetică nucleară) a indicat un număr 
de 2.440 nmol/L de particule LDL mici (valoarea dezirabilă 
este zero sau una foarte mică). Acest indicator a condus la 
calcularea unui colesterol aparent de 190 mg/dl, la care se 
adăuga un colesterol HDL redus de numai 39 mg/dl și un nivel 
ridicat al trigliceridelor, de 173 mg/dl. 

După trei luni de la adoptarea unei diete fără grâu (în 
timpul căreia a înlocuit caloriile din grâu cu alte alimente reale 
precum nucile și alunele, ouăle, brânza, legumele, carnea, 
fructele avocado și uleiul de măsline), valoarea particulelor 
LDL mici ale lui Chuck s-a redus la 320 nmol/L. Acest lucru s-a 
reflectat printr-o valoare calculată a colesterolului LDL de 123 
mg/dl, o creștere a colesterolului HDL la 45 mg/dl, o reducere 
a valorii trigliceridelor până la 45 mg/dl și o scădere în 
greutate de 6 kilograme (vizibilă îndeosebi la nivelul 
abdomenului). 

Da: „colesterolul” poate scădea dramatic și rapid fără 
medicamente statine. 


Este oare posibil ca un ingredient „sănătos 
pentru inimă” să cauzeze îmbolnăvirea inimii ? 


Cui nu-i plac poveștile cu agenţi dubli de genul seriei de 
filme Misiune Imposibilă, în care iubitul sau soțul se dovedește 
a fi un spion care lucrează pentru inamic? 

Cam așa stau lucrurile și cu grâul. Acesta ne-a fost 
prezentat multă vreme ca fiind salvatorul nostru în lupta 
împotriva bolilor cardiace, dar cercetările de ultimă oră arată 
că el este mai degrabă cel mai mare dușman al nostru. 
(Angelina Jolie a jucat într-un film despre multiplele nivele ale 
spionajului și trădării, intitulat Salt (Sarea). Ce-ar fi dacă s-ar 
face un film similar în care să joace eventual Russell Crowe și 
intitulat Grâul, despre un om de afaceri de vârstă mijlocie care 
crede că mănâncă sănătos, dar care descoperă că... Mă rog, 
poate că ideea nu este tocmai bună !) 

In timp ce Pâinea-Minune (Wonder Bread, marcă foarte 
populară de pâine în Statele Unite) pretinde că „ajută la 
clădirea unui corp sănătos în nu mai puţin de 12 maniere”, 
celelalte varietăţi de pâine și de produse de panificaţie se 
găsesc pe piaţă sub diferite deghizări. In realitate, indiferent 
dacă ele sunt preparate prin măcinare cu pietre de moară, din 
seminţe încolțite, din aluat acru, din grâu organic, dacă au 
marca fair trade (din plante provenite din tări în care lucrătorii 
agricoli nu sunt exploataţi, primind un salariu echitabil pentru 
munca lor), sunt „preparate manual” sau „gătite acasă”, grâul 
rămâne grâu. El continuă să fie o combinaţie de proteine de 
gluten, glutenine și amilopectină care declanșează gama 
unică de efecte inflamatorii specifică numai grâului, exorfine 
active neurologic și un nivel excesiv de mare al glucozei din 
sânge. 

De aceea, nu te lăsa indus în eroare de diferitele 
pretenţii cum că ar favoriza sănătatea, acestea fiind afișate pe 
etichetele produselor din grâu. Chiar dacă acestea sunt 
„imbogăţite cu vitamina B” (sintetică), ele rămân tot produse 
din grâu. Chiar dacă sunt organice, integrale, măcinate cu 
pietre de moară și îmbogăţite cu ulei din seminţe de in bogat 
în omega 3, ele sunt preparate tot din grâu. Chiar dacă te 
ajută să ai o evacuare mai bună a fecalelor și să ieși satisfăcut 
de la toaletă, grâul rămâne grâu. Chiar dacă preotul îţi oferă o 
prescură binecuvântată de papă, aceasta continuă să fie 
preparată din grâu. 


Cred că ai început să înţelegi ce vreau să spun. Insist 
atât de mult asupra acestor aspecte deoarece suntem cu toții 
victime ale unui complot al industriei alimentare. Aceasta 
adaugă ingrediente „sănătoase pentru inimă” și numește 
produsul final: brioșe, biscuiţi sau pâine „sănătoase pentru 
inimă”. Spre exemplu, fibrele oferă într-adevăr anumite 
beneficii modeste pentru starea de sănătate. La fel și acidul 
linolenic din seminţele de in (și din uleiul produs din acestea). 
Dar niciun ingredient „sănătos pentru inimă” nu va reuși 
vreodată să anihileze efectele nocive ale grâului asupra 
acestui organ și nu numai. Pâinea „sănătoasă pentru inimă” 
îmbogăţită cu fibre și omega 3 va continua să crească foarte 
mult glicemia din sânge, să accelereze fenomenul glicaţiei și 
depunerea grăsimilor viscerale, să crească numărul 
particulelor LDL mici, să intensifice producția de exorfine și să 
amplifice reacţiile inflamatorii. 


Studiul China: o poveste de dragoste 

Studiul China este un studiu de lungă durată 
(cercetările au durat 20 de ani) efectuat de dr. Colin Campbell 
de la Universitatea Cornell, care a studiat obiceiurile 
alimentare și sănătatea chinezilor. Dr. Campbell afirmă că 
datele obţinute de el demonstrează că: „Oamenii care 
consumă cele mai multe produse de origine animală se 
îmbolnăvesc în cea mai mare măsură de boli cronice, în timp 
ce cei care consumă cele mai multe produse de origine 
vegetală sunt cei mai sănătoși și au tendinţa să evite bolile 
cronice”. 

Descoperirile Studiului China sunt considerate de mulți 
dovezi că toate produsele de origine animală au efecte 
adverse asupra stării de sănătate și că dieta umană ar trebui 
să fie vegetariană. Datele obţinute de dr. Campbell au fost 
puse la dispoziţia tuturor celor interesaţi sub forma cărţii sale 
de 528 de pagini intitulată Studiul China. Cel mai complet 
studiu despre nutriţie realizat vreodată, cu implicaţii 
extraordinare asupra dietei, pierderii în greutate și sănătății 
pe termen lung (2012). 

O altă persoană profund fascinată de sănătate și de 
numere a profitat de generoasa ofertă a doctorului Campbell 
(care şi-a pus datele obţinute la dispoziţia tuturor 


cercetătorilor) și după luni întregi de calcule, a executat o 
reanaliză extensivă a acestora. Este vorba de Denise Minger, 
o mare avocată a alimentaţiei bazate pe crudităţi în vârstă de 
23 de ani, fostă vegană. Aceasta a analizat în profunzime 
datele statistice acumulate de Campbell, în speranța de a 
înțelege conexiunile dintre aceste date empirice. Ea și-a 
publicat rezultatele analizei pe blogul ei în luna ianuarie 2010. 

Concluziile trase de ea au declanșat un veritabil foc de 
artificii în lumea nutriționiștilor. 

După luni de reanaliză, Minger a ajuns la convingerea 
că primele concluzii trase de Campbell erau greșite și că 
multe din așa-zisele sale descoperiri se datorau unei 
interpretări selective a datelor. Dar cele mai uimitoare s-au 
dovedit a fi descoperirile ei legate de grâu. O voi cita în 
continuare chiar pe ea: 

Când am început să analizez pentru prima dată datele 
originale din Studiul China, nu aveam intenţia să critic în 
vreun fel mult-lăudata muncă a doctorului Campbell. Pur și 
simplu sunt o dependentă de date, așa că mi-am propus să 
descopăr cât de mult corespund concluziile trase de Campbell 
cu datele colectate de el, doar pentru a-mi satisface 
curiozitatea. 

Am fost vegetariană/vegană timp de peste un deceniu 
și am cel mai mare respect pentru cei care adoptă diete 
bazate exclusiv pe alimentele de origine vegetală, deși 
personal am renunţat între timp la dieta vegană. Atunci când 
am început să analizez Studiul China și alte studii nutriționiste, 
dorința mea a fost să aflu adevărul despre nutriţie și sănătate 
fără nicio interferență a dogmelor și opiniilor subiective. Cu 
alte cuvinte, nu am nicio agendă personală pe care doresc să 
o promovez. 

Concluzia la care am ajuns este că ipoteza emisă de 
Campbell nu este în totalitate greșită, dar este incompletă. 
Deși el a identificat corect importanţa alimentelor integrale și 
neprocesate pentru susținerea sănătății, focalizarea lui 
excesivă asupra produselor de origine animală s-a făcut în 
detrimentul explorării - sau chiar recunoașterii - altor tipare 
dietetice care se pot dovedi chiar mai relevante pentru 
sănătatea oamenilor și pentru cercetările nutriţioniste. 


Mortalitatea din cauza bolilor coronariene 


9) 100 200 300 400 500 600 700 800 
Făina de grâu, zilnic 

Corelaţia dintre mortalitatea datorată bolilor 
coronariene la 100.000 de locuitori și consumul de făină de 
grâu, în grame pe zi. Graficul reflectă date timpurii din Studiul 
China și demonstrează existența unei relaţii liniare între 
consumul făinii de grâu și mortalitatea datorată bolii 
coronariene. Cu cât consumul produselor făinoase din grâu 
este mai mare, cu atât mai mare este probabilitatea de a muri 
de inimă. Sursa: Denise Minger, http://rawfoodsos.com. 


Indicii ale omisiunii 

Domnișoara Minger se referă în continuare la anumite 
valori numite coeficienţi de corelare, care au simbolul r. Un r 
egal cu zero înseamnă că între două variabile nu există nicio 


relaţie și că orice asociere aparentă este pur aleatorie. La 
extrema opusă, un r egal cu 1.00 înseamnă că două variabile 
coincid perfect, la fel ca „albul și orezul”. Un r negativ 
înseamnă că două variabile au comportamente care se 
deplasează în direcţii opuse, cum ar fi cea în care se 
deplasează soții divorțaţi. Ea continuă: 

Mai tulburătoare chiar decât concluziile distorsionate 
din Studiul China sunt informaţiile pe care Campbell le evită 
complet. Nu pot să nu mă întreb de ce stabilește Campbell o 
corelaţie între alimentele de origine animală și bolile 
cardiovasculare (în condiţiile în care corelaţia cu proteinele de 
origine animală este de doar 0.01, iar cea cu proteinele din 
pește de doar 0.11), uitând să menţioneze în schimb că făina 
de grâu are o corelaţie de 0.67 cu atacurile de cord și cu boala 
coronariană, iar proteinele din plante se corelează într-o 
proporție de 0.25 cu aceste condiţii ? 

Mortalitatea din cauza bolilor coronariene 


9) 100 200 300 400 500 600 700 800 
Consumul de grâu (chestionar) 


Corelaţia dintre mortalitatea datorată bolilor 
coronariene la 100.000 de locuitori și consumul de făină de 
grâu, în grame pe zi, conform datelor ulterioare din Studiul 
China. Mai mult chiar decât datele din prima etapă a studiului, 
aceste date sugerează că sporirea consumului de grâu 
conduce la o mortalitate mai mare datorată bolii coronariene, 
creșterea cea mai bruscă a mortalității producându-se în cazul 
unui consum de peste 400 de grame de grâu pe zi. Sursa: 
Denise Minger, http://rawfoodsos.com. 

De ce nu observă Campbell corelaţiile astronomice 
dintre făina de grâu și următoarele boli: 0.46 cu cancerul 
cervical, 0.54 cu hipertensiunea, 0.47 cu atacurile cerebrale, 
0.41 cu bolile sângelui și ale organelor care formează sângele, 
la care se adaugă corelaţia deja menţionată de 0.67 cu 
infarctul de miocard și cu boala coronariană ? Nu cumva 
„Grand  Prix-ul  epidemiologiei” a descoperit accidental 
conexiunea dintre principala cauză a mortalităţii în lumea 
occidentală și alimentul ei favorit: cerealele care conțin gluten 
? Nu cumva alimentul considerat „principalul susținător al 
vieţii” este „principalul susținător al morţii”? 

Dacă  extragem variabila grâu din chestionarul 
prezentat în Studiul China Il, efectuat în anul 1989 și care 
conţine mai multe date înregistrate, observând neliniaritatea 
potenţială dintre acestea, concluziile sunt și mai izbitoare. 


Greutatea corporală 


O 100 200 300 400 500 600 700 800 
Consumul de grâu (chestionar) 


Corelația dintre greutatea corporală în kilograme și 
consumul zilnic de grâu în grame pe zi. Cu cât omul consumă 
mai mult grâu, cu atât mai mult crește greutatea corporală. 
Sursa: Denise Minger, http://rawfoodsos.com. 

Grâul este cel mai puternic indicator pozitiv care 
anticipează creșterea greutăţii corporale (în kilograme; r = 
0.65, p<0.001) dintre toate variabilele dietei alimentare. lar 
acest lucru nu se datorează exclusiv faptului că cei care 
consumă grâu sunt mai înalţi, căci consumul de grâu se 
corelează foarte strâns inclusiv cu indicele de masă corporală 
(r=0.58, p<0.01). 


Care este unicul lucru pe care îl au în comun regiunile 
din lume în care prevalența bolilor de inimă este comparabilă 
cu cea din statele occidentale ? Ai ghicit: consumul în cantități 
mari al făinii de grâu. 

Textul integral al concluziilor trase de domnișoara 
Minger, extrem de impresionant, poate fi găsit pe blogul 
acesteia, Raw Food SOS, la adresa de Internet 


http://rawfoodsos.com. 

O 100 200 300 400 500 600 700 800 
Consumul de grâu (chestionar) 

Corelaţia dintre IMC (indicele de masă corporală) și 
consumul de grâu, în grame pe zi. Cu cât consumul zilnic de 
grâu este mai mare, cu atât mai mare devine IMC. Folosirea 
IMC în locul greutăţii corporale sugerează că amplificarea 


dimensiunilor corpului asociată cu consumul de grâu se 
datorează greutăţii, nu înălțimii. Sursa: Denise Minger, 


http://rawfoodsos.com. 


Dacă nu suporti grâul, ieși din bucătărie 

Ca să sintetizăm, alimentele care cresc cel mai mult 
glicemia declanșează producerea particulelor VLDL de către 
ficat. Acestea interacționează cu particulele LDL, favorizând 
formarea de particule LDL mici care circulă perioade lungi de 
timp prin sânge. Glicemia ridicată stimulează glicația 
particulelor LDL, îndeosebi a celor care sunt deja oxidate. 

Longevitatea, oxidarea și glicaţia particulelor LDL 
contribuie în egală măsură la formarea și creșterea plăcii 
aterosclerotice de pe pereţii arterelor. Și cine este principalul 
artizan al creării particulelor VLDL, particulelor LDL mici și 
glicaţiei ? Grâul, desigur. 

Există și o veste bună în tot acest noian de vești 
proaste: dacă grâul este principalul responsabil pentru 
crearea particulelor LDL mici și pentru fenomenele asociate cu 
acestea, înseamnă că eliminarea acestui produs din 
alimentaţie ar trebui să inverseze aceste fenomene. Chiar așa 
se și petrec lucrurile. 

Așadar, reducerea dramatică a particulelor LDL mici 
poate fi obținută prin eliminarea grâului din alimentaţie, cu 
condiția ca restul dietei să fie sănătoasă și să nu înlocuiești 
caloriile din grâu cu alte alimente care conțin zahăr sau sunt 
convertite cu ușurință în zahăr. 

Ca să ne exprimăm altfel: orice aliment care generează 
o creștere a glicemiei va provoca inclusiv o amplificare a 
nivelului particulelor LDL mici din sânge. Invers, orice aliment 
care nu conduce la creșterea glicemiei, cum ar fi proteinele, 
grăsimile și eliminarea carbohidraţilor periculoși precum cei 
din grâu, reduce particulele LDL mici din sânge. 

De remarcat și faptul că noua perspectivă asupra 
particulelor LDL, diferită de cea asupra colesterolului LDL, ne 
conduce la concluzii referitoare la dietă diametral opuse față 
de recomandările convenţionale date pentru menţinerea 
sănătăţii inimii. Din păcate, ficţiunea extrem de populară a 
colesterolului LDL calculat a condus la perpetuarea unei alte 
ficțiuni: cea a beneficiilor pentru inimă a reducerii grăsimilor 


din alimentaţie și a creșterii consumului de „cereale integrale 
sănătoase”. Dacă privim lucrurile din perspectiva mult mai 
corectă a analizei lipoproteinelor din sânge, constatăm că 
aceste recomandări au exact rezultatul opus celui scontat ! 


CAPITOLUL 11 


Totul este în mintea ta: grâul și creierul 

Bun, deci grâul îți distruge intestinele, îți stimulează 
apetitul și te face de râs prin colacii de grăsime pe care îi 
depune în zona taliei tale. Dar este el un aliment chiar atât de 
rău ? 

Grâul influențează creierul prin  peptidele sale 
asemănătoare  opiatelor.  Exorfinele din  polipeptidele 
responsabile de aceste efecte apar însă și dispar, disipându-se 
în timp. Exorfinele îţi determină creierul să îţi solicite să 
mănânci mai des și mai mult, să consumi mai multe calorii și 
să răstorni disperat punga cu biscuiţi atunci când nu mai 
găsești niciunul pe fund. 

Din fericire, toate aceste efecte sunt reversibile. Dacă 
elimini grâul din alimentaţie, ele dispar, creierul își revine, iar 
tu îți poţi ajuta din nou fiul adolescent să rezolve ecuaţii de 
matematică. 

Efectele grâului asupra creierului nu se limitează însă la 
acestea. Printre cele mai perturbatoare efecte ale sale se 
numără cele care afectează direct țesuturile cerebrale - nu 
„doar” gândurile și comportamentul, ci chiar structurile 
cerebrumului, cerebelului și sistemului nervos, cu consecințe 
care merg de la pierderea coordonării la incontinenţă și de la 
spasme la demenţă. Spre deosebire de fenomenul de 
dependenţă pe care îl generează, acestea nu sunt întotdeauna 
reversibile. 


Uită-te pe unde calci: grâul și sănătatea 
cerebelului 

Imaginează-ţi că te leg la ochi și îti dau drumul într-un 
mediu nefamiliar plin cu muchii ascuţite și lucruri ascunse de 
care te poți împiedica cu ușurință. După numai câţiva pași ai 
toate șansele să te trezești la pământ. Așa arată simptomele 
unei condiţii medicale cunoscută sub numele de ataxie 
cerebrală, cu diferenţa că oamenii care se luptă cu ea o fac cu 
ochii deschiși. 

Aceștia sunt oamenii pe care îi vezi mergând pe stradă 
cu bastoane și cadre, sau care se împiedică de cea mai mică 
crăpătură care le iese în cale și care sfârșesc prin a-și fractura 


piciorul sau șoldul. Capacitatea lor de a naviga prin lume este 
dată peste cap, făcându-i să își piardă controlul asupra 
echilibrului și coordonării, funcţii guvernate de o regiune a 
creierului numită cerebel. 

Majoritatea oamenilor care suferă de ataxia cerebelului 
se lasă consultați de neurologi, dar de cele mai multe ori 
aceștia le numesc condiţia „idiopatică”, adică fără o cauză 
cunoscută. Ei nu le pot prescrie niciun tratament, căci acesta 
pur și simplu nu există. Tot ce pot face neurologii este să le 
prescrie un cadru, să le recomande înlăturarea potenţialelor 
obstacole din calea lor acasă și să le sugereze folosirea 
scutecelor pentru adulţi pentru a evita inconvenientele 
incontinenţei urinare. Ataxia cerebelului este o boală 
progresivă, care se înrăutățește cu trecerea anilor până când 
bolnavii nu mai reușesc nici măcar să își pieptene părul, să se 
spele pe dinţi sau să se ducă singuri la baie. Mai devreme sau 
mai tărziu, ei trebuie să le lase ajutaţi de alte persoane chiar 
și pentru cele mai elementare activităţi. In acest moment 
sfârșitul este aproape, căci această debilitare extremă 
grăbeşte apariția  complicaţiilor precum pneumonia și 
ulceraţiile infectate ale pielii cauzate de șederea prelungită la 
pat. 

Intre 10 și 22,5% dintre cei care suferă de boala celiacă 
au sistemul nervos lezat. Dintre toate cazurile de ataxie 
diagnosticate, 20% au indicatori anormali în sânge pentru 
gluten. Acești indicatori apar inclusiv la 50%) dintre oamenii 
care suferă de ataxie fără o cauză aparentă care să poată fi 
identificată. 

Un aspect care complică și mai tare lucrurile este acela 
că majoritatea oamenilor care suferă de ataxia declanșată de 
glutenul din grâu nu manifestă simptome intestinale și nici 
indicatori celiaci care avertizează împotriva sensibilităţii la 
gluten. 

Reacţia distructivă a sistemului imunitar care conduce 
la diaree și crampe abdominale, specifică bolii celiace, poate fi 
direcționată inclusiv împotriva țesutului cerebral. Deși 
conexiunea dintre gluten și leziunile cerebrale care conduc la 
dezechilibre neurologice a fost suspectată încă din anul 1966, 
mult timp s-a crezut că ea se datorează carenţelor nutriţionale 
care însoțesc boala celiacă. Ceva mai recent, a devenit 


limpede că leziunile cerebrale și cele ale sistemului nervos se 
datorează direct atacurilor sistemului imunitar asupra 
celulelor nervoase. Anticorpii împotriva  antigliadinei 
declanșaţi de gluten se pot lega chimic de celulele Purkinje 
din creier, care nu există decât în interiorul cerebelului. Aceste 
țesuturi cerebrale nu au capacitatea de a se regenera: odată 
deteriorate, celulele Purkinje din cerebel dispar... pentru 
totdeauna. 

Pe lângă pierderea echilibrului și a coordonării, ataxia 
cerebelului indusă de grâu conduce inclusiv la alte fenomene 
ciudate, care poartă nume la fel de ciudate date de neurologi, 
precum nystagmus (tresăririle involuntare laterale ale ochilor), 
myoclonus  (tresăririle musculare involuntare) și chorea 
(mișcări tremurate haotice ale membrelor). Un studiu efectuat 
pe 104 subiecți care sufereau de ataxia cerebelului a arătat că 
aceștia aveau de asemenea goluri de memorie și dificultăţi de 
vorbire, fapt care sugerează că grâul poate distruge chiar 
țesutul cerebral, sediul gândirii superioare și al memoriei. 

Vârsta tipică la care se instalează simptomele ataxiei 
cerebelului indusă de grâu este 48-53 de ani. Analizele 
creierului cu aparatul de scanare MRI (cu rezonanță 
magnetică) arată că 60% dintre bolnavi prezintă o atrofie a 
cerebelului care reflectă distrugerea ireversibilă a celulelor 
Purkinje. 

Eliminarea glutenului din alimentaţie nu permite decât 
recuperarea limitată a funcţiei neurologice, datorită slabei 
capacităţi a creierului de a-și regenera țesuturile. Atunci când 
nu mai consumă gluten, marea majoritate a oamenilor nu se 
vindecă, dar condiţia lor nu se mai înrăutățește. 

Primul obstacol în diagnosticarea ataxiei induse de grâu 
sunt chiar medicii. Marea majoritate a acestora nici măcar nu 
iau în considerare acest diagnostic, cu atât mai mult cu cât cei 
mai mulţi dintre ei continuă să creadă că grâul este un 
aliment extrem de benefic. Chiar și în cazul celor care se 
gândesc la această boală, diagnosticarea este ceva mai 
dificilă decât cea a bolii celiace, căci anumiţi anticorpi 
(îndeosebi cei din gama IgA) nu sunt implicaţi în această boală 
a creierului indusă de grâu. La toate acestea se adaugă și 
faptul că marea majoritate a oamenilor refuză să accepte o 
biopsie a creierului. De aceea, numai neurologii foarte bine 


informaţi pot pune un astfel de diagnostic, pornind de la 
suspiciunile personale și de la observarea indicatorilor HLA 
DQ, la care se adaugă observarea stabilizării condiţiei după 
eliminarea grâului și a glutenului din alimentaţie. 

Realitatea dureroasă și tristă este că în marea 
majoritate a cazurilor de ataxie a cerebelului, oamenii nici 
măcar nu știu că o au până când nu ajung să se împiedice în 
propriile lor picioare, să se dea cu capul de pereţi sau să facă 
pe ei. Din păcate, atunci când aceste simptome apar, 
cerebelul este deja distrus și nu prea se mai poate face nimic. 
Eliminarea grâului și a glutenului din alimentaţie în acest 
stadiu nu va face decât să oprească înrăutățirea bolii, astfel 
încât pacientul să nu ajungă neapărat la un azil. 

Și toate aceste efecte se datorează chiflelor și 
cornurilor calde după care tânjești atât de mult. 


Elimină grâul din alimentație 

Când am cunoscut-o pe Meredith, aceasta plângea. Mi-a 
spus că a venit la mine din cauza unei probleme minore legată 
de inimă, care s-a dovedit benignă. 

- Totul mă doare ! mi s-a plâns ea. Mai ales picioarele. 
Medicii m-au tratat cu tot felul de medicamente, dar nu le mai 
pot suporta, căci au multe efecte secundare. De pildă, ultimul 
medicament, pe care am început să îl iau de două luni, mă 
face să îmi fie tot timpul foame, așa că nu mă mai pot opri din 
mâncat. M-am îngrășat cu șapte kilograme ! 

Meredith mi-a povestit că este profesoară de școală 
generală, dar de-abia reușește să stea în picioare în faţa clasei 
din cauza durerilor pe care le simte. În ultima vreme a început 
chiar să se îndoiască de faptul că va mai putea merge 
vreodată, căci începea să se simtă instabilă și să își piardă 
coordonarea. Simpla îmbrăcare a hainelor în cursul dimineții 
dura din ce în ce mai mult, atât din cauza durerilor cât și 
datorită lipsei de coordonare care o împiedica să execute 
chiar și cele mai simple activități. Deși nu avea decât 56 de 
ani, era nevoită să meargă în baston. 

Am întrebat-o dacă neurologul ei i-a oferit vreo 
explicaţie pentru această condiţie. 

- Niciuna, mi-a răspuns. Toţi medicii pe care i-am 
consultat îmi spun că nu există motive aparente. Pur și simplu 


trebuie să mă împac cu această condiţie. Tot ce pot face 
medicii este să îmi ofere analgezice împotriva durerii, dar cel 
mai probabil boala va continua să se înrăutăţească. 

In acest moment, Meredith a început din nou să plângă. 
Am bănuit imediat că era vorba de o condiţie generată de 
grâu. De altfel, era suficient să o privesc pentru a-mi da 
seama de acest lucru. Pe lângă dificultatea ei evidentă de a 
merge, Meredith avea fața pufoasă și roșie. Ea mi-a povestit 
de asemenea de dificultăţile pe care le avea din cauza 
refluxului esofagian, a crampelor abdominale și a balonării, 
simptome care i-au fost diagnosticate ca sindrom al colonului 
iritabil. Avea un surplus de aproximativ 25 de kilograme, iar 
gleznele și gambele îi erau ușor umflate din cauza unui edem 
(o retenţie de apă). 

l-am recomandat lui Meredith să elimine complet grâul 
din alimentaţie. Era atât de disperată și de dornică să încerce 
orice, încât a acceptat să facă o încercare. M-am hazardat și 
am programat-o inclusiv pentru un test antistres care îi cerea 
să meargă cu o viteză moderată pe o bandă de alergare cu 
panta înclinată. 

Meredith s-a întors la mine două săptămâni mai târziu. 
Am întrebat-o dacă era dispusă să încerce să meargă pe 
banda de alergare în pantă. 

- Nicio problemă ! mi-a răspuns ea. Imediat după ce am 
vorbit cu dumneata am eliminat complet grâul din dieta mea. 
După aproximativ o săptămână, durerea din picioare a început 
să se estompeze. La ora actuală a dispărut în proporţie de 
90% față de acum două săptămâni. Pe scurt, aproape că nu 
mă mai dor deloc picioarele. Am renunţat deja să mai iau unul 
din cele două analgezice, iar la al doilea mă gândesc să 
renunţ săptămâna aceasta. 

Peste toate, nu se mai folosea deloc de baston. 

A adăugat că refluxul esofagian și sindromul colonului 
iritabil i-au dispărut ca prin farmec. În plus, în cele două 
săptămâni a slăbit patru kilograme. 

În final, Meredith a făcut fără probleme testul, mergând 
pe banda de alergare în pantă cu o viteză de 5,8 kilometri la 
oră, la o înclinaţie de 14 grade. 


De la cap la tălpi: grâul și neuropatia periferică 


În timp ce ataxia cerebelului este provocată de 
atacarea creierului de către propriile celule imunitare ca 
urmare a consumului de grâu, există o condiție medicală 
paralelă care afectează nervii picioarelor, pelvisului şi 
celorlalte organe. Este vorba de neuropatia periferică. 

O cauză comună a neuropatiei periferice este diabetul. 
Glicemia ridicată care apare în mod repetat în sânge de-a 
lungul anilor distruge nervii picioarelor, generând diminuarea 
senzațţiilor la acest nivel (fapt care îi face pe diabetici să calce 
pe piuneze fără să-și dea seama), reducerea controlului 
asupra presiunii sanguine și a pulsului și golirea lentă a 
stomacului (gastropareză diabetică), printre alte manifestări 
ale scurtcircuitării sistemului nervos. 

Un grad similar de haos al sistemului nervos apare 
datorită expunerii la grâu. Vârsta medie la care se instalează 
neuropatia periferică indusă de gluten este de 55 de ani. La 
fel ca în cazul ataxiei cerebelului, majoritatea oamenilor care 
suferă de această condiţie nu manifestă simptome intestinale 
care să sugereze existenţa bolii celiace. 

Spre deosebire de celulele Purkinje ale cerebelului, care 
sunt incapabile să se regenereze, nervii periferici au o 
capacitate limitată de a se autorepara după eliminarea grâului 
și glutenului din alimentaţie, astfel încât majoritatea celor care 
adoptă acest regim alimentar experimentează cel puţin parțial 
o inversare a neuropatiei lor. Un studiu efectuat pe 35 de 
subiecți sensibili la gluten care sufereau de o neuropatie 
periferică și ale căror teste la anticorpii împotriva 
antigliadinelor au ieșit pozitive a arătat că 25 dintre 
participanţi, care au adoptat o dietă fără grâu și fără gluten, 
și-au îmbunătăţit mult condiţia în decursul unui an, în timp ce 
aceasta s-a deteriorat și mai mult în cazul celorlalţi zece 
participanţi, care au refuzat să adopte dieta. Au fost efectuate 
și studii formale ale conductivității nervilor, care au 
demonstrat îmbunătăţirea acestei funcţii în cazul grupului 
care a renunţat la grâu și la gluten, dar și deteriorarea ei în 
cazul celuilalt grup. 

Dat fiind că sistemul nervos uman este o reţea 
complexă de celule și rețele nervoase, neuropatia periferică 
declanșată de expunerea la glutenul din grâu se poate 
manifesta într-o largă varietate de feluri, în funcţie de nervii 


afectaţi. Simptomul cel mai comun este pierderea senzaţiilor 
din ambele picioare și pierderea controlului asupra mușchilor 
acestora, numită neuropatie periferică  senzorial-motorie 
axonală. Mai rar se poate întâmpla ca doar o parte a corpului 
să fie afectată (neuropatie asimetrică), sau ca boala să 
afecteze doar sistemul nervos autonom (care guvernează 
funcţiile automate precum presiunea sanguină, pulsul și 
controlul intestinelor și al vezicii urinare). In cazul din urmă 
pot apărea fenomene precum pierderea conștientei sau 
amețeala la ridicare (simptom datorat controlului redus 
asupra presiunii sanguine), incapacitatea de a-ţi goli vezica 
sau intestinul gros și pulsul nefiresc de rapid. 

Indiferent în ce formă se manifestă, neuropatia 
periferică este progresivă și se înrăutățește încontinuu până la 
eliminarea completă din alimentaţie a grâului și a glutenului. 


Creierul hrănit cu grâu integral 

Cred că suntem cu toţii de acord că funcţiile 
„Superioare” ale creierului, cum ar fi gândirea, învăţarea și 
memoria, ar trebui protejate de atacul oricăror intruși. Mintea 
noastră este profund personală, fiind suma tuturor 
experiențelor, gândurilor și emoţiilor care ne definesc. Cine și- 
ar dori ca vecinii gălăgioși sau comis-voiajorii băgăcioși să 
aibă acces la domeniul privat al minţii sale ? Deși conceptul de 
telepatie pare fascinant la prima vedere, este nefiresc și 
nelalocul lui ca altcineva să îţi poată citi gândurile. 

Ei bine, grâul nu are nimic sfânt. Nu-l deranjează să îţi 
afecteze nici cerebelul, nici cortexul cerebral. Chiar dacă nu 
poate citi mintea, o poate influenţa cu siguranţă. 

Efectul grâului asupra creierului nu se reduce doar la 
influențarea stării de spirit, energiei și somnului. El poate 
produce chiar leziuni ale țesutului cerebral, așa cum se 
întâmplă în cazul ataxiei cerebelului. Lucrurile nu se opresc 
însă aici. Însuși cortexul cerebral, centrul memoriei și al 
gândirii superioare, depozitarul personalităţii unice și al 
amintirilor, așa-numita „materie cenușie” a creierului - poate 
fi atras în bătălia sistemului imunitar cu grâul, rezultatul fiind 
encefalopatia sau boala creierului. 

Encefalopatia provocată de gluten se manifestă prin 
migrene și simptome asemănătoare atacului cerebral, cum ar 


fi pierderea controlului asupra unui braţ sau a unui picior și 
dificultăţile de vorbire sau vizuale. Scanarea creierului cu 
aparatul MRI arată în astfel de cazuri leziuni ale țesutului 
cerebral din jurul vaselor de sânge. Encefalopatia provocată 
de gluten generează simptome asemănătoare celor ale ataxiei 
cerebelului, manifestate printr-o pierdere a echilibrului și a 
coordonării. 

Intr-un studiu tulburător efectuat la Clinica Mayo pe 13 
pacienţi diagnosticaţi recent cu boala celiacă, acestora le-a 
fost diagnosticată inclusiv demenţa. Singura patologie 
identificată prin biopsia lobului frontal al creierului sau prin 
examinarea post-mortem a acestuia a fost cea asociată cu 
expunerea la glutenul din grâu. Anterior morții sau biopsiei, 
cele mai comune simptome au fost pierderea memoriei, 
incapacitatea de a efectua chiar și cele mai simple operaţii 
aritmetice, confuzia și schimbarea personalităţii. Dintre cei 13 
pacienţi, nouă au murit din cauza deteriorării progresive a 
funcţiilor creierului. Da: grâul poate conduce la această boală 
fatală - demenţa ! 

Acest lucru ne face să ne întrebăm în ce măsură putem 
pune deteriorarea minţii și memoriei suferinzilor de demenţă 
pe seama grâului ? 

Nimeni nu a putut răspunde până acum în mod 
satisfăcător la această întrebare. Există totuși un grup de 
cercetători britanici care au investigat această chestiune, 
diagnosticând până în prezent 61 de cazuri de encefalopatie, 
inclusiv de demenţă, datorate glutenului din grâu. 

Așadar, grâul este asociat cu dementa și cu disfuncţiile 
creierului, declanșând un răspuns imunitar care afectează 
memoria și mintea. Cercetările referitoare la relaţia dintre 
grâu, gluten și leziunile cerebrale sunt încă la începutul lor, 
multe întrebări rămânând fără răspuns, dar lucrurile pe care 
le-am aflat deja sunt profund tulburătoare. Numai gândul la ce 
am putea descoperi în continuare mă face să mă cutremur. 

Sensibilitatea la gluten se poate manifesta inclusiv prin 
atacuri de apoplexie. Acestea tind să apară la oamenii tineri, 
adeseori chiar la adolescenţi. Ele afectează de regulă lobii 
temporali, adică acele porţiuni ale creierului aflate în spatele 
urechilor. Oamenii care fac atacuri la nivelul lobilor temporali 
experimentează halucinații ale mirosului și gustului, 


sentimente ciudate și inadecvate cum ar fi o teamă 
copleșitoare fără nicio cauză și comportamente repetitive cum 
ar fi plescăitul buzelor sau diferite gesturi manuale. Un 
sindrom particular al atacurilor de apoplexie la nivelul lobilor 
temporali care nu răspunde la medicamente și este declanșat 
de depozitele de calciu acumulate în hipocamp (o parte a 
lobului temporal responsabilă pentru formarea amintirilor noi) 
a fost asociat cu boala celiacă și cu sensibilitatea la gluten 
(evidenţiată prin teste pozitive ale anticorpilor împotriva 
antigliadinelor și ale indicatorilor HLA, dar fără simptome 
intestinale). 

1-5,5% dintre suferinzii de boala celiacă sunt predispuși 
la crize de apoplexie. Aceste crize se îmbunătăţesc după 
eliminarea glutenului din alimentaţie. Un studiu științific a 
demonstrat că epilepticii care au crize mult mai grave și 
generalizate au o probabilitate dublă (19,6% prin comparaţie 
cu 10,6%) de a suferi de sensibilitate la gluten sub forma 
nivelului crescut de antigliadine, fără a suferi însă de boala 
celiacă. 

Pe scurt, gândul că grâul are capacitatea de a pătrunde 
în creierul uman și de a genera schimbări ale modului de a 
gândi, ale comportamentului și ale structurii cerebrale, 
mergând până la provocarea de crize de apoplexie, este în cel 
mai bun caz neliniștitor. 


Este vorba de grâu sau de gluten ? 

Glutenul este acea componentă a grâului care este 
indubitabil asociată cu declanșarea fenomenelor distructive 
ale sistemului imunitar, indiferent dacă acestea se manifestă 
prin boala celiacă, ataxia cerebelului sau demenţă. Pe de altă 
parte, multe din efectele nocive ale grâului asupra stării de 
sănătate, inclusiv cele asupra creierului și asupra sistemului 
nervos, nu au nimic de-a face cu fenomenele imune 
declanșate de gluten. De pildă, capacitatea grâului de a da 
dependenţă, care se manifestă prin obsesii și tentaţii 
copleșitoare şi care poate fi blocată prin aceleași 
medicamente care contracarează efectul drogurilor opiate, nu 
se datorează direct glutenului, ci exorfinelor din grâu, un 
produs secundar al glutenului. Deși componenta din grâu care 
este responsabilă pentru tulburările de comportament ale 


schizofrenicilor și ale copiilor care suferă de autism și de 
ADHD nu a fost încă identificată, cel mai probabil aceste 
fenomene se datorează tot exorfinelor din grâu și nu 
glutenului în sine. Spre deosebire de sensibilitatea la gluten, 
care poate fi diagnosticată de regulă prin teste ale anticorpilor 
din sânge, în prezent nu există niciun indicator măsurabil al 
efectelor exorfinelor. 

Pe de altă parte, efectele care nu sunt generate de 
gluten se pot adăuga la cele generate de gluten. Influența 
psihologică a  exorfinelor din grâu asupra apetitului și 
impulsurilor, efectele de tip glucoză-insulină și eventual alte 
efecte ale grâului care nu au fost încă identificate - se pot 
petrece independent sau în combinaţie cu efectele imune. 
Astfel, o persoană care suferă de o boala celiacă intestinală 
nediagnosticată poate avea pofte ciudate exact pentru 
alimentul care îi distruge intestinul subţire, dar și o glicemie în 
limitele diabetului după consumul de grâu, precum și o stare 
emoţională foarte instabilă. O altă persoană care nu suferă de 
boala celiacă poate acumula o cantitate mare de grăsime 
viscerală și poate face o neuropatie din cauza grâului. 
Altcineva se poate simţi extrem de obosit, poate deveni 
supraponderal și poate face diabet, fără a suferi însă de 
simptome intestinale sau de efecte imune la nivelul sistemului 
nervos datorită glutenului din grâu. Suita consecințelor 
negative posibile asupra sănătăţii datorate consumului de 
grâu este cu adevărat impresionantă. 

Varietatea uluitoare a efectelor neurologice ale 
consumului de grâu complică și mai mult „diagnosticarea” 
corectă a acestora. Potenţialele efecte imune pot fi depistate 
cu ajutorul testelor pentru anticorpi, dar efectele neimune nu 
sunt revelate de analizele sângelui și sunt mult mai greu de 
identificat și de cuantificat. 

Lumea „creierului hrănit cu grâu” abia a început să fie 
studiată. Din păcate, cu cât lumina aruncată asupra acestei 
lumi devine mai intensă, cu atât mai hidoasă pare ea. 


CAPITOLUL 12 


Faţa chiflei: efectul distructiv al grâului asupra 
pielii 

Dacă este adevărat că grâul afectează organe precum 
creierul, intestinele, arterele și oasele, oare nu cumva 
afectează el și cel mai mare organ dintre toate: pielea ? 

Ba da, iar efectele sale asupra acestui organ sunt chiar 
mai numeroase decât gogoșile dintr-un Krispy Kreme (lant 
canadian de cafenele specializat în vânzarea de gogoși și 
cafea). 

In pofida aparenţelor, pielea este un organ foarte activ. 
Ea reprezintă bariera ermetică ce împiedică atacarea corpului 
de miliardele de organisme străine. In plus, reglează 
temperatura corpului prin transpiraţie, suportă zilnic tot felul 
de lovituri și zgârieturi și se regenerează în permanenţă 
pentru a continua să respingă factorii exteriori care atacă 
organismul. Pe scurt, pielea este bariera fizică ce te separă de 
restul lumii. Ea asigură un cămin pentru zece trilioane de 
bacterii, dintre care marea majoritate trăiesc în simbioză cu 
gazda lor. 

Orice dermatolog îţi poate spune că pielea este o 
simplă reflexie exterioară a proceselor interne ale corpului. De 
pildă, înroșirea feţei arată o vasodilatare (dilatare a vaselor 
capilare) facială acută și intensă care se produce atunci când 
îți dai seama că persoana de care te-ai ciocnit în mulţime este 
șeful tău (de pildă). Dar pielea nu reflectă doar stările noastre 
emoţionale. Ea poate afișa și starea proceselor fizice interne. 

Grâul are un efect de îmbătrânire asupra pielii, 
producând riduri și pierderea elasticității prin formarea 
produselor finale ale procesului de glicaţie. El are însă și alte 
efecte asupra sănătăţii acestui organ. 

Reacția corpului la grâu este exprimată prin intermediul 
pielii. Așa cum produsele secundare rezultate în urma 
digestiei grâului conduc la inflamarea încheieturilor, la 
creșterea glicemiei și produc efecte asupra creierului, ele 
generează inclusiv reacţii la nivelul pielii, de la micile urticarii 
la ulceraţiile și cangrenele care pun în pericol viața. 

Aceste efecte la nivelul pielii nu sunt niciodată izolate: 
de cele mai multe ori ele reflectă faptul că și alte organe 


interne, de pildă intestinele sau creierul, sunt afectate de 
reacții indezirabile la grâu, chiar dacă nu ești conștient de 
acest lucru. 


Câh ! Coșuri pe faţă! 

Acneea, această afecțiune atât de comună la 
adolescenţi și la adulţii tineri, conduce la efecte mult mai 
neplăcute decât lipsa unui partener la balul de sfârșit de an. 

Medicii din antichitate comparau acneea cu urticariile, 
cu singura diferenţă că ea nu conduce la mâncărimi. Această 
condiție medicală a fost atribuită celor mai variaţi factori, de 
la problemele emoţionale, îndeosebi cele care implică 
sentimentul rușinii și al vinovăţiei, și până la comportamentul 
sexual aberant. Tratamentele împotriva acneei erau adeseori 
îngrozitoare, incluzând laxative puternice și clisme, băi în apă 
sulfuroasă urât mirositoare sau expunerea prelungită la raze 
X. 

Oare nu sunt și-așa destul de dificili anii adolescentei ? 

Ca şi cum adolescenții nu ar avea oricum destule 
motive să se simtă inadecvați și ciudați, acneea îi afectează 
pe tinerii cu vârste cuprinse între 12 și 18 ani într-o măsură 
neobișnuit de mare. In societăţile occidentale ea reprezintă 
practic un fenomen universal, alături de alte efecte hormonale 
dificile, care afectează mai mult de 80% dintre adolescenți în 
general și până la 95% dintre adolescenţii cu vârste între 16 și 
18 ani, putând merge până la desfigurarea feţei. Nici adulţii 
nu sunt feriţi de această afecțiune, jumătate dintre cei cu 
vârste peste 25 de ani având atacuri intermitente de acnee. 

Deși această boală este practic universală în rândul 
adolescenților americani, ea nu reprezintă un fenomen 
universal în toate culturile. Există societăți în care acneea este 
practic necunoscută. In mod curios, locuitorii Insulelor Kitava 
din Papua Noua Guinee, triburile de vânători-culegători din 
Paraguay, nativii din Valea Purus din Brazilia, triburile bantu și 
zulu din Africa, locuitorii insulei Okinawa din Japonia și 
eschimoșii inuit din Canada sunt complet feriţi de neplăcerile 
și stânjeneala produse de acnee. 

Avem oare de-a face cu o imunitate genetică în aceste 
cazuri ? 


Dovezile sugerează că explicaţia nu are nimic de-a face 
cu moștenirea genetică, ci cu dieta alimentară. Culturile care 
se bazează exclusiv pe alimentele produse local ne permit să 
observăm mai bine efectele alimentelor adăugate sau 
eliminate din dietă. Astfel, kitavanii din Papua Noua Guinee au 
o dietă specifică vânătorilor-culegătorilor, bazată pe legume, 
fructe, tuberculi, nuci de cocos și pește. Triburile ache din 
Paraguay au o dietă similară, la care se adaugă animalele 
vânate și manioca, arahidele, orezul și porumbul pe care le 
cultivă. Membrii lor nu cunosc acneea. Locuitorii insulei 
Okinawa din Japonia, probabil cei mai longevivi de pe planetă, 
obișnuiau să consume până prin anii 80 o dietă bogată în 
legume, cartofi dulci, soia, carne de porc și pește. Nici ei nu au 
cunoscut vreodată acneea. Dieta tradiţională a eschimoșilor 
inuit este alcătuită din pește, carne de focă, de caribou, alge, 
fructe de pădure și rădăcini. Nici ei nu au auzit vreodată de 
acnee. Dietele triburilor bantu și zulu din Africa diferă în 
funcţie de anotimp și de teren, dar sunt bogate în plante 
sălbatice indigene cum ar fi guava, mango și roșii, la care se 
adaugă peștele și animalele sălbatice pe care le vânează. La 
fel ca și celelalte populaţii enumerate mai sus, nici membrii 
acestor triburi nu știu ce este acneea. 

Așadar, culturile care nu au auzit de acnee nu consumă 
practic grâu, zahăr și produse lactate. Pe măsură ce influenţa 
occidentală a introdus în dieta locuitorilor insulei Okinawa, a 
eschimoșilor inuit și a triburilor zulu amidonurile procesate din 
grâu și zahărul, acneea a apărut instantaneu. Așadar, 
populaţiile care nu cunoșteau acneea nu era protejate genetic 
de această condiţie, dar urmau o dietă din care lipseau 
alimentele care generează această condiţie. Este suficient să 
introduci în dieta alimentară a unei populaţii grâul, zahărul și 
produsele lactate pentru ca vânzările la Clearasil (medicament 
împotriva acneei) să ajungă peste noapte până la cer! 

Ironia sorții face ca la începutul secolului XX să fi fost o 
„cunoaștere comună” faptul că acneea este cauzată sau 
înrăutăţită de consumul produselor făinoase precum prăjiturile 
și biscuiţii. Prin anii 80, această convingere populară a 
dispărut, în urma popularizării unui studiu singular și deloc 
convingător, care a comparat efectele unui baton de ciocolată 
cu cele ale unui baton „placebo”. Cercetătorii au conchis că 


nu există nicio diferență între acneea observată în rândul 
celor 65 de participanţi la studiu, indiferent dacă aceștia au 
consumat produsul real sau placebo-ul. Ce au uitat ei să 
precizeze era că așa-zisul „placebo” conţinea aceleași calorii, 
aceleași glucide și aceleași lipide ca și cel „real”, cu singura 
diferenţă că nu conţinea cacao. (Așadar, iubitorii de cacao au 
toate motivele să se bucure: acest produs nu generează 
acnee. De aceea, poţi consuma fără probleme ciocolată 
amăruie cu 85% cacao.) De bună seamă, acest lucru nu a 
împiedicat comunitatea dermatologilor să respingă în bloc 
relația dintre acnee și dieta alimentară, recunoscută timp de 
atât de mulţi ani, argumentul lor fiind acest unic studiu, pe 
care l-au citat la infinit. 

De fapt, dermatologii moderni își afișează deschis 
ignoranta, afirmând că nu știu de ce atât de mulţi adolescenţi 
și adulţi moderni suferă de această condiţie cronică, care 
desfigurează adeseori fața. Specialiștii o pun pe seama 
infectării cu Propionibacterium acnes, a inflamaţiilor și a 
producției excesive de sebum (secreția glandei exocrine de la 
rădăcina părului), iar tratamentele se adresează exclusiv 
suprimării efectelor exterioare, nu și identificării cauzei. De 
aceea, dermatologii se grăbesc să prescrie creme și alifii 
antibacteriene, antibiotice orale și medicamente 
antiinflamatorii. 

Anumite studii recente au arătat că substanţele 
responsabile pentru declanșarea acneei sunt carbohidrați, 
prin intermediul secreției de insulină. 

incetul cu încetul, acest mecanism începe să devină 
cunoscut. Insulina stimulează secreția la nivelul pielii a unui 
hormon numit „factor de creștere |, similar insulinei”, sau IGF- 
I. Acesta stimulează creșterea țesutului din foliculii părului și 
straturile de piele situate chiar sub suprafaţă. Insulina și IGF-I 
stimulează de asemenea producţia de sebum, o substanță 
uleioasă protectoare produsă de glandele sebacee. Producția 
excesivă de sebum, la care se adaugă creșterea ţesuturilor 
pielii, conduc la apariţia coșurilor înroșite ale acneei. 

Există și alte dovezi indirecte ale rolului jucat de 
insulină în provocarea acneei. De pildă, femeile care suferă de 
sindromul ovarian poli-chistic (PCOS) au o glicemie și o 
secreție de insulină exagerate, fiind extrem de predispuse să 


facă acnee. Medicamentele care reduc insulina și glicemia la 
aceste femei, cum ar fi metforminul, reduc inclusiv acneea. 
Deși medicamentele orale pentru diabet nu le sunt 
administrate de obicei copiilor, s-a observat că tinerii care iau 
astfel de medicamente ce reduc glicemia și secreția din 
insulina suferă într-o mai mică măsură de acnee. 

Secreţia de insulină devine maximă după consumul de 
carbohidrați. Cu cât indicele glicemic al unui aliment 
consumat este mai mare, cu atât mai multă insulină secretă 
pancreasul. De bună seamă, prin indicele său glicemic 
neobișnuit de mare, grâul generează o secreție de insulină 
mai mare decât aproape orice alte alimente. De aceea, nu ar 
trebui să ne mirăm de faptul că acest produs generează 
acnee, mai ales dacă este consumat sub forma dulciurilor și 
produselor de patiserie care combină făina cu zahărul (ambele 
având un indice glicemic foarte ridicat). Acest lucru este 
adevărat însă inclusiv pentru pâinea cu multicereale, în pofida 
reclamelor abil concepute care o prezintă drept un produs ce 
favorizează sănătatea. 

Lactatele par să joace un rol la fel de important asupra 
formării acneei ca și secreția de insulină. Deși majoritatea 
autorităţilor în domeniul sănătăţii au făcut o veritabilă psihoză 
referitoare la grăsimile din produsele lactate, recomandându- 
le numai pe cele cu un conţinut redus de grăsime, realitatea 
este că acneea nu este cauzată de grăsime. Vinovate de 
secreția disproporționată a insulinei în raport cu zaharurile 
reduse din produsele lactate sunt proteinele din acestea, care 
au o serie de caracteristici unice. Așa se explică sporirea 
incidenţei acneei la adolescenţii care consumă lapte cu 20%. 

Adolescenţii supraponderali și obezi nu ajung astfel 
deoarece consumă prea mult spanac sau ardei, ori prea mult 
somon sau alţi pești, ci din cauza consumului de carbohidrați, 
cum ar fi cerealele pentru micul dejun. De aceea, în mod 
normal ei ar trebui să facă într-o mai mare măsură acnee 
decât adolescenţii supli, lucru care se verifică în practică: cu 
cât un copil are o greutate mai mare, cu atât mai predispus 
este el să sufere de acnee. (Asta nu înseamnă că adolescenții 
cu o greutate normală nu fac niciodată acnee, ci doar că 
probabilitatea statistică de a face această boală crește direct 
proporţional cu greutatea.) 


Așa cum ne putem aștepta, eforturile nutriţionale de a 
reduce secreția insulinei și glicemia din sânge conduc la 
diminuarea acneei. Un studiu recent a comparat efectele unei 
diete bogate în alimente cu un indice glicemic ridicat cu cele 
ale unei diete sărace în astfel de produse în cazul unor 
studenți timp de mai bine de 12 săptămâni. Studenţii care au 
consumat alimente cu un IG redus au avut cu 23,5% mai 
puţine leziuni produse de acnee decât cei din primul grup, în 
timp ce studenţii din grupul de control (cu o dietă normală) au 
avut cu 12% mai puţine leziuni. Participanţii care au redus cel 
mai mult carbohidraţii din alimentaţie au avut o reducere a 
numărului de leziuni provocate de acnee cu 50%. 

Așadar, alimentele care cresc glicemia și secreția de 
insulină declanșează formarea acneei. Efectele grâului în 
această privință sunt mai mari decât ale marii majorităţi a 
alimentelor. Pâinea din făină integrală de grâu cu care îţi 
hrănești copilul adolescent în numele sănătăţii nu face decât 
să agraveze problema. Deși nu pune în pericol viața, acneea îi 
face pe oameni să apeleze la tot felul de tratamente, unele 
toxice, cum ar fi medicamentul numit isotretionin, care 
diminuează vederea nocturnă, modifică gândurile și 
comportamentul și poate provoca malformații congenitale 
grotești la copiii aflați în pântecul mamei. 

Invers, eliminarea grâului din alimentaţie reduce 
acneea. Ea nu este însă întotdeauna suficientă, trebuind să fie 
însoţită inclusiv de eliminarea produselor lactate și a altor 
carbohidrați, cum ar fi cei din chipsuri, taco și tortilla, pentru a 
reduce astfel într-o mai mare măsură secreția de insulină. 
Cine știe ? Dacă îţi vei hrăni astfel copilul adolescent, ai putea 
beneficia chiar de recunoștinţa acestuia - dacă poate exista 
vreun adolescent recunoscător... 


Vrei să-mi vezi urticaria ? 

O altă reacție imună comună la grâu, în afara celor 
intestinale, este dermatita herpetiformă (DH), descrisă ca o 
inflamare a pielii sub forma herpesului. Este vorba de o 
urticarie însoţită de mâncărimi, asemănătoare herpesului 
(care provoacă leziuni aproape identice, dar nu are nimic de-a 
face cu virusul herpesului), extrem de persistentă și care 
poate lăsa în urmă cicatrice albe. Zonele corporale cele mai 


afectate sunt coatele, genunchii, fesele, scalpul și spatele, 
implicând de regulă ambele părți laterale ale corpului, într-o 
manieră simetrică. DH se poate manifesta și în alte maniere 
mai puţin obișnuite, cum ar fi aftele dureroase din gură, pe 
penis sau pe vagin, ori vânătăile ciudate pe palme. De multe 
ori este necesară biopsia pielii pentru a identifica astfel de 
reacții inflamatorii specifice. 

In mod curios, majoritatea persoanelor care suferă de 
DH nu experimentează simptomele intestinale ale bolii 
celiace, dar suferă de inflamarea și de distrugerea intestinelor 
caracteristice acestei boli. De aceea, ei sunt predispuși la 
toate complicațiile potenţiale pe care le pot face suferinzii de 
boala celiacă în cazul în care continuă să consume gluten, 
inclusiv la limfom intestinal, la boli inflamatorii autoimune și la 
diabet. 

In mod evident, tratamentul indicat pe DH este 
eliminarea strictă a grâului și a altor surse de gluten din 
alimentație. Urticaria poate dispărea în numai câteva zile în 
cazul unora, în timp ce în cazul altora dispare după câteva 
luni. Cazurile cele mai supărătoare sau recidivele care se 
datorează reluării consumului de gluten (în mod regretabil, 
astfel de cazuri sunt extrem de numeroase) sunt tratate cu 
medicamentul oral dapsone, folosit inclusiv pentru tratarea 
leprei. Este vorba de un medicament extrem de toxic, care 
provoacă efecte secundare precum migrenele, slăbiciunea 
generalizată, leziunile la ficat, iar uneori chiar atacurile 
cerebrale și coma. 

Așadar, oamenii consumă grâu și fac o urticarie 
supărătoare care îi desfigurează, după care iau un 
medicament extrem de toxic care le permite să continue să 
mănânce grâu, ce-i drept, cu riscul de a face cancer intestinal 
și diferite boli autoimune. Tie ţi se pare logic !? 

După acnee, DH este cea mai comună afecţiune a pielii 
care apare ca reacţie la glutenul din grâu. Există însă o gamă 
mult mai largă de condiţii medicale (mai puţin frecvente) pe 
care le poate declanșa glutenul, unele fiind asociate cu 
creșterea anticorpilor celiaci, iar altele nu. Majoritatea acestor 
boli pot fi cauzate inclusiv de alţi factori, cum ar fi drogurile și 
medicamentele, virușii și cancerul. Aceasta este compania în 
care se situează glutenul din grâu ! 


Urticariile și celelalte afecţiuni ale pielii provocate de 
glutenul din grâu includ: 

Ulcerațţiile orale. Limba roșie inflamată (glositită), 
cheilita angulară (ulceraţii dureroase în colţurile gurii) și 
bășicile din interiorul gurii sunt forme comune de ulceraţii 
orale asociate cu glutenul din grâu. 

Vasculitita cutanată. Este vorba de leziuni ale pielii, 
asemănătoare unor vânătăi, în care vasele de sânge sunt 
inflamate, fapt stabilit prin biopsie. 

Acanthosis nigricans. Este o afecţiune care se 
manifestă printr-o piele catifelată de culoare neagră ce apare 
pe ceafă sau pe antebraţe, coate și genunchi. Este extrem de 
comună la copiii și la adulţii predispuși către diabet. 

Erythema nodosum. Este numele dat unor leziuni 
fierbinţi, roșii și dureroase, cu o lungime de cinci centimetri, 
care apar de regulă pe fluierul piciorului, dar pot apărea la fel 
de bine oriunde altundeva. Erythema nodosum reprezintă o 
inflamare a țesutului gras al pielii. După vindecare, lasă în 
urmă o cicatrice maronie. 

Psoriazis. Este o formă de urticarie solzoasă și 
roșiatică, ce apare de regulă pe coate, genunchi și scalp, dar 
se poate întinde uneori pe întregul corp. Diminuarea și 
vindecarea ei prin eliminarea grâului și a glutenului din 
alimentaţie poate dura luni de zile. 

Vitiligo. Este o afecțiune manifestată prin pete albe 
(nepigmentate) și nedureroase pe piele, foarte comună. Odată 
apărută, nu reacţionează consistent la eliminarea glutenului 
din alimentaţie. 

Sindromul Behcet. Este vorba de o ulcerație la nivelul 
gurii și a organelor genitale care îi afectează în general pe 
adolescenţi și pe adulţii tineri. Acest sindrom se poate 
manifesta prin miriade de simptome, inclusiv psihoza 
creierului, oboseala extremă și artrita. 

Dermatomiozita. Este o urticarie roșie și umflată care 
este dublată de slăbiciunea mușchilor și de inflamarea vaselor 
de sânge. 

Eritrodermia ihtioziformă. Este o urticarie ciudată și 
solzoasă (,„ihtioziformă” înseamnă „care seamănă cu un 
pește”) manifestată de regulă la nivelul gurii și al limbii. 


Pyoderma gangrenosum. Este o ulceraţie oribilă care 
desfigurează faţa și membrele, și care poate deveni cronică, 
lăsând în urma ei cicatrice teribile. Tratamentele includ 
folosirea unor agenţi care suprimă sistemul imunitar, cum ar fi 
steroizii şi  ciclosporina. Afecţiunea poate conduce la 
cangrenă, la amputarea membrelor și la moarte. 

Toate aceste afecţiuni au fost asociate cu expunerea la 
glutenul din grâu, iar îmbunătăţirea sau vindecarea lor a putut 
fi observată odată cu eliminarea acestuia din alimentaţie. Nu 
se cunoaște însă proporţia glutenului în raport cu alte cauze 
posibile, iar mulţi specialiști nu consideră că glutenul 
reprezintă o cauză potenţială. Din păcate, marea majoritate a 
medicilor s-au obișnuit să nu mai caute de mult cauzele și să 
administreze orbește diferite creme cu steroizi și alte 
medicamente. 

Crezi nu crezi, oricât de înspăimântătoare ar părea lista 
afecțiunilor de mai sus, ea nu este decât parţială. Există și alte 
boli ale pielii asociate cu glutenul din grâu care nu au fost 
prezentate mai sus. 

Așadar, afecțiunile pielii provocate de glutenul din grâu 
oscilează între simplele neplăceri și bolile care desfigurează. 
In afara ulceraţiilor relativ comune ale gurii și a acanthosis 
nigricans, majoritatea afecţiunilor de mai sus nu sunt comune, 
dar contribuie la lista impresionantă a bolilor care conduc la 
desfigurare, la perturbarea relaţiilor sociale și la dificultăți 
emoţionale. 

Ție nu ţi se pare că oamenii nu sunt compatibili cu 
glutenul din grâu ? 


Cine are nevoie de păr? 

Prin comparaţie cu primatele mari și cu celelalte 
maimute, omul modern, Homo sapiens, nu are foarte mult păr 
pe corp. De aceea, noi am învăţat să prețuim puţinul păr pe 
care îl avem. 

Când eram copil, tata îmi dădea să mănânc ardei iuți, 
spunându-mi că îmi „va crește părul pe piept”. Mă întreb ce s- 
ar fi întâmplat dacă tata mi-ar fi recomandat să nu mai 
mănânc grâu, căci îmi voi pierde părul din creștetul capului... 
Cu siguranţă, sfatul lui mi-ar fi atras mult mai mult atenţia, 
căci un piept păros nu a fost niciodată visul meu cel mai mare. 


De altfel, ardeii iuți nu conduc în niciun caz la creșterea 
părului de pe piept. In schimb, grâul conduce într-adevăr la 
căderea părului de pe cap. 

Pentru foarte mulţi oameni, părul reprezintă o chestiune 
intimă, o semnătură personală a înfățișării și personalităţii lor. 
Pentru unii dintre ei, căderea părului este la fel de 
devastatoare ca și pierderea unui ochi sau a unui picior. 

Uneori, căderea părului este inevitabilă, ca urmare a 
efectelor medicamentelor toxice sau ale bolilor periculoase. 
Spre exemplu, oamenii care fac chimioterapie pentru tratarea 
cancerului își pierd temporar părul, căci agenţii folosiți sunt 
special concepuţi pentru a ucide celulele canceroase active, 
care continuă să se reproducă, dar ucid în treacăt și celule 
necanceroase, cum ar fi cele din foliculii de păr. Boala 
inflamatorie sistemică numită lupus erythematosus, care 
conduce de regulă la afecţiuni renale și la artrită, poate fi 
însoţită la rândul ei de căderea părului, ca urmare inflamării 
autoimune a foliculilor. 

Căderea părului se poate produce și în alte situaţii, mai 
comune. De pildă, bărbaţii de vârstă mijlocie își pierd frecvent 
părul de pe cap, după care simt nevoia subită să își cumpere o 
mașină sport decapotabilă ! 

Consumul de grâu contribuie cu siguranţă la căderea 
părului. Condiţia numită A/opecia areata se referă la pierderea 
completă a părului pe alocuri, de regulă pe scalp, dar uneori și 
în alte părți ale corpului. Există inclusiv persoane care nu mai 
au niciun fir de păr pe corp ca urmare a acestei afecţiuni. 

Consumul de grâu conduce la alopecie areata din cauza 
inflamării de tip celiac a pielii. Inflamarea foliculilor de păr 
conduce la căderea firelor de păr și la chelire. 

In regiunile corporale care nu mai au păr există 
substanţe cu efecte inflamatorii, cum ar fi factorul de necroză 
a tumorilor, interleucine și interferoni. 

Atunci când este cauzată de grâu, alopecia nu persistă 
decât atât timp cât omul consumă acest produs. La fel ca la 
încheierea unei ședințe de chimioterapie, eliminarea grâului și 
a celorlalte surse de gluten din alimentaţie conduce de regulă 
la refacerea promptă a părului căzut, fără ajutorul produselor 
cosmetice sau al implanturilor de păr. 


O mâncărime care a durat șapte ani 

Kurt a venit la mine deoarece i s-a spus că are 
colesterolul mărit. Ceea ce medicul său a numit „colesterol 
mărit” s-a dovedit a fi un exces de particule LDL mici, un 
colesterol HDL redus și un procent ridicat de trigliceride. De 
bună seamă, i-am recomandat imediat lui Kurt să elimine 
grâul din alimentația sa. 

Acesta mi-a ascultat sfatul și a slăbit opt kilograme în 
trei luni, toate de la nivel abdominal. Până aici, nicio surpriză. 
Partea cea mai interesantă este legată însă de o urticarie pe 
care Kurt o avea de mult timp. 

Acesta mi-a spus că a avut o urticarie roșiatic-maronie 
pe umărul drept, care s-a întins în jos către cot și către spate, 
iritându-l timp de mai bine de șapte ani. A apelat la trei 
dermatologi, care i-au făcut tot atâtea biopsii, dar niciuna nu a 
condus la un diagnostic ferm. Toţi cei trei medici au fost însă 
de acord că pacientul lor avea „nevoie” de o cremă cu 
steroizi. Kurt le-a urmat sfatul, căci avea uneori mâncărimi 
severe, iar cremele păreau să îi ofere o ușurare de moment. 

La numai patru săptămâni de la începerea dietei fără 
grâu, Kurt a venit la mine și mi-a arătat brațul și umărul drept: 
nu mai avea nicio urmă de urticarie. 

Așadar, după șapte ani de suferințe, trei biopsii și trei 
diagnostice greșite, soluţia s-a dovedit a fi renunţarea la 
plăcinta cu mere (și la celelalte produse făinoase). 


Cazul brutarului chel 

Doamne, mult timp mi-a luat să îl conving pe Gordon să 
renunţe la grâu ! 

L-am cunoscut pe Gordon datorită unei boli coronariene 
de care suferea. Printre alte cauze ale acesteia se numărau și 
particulele LDL mici, care erau foarte abundente în sângele 
său. l-am cerut lui Gordon să elimine complet grâul din 
alimentaţia sa pentru a reduce sau pentru a elimina aceste 
particule, obținând astfel un control mai bun asupra sănătăţii 
inimii sale. 

Problema era că Gordon era proprietarul unei brutării ! 
De aceea, chiflele, cornurile și brioșele făceau parte 
integrantă din viaţa sa, zi de zi, șapte zile pe săptămână. De 
aceea, i se părea cel mai natural lucru din lume să își 


consume propriile produse. Am încercat timp de doi ani să îl 
conving pe Gordon să renunţe la grâu, dar în zadar. 

Într-o zi, Gordon a venit în biroul meu purtând o căciulă 
de schi pe cap. Mi-a spus că a început să își piardă masiv 
părul, rămânând cu pete goale pe întregul scalp. Medicul său 
de familie i-a diagnosticat o alopecie, dar nu a reușit să 
identifice cauza acesteia. In mod similar, dermatologul pe care 
l-a consultat s-a dovedit incapabil să rezolve această dilemă. 
Pierderea părului l-a afectat foarte tare pe Gordon, care i-a 
cerut chiar medicului său de familie un antidepresiv, după 
care și-a ascuns condiţia purtând tot timpul o căciulă pe cap. 

De bună seamă, primul lucru care mi-a trecut prin 
minte a fost că adevărata cauză a alopeciei sale era consumul 
de grâu. Acest lucru corespundea imaginii de ansamblu a 
stării sale de sănătate: un număr mare de particule LDL mici, 
un pântec proeminent, hipertensiune, o glicemie în limita 
prediabetului, crampe stomacale, la care acum se adăuga și 
căderea părului. De aceea, am insistat din nou ca Gordon să 
renunţe o dată pentru totdeauna la grâu. După trauma 
emoţională a pierderii aproape integrale a părului de pe cap și 
a nevoii de a purta în permanenţă o căciulă, el a fost în sfârșit 
de acord să facă o încercare, chiar dacă acest lucru 
presupunea să își cumpere mâncarea din altă parte și să nu 
mai consume produsele pe care le prepara singur, lucru 
extrem de greu de explicat angajaţilor săi. Cum-necum, 
Gordon s-a decis să se ţină de cuvânt. 

După numai trei săptămâni, el a venit la mine și mi-a 
spus că părul a început să îi crească din nou pe petele de 
chelie de pe cap. După alte două săptămâni, această creștere 
a devenit foarte viguroasă. La acest efect s-a adăugat 
pierderea a cinci kilograme și reducerea circumferinței taliei 
cu cinci centimetri. Crampele abdominale i-au dispărut, iar 
glicemia i s-a redus la nivelul normal. Șase luni mai târziu, 
analiza particulelor LDL mici a arătat o scădere a acestora cu 
67%. 

Reprezintă renunţarea la grâu un inconvenient ? Poate, 
dar cu siguranţă nu unul atât de mare ca purtarea unei 
peruci ! 


Spune adio aftelor 


Experiența personală m-a învăţat că acneea, aftele din 
gură, urticariile, pierderea părului și aproape toate celelalte 
afecţiuni ale pielii reacţionează prompt la eliminarea 
glutenului de grâu din alimentaţie. La urma urmelor, se pare 
că aceste boli nu au atât de mult de-a face cu igiena 
personală, cu genele părinţilor sau cu folosirea comună a 
prosoapelor, cât cu sendvișul cu carne de curcan pe care l-ai 
servit ieri. 

Câte alte produse sunt asociate în mod explicit cu 
această gamă enormă de afecţiuni ale pielii ? De bună seamă, 
arahidele și crustaceele pot genera erupții pe piele, dar 
practic nu există un alt aliment care să conducă la o gamă 
atât de largă de boli ale pielii, de la urticariile comune la 
cangrenă, desfigurare și moarte. Personal, singurul aliment pe 
care îl cunosc capabil să producă astfel de efecte este grâul. 

Adio, grâu: Adoptă o dietă sănătoasă, delicioasă 
și complet lipsită de grâu 

Am ajuns astfel la partea practică a demersului nostru: 
la fel ca atunci când încerci să îţi cureți slipul de nisipul 
infiltrat în el, eliminarea acestui produs omniprezent din 
alimentaţie nu este întotdeauna ușoară, căci dieta americană 
pare aproape imposibilă fără grâu. 

Atunci când realizează cât de mult trebuie să își 
schimbe conţinutul frigiderului și obiceiurile asociate cu 
cumpărarea, gătirea și consumul alimentelor, clienţii mei intră 
adeseori în panică. „Bine, dar nu mai rămâne nimic de mâncat 
! O să mor de foame !” - se plâng ei. Mulţi dintre ei realizează 
că trecerea a mai bine de două ore fără să consume un 
produs de panificaţie le trezește pofte insaţiabile și anxietatea 
provocată de sevraj. Când te uiţi la show-ul de televiziune The 
Biggest Loser și îi vezi pe moderatorii Bob și Jillian ţinându-i de 
mână pe participanţii care suspină pentru că nu au reușit să 
slăbească decât un kilogram și jumătate în această 
săptămână, îți poţi face o idee legată de agonia pe care o 
trezește în sufletele anumitor oameni ideea de a renunţa la 
grâu. 

Crede-mă însă: merită să treci prin această agonie. 
Dacă ai ajuns până în acest punct cu lectura cărții, presupun 
că te gândești într-o anumită măsură să divorțezi de acest 
partener de viaţă abuziv și necredincios care este grâul. Sfatul 
meu este să nu îi arăţi niciun fel de milă. Nu te gândi la 
timpurile bune petrecute împreună acum 20 de ani, când 
fursecurile în formă de îngeri și chiflele cu scorțișoară te-au 
consolat după ce ai fost concediat de șeful tău, și nu-ți aminti 
de frumosul tort cu șapte etaje pe care l-ai avut la nunta ta. 
Gândește-te doar la toate problemele de sănătate cu care te- 
ai confruntat din cauza lui, la șocurile emoţionale și nu numai 
pe care le-a suportat stomacul tău și la momentele în care 
grâul te-a implorat să îl primești înapoi în viaţa ta, sub 
pretextul că s-a schimbat, numai pentru a o lua apoi de la 
început cu abuzurile. g 

Nu-ţi mai permite astfel de slăbiciuni. Intre tine și grâu 
nu poate exista nicio reconciliere. Singura soluție care îţi 


rămâne este despărțirea definitivă de el. Nu te complace în 
teatrul ieftin practicat prin tribunale. Declară-te divorţat de 
grâu, nu-i cere pensie alimentară pentru copil și nu mai privi 
înapoi, amintindu-ți de vremurile „bune” de altădată. Pur și 
simplu ia-o la goană și fugi cât mai departe de el! 


investește în sănătate 

Uită tot ce ai învăţat vreodată despre „cereale integrale 
sănătoase”. Ani la rând ţi s-a spus că acestea reprezintă însuși 
fundamentul unei diete echilibrate. Manipulatorii conștiinței 
te-au convins că o dietă în care prevalează „cerealele 
integrale sănătoase” te va face să arăţi fabulos, să fii plin de 
energie, să devii atrăgător și plin de succes. In plus, îţi va 
normaliza colesterolul și procesul de evacuare a deșeurilor. 
Dacă nu vei consuma aceste alimente, te vei îmbolnăvi, vei 
deveni malnutrit și vei cădea pradă bolilor de inimă și 
cancerului. Vei fi dat afară din clubul tău rural, din liga 
jucătorilor de popice și, pe scurt, vei fi ostracizat de societate. 

Uită de toate aceste aberaţii și reamintește-ți 
încontinuu că „cerealele integrale sănătoase” nu sunt altceva 
decât o ficțiune. Cerealele precum grâul nu sunt mai necesare 
pentru dieta umană echilibrată decât este un avocat 
specializat în daune pentru petrecerea pe care o dai în curtea 
exterioară a casei. 

In această direcţie, îngăduie-mi să-ţi descriu cum arată 
un om care „suferă” de o carenţă de grâu: el este suplu, cu 
abdomenul plat, are o valoare redusă a trigliceridelor, una 
ridicată a colesterolului HDL („bun”), o glicemie normală, o 
tensiune sanguină normală, un nivel energetic excelent, un 
somn adânc și odihnitor și o funcţie normală de evacuare. 

Cu alte cuvinte, simptomele „sindromului carenţei de 
grâu” sunt: normalitatea funcţiilor fiziologice, suplețea și 
sănătatea perfectă. 

Contrar convingerilor populare, inclusiv cele ale 
prietenosului dietetician din vecinătatea casei tale, eliminarea 
grâului din alimentaţie nu conduce la nicio carenţă alimentară, 
atât timp cât caloriile pierdute sunt înlocuite cu altele, 
provenite de la alimente adecvate. 

Altfel spus, în cazul în care completezi locul rămas gol 
în urma dispariţiei grâului din alimentaţia ta cu legume, nuci, 


alune, carne, ouă, fructe de avocado, măsline, brânză - adică 
ceea ce eu numesc alimente reale - nu numai că nu vei face 
nicio carenţă alimentară, dar te vei bucura de o sănătate mult 
mai bună, de mai multă energie, de un somn mai adânc, deo 
greutate mai mică și de inversarea tuturor fenomenelor 
anormale pe care le-am comentat în această carte. Pe de altă 
parte, dacă vei umple golul rămas în urma grâului cu chipsuri 
de cartofi sau de porumb, cu batoane de ciocolată și cu 
băuturi răcoritoare, nu vei face altceva decât să înlocuiești un 
aliment indezirabil cu altele la fel de indezirabile și nu vei 
obţine niciun beneficiu. Mai mult decât atât, vei face carente 
alimentare și vei perpetua experiența pe care o împărtășesc 
atât de mulți americani, îngrășându-te și devenind diabetic. 

Așadar, eliminarea grâului din alimentaţie reprezintă 
primul pas. Al doilea pas constă însă în găsirea alimentelor 
cele mai adecvate pentru a umple (într-o mai mică măsură, 
căci oamenii care renunţă la grâu consumă în mod natural și 
fără să-și propună acest lucru cu 350-400 de calorii mai puţin 
în fiecare zi) golul rămas. 

In forma ei cea mai rudimentară, o dietă din care 
elimini grâul, dar consumi toate celelalte alimente cu care ești 
obișnuit, în cantităţi ceva mai mari, este infinit mai bună (deși 
departe de a fi ideală) decât dieta iniţială. Cu alte cuvinte, 
dacă elimini grâul din alimentaţie și mănânci ceva mai mult 
din toate celelalte alimente, poţi spune că ai adoptat cu 
succes dieta recomandată în această carte. De pildă, poţi 
consuma cantităţi mai mari de pui, fasole verde, omletă din 
ouă, salată etc. (dacă asta ești obișnuit să mănânci). Această 
dietă îți va aduce multe din beneficiile pe care le-am discutat 
în această carte, chiar dacă nu pe toate. Pe de altă parte, 
dacă m-aș limita să le sugerez oamenilor exclusiv să elimine 
grâul din alimentaţie, fără să schimbe nimic altceva la dieta 
lor, aș putea fi acuzat de suprasimplificarea lucrurilor. Dacă 
scopul pe care ţi-l propui este să ajungi la o sănătate ideală, 
atunci contează cu ce alimente înlocuiești caloriile din grâul 
eliminat. 

Astfel, dacă dorești să faci un pas mai departe, nu doar 
să elimini grâul din alimentaţia ta, atunci va trebui să îl 
înlocuiești cu alimente reale. Din punctul meu de vedere, 
acestea sunt toate alimentele care nu au un grad foarte înalt 


de procesare, nu sunt pline de pesticide, modificate genetic, 
preambalate, pline până la refuz cu sirop de porumb bogat în 
fructoză, deshidratate (cum sunt supele instant), ambalate în 
forme de eroi din desenele animate, cu pozele unor sportivi 
celebri sau purtând semnele altor strategii inteligente de 
marketing. 

Această bătălie trebuie purtată simultan pe toate 
fronturile posibile, căci presiunile societăţii pentru a ne 
determina să nu mâncăm alimente reale sunt incredibil de 
mari. Dacă dai drumul la televizor nu vei vedea niciodată 
reclame pentru castraveți, brânzeturi produse de ţărani sau 
cofraje cu ouă de ţară. In schimb, vei fi inundat cu reclame 
pentru chipsuri de cartofi, alimente congelate, băuturi 
răcoritoare și celelalte alimente cu un înalt grad de procesare 
și infinit mai scumpe decât ingredientele ieftine pe care ei le 
folosesc. 

Marile corporaţii alimentare cheltuiesc enorm de mulți 
bani pentru a-i determina pe consumatori să cumpere produse 
pe care în mod normal ar trebui să le evite. De pildă, 
compania Kellogg's, cunoscută pentru cerealele pentru micul 
dejun pe care le produce (care i-au adus venituri de 6,5 
miliarde de dolari numai în anul 2010), produce de asemenea 
iaurturile din gama Yoplait, îngheţata Hăagen-Dazs, batoanele 
pentru sănătate Larabar,  biscuiţii Keebler Graham, 
prăjiturelele de ciocolată Famous Amos, biscuiții Cheez-lt și 
faimoasele dulciuri Cheerios și Apple Jacks. Aceste alimente 
umplu rafturile supermarketurilor, fiind expuse în locurile cele 
mai vizibile, la nivelul strategic al ochilor, şi domină 
literalmente lumea reclamelor TV și din media scrisă. lar 
Kellog's nu este decât una din multele corporaţii alimentare. O 
alta este Big Food, care subvenţionează o mare parte din 
„cercetările” realizate de dieteticieni și de nutriţioniști, asigură 
burse la universităţi și colegii și influenţează mass-media. Pe 
scurt, aceste corporaţii sunt pretutindeni. 

Mai mult decât atât, sunt extrem de eficiente. Marea 
majoritate a americanilor au căzut de mult în mrejele 
reclamelor lor, cumpărându-le în permanenţă produsele. De 
altfel, ar fi și greu să nu faci acest lucru în condiţiile în care 
Asociaţia Americană pentru Inimă și alte organizaţii de 
sănătate le susţin din toţi bojocii (spre exemplu, ştampila cu 


„Aprobat de Asociaţia Americană pentru Inimă” apare pe mai 
bine de 800 de produse, inclusiv pe cerealele Cheerios cu 
Nucă și Miere, iar până recent a apărut inclusiv pe cele cu 
marca Cocoa Puffs). 

lar bietul de tine încerci să le ignori și să îţi găsești 
propria cale alimentară. Știu că nu este deloc ușor... 

Un lucru rămâne însă clar: nu există nicio carenţă 
nutrițională care poate apărea în urma eliminării grâului și 
alimentelor procesate din alimentaţie. Mai mult, dacă vei 
renunţa la aceste alimente, te vei expune într-o măsură mult 
mai mică la zaharoză, la siropul de porumb cu conţinut mare 
de fructoză, la diferiţi coloranţi, aromatizanţi și conservanţi 
alimentari, la amidonul de porumb și la toate E-urile care apar 
pe etichetele produselor și care reprezintă substanțe chimice 
cu nume greu de pronunţat. Așa cum spuneam, nu vei face 
nicio carenţă nutrițională dacă vei renunţa la aceste produse. 
Acest lucru nu i-a împiedicat însă pe cei din industria 
alimentară și pe prietenii lor de la Departamentul pentru 
Agricultură din guvernul american (USDA), de la Asociaţia 
Americană pentru Inimă, de la Asociaţia Americană a 
Dieteticienilor și de la Asociaţia Americană pentru Diabet să 
sugereze că aceste alimente sunt cumva absolut necesare 
pentru o stare bună de sănătate, iar renunțarea la ele ar fi 
neindicată. Prostii ! Simple aberaţii garantate și patentate în 
proporție de sută la sută. 

Spre exemplu, unii oameni sunt îngrijoraţi că dacă vor 
renunţa la grâul integral nu vor consuma suficiente fibre 
alimentare. Ironia sorții face însă ca înlocuirea caloriilor din 
grâu cu cele din legume și nuci crude să conducă la o creștere 
a conţinutului de fibre. Astfel, dacă două felii de pâine 
integrală care conţin 138 de calorii sunt înlocuite cu o 
cantitate de nuci / semințe crude având același număr de 
calorii, cum ar fi migdalele sau nucile comune (aproximativ 24 
de nuci), vei obţine cu siguranţă o cantitate cel puţin egală, 
dar cel mai probabil mai mare, decât cele 3,9 grame de fibre 
pe care le-ai fi obținut din pâine. In mod similar, o salată cu 
același număr de calorii alcătuită din legume verzi asortate, 
morcovi și ardei, va depăși cu mult această cantitate de fibre. 
La urma urmelor, aceasta a fost milioane de ani sursa de fibre 
a vânătorilor-culegători primitivi: consumul de legume și 


fructe, nu de cereale și de produse cu un înalt grad de 
procesare. De aceea, dacă vei avea grijă să înlocuiești grâul 
cu alimente reale și sănătoase (nu procesate și pline de 
aditivi), nu trebuie să îţi faci nicio grijă legată de necesarul de 
fibre. 

Comunitatea  dieteticienilor crede probabil că te 
hrănești numai cu chipsuri și bomboane, așa că trebuie să 
adaugi în alimentaţia ta produse „suplimentate” cu diferite 
vitamine. În realitate, aceste prezumțţii sunt nefondate în cazul 
celor care consumă alimente reale. Vitaminele din gama B, 
cum ar fi B6, B12, acidul folic și tiamina, sunt adăugate la 
produsele din grâu coapte și procesate. De aceea, dieteticienii 
avertizează asupra carențelor acestor vitamine în cazul în 
care nu consumi aceste produse - un alt mit la fel de fals. 
Vitaminele B sunt prezente în cantităţi ample în carne, legume 
și nuci. În timp ce pâinea albă și celelalte produse din grâu 
trebuie să conţină, conform prevederilor legale, un supliment 
de acid folic, este suficient să consumi o mână de seminţe de 
floarea soarelui sau de sparanghel pentru a obține de câteva 
ori cantitatea de acid folic din aceste produse. Spre exemplu, 
un sfert de ceașcă de spanac sau patru tije de sparanghel 
conţin o cantitate de acid folic egală cu cea din cerealele 
pentru micul dejun. (In plus, folaţii din sursele naturale sunt 
net superiori acidului folic din alimentele procesate și 
suplimentate.) In general, nucile și legumele verzi sunt surse 
excepţional de bogate de folaţi, aceasta fiind calea naturală 
prin care aceste substanţe ar trebui obținute de oameni. 
(Singura excepţie sunt femeile gravide sau care alăptează, 
care au o nevoie mai mare de acid folic și de folaţi, și care ar 
putea beneficia într-adevăr de suplimentele care conţin aceste 
produse, pentru a preveni astfel defectele neuronale ale 
copiilor lor.) In mod similar, vitamina B6 și tiamina pot fi 
obținute în cantități mult mai mari din 120 g de carne de pui 
sau de porc, dintr-un fruct de avocado sau dintr-un sfert de 
ceașcă de făină din seminţe de in decât din aceeași cantitate 
de produse din grâu. 

In plus, eliminarea grâului din alimentație 
îmbunătățește considerabil absorbția vitaminelor din gama B. 
De pildă, se întâmplă frecvent ca renunțarea la grâu să 
conducă rapid la o dispariție a carențelor de vitamina B12, de 


folaţi, de fier, zinc și magneziu, căci sănătatea sistemului 
gastrointestinal se îmbunătățește mult, și odată cu ea și 
absorbția substanţelor nutritive. 

Așadar, chiar dacă nu este ușor să renunțţi la grâu, cel 
puţin nu trebuie să te temi că această renunțare te-ar putea 
îmbolnăvi. 


Programează-ţi din timp o grâu-ectomie radicală 

Din fericire, renunţarea la produsele de grâu din 
alimentaţie nu este nici pe departe atât de complicată ca o 
extirpare a apendicelui fără anestezie. Mulţi oameni renunţă 
în mod natural la aceste produse, trecând fără să le pese pe 
lângă brutăria locală. Există însă și oameni pentru care 
această experienţă poate fi comparată cu o obturaţie de canal 
dentar sau cu viaţa trăită alături de socri timp de o lună ! 

Experiența personală m-a învăţat că modalitatea cea 
mai eficientă și în ultimă instanţă cea mai ușoară de a renunța 
la grâu constă în a o face direct și total. Montagne-russe-ul 
insulină-glucoză provocat de grâu și efectele generatoare de 
dependenţă ale exorfinelor din acesta fac dificilă renunţarea 
gradată la produsele din grâu în cazul anumitor oameni. De 
aceea, este de preferat ca renunţarea să fie totală și bruscă. 
In cazul celor susceptibili de dependenţă, această renunțare 
va genera un efect de sevraj, dar depășirea acestei stări 
neplăcute este mai ușoară în cazul renunţării totale decât în 
cel al fluctuaţiilor poftelor care continuă să apară în cazul 
renunţării gradate, similare încercării unui alcoolic de a se lăsa 
treptat de băut. Ce-i drept, există și oameni care nu au niciun 
fel de probleme în a renunţa gradat la produsele din grâu, 
simțindu-se mai confortabil decât dacă ar renunța abrupt la 
acestea. Oricum ar fi, rezultatul final este însă același. 

Cred că după tot ce ai citit până acum, te-ai lămurit că 
atunci când vorbim de produse din grâu nu ne referim doar la 
pâine. Grâul se găsește în aproape toate alimentele, fiind 
practic omniprezent. 

Atunci când încearcă pentru prima dată să identifice 
produsele alimentare care conţin grâu, foarte mulţi oameni 
constată cu stupoare că acesta se găsește în toate produsele 
procesate pe care erau obișnuiți să le mănânce, inclusiv în 
unele la care nu s-ar fi așteptat niciodată, cum ar fi supele 


cremă instant și alimentele congelate  „sănătoase”. 
Producătorii introduc grâul în aceste produse din două motive: 
pe de o parte are un gust bun, iar pe de alta stimulează 
apetitul. De bună seamă, cel de-al doilea motiv nu este în 
beneficiul consumatorilor, ci în cel al producătorilor. Din 
punctul de vedere al acestora din urmă, grâul este la fel ca 
nicotină din ţigări: reprezintă cea mai bună poliţă de asigurare 
că folosirea produselor lor va continua, și chiar va crește. 
(Apropo, există și alte ingrediente care au acest efect de 
dependenţă și de stimulare a apetitului, deși nu la fel de 
puternic precum cel al grâului: siropul de porumb bogat în 
fructoză, zaharoza, amidonul de porumb și sarea. De aceea, 
este bine să eviţi inclusiv aceste produse.) 

Fără doar și poate, eliminarea grâului din alimentaţie 
necesită o anumită planificare. Alimentele care conțin grâu au 
avantajul incontestabil al convenienței. De pildă, senavișurile 
și produsele preambalate sunt ușor de transportat și de 
depozitat și pot fi consumate din mână. Renunţarea la grâu 
presupune să te duci la serviciu cu mâncarea de acasă și să o 
consumi cu lingura și cu furculita. Uneori ea presupune să faci 
mai des cumpărături și - Doamne ajută ! - să gătești tu însuţi 
(nu să cumperi produse gata preparate). O mai mare 
dependență de legumele și fructele proaspete presupune să 
te duci la piață sau la magazin de câteva ori pe săptămână, 
nu să îţi faci cumpărăturile pentru două săptămâni și să le pui 
la congelator. 

Din fericire, acest factor al inconvenienţei nu este un 
obstacol insurmontabil. La urma urmelor, el nu presupune 
altceva decât să pierzi câteva minute pentru a-ți pune la 
pachet o bucată de brânză împreună cu câteva migdale crude 
și o supă de legume (într-o cutie). Poate presupune de 
asemenea păstrarea unei cantităţi din spanacul de cu seară 
pentru a doua zi dimineaţa. (Vom discuta mai pe larg ceva 
mai târziu despre această strategie extrem de utilă: a 
prelungirii cinei cu micul dejun.) 

Oamenii care consumă în mod curent produse din grâu 
devin iritaţi, cu mintea neclară și foarte obosiţi dacă trec două 
ore fără să consume un astfel de produs, adeseori căutând cu 
disperare ceva de ronţăit pentru a scăpa de această stare de 
sevraj - fenomen pe care l-am observat de foarte multe ori, 


amuzat și cu detașare, din perspectiva mea confortabilă, de 
persoană care nu consumă grâu. De îndată ce ai eliminat 
grâul din dieta ta alimentară, apetitul tău nu va mai fi 
dependent de montagne-russe-ul glucoză-insulină și de ciclul 
saţietăţii și foamei pe care îl declanșează acesta, astfel încât 
nu vei mai avea nevoie de următoarea „doză” de exorfine 
care să îţi stimuleze creierul. Spre exemplu, dacă mănânci 
dimineața un mic dejun din ouă cu legume, ardei și ulei de 
măsline, cel mai probabil nu ţi se va mai face foame până la 
ora 1:00 după-amiaza. Invers, oamenii care consumă la ora 
7:00 dimineaţa un bol cu cereale „bogate în fibre” manifestă 
un ciclu al foamei insaţiabile de 90-120 de minute, necesitând 
o gustare la ora 9:00, o alta la ora 11:00 sau un prânz 
timpuriu. In aceste condiţii, nu este de mirare că oamenii care 
renunţă la grâu consumă în mod curent cu 350 până la 400 de 
calorii pe zi mai puţin decât ceilalți, fără măcar să își dea 
seama de acest lucru. In plus, ei evită inclusiv somnolenţa de 
după-amiază (de regulă, între orele 2:00 și 3:00) care se 
instalează după consumarea unui sendviș la prânz, generată 
de creșterea accentuată a glicemiei, urmată de scăderea la fel 
de bruscă a acesteia. Spre exemplu, un prânz alcătuit din 
pește (ton) cu maioneză sau cu un sos ce conţine ulei, dar fără 
pâine, la care se adaugă câteva felii de dovlecel și o mână- 
două de nuci, nu declanșează ciclul glucoză-insulină, ci doar o 
glicemie normală, care nu generează nicidecum o stare de 
somn sau de ceaţă mentală. 

Celor mai mulţi dintre oameni le vine greu să creadă că 
eliminarea grâului din alimentaţie le poate face pe termen 
lung viața mai ușoară, nu mai grea. Cei care nu consumă grâu 
sunt eliberaţi de ciclul disperat al foamei și saţietăţii la fiecare 
două ore și se simt perfect confortabil atunci când sunt nevoiţi 
să nu mănânce nimic perioade mai lungi de timp. Când în 
sfârșit ajung să mănânce, ei se mulțumesc în mod natural cu o 
cantitate mai mică de hrană. Asta înseamnă să trăiești... mai 
simplu. 

Pe de altă parte, foarte mulți oameni sunt ţinuţi în 
sclavie de grâu, fiind nevoiţi să își adapteze viața și obiceiurile 
în funcţie de disponibilitatea acestuia. De aceea, grâu-ectomia 
radicală înseamnă ceva mai mult decât simpla renunțare la o 
componentă alimentară. Ea elimină un stimulent puternic al 


apetitului, care controlează comportamentul și impulsurile. Pe 
scurt, renunţarea la grâu te va elibera, nici mai mult nici mai 
puţin. 


Postul este mai ușor de ținut decât crezi 

Postul poate fi unul dintre cele mai puternice 
instrumente de recuperare a stării de sănătate. El conduce la 
pierderea în greutate, la scăderea tensiunii arteriale, la 
îmbunătăţirea reacției la insulină, la longevitate și la 
îmbunătăţirea multor afecțiuni medicale. Deși este considerat 
de mulți doar o practică religioasă (cum ar fi Ramadamul în 
islam, postul Crăciunului și cel al Paștelui în creștinism sau 
postul Adormirii Maicii Domnului în ortodoxie), el este 
simultan și o strategie excelentă de recuperare a stării de 
sănătate, pe care puţini o apreciază la justa valoare. 

Pentru un om obișnuit care consumă o dietă americană 
tipică ce include grâu, postul poate fi un veritabil coșmar și 
necesită o mare putere de voinţă. Oamenii care consumă 
produse făinoase din grâu rareori pot posti mai mult de câteva 
ore, renunțând imediat și mâncând orice aliment care le sare 
în ochi. 

Pe de altă parte, eliminarea grâului din dieta alimentară 
face ca postul să devină o practică extrem de ușoară, practic 
fără niciun efort. 

Postul înseamnă să nu consumi niciun aliment, doar să 
bei apă (hidratarea intensă este unul din secretele postului 
sănătos). El poate dura de la 18 ore la mai multe zile. Oamenii 
care nu consumă grâu pot ţine cu ușurință un post de 18, 24, 
36, 72 sau mai multe ore, aproape fără niciun disconfort. De 
altfel, capacitatea de a ţine post se află în genele noastre, 
corespunzând situaţiei în care strămoșii noștri vânători- 
culegători nu găseau nimic de mâncare zile sau săptămâni 
întregi, din cauza diferitelor obstacole naturale. 

Așadar, capacitatea de a ţine post este naturală. 
Incapacitatea de a posti mai mult de câteva ore este 
nenaturală. 


Dependenţii de grâu și sindromul sevrajului 
Aproximativ 30% dintre oamenii care renunță subit la 
produsele din grâu din alimentaţia lor experimentează un 


efect de sevraj. Spre deosebire de sevrajul produs de 
drogurile opiate și de alcool, cel produs de grâu nu conduce 
însă la crize și halucinaţii, la leșin și la alte fenomene 
periculoase. 

Cea mai apropiată paralelă pe care o putem face este 
cea între sevrajul produs de renunţarea la grâu și cel produs 
de renunţarea la nicotină. Pentru unii oameni, experienţa este 
la fel de intensă. La fel ca în cazul renunţării la tutun, sevrajul 
produs de renunţarea la grâu poate conduce la o stare de 
oboseală, de ceaţă mentală și de iritabilitate. El poate fi însoțit 
de o vagă disforie, adică de un sentiment de ușoară depresie 
și tristeţe. Sevrajul produs de renunţarea la grâu are de multe 
ori efectul unic de a produce reducerea capacităţii de a face 
exerciţii fizice, care nu durează însă mai mult de 2-5 zile. 
Vestea bună este că acest tip de sevraj este de scurtă durată. 
In timp ce persoanele care au renunțat la fumat încă se mai 
urcă pe pereţi după trei sau patru săptămâni, cele care 
renunţă la grâu se simt de regulă mai bine după numai o 
săptămână. (Perioada cea mai lungă de sevraj la care am 
asistat în cazul clienţilor mei a durat patru săptămâni, dar 
astfel de cazuri sunt foarte rare.) 

Oamenii care suferă de simptomele cele mai intense 
ale sevrajului sunt de regulă cei care anterior aveau cele mai 
mari pofte de a consuma produse din grâu. Este vorba de 
oameni care obișnuiau să mănânce zilnic covrigei, biscuiţi și 
pâine, din cauza impulsurilor obsesive create de grâu, care se 
repetă la fiecare două ore datorită ciclului glucoză-insulină, 
specific consumului de grâu. Ratarea unei gustări sau a unei 
mese le dă acestor oameni o stare de nervozitate, îi face să 
tremure, le dă dureri de cap, oboseală și pofte foarte intense, 
care pot dura de-a lungul întregii perioade de sevraj. 

Ce anume cauzează sevrajul generat de renunţarea la 
grâu ? Cauza cea mai probabilă sunt nenumăraţii ani în care 
metabolismul s-a obișnuit să depindă de o aprovizionare 
constantă cu zaharuri și carbohidrați ușor de digerat, precum 
cei din grâu. Eliminarea sursei de zahăr forțează organismul 
să se adapteze la noul regim prin mobilizarea și arderea 
acizilor grași, căci nu mai are acces la glucide ușor accesibile. 
Procesul poate dura mai multe zile, dar este absolut necesar 
pentru convertirea depozitelor de grăsimi în energie 


disponibilă şi reducerea  grăsimii viscerale din zona 
abdominală. Sevrajul produs de renunțarea la grâu generează 
aceleași efecte ca și dietele sărace în carbohidrați. (Adepții 
dietei alimentare Atkins numesc aceste simptome gripă 
autoindusă: o stare de oboseală și de durere generalizată care 
apare în etapa privării de carbohidrați din program.) Privarea 
creierului de exorfinele din glutenul de grâu accentuează și 
mai mult efectul de sevraj, explicând poftele trezite și 
fenomenul disforiei. 

Există două modalităţi de a diminua aceste efecte. Una 
constă în reducerea treptată a eliminării grâului din 
alimentaţie pe durata unei săptămâni, abordare care li se 
potrivește anumitor oameni. Doresc să atrag atenţia însă că 
există oameni atât de dependenţi de grâu încât chiar și acest 
proces gradual li se pare copleșitor, căci ori de câte ori 
continuă să consume un produs din grâu ciclul fenomenelor 
generatoare de dependenţă este reluat. In cazul acestor 
oameni, renunţarea bruscă la grâu este de multe ori singura 
șansă pe care o au de a rupe acest cerc vicios, la fel ca în 
cazul alcoolismului. Dacă ai un prieten care bea zilnic o sticlă 
de coniac și îl sfătuiești să reducă această cantitate la două 
pahare pe zi, el ar deveni mai sănătos dacă ţi-ar urma sfatul, 
dar cel mai probabil nu va reuși în vecii vecilor. 

In al doilea rând, în cazul în care te aștepți la o perioadă 
de sevraj, este important să îţi alegi momentul cel mai potrivit 
pentru a renunţa la grâu. De pildă, alege un moment în care 
nu ești foarte solicitat, cum ar fi o săptămână de concediu sau 
un weekend prelungit. Starea de ceaţă mentală și de inerție 
poate fi semnificativă în cazul anumitor oameni, iar 
concentrarea necesară la serviciu se poate dovedi dificilă în 
cazul lor. (In niciun caz nu trebuie să te aștepți la simpatie și 
la înțelegere de la colegii și de la șeful tău, care te vor lua cel 
mai probabil peste picior, spunându-ți lucruri de genul: „Tom 
se teme de o biată pâine !”.) 

Deși starea de sevraj generată de renunţarea la grâu 
poate fi extrem de iritantă, făcându-te să îţi pierzi firea și să te 
legi de cei dragi sau de colegii de muncă, ea nu este practic 
periculoasă. Personal, nu am asistat niciodată la efecte 
adverse cu adevărat riscante, altele decât cele descrise mai 
sus, și nimeni nu mi-a spus vreodată că ar fi experimentat 


astfel de efecte. Pentru unii oameni, renunţarea la pâinea 
prăjită și la brioșe se dovedește dificilă, generându-le o 
anumită emoţionalitate și pofte obsesive ce pot reveni chiar și 
după luni sau ani de zile, dar una peste alta efectele ei pentru 
starea de sănătate sunt profund benefice, nu dăunătoare. 

Din fericire, nu toată lumea experimentează plenar 
efectul de sevraj. Mulţi oameni nu îl experimentează deloc și 
se întreabă de ce se discută atâta despre el. Există persoane 
care se lasă de pe o zi pe alta de fumat și nu se mai gândesc 
niciodată la ţigări. La fel se petrec lucrurile și în cazul 
renunțării la grâu. 


Nu mai există cale de întoarcere 

Un alt fenomen ciudat care se petrece frecvent este 
acela că după mai multe luni în care nu ai consumat produse 
din grâu, reintroducerea acestora în alimentaţie îți poate 
provoca efecte nedorite, precum durerile de articulaţii, astmul 
sau crampele gastrointestinale. Acestea pot apărea indiferent 
dacă atunci când ai renunţat la grâu ai experimentat sau nu 
efectul de sevraj. Simptomele cele mai frecvent întâlnite în 
cazul reexpunerii la grâu sunt gazele, balonările, crampele și 
diareea, care pot dura între 6 și 48 de ore. In multe privinţe, 
aceste simptome seamănă cu cele ale toxiinfecţiei alimentare 
provocate de consumul unui pui stricat sau al unui cârnat 
contaminat cu fecale. 

Un alt fenomen frecvent întâlnit în astfel de cazuri sunt 
durerile de încheieturi asemănătoare artritei, care afectează 
de regulă mai multe încheieturi simultan, cum ar fi coatele, 
umerii și genunchii, și care pot dura mai multe zile. Alţi 
oameni experimentează o înrăutăţire subită a astmului lor, 
suficientă pentru a necesita folosirea unui inhalator timp de 
mai multe zile. Stările de iritare și comportamentele ciudate 
sunt de asemenea relativ comune, oscilând de la depresie și 
oboseală la anxietate și crize de furie (de regulă în cazul 
bărbaţilor). 

Nu se știe exact de ce apar aceste simptome, căci nu 
au fost efectuate cercetări în această direcţie. Bănuiala mea 
este că reluarea consumului de grâu conduce la o inflamare 
relativ redusă a organelor interne care exista inclusiv înainte 
de renunţarea la grâu și care redevine acută în momentul 


reluării consumului. Schimbările de comportament și stările de 
iritare se datorează cel mai probabil exorfinelor din grâu, fiind 
similare celor pe care le-au experimentat pacienții 
schizofrenici în timpul experimentului din Philadelphia. 

Cea mai bună modalitate de a evita efectele 
reexpunerii la grâu rămâne așadar evitarea cu orice preţ a 
acestuia odată ce ai renunţat la el. 


Ce putem spune despre ceilalți carbohidrați ? 

Dacă ai eliminat deja grâul din dieta ta alimentară, ce 
îți mai rămâne de făcut ? Cu siguranţă, prin renunțarea la grâu 
ai scăpat de cea mai importantă sursă care generează 
probleme de sănătate din dieta modernă. 

Dincolo de orice îndoială, grâul este cea mai nocivă 
sursă de carbohidrați din câte există. Nu trebuie să uiţi însă că 
și alți carbohidrați îţi pot provoca probleme de sănătate, chiar 
dacă într-o măsură mai mică decât grâul. 

Personal, am convingerea că americanii au trecut cu 
greu de ultima perioadă de 40 de ani, în care în dieta lora 
prevalat consumul de carbohidrați. Ei au cumpărat masiv noile 
produse procesate care au invadat rafturile supermarketurilor 
începând din anii 70, consumând alimente bogate în 
carbohidrați la micul dejun, la prânz și la cină, ca să nu mai 
vorbim de nenumăratele gustări. In consecință, americanii s- 
au expus decenii la rând unor mari fluctuații ale glicemiei și 
procesului glicaţiei, care le-au indus o rezistență în creștere la 
insulină, o sporire continuă a grăsimii viscerale și numeroase 
reacţii inflamatorii, care le-au obosit dramatic pancreasul, ce 
nu a mai făcut faţă cererii continue de insulină. Așa a apărut 
explozia de cazuri de diabet și prediabet, de hipertensiune, 
indicatorii anormali ai lipidelor (procent redus de colesterol 
HDL, procent ridicat de trigliceride și de particule LDL mici), de 
cazuri de artrită, de boli ale inimii, de atacuri cerebrale și 
toate celelalte consecințe ale consumului excesiv de 
carbohidrați. 

Din toate aceste motive, eu cred că pe lângă eliminarea 
grâului din alimentaţie este benefică inclusiv o reducere de 
ansamblu a carbohidraţilor consumati. In acest fel, pletora de 
fenomene generate de carbohidrați pe care le-am cultivat cu 
toții atâţia ani la rând poate fi inversată mult mai rapid. 


Așadar, dacă dorești să mergi chiar mai departe și să 
reduci și mai mult efectele de stimulare a apetitului, de 
perturbare a secreției de insulină și de creare a particulelor 
LDL mici ale altor alimente bogate în carbohidrați, nu doar ale 
grâului, sau dacă ţi-ai stabilit ca obiectiv o pierdere 
accentuată în greutate, iată o listă cu alimente pe care merită 
să le excluzi sau să le reduci în dieta ta alimentară (în afara 
grâului): 

- Amidonul de porumb și produsele care îl conţin, cum 
ar fi taco, tortilla, fulgii de porumb, pâine din făină de porumb, 
cerealele pentru micul dejun și sosurile îngroșate cu amidon 
de porumb. 

- Gustările - chipsurile de cartofi, prăjiturile din făină de 
orez, floricelele de porumb. La fel ca și alimentele din amidon 
de porumb, aceste produse ridică glicemia până la cer. 

- Deserturile - plăcintele, prăjiturile, brioșele, înghețata, 
șerbetul și orice alt desert care conţine foarte mult zahăr. 

- Orezul - indiferent dacă este alb, brun sau sălbatic. 
Cantităţile mici de orez sunt relativ benefice, dar cele mai 
mari de o jumătate de ceașcă generează creșterea accentuată 
a glicemiei. 

- Cartofii - albi, roșii sau dulci, cartofii generează efecte 
similare cu cele ale orezului. 

- Leguminoasele boabe - fasolea de orice fel, mazărea 
și lintea au un indice glicemic relativ ridicat. De aceea, 
consumul acestor produse nu ar trebui să depășească o 
jumătate de ceașcă. 

- Așa-zisele alimente „fără gluten” - Aceste preparate 
înlocuiesc făina de grâu cu amidonul de porumb, de orez, de 
tapioca sau de cartofi, care au un indice glicemic chiar mai 
ridicat decât cel al grâului. De aceea, ar trebui evitate cu orice 
preţ. 

- Sucurile de fructe și băuturile răcoritoare - Chiar dacă 
sunt „naturale”, sucurile de fructe nu sunt atât de benefice 
pentru sănătate cum par la prima vedere. Deși conţin anumite 
componente benefice cum ar fi flavonoidele și vitamina C, 
conţinutul lor de zahăr este pur și simplu prea mare pentru a 
fi suportat ușor de către organism. Cantităţile mici, de 60-120 
de grame, nu generează probleme, dar cele mai mari decât 
acestea au consecințe nedorite asupra glicemiei din sânge. 


Băuturile răcoritoare, îndeosebi cele carbogazoase, sunt 
profund nocive, în principal datorită zahărului adăugat în ele, 
siropului de porumb bogat în fructoză, coloranților artificiali și 
pH-ului acid extrem (datorat acidului carbonic folosit pentru 
acidularea lor). 

- Fructele uscate - merișoare, stafide, curmale, 
smochine și caise uscate. 

- Alte cereale - Cerealele fără gluten cum ar fi quinoa, 
sorgul, hrișcă, meiul și eventual ovăzul nu afectează sistemul 
imunitar și nu generează exorfine, așa cum face grâul, dar 
sunt totuși bogate în carbohidrați și ridică substanţial glicemia 
din sânge. Personal, consider că aceste alimente sunt mult 
mai sigure decât grâul, dar este de preferat să le consumi în 
cantităţi mici (mai puţin de o jumătate de ceașcă) dacă dorești 
să îţi ţii glicemia sub control. 

Din perspectiva efectelor descrise în această carte, 
grăsimile nu trebuie neapărat reduse din alimentaţie, dar 
există anumite alimente grase care merită să fie excluse din 
orice dietă. Este vorba de grăsimile (trans) hidrogenate care 
apar în foarte multe produse alimentare procesate, uleiurile 
prăjite, care includ cantităţi mari de produși secundari ai 
procesului de oxidare și produși AGE, precum și produsele din 
carne prelucrate și condimentate excesiv, cum ar fi 
salamurile, carnaţii, baconul, crenvurștii etc. (toate conţin 
nitriți de sodiu și produse AGE). 


M-am îngrășat cu 14 kilograme pornind de la un 
singur fursec ! 

Nu, nu este vorba de un titlu de senzaţie din tabloidul 
National Enquirer, alături de articolul intitulat „O femeie din 
New York adoptă un pui de extraterestru !”, ci de un lucru 
care poate fi adevărat în cazul celor care au renunțat la 
consumul de grâu. 

In cazul persoanelor susceptibile la dependenţa 
provocată de grâu, este suficient un singur fursec, un singur 
biscuit sau un singur covrigel pentru a-și retrezi toate 
impulsurile aparent uitate, dar care continuă să existe în 
subconștientul lor într-o formă latentă. O simplă bruschetă sau 
un pumn de covrigei consumate la o petrecere la birou pot fi 
suficiente pentru a nu se mai putea opri niciodată. 


Urmează apoi noi și noi cantităţi de biscuiţi, covrigei și 
fursecuri, sendvișuri și cereale la micul dejun, alte produse 
făinoase consumate ca gustări, paste și pizza la cină etc. La 
fel ca toți dependenţii, aceste persoane încearcă să își justifice 
comportamentul: „Nu poate fi ceva atât de rău. Am cumpărat 
acest aliment de la magazinul de produse naturiste”, sau 
„Astăzi o să fac prostioare, dar mâine o să mă las din nou”. Și 
uite-așa, înainte ca ele să-și dea seama, întreaga greutate pe 
care au pierdut-o revine în numai câteva săptămâni. Cunosc 
oameni care s-au îngrășat astfel 15, 20 sau chiar 35 de 
kilograme înainte de a se putea opri din mâncat. 

Din păcate, oamenii cei mai predispuși la acest efect 
sunt exact cei care au suferit cel mai mult din cauza sevrajului 
atunci când s-au lăsat prima oară de consumul de grâu. 
Pierderea autocontrolului poate surveni chiar și după cea mai 
mică și mai „inocentă” indulgență personală. Celor care nu 
sunt predispuși către acest efect nu prea le vine să creadă că 
el se poate întâmpla, dar personal am asistat la sute de cazuri 
de acest fel. Cei care sunt predispuși la acest efect îl cunosc 
foarte bine. 

Exceptând luarea medicamentelor care blochează 
opiatele, cum ar fi naltrexonă, nu există nicio modalitate 
ușoară și sănătoasă de a trece de această etapă dureroasă, 
dar necesară. Oamenii predispuși către dependenţă trebuie să 
fie în permanenţă în gardă și să nu asculte vocea demonului 
care le șoptește la ureche: „Haide, ia-l ! Nu este decât un 
fursec mititel !” 


Vestea cea bună 

In aceste condiţii, ce mai poţi mânca ? 

Există mai multe principii de bază care îţi pot fi de mare 
folos de-a lungul campaniei tale de renunțare la grâu. 

Consumă cât mai multe legume. De altfel, știai deja 
acest lucru. Deși personal nu sunt un fan al înţelepciunii 
convenţionale, de această dată sunt absolut de acord cu ea. In 
minunata lor varietate, legumele reprezintă alimentul cel mai 
sănătos de pe pământ. Bogate în substanţe nutritive precum 
flavonoidele și fibrele, ele ar trebui să reprezinte nucleul 
oricărei diete sănătoase. Anterior revoluţiei agricole, oamenii 
vânau și culegeau plante pentru a supravieţui. Atunci când 


vorbim de plante, ne referim la varietăţi sălbatice de ceapă, 
usturoi, muștar, ciuperci, păpădii, iarbă-grasă etc. Cine spune 
că nu îi plac legumele înseamnă că nu le-a încercat pe toate, 
căci universul acestora nu se reduce la piureul de porumb și la 
conservele de fasole. 

Este imposibil să nu îţi placă legumele atunci când le 
încerci pe toate. Varietatea incredibilă a gusturilor, texturilor 
și culorilor lor dovedește că există opţiuni și preferinţe pentru 
toţi oamenii, de la vinetele tăiate felii și coapte cu ulei de 
măsline și cărnoasele ciuperci portobello la salata „Caprese” 
din roșii, mozarella, busuioc proaspăt și ulei de măsline, la 
ridichile daikon și la ghimbirul murat lângă o portie de pește. 
Depășește-ţi limitările și încearcă legume și rețete noi. 
Explorează universul ciupercilor și încearcă varietățile shiitake 
și porcini. Condimentează-ţi mâncărurile gătite cu ceapă, 
usturoi, hasme, praz, ceapă de apă și arpagic. Nu te limita să 
consumi legume numai la cină. Mănâncă-le la orice oră din zi, 
inclusiv la micul dejun. 

Mănâncă fructe, dar nu în cantităţi foarte mari. Te rog 
să remarci că nu am folosit expresia consacrată: „Consumă 
cât mai multe legume și fructe”. De altfel, cele două categorii 
de produse nu merg bine împreună, deși expresia de mai sus 
se află pe buzele tuturor dieteticienilor și ai celorlalți 
exponenţi ai gândirii convenţionale. În timp ce legumele pot fi 
consumate în cantităţi nelimitate, fructele trebuie mâncate cu 
moderație.  Intr-adevăr, ele conţin anumite ingrediente 
sănătoase, cum ar fi flavonoidele, vitamina C și fibrele, dar 
multe dintre ele sunt extrem de bogate în zahăr, îndeosebi 
cele îndelung stropite cu substanțe chimice, încrucișate și 
hibridizate. De aceea, consumul excesiv și frecvent de fructe 
te poate expune la o cantitate prea mare de glucide, 
suficientă pentru a-ți amplifica eventualele tendinţe diabetice. 
Personal, le spun pacienţilor mei că porţiile mici, cum ar fi 8- 
10 afine, două căpșuni, câteva felii de măr sau de portocală 
sunt în regulă, dar mai mult decât atât conduce la creșterea 
glicemiei. Fructele de pădure (afinele, murele, zmeura, la care 
se adaugă merișoarele, căpșunile și cireșele) au cel mai mare 
conţinut de substanţe nutritive și cele mai puţine zaharuri, în 
timp ce bananele, ananasul, mango și papaya au un conținut 
foarte mare de zahăr, deci consumul lor trebuie limitat. 


Mănâncă nuci și alune crude. Migdalele, nucile comune, 
cele pecan, fisticul, alunele de pădure, nucile de Brazilia și 
caju sunt alimente ideale, pe care le poţi mânca în orice 
cantităţi. Sunt pline de fibre, de grăsimi mononesaturate și de 
proteine. Reduc tensiunea sanguină, colesterolul LDL (inclusiv 
particulele LDL mici), iar dacă sunt consumate de mai multe 
ori pe săptămână îţi pot adăuga doi ani de viață. 

Consumul de nuci și alune nu poate fi niciodată prea 
mare, cu condiţia să fie crude (adică neprăjite în uleiuri 
hidrogenate de bumbac sau de soia, nici „prăjite cu miere”, 
nici alune pentru bere sau alte varietăţi de nuci procesate 
care transformă sănătoasele nuci crude în niște produse care 
îngrașă, cresc tensiunea sanguină și colesterolul LDL). Eu nu 
îți recomand să îţi limitezi consumul la „nu mai mult de 14 
nuci o dată” sau să nu depășești o sută de calorii, așa cum fac 
majoritatea  dieteticienilor înspăimântați de moarte de 
conținutul de grăsimi al acestora. Cei mai mulţi dintre oameni 
nu au habar că pot mânca oricât de multe nuci și alune, și nici 
măcar că acestea se găsesc în comerț în stare crudă, în 
raioanele specializate ale magazinelor precum Sam's Club sau 
Costco, ori în cele naturiste. Arahidele nu intră în categoria 
nucilor, ci în cea a legumelor, neputând fi consumate în stare 
crudă. Ele trebuie fierte sau prăjite uscat, iar dacă le cumperi 
ambalate, verifică să nu conţină ingrediente precum uleiul 
hidrogenat de soia, făina de grâu, maltodextrina, amidonul de 
porumb și zaharoza. 

Folosește cu generozitate uleiurile. Limitarea lor în 
alimentaţie este complet nenecesară, fiind o invenţie a 
nutriţioniștilor din ultimii 40 de ani. Recomandarea mea este 
să folosești oricât de multe uleiuri dorești în dieta ta, desigur, 
numai din categoria celor sănătoase, precum uleiul de măsline 
extravirgin, uleiul de cocos, cel de avocado și untul de cacao. 
Evită uleiurile polinesaturate precum cel de floarea soarelui, 
de șofran, de porumb și de legume (care pot declanșa procese 
de oxidare și inflamatorii). Pe cât posibil, redu procesul de 
încălzire a lor și gătește la temperaturi mai mici. Nu consuma 
niciodată prăjeli, căci acestea conduc la o oxidare extremă și 
la formarea de produse AGE (printre alți compuși toxici). 

Consumă carne și ouă. Fobia împotriva grăsimilor care 
a prevalat în ultimii 40 de ani i-a făcut pe oameni să evite 


alimente precum ouăle, carnea de vită și de porc, din cauza 
grăsimilor lor saturate. In realitate, aceste grăsimi nu au fost 
niciodată o problemă. Ce-i drept, carbohidraţii în combinaţie 
cu grăsimile saturate duc la producerea unei cantităţi uriașe 
de particule LDL mici, mecanismul datorându-se însă mai 
degrabă carbohidraţilor decât grăsimilor saturate. Studiile de 
ultimă oră au exonerat grăsimile de statutul lor de agenţi 
principali care provoacă atacurile de cord și cele cerebrale. O 
altă problemă este cea a produselor AGE exogene care 
însoțesc de regulă produsele de origine animală. Acestea sunt 
substanţe nesănătoase care se găsesc în carne și în celelalte 
produse de origine animală, dar vina nu aparține în sine 
grăsimilor saturate. Reducerea expunerii la produsele AGE 
exogene din alimentele de origine animală ţine mai degrabă 
de gătitul la temperaturi mici și pe perioade mai scurte de 
timp. 

Pe cât posibil, cumpără carne provenită de la animale 
hrănite cu iarbă (care are un conţinut mai mare de acizi grași 
omega 3 și mai puţini hormoni artificiali și antibiotice) și 
crescute în condiţii naturale, nu de tip Auschwitz, așa cum se 
întâmplă în fermele moderne. Nu prăji niciodată carnea 
(temperaturile mari oxidează uleiurile și creează produse AGE) 
și evită complet produsele tratate și condimentate cum sunt 
salamurile și carnaţii. Consumă de asemenea fără restricţii 
ouă. Nu vorbesc aici de „un ou pe săptămână”, ci de 
cantitatea pe care ţi-o solicită corpul, căci după eliminarea 
stimulentelor nenaturale cum este făina de grâu, apetitul îţi va 
semnala exact ce cantităţi trebuie să consumi. 

Mănâncă produse lactate. Bucură-te de gustul savuros 
al brânzeturilor, un alt produs alimentar uimitor de 
diversificat. lți reamintesc încă o dată că grăsimea nu 
reprezintă o problemă. De aceea, savurează brânzeturile cu 
conţinut integral de grăsime, cum ar fi varietățile Cheddar sau 
brânza elveţiană, ori brânzeturile exotice precum Stilton, 
Crotin du Chavignol, Edam sau Comte. Brânzeturile reprezintă 
gustări ideale între mesele principale, dar pot fi consumate la 
fel de bine în timpul acestora, alături de alte legume și salate. 

Celelalte produse lactate, cum ar fi brânza de vaci, 
iaurtul, laptele și untul, ar trebui consumate în cantități 
limitate, o dată sau de două ori pe zi. Personal, consider că 


adulţii nu ar trebui să consume alte produse lactate decât 
brânzeturile, din cauza efectului insulinotropic al proteinelor 
din ele, respectiv a tendinței de a crește secreția pancreatică 
de insulină. (Procesul de fermentație necesar pentru 
producerea brânzeturilor reduce conținutul aminoacizilor 
responsabili de acest efect.) De asemenea, produsele lactate 
ar trebui să fie cât mai puţin procesate posibil. Spre exemplu, 
alege întotdeauna iaurturile simple cu conţinut integral de 
grăsime, și nu pe cele îndulcite cu sirop de porumb bogat în 
fructoză. 

Chiar și oamenii care au intoleranţă la lactoză pot 
consuma într-o anumită măsură brânzeturi, atât timp cât 
acestea sunt naturale și au fost supuse procesului de 
fermentație. (Poți recunoaşte brânzeturile reale după 
cuvintele „de cultură” sau „cultură vie” de pe etichetele lor, 
care înseamnă că anumite organisme vii au fost adăugate 
pentru fermentarea laptelui.) Procesul de fermentație reduce 
conţinutul de lactoză din produsul final. Cei care suferă de 
intoleranţă la lactoză au de asemenea alternativa produselor 
lactate care includ adaosuri de lactază (enzima care digeră 
lactoză) sau de a lua această enzimă sub formă de pastile. 

Subiectul produselor din soia este extrem de sensibil 
pentru unii oameni. Personal, cred că acest lucru se datorează 
proliferării soiei în foarte multe alimente procesate (la fel ca și 
grâul), dar și faptului că plantele de soia au fost foarte mult 
modificate genetic. La ora actuală este practic imposibil să 
mai stabilim ce alimente conţin soia modificată genetic. De 
aceea, eu le recomand pacienţilor mei să nu consume soia 
decât în cantități moderate și de preferință în formă 
fermentată (tofu, tempeh, miso și natto), căci procesul de 
fermentație degradează lectinele și fitaţii din soia, substanțe 
care au potenţialul de a exercita efecte intestinale adverse. 
Laptele din soia poate fi o băutură utilă pentru persoanele 
care au intoleranţă la lactoză, dar personal nu îl recomand 
decât în cantități limitate, din motivele enunțate mai sus. 
Precauţii similare ar trebui luate și în cazul boabelor de soia 
integrale. 

Alte articole. Măslinele (verzi, kalamata, umplute, 
murate sau negre), fructele de avocado, legumele murate 
(sparanghel, ardei, hrean, roșii) și semintele crude (de 


dovleac, floarea soarelui și susan) reprezintă alte articole 
alimentare extrem de nutritive care asigură varietatea dietei. 
Este foarte important să îţi extinzi opţiunile alimentare dincolo 
de obiceiurile familiare, căci un aspect esenţial al acestei diete 
este varietatea, absolut necesară pentru asigurarea tuturor 
vitaminelor, mineralelor, fibrelor și fitonutrienţilor de care are 
nevoie organismul. (Invers, una din principalele cauze ale 
eșecului dietelor moderne comerciale este tocmai lipsa lor de 
varietate. Obiceiul modern de a reduce sursele calorice la o 
singură grupă de alimente - cum ar fi grâul, de pildă - conduce 
la o carenţă de substanţe nutritive și implicit la necesitatea 
suplimentelor.) 

Condimentele sunt pentru alimentație ce sunt 
personalităţile inteligente pentru conversaţie: „sarea și 
piperul”. Ele te pot trece prin întreaga gamă a emoţiilor și a 
argumentelor raţionale, și te pot face să râzi. Umple-ţi cămara 
cu o întreagă varietate de produse cu hrean, wasabi și tipuri 
de muștar (Dijon, brun, chinezesc, creol, de chipotle, cu 
wasabi, cu hrean, precum și varietățile locale unice) și jură-te 
să nu mai pui niciodată în gură ketchup (îndeosebi cele 
îndulcite cu sirop de porumb). Tapenadele (o umplutură 
preparată dintr-o pastă de măsline, capere, anghinare, 
ciuperci portobello și usturoi copt) pot fi cumpărate de-a gata 
și reprezintă o umplutură minunată pentru vinete, ouă sau 
pește. Sosurile salsa sunt la rândul lor disponibile într-o mare 
varietate pe piață, dar pot fi preparate la fel de ușor acasă, în 
numai câteva minute, cu ajutorul unui robot de bucătărie. 

Condimentele nu ar trebui să se limiteze doar la sare și 
piper. Există o varietate infinită de condimente vegetale care 
ar trebui încercate, nu doar pentru gustul lor minunat, ci și 
pentru valoarea lor nutriţională în sine. Busuiocul proaspăt sau 
uscat, oregano, scorțișoara, chimenul, nucșoara și zeci de alte 
condimente se găsesc din abundență în magazinele bine 
aprovizionate. 

Bulgural, kamutul, secara, triticale și orzul sunt cereale 
care au trăsături genetice comune cu grâul. De aceea, au cel 
puţin o parte din efectele potenţiale ale acestuia și ar trebui 
evitate. Celelalte tipuri de cereale și semințe, cum ar fi ovăzul 
(deși, pentru cei care au intoleranţă la gluten și îndeosebi 
pentru cei care suferă de boli generate de sistemul imunitar 


cum ar fi boala celiacă, chiar și ovăzul ar trebui trecut pe lista 
„produselor care nu trebuie consumate niciodată”), quinoa, 
meiul, amarantul, seminţele de chia și sorgul, reprezintă în 
esență carbohidrați fără efectele imune și asupra creierului 
generate de grâu. Deși nu sunt atât de indezirabile ca grâul, 
ele își lasă totuși amprenta asupra sistemului metabolic. De 
aceea, cel mai bine este ca aceste alimente să fie folosite 
după încheierea perioadei de sevraj generată de renunţarea la 
grâu și după obţinerea indicatorilor metabolici și a greutăţii 
dorite, când dieta poate fi relaxată într-o anumită măsură. 
Totuși, dacă ești predispus către o mare dependenţă față de 
grâu, ar fi bine să fii precaut chiar și cu aceste cereale. Fiind 
bogate în carbohidrați, ele cresc foarte mult glicemia în cazul 
anumitor oameni, deși nu al tuturor. Spre exemplu, ovăzul 
crește enorm glicemia. Nicio dietă nu ar trebui să fie dominată 
de aceste cereale, care nu sunt deloc necesare pentru o 
alimentaţie echilibrată. Marea majoritate a oamenilor se simt 
însă bine în cazul în care consumă astfel de produse în 
cantități reduse (între un sfert și o jumătate de ceașcă). 
Totuși, dacă ai fost diagnosticat cu o sensibilitate la gluten, ar 
trebui să eviţi cu scrupulozitate orzul, secara, bulgurul, 
triticale, kamutul și eventual chiar ovăzul. 

In lumea seminţelor, singura plantă care iese în 
evidență, fiind alcătuită în totalitate din proteine, fibre și 
uleiuri, este inul. Neavând deloc carbohidrați care să crească 
glicemia, seminţele de in măcinate sunt singurele care pot fi 
consumate fără rezerve din perspectiva acestei diete (cele 
nemăcinate nu sunt digerabile). Poţi consuma aceste seminţe 
cu lapte cald, cu lapte de migdale neîndulcit, cu lapte sau apă 
de cocos, cu lapte de soia etc, la care poţi adăuga nuci sau 
afine; sau le poţi adăuga la brânza de vaci ori la chili. 
Alternativ, le poţi folosi pentru a da prin ele carnea de pui sau 
de pește. 

Un avertisment similar se aplică și leguminoaselor 
boabe. Fasolea de orice fel și celelalte leguminoase boabe au 
componente sănătoase cum ar fi proteinele și fibrele, dar sunt 
relativ bogate în carbohidrați, motiv pentru care nu trebuie 
consumate în cantităţi mari. O ceașcă de fasole conţine de 
regulă 30-50 g de carbohidrați, cantitate suficient de mare 
pentru a avea un impact substanţial asupra glicemiei pentru 


foarte mulţi oameni. Din acest motiv, la fel ca în cazul 
cerealelor, este de preferat ca aceste produse să fie 
consumate în cantități reduse (o jumătate de ceașcă). 

Băuturile. Știu că poate părea auster, dar prima ta 
opţiune ar trebui să fie apa. Sucurile de fructe sută la sută pot 
fi consumate în cantități mici, dar celelalte băuturi răcoritoare 
(inclusiv din gama celor care conţin sucuri sau pulpă de 
fructe) ar trebui evitate. Ceaiul, cafeaua, extractele din plante 
cu sau fără lapte, frișca, lapte de cocos sau lapte de soia pot fi 
consumate fără probleme. In privinţa băuturilor alcoolice, cea 
mai recomandată pentru sănătate este vinul roșu, o sursă 
bogată de flavonoide, antocianine și resveratrolul atât de 
popular la ora actuală. Pe de altă parte, principala băutură la 
care ar trebui să renunţi este berea, care este preparată din 
cereale. Ea este bogată în carbohidrați, îndeosebi varietățile 
negre și cu conţinut superior de alcool. Dacă ai indicatori 
celiaci pozitivi, nu ar trebui să consumi niciun tip de bere care 
conţine grâu sau gluten. 

Unii oameni doresc să simtă gustul alimentelor din grâu 
cu care se simt confortabil, dar fără a-și afecta starea de 
sănătate. Pentru ei am inclus în planul de meniu de la pagina 
214 mai multe alternative pentru produsele din grâu, cum ar fi 
pizza fără grâu, pâinea și brioșele fără grâu (reţetele pot fi 
găsite în Anexa B). 

Vegetarienii vor avea mai multe dificultăţi în a renunţa 
la grâu decât carnivorii, îndeosebi cei foarte stricți și veganii 
care evită ouăle, produsele lactate și carnea de pește. Acest 
regim este însă posibil chiar și pentru ei. Vegetarienii stricţi 
pot consuma mai multe nuci, alune, semințe, unt și uleiuri de 
semințe; fructe de avocado și măsline; și își pot permite ceva 
mai multe leguminoase boabe, cum ar fi lintea, fasolea, 
mazărea, orezul sălbatic, semințele de chia, cartofii dulci etc. 
O altă sursă bogată de proteine sunt produsele din soia, cu 
condiţia să nu fie modificate genetic: tofu, tempeh și natto. 


Abordarea nutriţională Burta de Grâu a stării 
optime de sănătate 

Marea majoritate a adulţilor moderni au un metabolism 
haotic și profund dezechilibrat, datorită în cea mai mare parte 
consumului de carbohidrați. Eliminarea celei mai nocive surse 


de carbohidrați, grâul, rezolvă în bună măsură problema. 
Există însă și alte surse problematice de carbohidrați care ar 
trebui reduse sau eliminate din alimentaţie de către cei care 
doresc să se bucure de beneficii maxime în ceea ce privește 
controlul dezechilibrelor metabolice și al greutăţii corporale. 
lată în rezumat abordarea noastră legată de dieta alimentară: 

Pot fi consumate în cantități nelimitate: 

Legumele (cu excepţia cartofilor și porumbului) - 
inclusiv ciupercile, plantele ierboase și dovleceii. 

Nucile și seminţele crude - migdalele, nucile, pecanul, 
alunele de pădure, nucile de Brazilia, fisticul, cajuul, 
macadamia; arahidele (fierte sau prăjite uscat); seminţele de 
floarea soarelui, cele de dovleac și cele de susan; orice 
produse alimentare care conţin aceste ingrediente. 

Uleiurile - uleiul de măsline extravirgin, cel de avocado, 
de nuci, de cocos, untul de cocos, uleiul din seminţe de in, de 
macadamia și de susan. 

Carnea și ouăle - de preferință organice și provenite de 
la animale crescute liber: pui, curcan, vită, porc, taur, struţ, 
vânat, pește, crustacee, ouă (inclusiv gălbenușul). 

Brânzeturi 

Condimente neîndulcite - semințe de muștar, hrean, 
salsa, maioneză, oțet (de vin alb sau roșu, de mere, balsamic), 
sosuri condimentate neîndulcite, sos de soia. 

Alte produse: seminţe de in, fructe de avocado, 
măsline, nuci de cocos, condimente, cacao neîndulcită. 

Pot fi consumate numai în cantități limitate: 

Produsele lactate, altele decât brânzeturile fermentate - 
laptele, brânza de vaci, iaurtul, untul. 

Fructele - cele mai bune sunt fructele de pădure: 
afinele, zmeura, murele, la care se adaugă căpșunile, dudele 
și cireșele. Fructele dulci ar trebui consumate în cantităţi 
limitate: ananasul, papaya, mango și bananele, printre altele. 
Fructele uscate, îndeosebi curmalele și smochinele, trebuie 
evitate, căci au un conţinut foarte mare de zahăr. 

Porumbul integral (nu trebuie confundat cu amidonul 
sau cu fulgii de porumb, care trebuie evitate). 

Sucurile de fructe 

Cerealele fără gluten - quinoa, mei, sorg, amarant, 
hrișcă, orez (alb și brun), ovăz, orez sălbatic. 


Leguminoasele boabe - fasolea de orice fel, lintea, 
mazărea; la care se adaugă cartofii (albi, roșii și dulci). 

Produsele din soia - tom, tempeh, miso, natto; 
edamame; boabele de soia. 

Nu trebuie consumate decât foarte rar sau 
niciodată: 

Produsele din grâu - pâinea, pastele, tăițeii și 
macaroanele, fursecurile, prăjiturile, covrigeii, plăcintele, 
brioșele, cerealele pentru micul dejun, vafele, pâinea libaneză, 
cușcușul, inclusiv cele preparate din făină de orz, de secară 
sau de grâu bulgur, triticale ori kamut. 

Uleiurile nesănătoase - prăjite, hidrogenate, 
polinesaturate (îndeosebi cel de porumb, de floarea soarelui, 
de șofrănaș, din seminţe de struguri, din semințe de bumbac, 
de soia). 

Alimentele „fără gluten” - îndeosebi cele preparate din 
amidon de porumb, de orez, de cartofi sau de tapioca. 

Fructele uscate - curmale, smochine, prune, stafide, 
afine 

Alimentele prăjite 

Gustările îndulcite cu zahăr - prăjituri, îngheţată, șerbet, 
batoane energetice. 

Indulcitori bogaţi în fructoză - sirop (nectar) de agave, 
miere, sirop de arțar, sirop de porumb, zaharoză. 

Condimente îndulcite - gemuri, dulcețuri, ketchup (în 
cazul în care conţine zahăr sau sirop de porumb), condimente 
chutney (indiene) 


Prima etapă: o săptămână fără grâu 

Dat fiind locul proeminent al grâului în dieta occidentală 
și în universul alimentelor procesate extrem de convenabile, 
fiind consumat practic la micul dejun, la prânz și la cină, unii 
oameni au dificultăţi în a-și imagina viaţa fără acest produs. 
Insuși acest gând li se pare înspăimântător. 

indeosebi micul dejun îi sperie pe foarte mulţi oameni. 
La urma urmelor, dacă eliminăm grâul din alimentaţie, 
eliminăm practic toate cerealele pentru micul dejun, pâinea 
prăjită, brioșele englezești, cornurile, chiflele, vafele, gogoșile 
și rulourile, iar atunci ce mai rămâne ? Ei bine, mai rămân 
foarte multe posibilități ! Atâta doar că nu ești familiarizat cu 


ele. Dacă vei începe însă să privești micul dejun ca pe o altă 
masă, la fel ca prânzul sau cina, posibilităţile ţi se vor părea 
dintr-odată infinite. 

Semințele măcinate de in și nucile măcinate (inclusiv 
migdalele, alunele și pecanul) înlocuiesc perfect cerealele 
pentru micul dejun, putând fi servite cu lapte cald, lapte de 
migdale neîndulcit sau lapte de soia, fiind garnisite cu nuci 
întregi, seminţe de floarea soarelui, afine și alte fructe de 
pădure. Ouăle pot reveni în glorie, ocupându-și locul de drept 
la micul dejun, în toată varietatea lor: fierte tari, moi sau 
medii, ochiuri sau omletă. Poţi adăuga la ele pesto de busuioc, 
tapenade de măsline, legume tocate, ciuperci, brânză de 
capră, ulei de măsline, carne tocată (dar nu șuncă, salam sau 
bacon), obținând astfel o varietate practic infinită de gusturi și 
texturi. În locul cerealelor cu suc de portocale, încearcă o 
salată Caprese din roșii tăiate cu mozzarella, ulei de măsline și 
busuioc proaspăt. Alternativ, păstrează o parte din salata de 
la cină pentru micul dejun de a doua zi. Dacă te grăbești 
foarte tare, ia la tine o bucată de brânză goală, un avocado și 
o pungă cu nuci pecan și alta cu zmeură. Aplică strategia pe 
care eu o numesc „prelungirea cinei cu micul dejun”, 
consumând la micul dejun alimente pe care le asociezi de 
regulă cu prânzul sau cu cina. Chiar dacă pentru un 
observator din afară această dietă poate părea bizară, ea este 
excepţional de eficientă pentru o primă masă sănătoasă a 
zilei. 

Îți prezint în continuare un exemplu de dietă fără grâu 
pe o perioadă de o săptămână. De remarcat faptul că odată 
eliminat grâul din alimentaţie și după înlocuirea lui cu alte 
alimente reale și neprocesate, nu mai este necesar să îţi 
numeri riguros caloriile sau să adopţi diferite formule care 
dictează procentul optim de calorii din grăsimi sau din 
proteine. Aceste chestiuni se reglează de la sine, în afara 
cazului în care ai o condiţie medicală ce necesită anumite 
restricții specifice, cum ar fi guta, pietrele la rinichi sau o 
afecțiune renală. in cadrul dietei Burta de grâu nu vei găsi 
recomandări de genul: „Bea lapte degresat ori parţial 
degresat”, sau „Limitează-te la 120 de grame de carne”, căci 
astfel de restricţii devin inutile atunci când metabolismul 
revine la normal, lucru care se întâmplă întotdeauna atunci 


când grâul este eliminat din alimentaţie, iar odată cu el și 
efectele sale perturbatoare asupra metabolismului. 

Singura variabilă din această dietă sunt carbohidrații. 
Datorită sensibilităţii extreme la carbohidrați pe care și-au 
dezvoltat-o marea majoritate a adulţilor de-a lungul anilor în 
care au consumat excesiv aceste componente alimentare, 
personal consider că celor mai mulţi dintre oameni le sunt 
suficiente 50-100 de grame de carbohidrați pe zi. Uneori este 
necesară chiar o restricţie ocazională mai severă (sub 30 de 
grame pe zi), dacă încerci să inversezi diabetul sau 
prediabetul de care suferi, în timp ce oamenii care fac exerciţii 
fizice perioade prelungite de timp (de pildă, cei care se 
antrenează pentru maraton, sportivii care practică triatlonul 
sau bicicliștii care parcurg distanțe foarte lungi) necesită o 
creștere a consumului de carbohidrați în perioadele de 
antrenament. 

In aceste condiţii, porţiile indicate mai jos nu reprezintă 
decât simple sugestii, nu restricții adevărate. Toate felurile de 
mâncare ale căror reţete se găsesc în Anexa B sunt 
prezentate cu caractere bold și sunt însoţite de un asterisc (*). 
Anexa B include și alte rețete decât cele pentru felurile 
indicate mai jos. Persoanele care suferă de boala celiacă sau 
care au indicatori pozitivi ai anticorpilor ce indică o intoleranţă 
la grâu sau la gluten trebuie să facă un efort suplimentar și să 
verifice dacă ingredientele recomandate în acest meniu și în 
rețetele din Anexa B au eticheta „fără gluten” pe ambalaj. In 
general, toate ingredientele recomandate se găsesc cu 
ușurință în variante „fără gluten”. 


ZIUA 1 

Micul dejun: „Cereale” din seminţe de in și nuci de 
cocos cu lapte cald* 

Prânz: O roșie mare umplută cu carne de ton sau de 
crab amestecată cu ceapă tocată sau praz și cu maioneză. O 
selecție de măsline, brânzeturi și legume murate. 

Cină: Pizza fără grâu*. Amestec de salate verzi (sau 
verzi și roșii), ridichi, castravete tăiat, cu un sos de salată 
„Fără griji”*. Prăjitură cu morcov* 


ZIUA 2 


Micul dejun: Omletă cu două linguri de ulei de măsline 
extravirgin, roșii uscate la soare, sos pesto de busuioc și 
brânză feta. O mână de migdale, nuci, pecan sau fistic, crude. 

Prânz: Ciuperci portobello înăbușite cu carne de crab și 
brânză de capră 

Cină: Somon sălbatic sau ton la cuptor, cu sos wasabi*. 
Salată de spanac cu nuci sau seminţe de pin și ceapă roșie. 
Brânză gorgonzola cu sos vinegretă*. Fursecuri cu ghimbir*. 


ZIUA 3 

Micul dejun: Humus cu felii de ardei verde, elină, 
jicama și ridichi. „Pâine” cu nuci și mere* umplută cu cremă 
de brânză, unt de arahide natural, unt de migdale, unt de caju 
sau unt de seminţe de floarea soarelui. 

Prânz: Salată grecească cu măsline negre sau 
kalamata, castravete tăiat, roșii, brânză feta tăiată cubuleţe, 
ulei de măsline extravirgin, suc de lămâie sau sos vinegretă*. 

Cină: Pui la cuptor sau vinete la cuptor cu trei tipuri de 
brânză* . „Paste” de dovlecei zucchini cu ciuperci baby bella*. 
Mousse de ciocolată amăruie și tofu*. 


ZIUA 4 

Micul dejun: Cheesecake clasic cu crustă fără grâu* (Da, 
cheesecake la micul dejun ! iți poţi imagina un „regim” mai 
permisiv ca acesta ?) O mână de migdale, nuci, pecan sau 
fistic, crude. 

Prânz: Foi cu carne de curcan și avocado* (folosind foi 
din seminţe de in*). Granola*. 

Cină: Pui cu tapenade și crustă de pecan*. Orez 
sălbatic. Sparanghel cu usturoi copt și ulei de măsline“. 
Profiterol cu unt de pecan și ciocolată“. 


ZIUA 5 

Micul dejun: Salată Caprese (roșii tăiate, mozzarella, 
frunze de busuioc, ulei de măsline extravirgin). „Pâine” cu 
nuci și mere* umplută cu cremă de brânză, unt de arahide 
natural, unt de migdale, unt de caju sau unt de semințe de 
floarea soarelui. 

Prânz: Salată cu ton și avocado* Fursecuri cu ghimbir*. 


Cină: Macaroane shirataki prăjite uscat*. Băutură 
răcoritoare cu fructe de pădure și nuci de cocos. 


ZIUA 6 

Micul dejun: Foi cu ouă și pesto pentru micul dejun*. O 
mână de migdale, nuci, pecan sau fistic, crude. 

Prânz: Supă de legume cu seminţe de in sau ulei de 
măsline. 

Cină: Bucăţi de carne de porc cu parmezan și legume 
prăjite în oțet balsamic*. „Pâine” cu nuci și mere* umplută cu 
cremă de brânză sau unt din seminţe de dovleac. 


ZIUA 7 

Micul dejun: Granola*. „Pâine” cu nuci și mere* umplută 
cu cremă de brânză, unt de arahide natural, unt de migdale, 
unt de caju sau unt de seminţe de floarea soarelui. 

Prânz: Salată de spanac și ciuperci* cu sos de salată 
„fără griji”. 

Cină: Burrito din seminţe de in: foi din seminţe de in* cu 
fasole neagră; carne tocată de vită, de pui, de porc, de curcan 
sau tofu; ardei verzi; ardei jalapefio; brânză Ceddar, salsa. 
Supă tortilla mexicană*. Jicama înmuiată în guacamole 
Cheesecake clasic cu crustă fără grâu*. 


Am exagerat puţin cu reţetele din acest meniu de șapte 
zile, tocmai pentru a ilustra cât de ușor pot fi adaptate 
rețetele standard de către cei care doresc să renunţe la grâu 
și să trăiască o viaţă sănătoasă. De bună seamă, poți folosi și 
rețete mult mai simple, care nu necesită o plănuire anterioară 
atentă, cum ar fi omletele de diferite feluri și o mână de nuci 
pecan și afine la micul dejun, sau pește la cuptor cu o salată 
verde la cină. 

Te asigur că pregătirea meselor fără grâu este infinit 
mai ușoară decât pare la prima vedere. Cu un efort doar puţin 
mai mare decât ţi-ar lua să calci o cămașă, poţi pregăti mai 
multe mese pe zi din ingrediente alimentare reale, fără grâu, 
astfel încât să te bucuri de o sănătate ideală. 


Mesele intermediare 


Dacă vei adopta dieta Burta de Grâu, te vei elibera în 
scurt timp de nevoia de a „ronţăi” tot timpul ceva, respectiv 
de a servi gustări între mesele principale. Acest obicei absurd 
va deveni o simplă amintire din perioada în care mâncai grâu 
și în care apetitul tău era controlat de ciclul glucoză-insulină 
de 90-120 de minute, care genera cercul vicios al foamei și al 
saţietăţii alternative. Cu toate acestea, când și când este 
plăcut să servești o gustare ocazională. In cadrul regimului 
fără gluten, gustările sănătoase pot include: 

Nuci crude - Repet: alege întotdeauna nucile crude, nu 
pe cele prăjite, afumate, prăjite cu miere, caramelizate sau 
glazurate. (Iţi reamintesc totuși că arahidele sunt considerate 
legume, nu nuci, și trebuie consumate doar prăjite uscat, 
niciodată crude.) 

Brânzeturi - Acestea nu se termină cu brânza Cheddar. 
Un platou cu brânzeturi, nuci crude și măsline poate servi 
drept o gustare foarte consistentă. Brânzeturile ţin bine 
câteva ore fără refrigerare, așa că pot fi luate cu ușurință la 
pachet. Lumea brânzeturilor este la fel de diversificată ca și 
cea a vinurilor, gusturile, mirosurile și texturile lor fiind extrem 
de variate, fapt care permite combinații inedite cu alte 
alimente. 

Ciocolata amăruie - Aceasta conţine cacao, un aliment 
foarte valoros din punct de vedere nutriţional, și foarte puţin 
zahăr, doar atât cât să dea gust ciocolatei. Marea majoritate a 
ciocolatelor de pe piaţă sunt de fapt zaharuri cu un ușor gust 
de cacao. Cele mai bune pentru sănătate sunt însă ciocolatele 
cu cel puţin 85% cacao. Două mărci dintre cele mai răspândite 
sunt Lindt și Ghirardelli, care distribuie o ciocolată delicioasă 
cu 85-90% cacao. Unii oameni trebuie să se obișnuiască mai 
întâi cu gustul amărui și prea puţin dulce al ciocolatei cu 
conţinut ridicat de cacao. Caută-ţi marca favorită, căci 
gusturile ciocolatelor diferă foarte mult. Personal, prefer 
ciocolata Lindt cu 90% cacao, căci conţinutul foarte redus de 
zahăr îmi permite să consum o cantitate ceva mai mare din 
ea. Două pătrăţele de ciocolată nu dau peste cap glicemia 
nimănui. Unii oameni, cu un metabolism mai bun, pot scăpa 
cu fața curată chiar și după patru pătrăţele (40 de grame, 
adică 5 cm pe 5). 


Poţi mânca ciocolata amăruie cu unt natural de arahide, 
cu unt de migdale, de caju sau de floarea soarelui, înlocuind 
astfel prăjiturile cu unt de arahide cu un aliment mai sănătos. 
Alternativ, poţi adăuga cacao pulbere la diferite rețete. Cele 
mai sănătoase sunt produsele cu cacao care nu sunt tratate 
cu săruri alcaline, după modelul elveţian, întrucât acest 
proces elimină cea mai mare parte a flavonoidelor sănătoase 
care reduc presiunea sanguină, cresc colesterolul HDL și induc 
o relaxare a arterelor. Companiile Ghirardelli, Hershey și 
Scharffen Berger produc astfel de ciocolate calde. 
Amestecarea pulberii de cacao cu lapte de vacă, de soia sau 
de cocos, cu scorțișoară și îndulcitori nenutritivi precum 
stevia, sucraloza, xilitolul și eritritolul permite obţinerea unei 
ciocolate calde foarte bune. 

Biscuiți săraci în carbohidrați - Ca regulă generală, 
personal cred cu toată convingerea în consumul alimentelor 
„reale”, nu în imitații și modificări sintetice ale acestora. 
Totuși, când și când poţi consuma de poftă niște biscuiţi săraci 
în carbohidrați și foarte gustoși împreună cu humus, 
guacamole, sos de castraveți (îţi reamintesc că noi nu limităm 
uleiurile sau grăsimile) sau salsa. Un producător de astfel de 
biscuiţi este Mary's Gone Crackers. Aceștia sunt produși din 
făină din seminţe de caraway (chimen persan, o varietate de 
chimen care crește în Orientul Mijlociu și în nordul Africii), 
condimente, piper negru și ceapă. La fel de buni sunt și 
„Covrigeii” Sticks&Twigs (cu roșii chipotle, sare de mare și 
curry), produși din orez brun, quinoa și seminţe de in. Fiecare 
biscuit sau covrigel conţine doar un gram de carbohidrați 
„neţi” (respectiv, fără fibrele care nu pot fi digerate). De 
aceea, consumul câtorva astfel de produse nu conduce de 
regulă la creșterea glicemiei. Majoritatea producătorilor au și 
varietăţi de biscuiţi din semințe de in, cum ar fi biscuiţii 
Flackers produși de Minneapolis' Doctor in the Kitchen. 
Alternativ, dacă ai un aparat de deshidratare, îţi poţi prepara 
singur chipsuri din legume uscate, de pildă din dovlecei sau 
din morcovi. 

Paste (sosuri) vegetale - Acestea pot fi preparate cu 
ușurință din legume tăiate cum ar fi ardeii, fasolea verde, 
ridichile, dovleceii sau prazul, precum și anumite paste cum ar 
fi cea de fasole neagră, humusul, pastele vegetale, wasabi, un 


muștar cum ar fi varietatea Dijon sau cel cu hrean, ori creme 
de brânză. Toate ingredientele se găsesc cu ușurință pe piaţă. 

Așadar, chiar dacă grâul și alți carbohidrați „nocivi” lasă 
un mare gol în alimentație, acesta poate fi umplut cu o mare 
varietate de alimente sănătoase. Ce-i drept, este posibil să fii 
nevoit să îţi ieși din zona ta de confort atunci când faci 
cumpărături alimentare sau când gătești, dar te asigur că vei 
descoperi o sumedenie de produse alimentare și de reţete 
care îţi vor satisface papilele gustative. 

De îndată ce aceste papile se retrezesc la viață, iar 
impulsul de a mânca tot timpul dispare odată cu renunţarea la 
grâu, majoritatea oamenilor învaţă să aprecieze altfel 
alimentele. In final, ei ajung să savureze noile alimente mult 
mai mult decât le savurau cândva pe cele din grâu. 


Viaţa continuă inclusiv după renunțarea la grâu 

Odată adoptată dieta fără gluten (fără grâu), vei 
descoperi că vei petrece mai mult timp la piaţă sau la 
standurile de legume, produse din carne și lactate ale marilor 
magazine, și mai puţin (sau deloc) la standurile de chipsuri, 
cereale, produse de panificaţie și alimente congelate. 

Nu te vei mai simţi confortabil nici în fața standurilor cu 
produse ale marilor producători alimentari cu denumirile lor 
New Age și cu pretenţiile lor că produsele conțin numai 
ingrediente  „organice” sau „naturale”. Dintr-odată, 
multinaţionalele alimentare ţi se vor părea niște adunături de 
foști hippy care încearcă să salveze lumea cu ideile lor naive. 

Așa cum pot depune mărturie mulţi suferinzi ai bolii 
celiace, adunările sociale sunt veritabile festine ale produselor 
din grâu, pe care le conţin practic în toate preparatele pe care 
le oferă. Maniera cea mai diplomatică de a evita felurile de 
mâncare care sunt veritabile „bombe cu grâu” constă în a 
declara că ai o alergie la grâu. Majoritatea oamenilor civilizaţi 
îți vor respecta preocuparea pentru propria sănătate, 
preferând să nu le consumi produsele decât să faci un șoc 
anafilactic care să le strice petrecerea. Dacă au trecut câteva 
săptămâni de când ai renunţat la grâu, îţi va fi mult mai ușor 
să refuzi o bruschetă, niște ciuperci umplute (a căror 
umplutură conţine de regulă pâine) sau alte astfel de 
„delicatese”, căci impulsurile anormale generate de exorfine 


de a-ţi umple tot timpul stomacul cu produse din grâu vor fi 
încetat demult. Te vei limita astfel la coctailul de creveţi, la 
măsline și la crudităţi. 

In mod similar, mesele la restaurant sau invitaţiile la 
masă ale prietenilor pot fi un veritabil teren minat plin cu 
produse care conţin grâu, zahăr, sirop de porumb bogat în 
fructoză și alte ingrediente nesănătoase. Primul obstacol cu 
care trebuie să te confrunţi în astfel de cazuri este tentaţia. 
Atunci când chelnerul îți pune pe masă un coș cu chifle calde 
și crocante, abia scoase din cuptor, va trebui să le refuzi 
demn. Dacă partenerii de la masă nu doresc în mod particular 
să consume pâine, cel mai confortabil este să îi ceri 
ospătarului să ia coșul de pe masă, pentru a nu-ţi pune voința 
la grea încercare. În al doilea rând, nu te complica cu feluri de 
mâncare sofisticate, ale căror ingrediente nu le cunoști. Cere 
o porţie de somon la tavă cu un sos de ghimbir, care nu are 
cum să conţină vreun produs nesănătos. Mâncărurile 
elaborate cu denumiri franțuzești preţioase au mult mai multe 
șanse să includă ingrediente nedorite de tine. Dacă dorești să 
fii absolut sigur, cel mai bine este să întrebi ospătarul. Totuși, 
dacă suferi de boala celiacă sau de o mare sensibilitate a 
sistemului imunitar la grâu, cel mai bine este să nu ai 
încredere în ceea ce îţi spune acesta. Așa cum știe orice 
suferind de boala celiacă, multe crize sunt provocate de 
reacţia organismului la gluten în urma consumării unor 
produse „fără gluten”. Din ce în ce mai multe restaurante 
includ la ora actuală în meniul lor produse fără gluten. Acestea 
nu oferă însă nicio garanție în cazul în care conţin amidon de 
porumb sau alte ingrediente fără gluten care declanșează 
creșterea glicemiei. Experienţa personală m-a învăţat că orice 
masă luată în afara casei prezintă riscuri care nu pot fi decât 
cel mult minimizate, niciodată eliminate complet. De aceea, 
ori de câte ori este posibil, consumă numai alimente 
preparate de tine sau de familia ta. In acest fel, vei ști sigur ce 
anume consumi. 

Pentru cei mai mulți dintre oameni, cea mai bună 
protecţie împotriva grâului este evitarea lui completă, căci 
consumarea când și când a anumitor produse din grâu poate 
genera tot felul de fenomene ciudate. Oricât de greu ţi-ar fi să 
refuzi o prăjitură, dacă prețul plătit pentru această indulgență 


sunt crampele la stomac și diareea, cel mai bine este să 
rărești cât mai mult astfel de abuzuri (desigur, dacă suferi de 
boala celiacă sau ai indicatori celiaci anormali, nu trebuie să 
consumi niciodată grâu sau alte produse care conțin gluten). 

Societatea în care trăim este o „lume a grâului 
integral”, în care produsele din grâu umplu până la refuz 
majoritatea rafturilor din magazine și supermarketuri, precum 
și bucătăriile cafenelelor și restaurantelor, având magazine 
dedicate numai lor, cum ar fi brutăriile și gogoșăriile. De 
aceea, uneori vei fi nevoit să cauţi destul de mult până vei 
găsi ceea ce cauţi. Cu toate acestea, la fel ca și somnul, 
exerciţiile fizice și amintirea la timp a aniversării nunţii tale 
(dacă dorești să ai parte de liniște și de pace în relaţia cu 
consoarta), eliminarea grâului din alimentaţie reprezintă o 
necesitate de bază pentru o viață longevivă și sănătoasă. Cu 
siguranță, o viaţă trăită fără grâu poate fi la fel de savuroasă 
și de aventuroasă ca și alternativa ei, cu diferența că este 
infinit mai sănătoasă. 


EPILOG 


Fără nicio îndoială, cultivarea grâului în Semiluna Fertilă 
(Regiune în formă de semilună ce include terenurile mai 
umede și mai fertile din vestul Africii, de regulă arid sau 
semiarid, inclusiv valea și delta Nilului. Expresia a fost folosită 
pentru prima dată de arheologul James Henry Breasted de la 
Universitatea din Chicago, prinzând rapid teren și fiind folosită 
astăzi inclusiv în geopolitică si relatiile diplomatice 
internaționale.) în urmă cu 10.000 de ani a marcat un moment 
de cotitură pentru civilizația umană, punând bazele Revoluţiei 
Agricole. Cultivarea grâului a fost principalul pas care i-a 
convertit pe vânătorii-culegători nomazi în comunităţi fixe și 
nemigratorii care au înflorit în sate și orașe, generând un 
surplus de hrană și permiţând specializarea ocupaţiilor. Fără 
grâu, viaţa modernă ar fi extrem de diferită. 

Așadar, din multe puncte de vedere îi datorăm grâului 
recunoștinţa noastră pentru că ne-a ajutat să creăm o 
civilizaţie care a condus în timp la actuala eră tehnologică. 
Chiar așa ? 

Jared Diamond, profesor de geografie și fiziologie la 
Universitatea din Los Angeles (UCLA) și autor al cărții Arme, 
microorganisme și oţel, care a câștigat Premiul Pulitzer, 
consideră că „trecerea la agricultură, pe care mulţi o 
consideră pasul decisiv al trecerii la o viaţă mai bună, a fost 
din multe puncte de vedere o catastrofă în urma căreia 
oamenii nu și-au mai revenit niciodată”. Dr. Diamond susține 
că potrivit datelor acumulate de paleontologia modernă, 
conversia vânătorilor-culegători în comunităţi agricole a fost 
însoţită de reducerea înălțimii lor, răspândirea rapidă a bolilor 
infecțioase precum tuberculoza și ciuma bubonică și apariţia 
claselor sociale, de la țărănime la regalitate, precum și a 
inegalităţii între sexe. 

In cărţile sale, Paleontologia și originile agriculturii și 
Sănătatea și nașterea civilizaţiei, antropologul Mark Cohen de 
la Universitatea de Stat din New York afirmă că deși 
agricultura a adus un surplus de produse și a generat 
diviziunea muncii, ea a condus totuși la mai multă muncă, nu 
la mai multă relaxare. Larga varietate a plantelor sălbatice 
consumate de oameni a fost redusă la cele câteva culturi 


practicate. Astfel a apărut o întreagă colecţie de boli noi, care 
până atunci nu fuseseră cunoscute. „Eu nu cred că marea 
majoritate a vânătorilor-culegători au început să practice 
agricultura până când nu au fost absolut nevoiţi. Atunci când 
au făcut-o, ei au schimbat calitatea pe cantitate”, scrie el. 

Viziunea modernă standard asupra vieţii vânătorilor- 
culegători este că aceasta era scurtă, brutală, disperată și 
incorectă din punct de vedere nutriţional. Din această 
perspectivă, adoptarea agriculturii a reprezentat un 
compromis în urma căruia sănătatea a fost abandonată în 
favoarea  convenienţei, evoluției societale și abundenței 
alimentare. 

Oameni moderni au dus la extrem această paradigmă, 
reducând și mai mult varietatea alimentară prin recomandări 
populare precum: „consumaţi cât mai multe cereale integrale 
sănătoase”. Convenienţa, abundența și accesibilitatea ieftină 
au fost obținute într-o măsură necunoscută cu doar un secol în 
urmă. Planta sălbatică cu 14 cromozomi a fost transformată 
într-una cu 42 de cromozomi, fertilizată cu azotați, care dă o 
producție foarte mare la hectar și care ne permite să 
cumpărăm zeci de baghete și chifle, sau biscuiţi și covrigei în 
pungi imense, „pentru toată familia”. 

Accesibilitatea extremă a fost însoţită însă de un 
sacrificiu extrem pe altarul sănătăţii, respectiv prin explozia 
obezității, artritei și incapacității neurologice, sau chiar 
moartea datorită unor boli din ce în ce mai larg răspândite 
precum boala celiacă. Oamenii au făcut un târg faustian cu 
natura, oferindu-și sănătatea în schimbul abundenței. 

Ideea că grâul nu numai că ne îmbolnăvește, dar chiar 
ne ucide, pe unii mai rapid, iar pe alţii mai lent, ridică o serie 
de întrebări esențiale: ce le putem spune locuitorilor ţărilor din 
Lumea a Treia care, dacă ar fi privaţi de grâul ce permite 
obţinerea unor recolte mari la hectar, ar avea mai puţine boli 
cronice, dar ar suferi de foame ? Merită oare să acceptăm 
ideea că în acest caz, scopul scuză mijloacele, chiar dacă 
acestea din urmă conduc la creșterea mortalităţii? 

Ar putea suporta economia din ce în ce mai zdruncinată 
a Statelor Unite șocul enorm al renunțării la culturile de grâu 
în favoarea altor culturi și surse alimentare ? Este oare posibil 
să menţinem accesul la alimente ieftine care dau recolte 


foarte mari pentru zecile de milioane de oameni care se 
bazează la ora actuală pe recoltele de grâu pentru a-și 
cumpăra o pizza la preţul de numai 5 dolari sau o pâine cu 
numai 1,29 dolari ? 

Merită oare să înlocuim varietatea de grâu pe care o 
cultivăm astăzi cu grâul einkorn sau emmer, respectiv cu 
varietățile antice, de dinaintea miilor de hibridizări care au 
condus la varietatea modernă, cu preţul reducerii recoltelor și 
a creșterii costurilor ? 

Eu nu pretind că deţin răspunsurile la aceste întrebări. 
De fapt, ar putea trece decenii întregi înainte ca cineva să 
poată răspundă corect la ele. Personal, cred că cultivarea 
varietăților mai vechi de grâu (așa cum procedează Eli Rogosa 
în vestul statului Massachussetts) ar putea reprezenta o 
soluţie parțială. Aceste varietăţi ar putea căpăta în timp o 
importanţă din ce în ce mai mare, la fel cum s-a întâmplat cu 
ouăle ecologice, care au devenit din ce în ce mai populare. 
Pentru foarte mulţi oameni, grâul ancestral ar reprezenta o 
soluţie rezonabilă, fiind mult mai sigur decât cel modern 
hibridizat, chiar dacă are la rândul lui anumite efecte 
dăunătoare asupra sănătăţii. Intr-o economie în care oferta 
depinde de cerere, reducerea interesului consumatorilor 
pentru grâul modificat genetic ar sili producţia agricolă să se 
transforme din nou, pentru a se adapta la noul trend. 

Ce putem spune însă în privinţa spinoasei chestiuni a 
hrănirii ţărilor din Lumea a Treia ? Nu pot decât să sper că 
noile condiţii îmbunătăţite din anii care vor urma vor permite 
introducerea unor noi opţiuni alimentare, care le vor permite 
oamenilor să se elibereze de mentalitatea „mai bine decât 
nimic” care prevalează la ora actuală. 

Până atunci, tu ai libertatea de a scăpa de „burta de 
grâu” prin puterea dolarilor tăi. 

Mesajul „Consumaţi cât mai multe cereale integrale 
sănătoase” ar trebui să ajungă în cimitirul recomandărilor 
nutriționale inadecvate, împreună cu alte mesaje similare, 
precum cel referitor la substituirea grăsimilor saturate cu cele 
hidrogenate și polinesaturate, a untului cu margarina sau a 
zaharozei cu siropul de porumb bogat în fructoză, care au 
făcut atât de mult rău americanilor. 


Grâul nu este doar o altă sursă de carbohidrați, la fel 
cum fisiunea nucleară nu este doar o altă reacţie chimică, una 
dintre multele. 

El este dovada supremă că oamenii nu pot schimba și 
manipula codul genetic al altor specii pentru a-și satisface 
nevoile personale. Poate că acest lucru va deveni posibil în 
următoarea sută de ani, când codul genetic va putea fi 
manipulat la fel de ușor ca și contul bancar, dar la ora actuală, 
modificarea genetică și  hibridizarea plantelor cultivate 
continuă să rămână foarte empirice, având efecte neașteptate 
asupra oamenilor și animalelor care le consumă. 

Plantele și animalele pământului există în forma lor 
actuală ca urmare a unui proces evolutiv care a durat 
milioane de ani. Intr-o perioadă absurd de scurtă, care nu a 
durat decât o jumătate de secol, oamenii au intervenit în 
acest ciclu natural și au modificat cursul evolutiv al unei 
plante care a dăinuit milenii la rând alături de umanitate, 
suferind mai târziu consecinţele manipulărilor lor lipsite de 
înțelepciune. 

De-a lungul călătoriei care a durat 10.000 de ani și care 
a condus la transformarea inocentei plante numite einkorn, cu 
recolte reduse și ale cărei semințe permit obţinerea unui 
aluat, dar nu foarte bun, în grâul pitic modern creat în 
laborator, cu recolte mari la hectar, incapabil să 
supravieţuiască în sălbăticie, dar adecvat gusturilor moderne, 
am asistat practic la o inginerie genetică deloc diferită de 
transformarea animalelor de casă crescute liber în fabrici de 
carne care mustește de antibiotice și de hormoni. Agricultura 
modernă a devenit o catastrofă în urma căreia nu ne vom 
putea reveni decât foarte greu, iar unul din primii pași în 
această direcţie ar fi să recunoaștem greșelile pe care le-am 
făcut în privinţa acestei plante pe care continuăm să o numim 
„grâu”. 

Ne mai vedem în raionul de produse alimentare. 


ANEXA A 


Căutarea grâului acolo unde acesta nu pare să 
existe 

Chiar dacă listele care urmează ar putea fi 
descurajante, adevărul este că adoptarea unei diete fără grâu 
și fără gluten poate fi extrem de simplă, atât timp cât te 
rezumi la consumarea unor produse care nu au nimic de-a 
face cu ele. 

Castraveţii, varza, codul, somonul, uleiul de măsline, 
nucile, ouăle și fructele de avocado se încadrează perfect în 
această categorie. Ele sunt alimente naturale și sănătoase, 
chiar dacă nu conţin eticheta „fără gluten”. 

Dacă te aventurezi însă în afara alimentelor integrale 
naturale și familiare, de pildă dacă iei masa într-o situaţie 
socială, la un restaurant, ori în cazul în care călătorești, există 
șansa să te expui fără să vrei unor produse care conţin grâu 
sau gluten. 

Pentru unii oameni acesta nu este un simplu joc. O 
persoană care suferă de boala celiacă poate avea parte 
săptămâni întregi de crampe abdominale, diaree sau chiar 
hemoragie intestinală în cazul în care mănâncă un pui dat 
printr-o făină care conţine măcar o urmă de gluten. In mod 
similar, dermatita herpetiformă poate reapărea (chiar dacă a 
fost vindecată) la simplul contact cu un sos de soia care 
conţine o cantitate infimă de făină de grâu. Alternativ, o 
persoană care suferă de simptome neurologice inflamatorii își 
poate pierde echilibrul și coordonarea din cauză că a băut o 
bere „fără gluten” care s-a dovedit a nu fi chiar atât de lipsită 
de gluten. Mulţi oameni care nu suferă de o sensibilitate 
extremă la gluten mediată de sistemul imunitar sau 
generatoare de inflamații pot face totuși diaree, crize de astm, 
își pot pierde acuitatea mentală, pot suferi de inflamarea sau 
umflarea încheieturilor, pot face un edem la picioare sau pot 
avea crize de iritare în urma expunerii accidentale la grâu, 
mai ales dacă suferă de ADHD, autism, tulburare bipolară sau 
schizofrenie. 

Astfel de oameni trebuie să fie extrem de vigilenţi în 
ceea ce privește expunerea la grâu. Cei care suferă de condiţii 
autoimune cum ar fi boala celiacă, dermatita herpetiformă și 


ataxia cerebelului trebuie să evite cu orice preț inclusiv 
celelalte cereale care conţin gluten: orzul, secara, grâul 
spelta, triticale, kamut sau bulgur. 

Grâul și glutenul există într-o mare varietate de forme. 
Cuscusul, matzo, orzo, grahamul și tărâța nu sunt altceva 
decât forme de grâu. La fel grisul și pesmetul. Uneori, 
aparențele pot fi foarte înșelătoare. Spre exemplu, marea 
majoritate a cerealelor pentru micul dejun conţin făină de 
grâu, ingrediente derivate din grâu sau gluten, chiar dacă 
poartă denumiri precum „Fulgi de porumb” sau „Fulgi de 
orez”. 

Ovăzul rămâne un subiect controversat în această 
privinţă, cu atât mai mult cu cât este adeseori procesat în 
aceleași fabrici și cu aceleași echipamente ca și grâul. De 
aceea, cei mai mulţi dintre suferinzii de boala celiacă evită 
inclusiv acest produs. 

Potrivit criteriilor Agenției Americane pentru 
Medicamente și Alimente (FDA), un produs manufacturat (nu 
cele de restaurant) trebuie să nu conţină gluten și să nu fie 
produs într-o facilitate care utilizează glutenul pentru a putea 
purta eticheta „fără gluten” fără riscul de a fi contaminat 
indirect. (Există oameni atât de sensibili la gluten încât chiar și 
folosirea unui cuţit cu care a fost tăiată o pâine le poate 
provoca simptome.) De aceea, oamenii cu adevărat sensibili 
trebuie să evite chiar și produsele ale căror etichete nu conţin 
în lista ingredientelor cuvintele „grâu” sau alţi termeni 
echivalenți (cum ar fi „amidon alimentar modificat”), care pot 
conţine urme de gluten. Dacă ai îndoieli în privinţa unui 
produs, cel mai bine este să suni sau să trimiţi un email la 
departamentul de relaţii cu clienţii al producătorului, pentru a 
afla dacă acesta a folosit o facilitate în care nu au fost produse 
alte alimente ce conţin gluten. Tot mai mulţi producători au 
început să menţioneze pe site-urile lor dacă produsele lor sunt 
sau nu „fără gluten”. 

De asemenea, nu trebuie să uiţi că un produs „fără 
grâu” nu este totuna cu un produs „fără gluten”. El poate 
conţine orz sau secară, ambele cereale conţinând gluten. De 
aceea, dacă suferi de o sensibilitate la gluten, nu trebuie să 
pornești niciodată de la premisa că un produs fără grâu este 
automat și fără gluten. 


Există alimente despre care toată lumea știe că conţin 
grâu sau gluten, cum ar fi pâinea, pastele și produsele de 
patiserie. Există însă și alimente al căror conţinut de grâu nu 
este la fel de evident, cum ar fi: 

Baghete, Brioșe, Burrito, Clătite, Cratoane, Cușcuș, 
Einkorn, Făină Graham, Faro (există diferite varietăți de grâu 
numite faro în Italia), Foccacia, Foi de plăcintă, Germeni de 
grâu, Gnocchi, Kamut Matzo, Amidon alimentar modificat, Orz, 
Panko (amestec din firimituri de pâine folosit în bucătăria 
japoneză), Proteine vegetale hidrolizate, Proteine vegetale 
texturate, Ramen, Roux (sos pe bază de grâu sau agent de 
îngroșare), Șeitan (gluten aproape 100% pur folosit în locul 
cărnii), Soba (produs preparat din hrișcă, dar care conţine de 
regulă și făină de grâu), Stradele, Tărâţe, Tarte, Triticale. 


Produse care conțin grâu 

Grâul reflectă din plin inventivitatea uluitoare a speciei 
umane, care a reușit să transforme această plantă dându-i o 
multitudine de forme. Pe lângă numeroasele configurații pe 
care le poate lua grâul enumerate mai sus, există o varietate 
încă și mai mare de produse alimentare care conţin grâu sau 
gluten în lista ingredientelor lor și pe care le vom prezenta 
mai jos. 

Nu trebuie să uiţi însă că dată fiind varietatea 
incredibilă a produselor care se găsesc pe piaţă, această listă 
nu este nici pe departe exhaustivă. De aceea, trebuie să îţi 
mențţii în permanenţă vigilența și să pui întrebări sau să eviti 
cumpărarea unui produs ori de câte ori ai îndoieli în privinţa 
lui. 

Multe din alimentele enumerate mai jos există inclusiv 
în variante „fără gluten”. Unele dintre ele sunt sănătoase și 
gustoase, cum ar fi sosul vinegretă pentru salate fără proteine 
vegetale hidrolizate. Nu putem spune însă același lucra 
despre toate produsele fără gluten, cum ar fi pâinea, cerealele 
pentru micul dejun și făină, care sunt produse de regulă din 
amidon de orez, de porumb, de cartofi sau de tapioca, 
substitute nesănătoase ale grâului. Niciun produs care ridică 
glicemia în limitele diabetului nu ar trebui etichetat drept 
„sănătos”, indiferent dacă conţine sau nu gluten. In cel mai 


bun caz, poţi consuma ocazional astfel de produse, dar nu 
merită să le adopti în mod regulat în dieta ta. 

Există de asemenea un întreg univers al produselor 
care conțin grâu și gluten ce nu apar pe etichetele acestora. 
Astfel, ori de câte ori citești pe o etichetă că produsul conţine 
„amidon”, „emulsificatori” sau „agenţi de dospire”, cel mai 
bine este să pornești de la premisa că produsul conţine 
gluten, până la proba contrară. 

Există inclusiv îndoieli legate de eventualul conţinut de 
gluten al unor produse și ingrediente cum este caramelul. 
Acesta este produsul caramelizat al unor zaharuri care de cele 
mai multe ori provin din sirop de porumb, dar există și 
producători care îl prepară din surse derivate din grâu. Ori de 
câte ori voi prezenta astfel de produse asupra cărora planează 
incertitudinea, voi pune în dreptul lor un semn de întrebare. 

De bună seamă, nu toţi oamenii trebuie să își facă 
probleme legate de cea mai infimă expunere la gluten. Lista 
produselor de mai jos își propune doar să îţi atragă atenția 
asupra omniprezenţei grâului și glutenului, exceptându-i pe 
cititorii care chiar trebuie să fie foarte vigilenţi în ceea ce 
privește expunerea la gluten. 

lată, așadar, lista surselor neașteptate de grâu și 
gluten: 


Băuturi: 

- Bere de toate tipurile (deși există un număr din ce în 
ce mai mare de varietăţi fără gluten), Bloody Mary mixes 
Coffees, ceaiuri din plante cu adaos de grâu, malţ sau secară, 
Ceaiuri aromate, Lichior de malţ, Vinuri fructate (conţin malţ 
de secară), Votcă distilată din grâu (Absolut, Grey Goose, 
Stolichnaya), Whiskey distilat din grâu sau secară. 

Cereale pentru micul dejun: Cred că ţi-ai dat deja 
seama că anumite mărci de cereale precum Shredded Wheat 
și Wheaties conţin grâu. Există însă și varietăţi care par să nu 
conţină grâu, dar care conţin totuși: 

- Cereale care conţin tărâţe (târâte integrale, cu stafide 
etc.), Cereale „sănătoase” (Smart Start, Special K, Grape Nuts, 
Trail Mix Crunch), Cereale din ovăz (Cheerios, Cracklin' Oat 
Bran, Honey Bunches of Oats), Cereale cu porumb (Corn 


Pops), Cereale cu orez expandat (Rice Krispies), Fulgi de 
porumb (de diferite varietăţi), Granola, Muesli, Mueslix. 


Brânzeturi: Dat fiind că culturile folosite pentru 
fermentarea anumitor brânzeturi intră în contact cu pâinea, 
ele prezintă un anumit risc de expunere la gluten: 

- Brânză cu mucegai albastru, Brânză Gorgonzola, 
Brânză de vacă (nu toate tipurile), Roquefort. 


Coloranti, substanțe pentru îngroșare, afânare, 
texturare, etc: Aceste surse ascunse de gluten sunt dintre 
cele mai problematice, întrucât apar în lista ingredientelor și 
nu par să aibă ceva de-a face cu grâul sau cu glutenul. Din 
păcate, de cele mai multe ori este imposibil să îţi dai seama 
dacă ele conţin sau nu gluten, lucru pe care nu îl cunoaște nici 
măcar producătorul, căci aceste produse sunt realizate de alţi 


producători: 
- Amidon alimentar modificat, Aromă caramel, Arome 
artificiale, Colorant caramel, Coloranţi artificiali, 


Dextrimaltoză, Emulsificatori, Maltrodextrină, Proteine 
vegetale texturate, Stabilizatori. 


Batoane energizante, cu proteine și înlocuitoare 
ale meselor: 

- Batoane Clif, Batoane Gatorade Pre-Game Fuel, 
Batoane GNC Pro Performance, Batoane Kashi GolLean, 
Batoane pentru putere, Batoane pentru slăbit. 


Produse fast food: În cadrul multor restaurante fast 
food, uleiul folosit pentru a prăji cartofii este de multe ori 
același în care a fost prăjit puiul dat prin pesmet. De 
asemenea, blaturile folosite pentru gătit sunt de obicei 
aceleași. De aceea, alimente care în mod normal nu ar trebui 
să conţină grâu, cum ar fi omleta, nacho chipsurile Taco Bell 
sau cartofii pot conţine urme de făină. In plus, sosurile, 
carnaţii și burrito-urile conțin de obicei făină de grâu. 

Adevărul este că alimentele care nu conţin gluten 
reprezintă excepţia în cadrul restaurantelor fast food. De 
aceea, este aproape imposibil să găsești un astfel de aliment 
în aceste localuri, în care nu ar trebui să mănânci niciodată ! 


Există totuși lanţuri fast food cum ar fi Subway, Arby's, 
Wendy's, și Chipotle Mexican Grill, care susțin că multe din 
produsele lor sunt „fără gluten” și/sau care oferă astfel de 
produse în meniul lor. 


Cereale calde: 
- Farina, Fulgi de ovăz Malt-O-Meal, Smântână de grâu, 
Tărâţă de ovăz. 


Produse din carne: 

- Bacon fals, Cârnaţi, Conserve, Crabi falși, Curcan dat 
prin pesmet, Hamburgeri (preparaţi din carne tocată și 
firimituri de pâine), Hot dogs, Orice produs dat prin pesmet, 
Produse Deli (salamuri, etc.). 


Diverse: Identificarea grâului sau glutenului din 
această categorie de produse poate fi extrem de dificilă dacă 
aceste ingrediente nu sunt afișate pe etichetă. In astfel de 
cazuri trebuie să suni la producător: 

- Medicamente (o listă utilă cu resurse poate fi găsită pe 
site-ul glutenfreedrugs.com, fiind făcută de un farmacist), 
Play-Doh (plastilină), Plicuri (lipiciul), Rujuri și balsamuri de 
buze, Suplimente nutriţionale (mulţi producători specifică pe 
etichete dacă produsele lor sunt sau nu „fără gluten”), Timbre 
(lipiciul de pe spate). 


Sosuri, dressinguri pentru salate, condimente: 

- Ketchup, Marinate, Miso, Muștar care conţine grâu, 
Otet, Sirop de malț, Sos de soia, Sosuri îngroșate cu făină, 
Sosuri pentru salate, Sos Teriyaki. 


Condimente: 
- Amestecuri de condimente, Condimente pentru taco, 
Curry măcinat. 


Gustări și deserturi: Toată lumea știe că fursecurile, 
biscuiţii și covrigeii conţin grâu, dar există foarte multe alte 
alimente din această categorie la care acest lucru nu este atât 
de evident: 


- Amestecuri de alune sau de bomboane, Arahidele 
prăjite uscat, Batoanele de ciocolată, Batoanele de granola, 
Bomboanele, Chipsuri de cartofi (inclusiv Pringles), Chipsuri de 
tortilla, Chipsurile de porumb, Crustele sau glazura prăjiturilor, 
Fructele uscate (date ușor prin făină), Guma de mestecat, 
Ingheţata, Nuci prăjite, Plăcinte, Prăjituri și creme, Oreo, aluat 
de prăjituri, cheesecake, malț de ciocolată, Tiramisu, Turtă 
dulce, Umpluturile din fructe cu agenţi de îngroșare. 


Supe: 
- Supe, ciorbe, inclusiv la conservă, Baze pentru supe și 
ciorbe. 


Produse din soia și vegetariene: 

- Burgeri vegetali (Boca Burgers, Gardenburgers, 
Morningstar 

Farms), Chili vegetarian, „Fripturi” vegetariene, Hot 
dogs și cârnaţi vegetarieni, „Pui fals” vegetarian, „Șniţele” 
vegetariene. 


Îndulcitori: 
- Dextrină și maltodextrină, Malţ, sirop de malt, 
potenţatori de gust cu malţ, Malţ de secară, extract de secară. 


ANEXA B 


Reţete sănătoase care înlocuiesc grâul din 
alimentație 

Eliminarea grâului din alimentaţie nu este o sarcină 
imposibilă, dar necesită o anumită creativitate în bucătărie, 
căci nu toţi membrii familiei vor dori să renunţe cu una cu 
două la produsele lor favorite. De aceea, am creat câteva 
rețete simple, dar sănătoase, inclusiv câteva care înlocuiesc 
felurile de mâncare familiare ce conțin grâu. 

In acest scop, am folosit câteva reguli de bază: 

Grâul trebuie înlocuit cu alternative mai 
sănătoase. Acest lucru poate părea evident, dar majoritatea 
produselor fără grâu și fără gluten de pe piaţă nu înlocuiesc 
acest produse cu alternative mai sănătoase. Spre exemplu, 
amidonul de porumb, de orez, de cartofi și de tapioca, folosit 
frecvent în aceste rețete, va continua să te îngrașe și să îţi 
ridice glicemia în limitele diabetului. In reţetele folosite mai 
jos, făina de grâu este înlocuită cu nuci, seminţe de in 
măcinate sau făină de cocos, alimente pe cât de hrănitoare, 
pe atât de sănătoase, care nu declanșează reacţiile 
metabolice anormale pe care le declanșează grâul și 
produsele obișnuite cu care este substituit acesta. 

Grăsimile nesănătoase precum uleiurile 
hidrogenate, polinesaturate și oxidate trebuie evitate. 
Grăsimile folosite în reţetele de mai jos sunt mai bogate în 
lipide mononesaturate și saturate, îndeosebi uleiul de măsline 
și uleiul de cocos bogat în acid lauric neutru. 

Expunerea la carbohidrați este minimă. Dată fiind 
importanța pentru sănătate a conţinutului redus de 
carbohidrați, dintr-o lungă listă de motive, printre care topirea 
grăsimii viscerale, suprimarea fenomenelor inflamatorii, 
reducerea numărului de particule LDL mici și minimizarea sau 
inversarea tendinței de a face diabet, care a ajuns să fie 
excepţional de comună în zilele noastre, toate rețetele care 
urmează au un conţinut foarte redus de carbohidrați. Singura 
rețetă care conţine o cantitate mai mare de carbohidrați este 
cea de granola. Chiar și aceasta poate fi modificată însă cu 
ușurință pentru a corespunde nevoilor tale. 


Retetele recomandă folosirea  îndulcitorilor 
artificiali. Pentru a putea crea anumite feluri de mâncare 
familiare care în mod obişnuit conțin zahăr, am folosit 
compromisul îndulcitorilor artificiali sau nenutritivi pe care îi 
consider cei mai benefici și mai bine toleraţi de către 
majoritatea oamenilor. Eritritolul, xilitolul, sucraloza și stevia 
nu au niciun impact asupra glicemiei și nu generează tulburări 
gastrointestinale, așa cum fac manitolul și sorbitolul. In plus, 
nu au consecințele nefaste asupra sănătăţii pe care le au 
aspartamul și zaharina. Un amestec de eritritol și stevia care 
se găsește pe scară largă (care de fapt conţine o componentă 
a steviei numită rebiana) este Truvia, îndulcitorul pe care l-am 
folosit personal pentru testarea majorităţii acestor reţete. 

In cazul în care cantitatea specificată pentru acești 
îndulcitori ţi se pare prea mică, o poţi adapta după gust. După 
eliminarea grâului din alimentaţie, foarte mulți oameni devin 
extrem de sensibili la gustul dulce, care ajunge să li se pară 
grețos. Dacă faci parte din această categorie, poţi reduce 
cantitatea de îndulcitori recomandată în rețete. Dacă te afli 
însă abia la începutul dietei fără grâu și fără gluten și încă mai 
simţi nevoia de a consuma dulciuri, poţi mări această 
cantitate. 

Un alt aspect de care trebuie să ţii seama este că 
puterea anumitor îndulcitori, îndeosebi a extractelor din 
stevia, poate varia destul de mult, întrucât unii sunt combinati 
cu alte substanțe, cum ar fi maltodextrina sau inulina. 
Consultă eticheta îndulcitorilor pe care îi cumperi sau 
folosește următoarea formulă pentru a stabili echivalentul său 
în zaharoză. 

1 ceașcă de zaharoză (zahăr) = 

1 ceașcă de extract de stevia pur sau amestecat cu 
maltodextrina 

1 ceașcă Splenda granulat 

1/4 ceașcă extract de stevia măcinat (Trades Joe's). Așa 
cum spuneam, mai mult decât în cazul altor îndulcitori, 
extractul de stevia poate avea un grad de îndulcire diferit. Cel 
mai bine este să consulţi eticheta produsului cumpărat pentru 
a afla echivalentul său în zaharoză. 

1/3 ceașcă + 1,5 linguri (sau aproximativ 7 linguri) 
Truvia 


2 linguri extract lichid de stevia 

1-1/3 cești eritriol 

1 ceașcă xilitol 

In sfârșit, am creat aceste rețete pentru cei cu 
programul foarte ocupat și care nu au foarte mult timp la 
dispoziție, astfel încât să fie cât mai ușor de preparat. De 
asemenea, majoritatea ingredientelor folosite pot fi procurate 
cu ușurință. 

Cei care suferă de boala celiacă, inclusiv de 
echivalentele ei neintestinale, trebuie să aleagă întotdeauna 
ingrediente fără gluten. Toate ingredientele pe care le conţin 
rețetele prezentate în continuare se găsesc inclusiv în 
varianta fără gluten, dar trebuie să verifici întotdeauna dacă 
producătorii care oferă astfel de alimente se ţin de cuvânt. 


Băutură răcoritoare cu fructe de pădure și cocos 

Această băutură este ideală pentru micul dejun atunci 
când ești foarte grăbit sau ca gustare rapidă. Vei constata că 
dă o senzaţie mai mare de saţietate decât alte shake-uri, 
graţie laptelui de cocos. Singurul îndulcitor sunt fructele de 
pădure, care nu sunt foarte bogate în zahăr. 

Ingrediente pentru o porție: 

- 1/2 ceașcă lapte de cocos 

- 1/2 ceașcă iaurt integral cu conținut redus de grăsime 

- 1/4 ceașcă afine, mure, căpșuni sau alte fructe de 
pădure 

- 1/2 ceașcă proteine din zer cu aromă de vanilie (sau 
fără aromă) 

- 1 lingură seminţe de in măcinate 

- 1/2 ceașcă extract de cocos 

- 4 cuburi de gheaţă 

Combină laptele de cocos, iaurtul, fructele de pădure, 
proteinele, semințele de in, extractul de cocos și cuburile de 
gheață și amestecă-le cu un blender până când rezultă o 
băutură fină. Se servește pe loc. 


Granola 

Această granola satisface dorinţa celor mai mulţi dintre 
oameni de a servi o gustare crocantă și dulce, deși arată și are 
un gust diferit față de granola convenţională. O poţi consuma 


inclusiv ca cereale pentru micul dejun, cu lapte, lapte de 
cocos, de soia sau de migdale. Ovăzul (sau quinoa) și fructele 
uscate folosite în această rețetă au anumite consecințe 
asupra glicemiei, dar cantităţile folosite nu sunt foarte mari. 
De aceea, consecinţele vor fi limitate de cele mai multe ori. 

Rezultă 6 porții: 

- 1/2 ceașcă fulgi de quinoa sau de ovăz 

- 1/2 ceașcă semințe de in măcinate (pot fi și seminţe 
de dovleac măcinate) 

- 1/4 ceașcă seminţe de dovleac întregi 

- 1 ceașcă nuci caju mărunţite 

- 1/2 ceașcă sirop de vanilie fără zahăr (Torani sau 
DaVinci) 

- 1/4 ceașcă ulei de nuci 

- 1 ceașcă pecan mărunţit 

- 1/2 ceașcă migdale mărunţite 

- 1/4 ceașcă stafide, cireșe uscate sau merișoare uscate 
și neîndulcite 

încălzește cuptorul la 160 de grade Celsius. 

Combină quinoa sau ovăzul măcinate cu jumătate din 
nucile caju, siropul de vanilie și uleiul de cocos într-un bol și 
așează amestecul într-o tavă. Presează-l astfel încât să capete 
o grosime de 1 centimetru. Lasă-l să se coacă până când 
devine crocant, aproximativ 30 de minute. Lasă-l apoi să se 
răcească în tavă timp de cel puţin o oră. 

Intre timp, combină nucile pecan, migdalele, fructele 
uscate și ce a mai rămas din nucile caju într-un vas. Rupe în 
bucățele amestecul răcit cu quinoa și amestecă-l cu celelalte 
nuci și fructe. 


Cereale calde cu cocos și seminţe de in 

Vei fi surprins să constaţi cât de săţios este acest mic 
dejun cu cereale, mai ales dacă folosești lapte de cocos. 

Rezultă 1-2 porţii: 

- 1/2 ceașcă lapte de cocos, lapte de vacă integral, 
lapte de soia integral sau lapte de migdale neîndulcit 

- 1/2 ceașcă seminţe de in măcinate (pot fi cumpărate 
premăcinate) 

- 1/4 ceașcă fulgi de cocos neîndulciţi 


- 1/4 ceașcă nuci mărunţite, jumătăţi de nuci sau 
seminţe decojite de floarea soarelui Scorţișoară măcinată 

- 1/4 ceașcă căpșuni, afine sau alte fructe de pădure 
tăiate (opţional) 


Combină laptele, seminţele măcinate de in, fulgii de 
cocos și nucile sau seminţele de floarea soarelui într-un vas și 
lasă-le în cuptorul cu microunde timp de 1 minut. Dacă 
dorești, poţi presăra deasupra niște scorțișoară și câteva 
fructe de pădure proaspete. 


Rulouri umplute cu ouă și pesto pentru micul 
dejun 

Aceste rulouri delicioase pot fi preparate de cu seară și 
ținute la frigider peste noapte pentru un mic dejun convenabil 
și foarte săţios. 

Rezultă 1 porţie: 

- 1 foaie din seminţe de in (vezi rețeta următoare). 

- 1 lingură pesto de busuioc sau din roșii uscate la soare 

- 1 ou fiert tare, tăiat felii subţiri 

- 2 roșii tăiate felii subțiri 

- 1 mână de spanac proaspăt sau de salată tăiată 

Dacă abia ai terminat de gătit foile, lasă-le mai întâi să 
se răcească timp de 5 minute. Întinde apoi pesto-ul pe o fâșie 
de 5 centimetri în centrul foii. Plasează deasupra feliile de ouă 
și apoi cele de roșii. Deasupra presară frunzele de spanac sau 
de salată. Rulează combinaţia. 


Foi din seminţe de in 

Foile pentru rulouri preparate din seminţe de in și ouă 
sunt surprinzător de gustoase. Dacă te vei obişnui cu ele, îţi 
vei putea prepara oricând dorești un rulou sau două, în doar 
câteva minute. Dacă ai două tăvi rotunde, poţi prepara două 
astfel de foi simultan, accelerând foarte mult procesul (ce-i 
drept, ele trebuie ţinute pe rând în cuptorul cu microunde). 
Foile din seminţe de in pot fi ţinute la frigider timp de câteva 
zile. Există și alte variante sănătoase ale reţetei, care 
înlocuiesc apa cu suc de morcov sau de spanac. 

Rezultă 1 porţie: 


- 3 linguri seminţe de in măcinate (pot fi cumpărate 
premăcinate) 

- 1/4 linguriţă praf de copt 

- 1/4 linguriţă ceapă pulbere 

- 1/4 linguriţă boia 

- 1 vârf de cuţit sare de mare fină sau sare de ţelină 

- 1 lingură ulei de cocos topit, la care se adaugă o 
cantitate mică pentru unsul tăvii 

- 1 lingură apă 

- 1 ou mare 

Amestecă seminţele de in, praful de copt, cel de ceapă, 
boiaua și sarea într-un vas mic. Adaugă 1 lingură de ulei de 
cocos, apoi oul și 1 lingură de apă. Unge cu ulei de cocos o 
tavă de sticlă sau plastic pentru cuptorul cu microunde. 
Toarnă aluatul și lasă-l să se întindă uniform. Ține la cuptorul 
cu microunde 2-3 minute, până când se coace. Lasă să se 
răcească timp de 5 minute. Pentru a scoate foaia, ridică mai 
întâi o margine cu o spatulă. Dacă s-a lipit, desprinde-o cu 
delicateţe, râcâind sub ea. In final, întoarce foaia și umple-o 
cu ingredientele dorite. 


Rulouri cu curcan și avocado 

Aceasta este una din sutele de modalități de a umple 
foile din seminţe de in pentru un mic dejun, un prânz sau o 
cină gustoase și hrănitoare. Dacă preferi și un sos, întinde un 
strat subţire de humus sau de pesto pe foaie înainte de a 
adăuga celelalte ingrediente. 

Rezultă 1 porţie: 

- 1 foaie din semințe de in (partea opusă), răcită dacă 
de-abia a fost scoasă din cuptor 

- 3-4 felii de friptură de curcan 

- 2felii subţiri de brânză elveţiană 

- 1/4 ceașcă germeni de fasole 

- 1/2 avocado tăiat felii subțiri 

- 1 mână de spanac sau de salată mărunțţită 

- 1 lingură maioneză, muștar, maioneză wasabi sau sos 
de salată fără zahăr 

Așează feliile de curcan și brânza în centrul foii. Presară 
deasupra germenii de fasole, feliile de avocado, spanacul sau 


salata. Adaugă maioneza, muștarul sau condimentul favorit. 
Rulează amestecul. 


Supă cu tortilla mexicană 

Această supă nu conţine cu adevărat tortilla, dar 
amintește de această mâncare mexicană clasică. Am 
preparat-o pentru familia mea și am regretat imediat că nu 
am făcut o cantitate mai mare, căci s-a terminat instantaneu, 
având un succes enorm. 

Rezultă 4 porţii: 

- 4 cești supă de pui cu puţină sare 

- 1/4 ceașcă ulei de măsline extravirgin 

- 1 piept de pui dezosat și fără piele (de aproximativ 
450 de grame), tăiat în bucăţi de 1 centimetru 

- 2-3 căţei de usturoi tocaţi 

- 1 ceapă mare, tocată fin 

- 1 ardei roșu tocat fin 

- 2 roșii tocate fin 

- 3-4 ardei iuți jalapeno, fără seminţe și tocaţi fin 

- 2 fructe de avocado Hass 

- 1 ceașcă brânză zdrobită Monterey Jack sau Cheddar 
(120 grame) 

- 1/2 ceașcă coriandru proaspăt mărunţit 4 linguri 
smântână 

Adu supa la fierbere într-un vas, la foc mare. Dă apoi 
focul mic. Între timp, încinge uleiul într-o tigaie și adaugă puiul 
și usturoiul. Ține pe foc 5-6 minute, până când puiul capătă o 
crustă maronie. Adaugă puiul gătit, ceapa, ardeii, roșiile și 
ardeii iuți în supă. Acoperă supa cu un capac și fierbe-o la foc 
mic o jumătate de oră. Adaugă sare și piper negru după gust. 
Taie fructele de avocado în două, pe lungime, și decojește-le. 
Taie miezul pe lungime în felii cu o grosime de 0,5 centimetri. 
Pune supa în farfurii. Presară deasupra feliile de avocado, 
brânza, coriandrul și o lingură de smântână. 


Salată cu ton și avocado 

Puţine combinaţii au o savoare comparabilă cu a 
acestui amestec de avocado, lămâie verde și coriandru 
proaspăt. Dacă rețeta este preparată pentru mai târziu, 
avocado și lămâia ar trebui adăugate doar înainte de servire. 


Salata poate fi consumată simplu sau cu un sos de salată 
(dressing). Sosurile de salată cu avocado se potrivesc extrem 
de bine la ea. 

Rezultă 2 porţii: 

- 4 cești salată sau spanac tânăr mărunțţit 

- 1 morcov răzuit 

- 120 grame ton (la conservă) 

- 1 lingură coriandru proaspăt tocat 

- 1 avocado decojit și tăiat cubuleţe 

- 2 felii de lămâie verde 

Combină salata și morcovul într-un vas. Adaugă tonul și 
coriandrul și amestecă-le bine, ca să se pătrundă. Chiar 
înainte de servire, adaugă fructul de avocado și stoarce sucul 
de lămâie. Amestecă și servește imediat. 


Pizza fără grâu 

Deși „crusta” acestei pizza nu este suficient de 
crocantă pentru a o putea ţine în mână, ea îţi va satisface cu 
siguranță pofta nostalgică de pizza, fără a avea de suferit 
consecințele nefaste ale acesteia. O felie sau două sunt de 
regulă suficiente pentru a te sătura, iar copiilor le place foarte 
mult. De preferință, alege un ketchup fără sirop de porumb 
bogat în fructoză și fără zaharoză. 

Rezultă 4-6 porţii: 

- 1 conopidă tăiată bucățele de 2,5-5 centimetri 

- 3/4 ceașcă ulei de măsline extravirgin 

- 2 ouă mari 

- 3 cești brânză mozzarella tăiată (în total, 360 grame) 

- 200 grame cârnat (de preferință neafumat), salam 
feliat (de preferință neafumat); carne de vită, de curcan sau 
de porc 

- 360 de grame sos de pizza sau 2 conserve de pastă de 
tomate (180 g fiecare) 

- diferite legume pentru umplutură: ardei grași tocaţi 
(verzi, roșii sau galbeni); roșii uscate la soare; ceapă sau praz 
tocat; usturoi mărunţit; spanac proaspăt; măsline tăiate; 
ciuperci tăiate; broccoli sau sparanghel tăiat 

- Busuioc proaspăt sau uscat 

- Oregano proaspăt sau uscat 

- Piper negru 


- 1/2 ceașcă brânză parmezan rasă 

Fierbe conopida în apă sau în abur timp de 20 de 
minute, până când se înmoaie. Scurge apa și mută conopida 
într-un vas mare. Paseaz-o până când capătă consistenţa unui 
piure de cartofi, cu cât mai puţine „cocoloașe”. Adaugă 1/4 
ceașcă de ulei, ouăle și 1 ceașcă de mozzarella, și amestecă 
bine. 

Preîncălzește cuptorul la 175*C. Unge o tavă pentru 
pizza cu o lingură de ulei de măsline. Toarnă amestecul de 
conopidă în tavă și presează „aluatul” până când devine plat, 
cu o grosime de maxim 1 centimetru. Marginile pot fi ceva mai 
groase. Coace „aluatul” de pizza timp de 20 de minute. Dacă 
dorești să umpli pizza cu carne tocată, călește-o într-o tigaie 
până când devine bine pătrunsă și capătă o culoare maronie. 

Scoate „crusta” de pizza din cuptor (nu stinge focul) și 
unge-o cu sos de pizza sau pastă de tomate. Adaugă celelalte 
2 cești de mozzarella, legumele și carnea, usturoiul, oregano 
și piperul. Stropește totul cu jumătatea de ceașcă de ulei de 
măsline și presară deasupra parmezanul ras. Introdu din nou 
pizza la cuptor și las-o 10-15 minute, până când se topește 
mozzarella. 

Taie pizza în felii și folosește o spatulă pentru a le 
scoate pe farfurii. 


„Paste” de dovlecei zucchini cu ciuperci baby 
bella 

Folosirea dovleceilor în locul pastelor convenţionale din 
grâu asigură acestui fel de mâncare o textură și un gust 
diferite, dar care nu îl fac cu nimic mai puţin delicios. Dat fiind 
că dovlecelul nu are un gust la fel de intens ca și pastele din 
grâu, cu cât sosul și umplutura sunt mai bune, cu atât mai 
gustoase vor fi „pastele”. 

Rezultă 2 porţii: 

- 450 grame dovlecei zucchini 

- 240 grame cârnat neafumat (fără nitriţi), carne de 
vită, de curcan, 

de pui sau de porc (opţional) 

- 3-4 linguri ulei de măsline extravirgin 

- 8-10 ciuperci baby bella sau cremini, feliate 

- 2-3 căţei de usturoi tocaţi 


- 2 linguri busuioc proaspăt tocat 

- Sare și piper negru 

- 1 ceașcă sos de roșii sau 120 grame pesto 

- 1/4 ceașcă parmezan ras 

Decojește dovleceii cu instrumentul de decojire și taie-i 
pe lungime în felii subţiri, până când ajungi la miezul cu 
seminţe (acesta nu se pretează la formarea „pastelor”, dar îl 
poţi păstra pentru o salată). 

Dacă dorești să gătești acest fel cu carne, încălzește o 
lingură de ulei într-o tigaie mare și călește carnea tocată, 
separând-o cu o lingură. In final, scurge grăsimea. Adaugă 2 
linguri de ulei de măsline în tigaie și călește ciupercile și 
usturoiul timp de 2-3 minute, până când se înmoaie. 

Dacă nu dorești să folosești carne, toarnă 2 linguri de 
ulei în tigaie și dă focul la mediu. Călește timp de 2-3 minute 
ciupercile și usturoiul. In ambele cazuri, adaugă feliile subțiri 
de dovlecel în tigaie și călește-le până când se înmoaie, nu 
mai mult de 5 minute. In final, adaugă busuiocul tocat, sare și 
piper după gust. Servește cu sos de roșii sau pesto și presară 
deasupra parmezan. 


Macaroane shirataki gătite în wok 

Macaroanele shirataki sunt niște paste versatile care 
înlocuiesc macaroanele din făină. Sunt preparate din rădăcină 
de konjac. Nu afectează deloc glicemia, căci conţin foarte 
puţini carbohidrați (mai puţin de 3 grame la un pachet de 250 
g). Unele macaroane shirataki conțin inclusiv tofu și amintesc 
mai mult de textura pastelor din grâu. Personal nu-mi plac, 
căci îmi amintesc de pastele ramen din tinerețea mea. La fel 
ca și tofu, macaroanele shirataki absorb gusturile și mirosurile 
celorlalte ingrediente, neavând practic un gust al lor. 

Rețeta care urmează este asiatică și foarte simplă, dar 
macaroanele shirataki pot fi folosite pentru orice feluri de 
mâncare italienești (sau altele), în locul pastelor convenționale 
din grâu. (Există chiar un producător care le dă formă de 
fettucine, penne rigate sau capellini.) 

Rezultă 2 porţii: 

- 3 linguri ulei de susan încălzit 

- 1/2 piept de pui dezosat, carne de porc sau tofu solid 
tăiat în cubuleţe de 2 centimetri 


- 2-3 căţei de usturoi tocaţi 

- 100 g ciuperci shiitake proaspete, numai pălăriile, 
feliate 

- 2-3 linguri sos de soia (fără grâu) 

- 200 g broccoli proaspăt sau congelat, tăiat în 
buchețele mici 

- 120 g muguri de bambus feliaţi 

- 1 lingură ghimbir proaspăt răzuit 

- 2 linguri seminţe de susan 1/2 lingură ardei roșu tocat 

- 2 pungi (a câte 250 g fiecare) cu macaroane shirataki 

Încinge 2 linguri de ulei de susan într-un wok sau într-o 
tigaie mare, la foc mediu. Adaugă carnea sau tofu, usturoiul, 
ciupercile shiitake și sosul de soia, și lasă pe foc până când se 
pătrunde carnea sau până când tofu devine auriu pe toate 
părţile (dacă tigaia devine prea uscată, adaugă o lingură de 
apă). 

Adaugă broccoli, mugurii de bambus, ghimbirul, 
semințele de susan, ardeiul tocat și ce a mai rămas din uleiul 
de susan și amestecă-le cu restul compoziţiei 4-5 minute, 
până când broccoli se înmoaie. 

Cât timp se călește broccoli, umple un vas cu 4 cești de 
apă și pune-l pe foc. Clătește macaroanele shirataki în apă 
rece timp de 15 secunde și scurge-le. Introdu-le apoi în apa 
care fierbe și gătește-le timp de 3 minute. In final scurge-le și 
adaugă-le în wok, alături de legume. Lasă-le 2 minute să se 
pătrundă (la foc mediu) și amestecă bine. 


Prăjituri cu crab 

Aceste prăjituri fără grâu sunt incredibil de ușor de 
preparat. Dacă sunt servite cu sos tartar sau cu un alt sos 
compatibil și cu spanac sau salată verde, acest fel de mâncare 
poate servi drept fel principal. 

Rezultă 4 porţii: 

- 2 linguri ulei de măsline extravirgin 

- 1/2 ardei roșu tăiat în felii subțiri 

- 1/4 ceapă galbenă tocată fin 

- 2 linguri ardei iute verde tocat fin, sau după gust 

- 1/4 ceașcă nuci măcinate 

- 1 ou mare 

- 1,5 linguriţe curry măcinat 


- 1/2 linguriţă chimen măcinat 

- Sare de mare fină 

- 1 conservă carne de crab (180 g), scursă 

- 1/4 ceașcă seminţe de in măcinate (pot fi cumpărate 
premăcinate) 

- 1 linguriţă praf de ceapă 

- 1/2 linguriţă praf de usturoi 

- Spanac tânăr sau salată verde 

- Sos tartar (opţional) j 

Preîncălzește cuptorul la 160°C. Incălzește uleiul într-o 
tigaie, la foc mare. Călește în el ardeiul, ceapa și ardeiul iute, 
4-5 minute, până când se înmoaie. Lasă să se răcească. 

Transferă legumele într-un vas. Adaugă la ele nucile, 
oul, praful de curry, chimenul și un praf de sare. In final, 
adaugă carnea de crab. Amestecă bine, apoi separă în patru 
grămăjoare și pune-le pe o tavă acoperită cu hârtie de copt. 

Într-un vas separat, amestecă seminţele măcinate de 
in, praful de ceapă și praful de usturoi. Presară amestecul 
rezultat peste prăjiturile cu crab. Pune-le la cuptor și lasă-le să 
se coacă circa 25 de minute, până când devin maronii. Se 
servesc pe un pat de salată sau de spanac, eventual cu sos 
tartar. 


Pui dat prin nuci pecan cu tapenade 

Acest fel de mâncare reprezintă un antreu excelent sau 
o gustare care poate fi luată la pachet și servită la prânz. 
Poate fi preparat foarte rapid, mai ales dacă ţi-a rămas niște 
piept de pui de la cina de aseară. 

Dacă preferi, poţi servi puiul cu pesto (de busuioc sau 
din roșii uscate la soare), ori cu caponata de vinete, în locul 
tapenadei. 

Rezultă 2 porţii: 

- 2 piepturi de pui de 120 g, dezosate și fără piele 

- 1 ou mare 

- 1/4 ceașcă lapte de cocos sau de vacă 

- 1/2 ceașcă nuci pecan măcinate (pot fi cumpărate 
premăcinate) 

- 3 linguri parmezan ras 

- 2 linguriţe praf de ceapă 

- 1 linguriţă oregano uscat 


- Sare de mare fină și piper negru măcinat 

- 4 linguri de tapenade, caponata sau pesto, cumpărate 
din comerț 

Preîncălzește cuptorul la 160°C. Coace puiul 
aproximativ 30 de minute. Bate oul într-un vas și adaugă 
laptele. Amestecă separat nucile pecan, parmezanul, praful de 
ceapă, oregano, sarea și piperul. 

Dă carnea de pui prin ou, apoi prin amestecul cu pecan. 
Lasă-l apoi la cuptorul cu microunde timp de 2 minute. Se 
servește cald, cu tapenada, caponate sau pesto. 


Cotlete de porc date prin parmezan cu legume 
coapte în otet balsamic 

Nucile măcinate pot fi folosite ca înlocuitor pentru 
pesmet, formând o „crustă” gustoasă ce poate fi amestecată 
cu legume și cu condimentele dorite. 

Rezultă 4 porţii: 

- 1 ceapă albă tăiată felii subţiri 

- 1 vânătă mică, nedecojită, tăiată cubuleţe de 1 
centimetru 

- 1 ardei verde feliat 

- 1 ardei galben sau roșu feliat 

- 2 căţei de usturoi tocaţi mare 

- 1/4 ceașcă ulei de măsline extravirgin sau mai mult, 
dacă este necesar 

- 1/4 ceașcă oţet balsamic 

- Sare de mare (fină sau grunjoasă) și piper negru 
măcinat 

- 1 ou mare 

- 1 lingură lapte de cocos 

- 1/2 ceașcă migdale sau nuci pecan măcinate (pot fi 
cumpărate premăcinate) 

- 1/4 ceașcă parmezan ras 

- 1 linguriţă praf de usturoi 

- 1 linguriţă praf de ceapă 

- 4 cotlete de porc cu os (de aproximativ 180 g fiecare) 

- 1 lămâie tăiată felii subțiri 

Preîncălzește cuptorul la 160°C. Combină ceapa, 
vânătă, ardeii și usturoiul într-o tavă mare. Adaugă 2 linguri 


de ulei și de oțet. Presară sare și piper după gust. Acoperă 
tava cu folie și las-o la copt 30 de minute. 

Intre timp, amestecă oul cu laptele de cocos într-un vas. 
Combină migdalele și pecanul, parmezanul, praful de usturoi 
și de ceapă într-un vas separat. Adaugă sare și piper după 
gust. Dă cotletele de porc prin ou pe ambele părţi, apoi prin 
amestecul de nuci și parmezan. 

incinge două linguri de ulei la foc mare. Adaugă 
cotletele de porc și prăjește-le până când capătă o crustă 
aurie, câte 2-3 minute pe fiecare parte. 

Scoate legumele din cuptor (unde s-au copt timp de 30 
de minute) și plasează deasupra lor cotletele. Presară 
deasupra cărnii feliile de lămâie. 

Acoperă din nou tava cu folie și las-o la copt până când 
se pătrund cotletele (la mijloc trebuie să fie roz), iar legumele 
devin foarte moi (aproximativ 30 de minute). 


Salată de spanac și ciuperci 

Această salată simplă este foarte ușor de preparat în 
cantităţi mari (prin multiplicarea cantităților specificate), 
putând fi consumată inclusiv a doua zi (de pildă, la micul 
dejun). Sosul de salată trebuie adăugat chiar înaintea servirii. 
In cazul în care cumperi un sos de-a gata, citește cu atenţie 
eticheta, căci astfel de produse conţin de multe ori sirop de 
porumb bogat în fructoză sau zaharoză. Mai presus de orice, 
evită însă 248 sosurile fără grăsimi sau cu conţinut redus de 
grăsimi. Dacă sosul de salată (dressing) cumpărat este 
preparat dintr-un ulei sănătos și nu conţine zahăr, îl poţi 
consuma în orice cantitate dorești. 

Rezultă 2 porţii: 

- 8 cești frunze de spanac timpuriu 

- 2 cești ciuperci tăiate, din varietatea preferată 

- 1/2 ardei roșu sau verde, mărunțit 

- 1/2 ceașcă praz sau ceapă roșie 

- 2 ouă fierte tari, feliate 

- 1/2 ceașcă jumătăţi de nuci 

- 180 g brânză feta tăiată cubuleţe 

- Sos vinegretă preparat acasă (ulei de măsline 
extravirgin plus oţet) sau cumpărat din comerț 


Amestecă spanacul, ciupercile, ardeii, prazul, ouăle, 
nucile și brânza feta într-un vas mare. Adaugă sosul de salată 
și amestecă bine. Dacă nu o consumi imediat, poţi pune salata 
în două cutii alimentare închise ermetic și o poţi ţine la 
frigider. Sosul trebuie adăugat chiar înainte de servire. 

Variante: la această reţetă poţi adăuga după gust 
diferite condimente, cum ar fi busuiocul sau coriandrul. Brânza 
feta o poţi înlocui cu brânză de capră, cremă de brânză Gouda 
sau brânză elveţiană. Poţi adăuga măsline kalamata sau poţi 
folosi un dressing cremos (fără zahăr sau sirop de porumb 
bogat în fructoză), cum ar fi cel din reţeta indicată la pagina 
260 (Sos de salată „fără griji”). 


Sparanghel cu usturoi copt și cu ulei de măsline 

Sparanghelul oferă foarte multe beneficii pentru 
sănătate, chiar dacă este folosit în cantităţi mici. Micul efort 
suplimentar de coacere a usturoiului se va dovedi la rândul lui 
util, conferind un gust deosebit acestui fel de mâncare. 

Rezultă 2 porţii: 

- 1 usturoi întreg 

- Ulei de măsline extravirgin 

- 225 g sparanghel curățat și tăiat în jumătăţi 

- 1 lingură nuci pecan sau migdale măcinate 

- 1/2 linguriţă praf de ceapă 

Preîncălzește cuptorul la 200°C. Separă usturoiul în 
căţei și curăţă-i de coajă. Unge o bucăţică de hârtie de copt cu 
ulei, plasează pe ea un căţel de usturoi, apoi împacheteaz-o și 
plaseaz-o pe o tavă. Lasă căţeii de usturoi astfel împachetați 
la copt timp de 30 de minute. In final, scoate-i și lasă-i să se 
răcească. 

Incălzește 1 lingură de ulei într-o tigaie, la foc mare. 
Adaugă sparanghelul și lasă-l să se prăjească timp de 3-4 
minute, până când capătă o culoare verde strălucitoare. 
Presară deasupra nucile și migdalele, apoi praful de ceapă. 
Adaugă în tigaie și usturoiul copt. Continuă să prăjești 
sparanghelul până când devine crocant, 1-2 minute. 


Vinete coapte cu trei tipuri de brânză 
Dacă îţi place brânza, vei savura combinaţia de arome 
a acestui fel de mâncare. Acesta este suficient de substanţial 


pentru a putea fi servit ca antreu, sau chiar ca fel principal (în 
porţii mai mici), alături de o friptură la grătar sau de un file de 
pește. Ceea ce rămâne poate fi consumat la micul dejun. 

Rezultă 6 porţii: 

- 1 vânătă tăiată transversal în felii cu o grosime de 1 
centimetru 

- 1/2 ceașcă ulei de măsline extravirgin 

- 1 ceapă galbenă tocată 2-3 căţei de usturoi tocaţi 

- 3-4 linguri roșii uscate la soare 

- 4-6 cești frunze de spanac 

- 2 roșii tăiate felii 

- 2 cești sos de roșii 

- 1 ceașcă brânză ricotta 

- 1 ceașcă brânză mozzarella din lapte integral (120 g) 

- 1/2 ceașcă parmezan ras (60 g) 

- 4-5 frunze proaspete de busuioc tocate 

Preîncălzește cuptorul la 160°C. Așează feliile de vinete 
într-o tavă și unge-le cu ulei de măsline pe ambele părți 
(păstrează totuși 2 linguri de ulei). Coace vinetele timp de 20 
de minute. In final, scoate vinetele, dar lasă focul la cuptor 
aprins. 

Incălzește uleiul rămas la foc mediu. Adaugă ceapa, 
usturoiul, roșiile uscate la soare și spanacul, și călește-le până 
când se înmoaie ceapa. Plasează roșiile deasupra vinetelor. 
Presară deasupra lor amestecul cu spanac. Adaugă și sosul de 
roșii. 

Amestecă într-un vas brânza ricotta și mozzarella. 
Toarnă amestecul deasupra vinetelor cu roșii, apoi presară 
busuioc. Ultimul strat presărat va fi de parmezan. Coace fără 
folie vinetele cu umplutura până când se topește brânza, 
aproximativ 30 de minute. 


„Pâine” cu mere și nuci 

Mulţi oameni care renunţă la grâu își doresc să 
consume din când în când un produs care să le aducă aminte 
de pâine. Această rețetă le satisface pofta într-o manieră 
sănătoasă, fiind extrem de bogată în proteine și savuroasă la 
gust. Pâinea cu mere și nuci merge de minune cu cremă de 
brânză, cu unt de arahide, de seminţe de floarea soarelui sau 
de migdale, ori cu clasicul unt din lapte de vacă (nesărat dacă 


ești sensibil la sare). Nu poate fi tăiată însă bine pentru a 
forma sendvișuri, căci are tendinţa de a face firimituri, dat 
fiind că nu conţine gluten. 

Deși sosul de mere este o sursă de carbohidrați, o felie 
sau două din această „pâine” nu conţine mai mult de 5 grame 
de carbohidrați, așa că expunerea la aceștia este redusă. De 
altfel, dacă preferi, poţi renunţa la sosul de mere, fără ca 
pâinea rezultată să își piardă din gust. 

Rezultă 10-12 porții: 

- 2 cești migdale măcinate (pot fi cumpărate 
premăcinate) 

- 1 ceașcă nuci tăiate 

- 2 linguri seminţe de in măcinate (pot fi cumpărate 
premăcinate) 

- 1 lingură scorţișoară măcinată 

- 2 linguri praf de copt 

- 1/2 linguriţă sare de mare fină 

- 2 ouă mari 

- 1 ceașcă sos de mere neîndulcit 

- 1/2 ceașcă ulei de nucă, ulei de măsline extra-light, 
ulei de cocos topit sau unt topit 

- 1/4 ceașcă smântână sau lapte de cocos 

Preîncălzește cuptorul la 160°C. Tapetează cu ulei o 
tavă de pâine de 24x12 cm (uleiul de cocos este ideal în acest 
scop). Combină migdalele, nucile, semințele de in măcinate, 
scorțișoara, praful de copt și sarea într-un vas și amestecă-le 
bine. 

Combină ouăle, sosul de mere, uleiul și smântână sau 
laptele de cocos. Toarnă amestecul rezultat peste 
ingredientele uscate și amestecă totul până când lichidul se 
încorporează. Dacă rezultă un amestec prea uscat, adaugă 1- 
2 linguri de lapte de cocos. Așează „aluatul” în tavă și lasă-l la 
copt timp de aproximativ 45 de minute, până când se usucă în 
interior (verifică cu o scobitoare). Lasă să se răcească încă 20 
de minute, apoi răstoarnă tava. Taie pâinea și o poți servi. 

Variante: această rețetă este un model pentru alte 
tipuri de pâine, cum ar fi pâinea cu banane, cu dovlecei 
zucchini și morcovi etc. De pildă, poţi înlocui sosul de mere cu 
1,5 cești de piure de dovleac, adăugând și 1,5 lingurițe de 


nucșoară. Vei obţine astfel o pâine cu dovleac, ideală pentru 
sărbătorile de iarnă. 


Brioșe cu banane și cu afine 

La fel ca majoritatea reţetelor preparate din ingrediente 
sănătoase, care nu conţin grâu, aceste brioșe au o textură mai 
grosieră ca a celor din făină de grâu. Banana, un fruct 
recunoscut pentru conţinutul său bogat în carbohidrați, 
conferă acestor brioșe o parte din dulceaţa lor, dar dat fiind că 
este distribuită în 10 brioșe, expunerea la carbohidrați rămâne 
minimă. Afinele pot fi înlocuite cu o cantitate echivalentă de 
zmeură, merișoare sau alte fructe de pădure. 

Rezultă 10-12 brioșe: 

- 2 cești de migdale măcinate (pot fi cumpărate 
premăcinate) 

- 1/4 ceașcă seminţe de in măcinate (pot fi cumpărate 
premăcinate) 

- Un îndulcitor artificial precum Truvia, extract de stevia 
sau Splenda, echivalentul a 3/4 ceașcă de zahăr 

- 1 linguriţă praf de copt 

- Un praf de sare de mare fină 

- 1 banană coaptă 

- 2 ouă mari 

- 1/2 ceașcă smântână sau lapte de cocos 

- 1/4 ceașcă ulei de nucă, de cocos sau de măsline 
extra-light 

- 1 ceașcă afine proaspete sau congelate 

Preîncălzește cuptorul la 160°C. Unge cu ulei o tavă 
pentru 12 brioșe. Combină migdalele, semințele de in 
măcinate, îndulcitorul, praful de copt și sarea, și amestecă-le 
bine cu o lingură. Într-un alt vas, pasează banana până când 
devine un piure fin. Adaugă la acesta ouăle, smântână sau 
laptele de cocos și uleiul. Adaugă acest amestec la cel de 
migdale și freacă-le bine. In final, adaugă afinele. 

Toarnă aluatul în cupele pentru brioșe, umplându-le pe 
jumătate. Coace brioșele până când scobitoarea introdusă în 
ele iese uscată, respectiv aproximativ 45 de minute. Lasă tava 
la răcit 10-15 minute, apoi răstoarn-o și lasă brioșele să se 
răcească de tot. 


Brioșe cu dovleac și piper de Jamaica 

Personal, îmi place foarte mult să mănânc aceste brioșe 
la micul dejun, toamna și iarna. Dacă ungi o brioșă cu cremă 
de brânză, nu-ţi mai trebuie altceva într-o dimineaţă geroasă 
de iarnă. 

Rezultă 12 brioșe micuţe: 

- 2 cești de migdale măcinate (pot fi cumpărate 
premăcinate) 

- 1 ceașcă nuci mărunțţite 

- 1/4 ceașcă seminţe de in măcinate (pot fi cumpărate 
premăcinate) 

- Un îndulcitor artificial precum Truvia, extract de stevia 
sau Splenda, echivalentul a 3/4 ceașcă de zahăr 

- 2 linguriţe scorţișoară măcinată 

- 1 linguriţă piper de Jamaica măcinat 

- 1 linguriţă nucșoară măcinată 

- 1 linguriţă praf de copt 

- Un praf de sare de mare fină 

- 1 conservă (45 g) de piure de dovleac neîndulcit 

- 1/2 ceașcă smântână sau lapte de cocos 

- 2 ouă mari 

- 1/4 ceașcă ulei de nucă, de cocos (topit) sau de 
măsline extra-light 

Preîncălzește cuptorul la 160°C. Unge cu ulei o tavă 
pentru 12 brioșe. Combină migdalele, nucile, semințele de in 
măcinate,  îndulcitorul,  scorţișoara, piperul de Jamaica, 
nucșoara, praful de copt și sarea, și amestecă-le bine cu o 
lingură. Intr-un alt vas, amestecă piureul de dovleac cu ouăle, 
smântână sau laptele de cocos și uleiul. 

Adaugă acest amestec la cel de migdale și freacă-le 
bine. Toarnă aluatul în cupele pentru brioșe, umplându-le pe 
jumătate. Coace brio-șele până când scobitoarea introdusă în 
ele iese uscată, respectiv aproximativ 45 de minute. Lasă tava 
la răcit 10-15 minute, apoi răstoarn-o și lasă brioșele să se 
răcească de tot. 


Mousse de ciocolată amăruie și tofu 

iti va fi greu să faci deosebirea între acest desert și 
mousse-ul convenţional, în plus, această reţetă îţi oferă o 
cantitate generoasă din flavonoidele extrem de sănătoase din 


cacao. Dacă ai o sensibilitate la soia, înlocuiește tofu și laptele 
de soia cu 2 cești (500 g) de iaurt grecesc integral. 

Rezultă 4 porţii: 

- 500 g tofu solid 

- 1/2 ceașcă praf de cacao neîndulcit 

- 1/4 ceașcă lapte de migdale neîndulcit, lapte de soia 
cu conţinut integral de grăsime sau lapte integral de vacă 

- Un îndulcitor artificial precum Truvia, extract de stevia 
sau Splenda, echivalentul a 1/2 ceașcă de zahăr 

- 2 linguriţe extract de vanilie pur 

- 1 linguriţă extract de migdale pur Frișca 

- 3-4 căpșuni feliate sau 10-12 fructe de zmeură 

Combină tofu, cacaoa, laptele de migdale, îndulcitorul și 
extractele de vanilie și de migdale și amestecă-le într-un 
blender până când devin cremoase. Servește în cupe. Pune 
deasupra frișca și fructele. 


Fursecuri cu ghimbir și condimente 

Aceste fursecuri fără grâu îţi vor satisface poftele 
ocazionale de dulciuri, înlocuirea făinii de grâu cu făina de 
cocos face ca fursecurile să fie mai grele și mai fărâmicioase, 
dar de îndată ce prietenii și familia ta se vor obișnui cu 
această textură nefamiliară, îţi vor cere mai multe. La fel ca 
multe alte rețete oferite în această carte, și aceasta poate 
avea numeroase variante, care mai de care mai delicioasă. 
Spre exemplu, iubitorii de ciocolată pot adăuga la ea chipsuri 
nu foarte dulci de ciocolată, renunțând în schimb la piperul de 
Jamaica, nucșoară și ghimbir, obținând astfel echivalentul fără 
grâu al fursecurilor cu ciocolată. 

Rezultă 25 de fursecuri (de 6 centimetri): 

- 2 cești făină de cocos 

- 1 ceașcă nuci zdrobite fin 

- 3 linguri fulgi de cocos 

- 2 linguri Truvia, 1/2 linguriţă extract de stevia sau 1/2 
ceașcă Splenda granulată 

- 2 linguriţe scorțișoară măcinată 

- 1 linguriţă piper de Jamaica măcinat 

- 1 linguriţă ghimbir măcinat 

- 1 linguriţă nucșoară măcinată 

- 1 linguriţă praf de copt 


- 1 ceașcă smântână sau lapte de cocos 

- 1 ceașcă ulei de nucă, de măsline extra-light, de cocos 
topit sau de unt topit 

- 1/2 ceașcă sirop de vanilie fără zahăr (DaVinci sau 
Torani) 

- 3 ouă mari băute 

- 1 lingură coajă de lămâie rasă 

- 1 linguriţă extract de migdale pur 

- Lapte, lapte de migdale neîndulcit sau lapte de soia 
(opţional) 

Preîncălzește cuptorul la 160*C. Tapetează o tavă cu 
hârtie de copt. Amestecă bine făina de cocos, nucile, fulgii de 
cocos, îndulcitorul, scorțișoara, piperul de Jamaica, ghimbirul, 
nucșoara și praful de copt într-un vas mare. 

intr-o măsură de 4 cești, amestecă smântână sau 
laptele de cocos cu uleiul sau untul, siropul de vanilie, ouăle, 
coaja de lămâie și extractul de migdale. Adaugă acest 
amestec la cel de cocos și freacă-le bine. (Dacă aluatul 
rezultat este prea gros, adaugă lapte, lapte de migdale sau 
lapte de soia, lingură după lingură, până când obţii 
consistenţa dorită.) 

Toarnă aluatul în forme. Coace fursecurile timp de 20 
de minute sau până când scobitoarea introdusă în ele iese 
uscată. Lasă-le apoi la răcit. 


Prăjitură cu morcovi 

Dintre toate rețetele oferite aici, aceasta seamănă cel 
mai mult cu reţeta originală din făină de grâu, putând 
satisface chiar și gusturile celui mai dificil iubitor de grâu. 

Rezultă 8-10 porții. 

Blatul: 

- 1 ceașcă făină de cocos 

- Un îndulcitor artificial precum Truvia, extract de stevia 
sau Splenda, echivalentul unei cești de zahăr 

- 2 linguri coajă de portocală rasă 

- 1 lingură seminţe de in măcinate 

- 2 linguriţe scorțișoară măcinată 

- 1 linguriţă piper de Jamaica măcinat 

- 1 linguriţă nucșoară măcinată 

- 1 linguriţă praf de copt 


- Un praf de sare de mare fină 

- 4 ouă mari 

- 1/2 ceașcă ulei de cocos topit 

- 1 ceașcă smântână 

- 1/2 ceașcă lapte de cocos 

- 2 linguriţe extract de vanilie pur 

- 2 cești de morcovi rași fin 

- 1 ceașcă nuci pecan zdrobite 

Glazura: 

- 250 g cremă de brânză slabă (Neufchatel) la 
temperatura camerei 

- 1 linguriţă suc proaspăt de lămâie 

- 1 lingură Truvia, 1/8 linguriţă extract de stevia 
măcinat sau 1/4 ceașcă Splenda granulată 

Preîncălzește cuptorul la 160*C. Tapetează cu ulei o 
tavă de 25x25 cm. Pentru blat: combină făina de cocos, 
îndulcitorul, coaja de portocale, semințele de in măcinate, 
scorţișoara, piperul de Jamaica, nucșoara, praful de copt și 
sarea într-un vas mare și frământă amestecul cu mâna. 

Bate ouăle cu untul topit sau uleiul de cocos, smântână, 
laptele de cocos și vanilia într-un vas de mărime medie. 
Toarnă amestecul rezultat peste cel cu făina de cocos. 
Frământă aluatul cu un mixer electric. Adaugă manual 
morcovii și nucile pecan. Toarnă amestecul în tava de copt. 
Lasă blatul la copt timp de o oră, sau până când scobitoarea 
introdusă în prăjitură iese uscată. Lasă-l apoi la răcit. 

Pentru glazură, combină crema de brânză cu sucul de 
lămâie și îndulcitorul și amestecă-le cu blenderul. Toarnă 
glazura peste prăjitură. 


Cheesecake clasic cu crustă fără grâu 

Această reţetă reprezintă un veritabil motiv de bucurie. 
Ea permite obţinerea unei prăjituri cu brânză fără consecinţele 
nefaste ale grâului asupra sănătăţii ! Baza acestei prăjituri 
sunt nucile pecan măcinate, care pot fi înlocuite cu nuci sau 
migdale. 

Rezultă 6-8 porţii. 

Crusta: 

- 1,5 cești nuci pecan măcinate 


- Un îndulcitor artificial precum Truvia, extract de stevia 
sau Splenda, echivalentul unei jumătăţi de ceașcă de zahăr 

- 1,5 lingurite scorțișoară măcinată 6 linguri unt 
nesărat, topit și răcit 

- 1 ou mare bătut 

- 1 linguriţă extract de vanilie 

Umplutura: 

- 500 g de cremă de brânză slabă la temperatura 
camerei 

- 3/4 ceașcă smântână 

- Un îndulcitor artificial precum Truvia, extract de stevia 
sau Splenda, echivalentul unei cești de zahăr 

- Un praf de sare de mare fină 

- 3 ouă mari 

- Sucul de la 1 lămâie mică și 1 lingură de coajă de 
lămâie rasă 

- 2 linguri extract de vanilie pur 

Preîncălzește cuptorul la 160°C. 

Pentru crustă: combină nucile pecan măcinate, 
îndulcitorul și scorțișoara într-un vas. Adaugă untul topit, oul și 
vanilia, și amestecă bine. Așează aluatul în forma de 
cheesecake și presează-l bine astfel încât să îmbrace întreaga 
formă (inclusiv marginile). 

Pentru umplutură: amestecă cu un blender (la viteză 
mică) crema de brânză, smântână, îndulcitorul și sarea într-un 
vas. Adaugă ouăle, zeama de lămâie, coaja de lămâie și 
vanilia. Amestecă umplutura cu mixerul la viteză medie timp 
de un minut. 

Toarnă umplutura peste crustă. Lasă cheesecake-ul la 
copt timp de aproximativ 50 de minute, până când devine 
solid în centru. Lasă-l apoi la răcit, iar în final pune-l la frigider, 
înainte de servire. 

Variante: umplutura poate fi modificată în numeroase 
feluri. De pildă, poţi adăuga 1/2 ceașcă praf de cacao și o poți 
orna cu ciocolată amăruie, sau poţi substitui sucul de lămâie 
cu lămâie verde. Poţi orna prăjitura cu fructe de pădure, 
frunze de mentă și frișca. 


Profiterol cu ciocolată și unt de arahide 


Cel mai probabil nu există un profiterol sută la sută 
sănătos, dar această reţetă îți permite să te apropii foarte 
mult de acest ideal. Consumă când și când acest desert 
pentru a-ţi satisface poftele ocazionale de ciocolată și de 
dulce. 

Rezultă 12 porții. 

Profiterol: 

- 2 linguriţe ulei de cocos topit 

- 250 g ciocolată neîndulcită 

- 1 ceașcă unt natural de arahide la temperatura 
camerei 

- 120 g cremă de brânză slabă la temperatura camerei 

- Un îndulcitor artificial precum Truvia, extract de stevia 
sau Splenda, echivalentul unei cești de zahăr 

- 1 linguriţă extract de vanilie pur 

- Un praf de sare 

- 1/2 ceașcă arahide prăjite uscat, nesărate și zdrobite 
(sau nuci) 

Topping (opţional): 

- 1/2 ceașcă unt natural de arahide la temperatura 
camerei 

- 1/2 ceașcă arahide prăjite uscat, nesărate și zdrobite 

Tapetează o tavă de 20x20 cm cu uleiul de cocos topit. 

Pentru profiterol: lasă ciocolata la cuptorul cu 
microunde timp de 1,5-2 minute în intervale succesive de câte 
30 de secunde până când se topește. (Verific-o după 1 minut, 
căci ciocolata are tendinţa să își păstreze forma chiar dacă s-a 
topit.) 

Combină într-un vas separat untul de arahide, crema de 
brânză, îndulcitorul, vanilia și sarea. Lasă amestecul la 
microunde timp de 1 minut, apoi freacă-l manual pentru a se 
pătrunde bine. In final, amestecă cele două mixturi (cea cu 
nucile de pecan și cea cu ciocolata topită). Dacă se îngroașă 
prea tare, pune din nou amestecul la cuptorul cu microunde 
timp de 30-40 de secunde. 

Introdu amestecul în tava tapetată și lasă-l la răcit. 
Eventual, îl poţi unge cu un strat de unt de arahide și poți 
presăra deasupra arahide zdrobite. 


Sos wasabi 


Dacă nu ai gustat până acum sosul wasabi, te avertizez 
că acesta poate fi extrem de picant, dar într-o manieră unică, 
absolut  indescriptibilă.  „Fierbinţeala” sosului poate fi 
temperată prin reducerea cantităţii de wasabi folosite. Incepe 
mai întâi cu o singură linguriţă de wasabi și testează-ţi 
toleranța la acest aliment. Sosul de wasabi este ideal pentru 
pui și pește, dar și pentru rulourile fără grâu (pagina 239). 
Dacă dorești să încerci varianta asiatică a rețetei, înlocuiește 
maioneza cu 2 linguri de ulei de susan și 1 lingură de sos de 
soia (fară grâu). 

Rezultă 2 porţii: 

- 3 linguri maioneză 

- 1-2 lingurite wasabi măcinat 

- 1 linguriţă ghimbir proaspăt sau uscat, măcinat 

- 1 linguriţă oţet de orez sau apă 

Amestecă toate ingredientele într-un vas mic. Dacă 
este acoperit, sosul ţine la frigider până la cinci zile. 


Sos vinegretă pentru salate 

Această reţetă de sos vinegretă este foarte versatilă și 
poate fi modificată în zeci de feluri prin adăugarea unor 
ingrediente precum muștarul Dijon, a diferite condimente 
precum busuiocul, oregano sau pătrunjelul, și a roșiilor uscate 
la soare. Dacă foloseşti oțet balsamic, citește cu atenţie 
eticheta, căci multe astfel de produse conţin zahăr. Alte 
alternative la fel de bune sunt oţetul de vin alb sau roșu, de 
orez sau de mere. 

Rezultă 1 porţie: 

- 3/4 ceașcă ulei de măsline extravirgin 

- 1/4 ceașcă oțet, la alegere 

- 1 căţel de usturoi fin mărunțit 

- 1 linguriţă praf de ceapă 

- 1/2 linguriţă piper alb sau negru măcinat 

- Un praf de sare de mare N 

Combină ingredientele într-un borcan cu capac. Inchide 
borcanul și agită-l bine. Poate fi păstrat la frigider timp de o 
săptămână. Inainte de folosire, agită din nou borcanul. 


Sos de salată (ranch-dressing) „fără griji” 


Atunci când îţi prepari singur sosul de salată (chiar dacă 
folosești anumite ingrediente cumpărate, cum ar fi maioneza), 
poţi avea un control mai mare asupra conținutului său. Acest 
sos de salată nu conţine ingrediente nesănătoase, atât timp 
cât maioneza pe care o folosești nu conţine grâu, amidon de 
porumb, sirop de porumb bogat în fructoză, zahăr sau uleiuri 
hidrogenate (marea majoritate nu conțin astfel de 
ingrediente). 

Rezultă 2 cești: 

- 1 ceașcă smântână 

- 1/2 ceașcă maioneză 

- 1 lingură oțet alb distilat 

- 1/2 ceașcă parmezan ras (60 g) 

- 1 linguriţă praf de usturoi sau usturoi tăiat fin 

- 1,5 linguriţe praf de ceapă 

- Un praf de sare de mare 

Amestecă smântână, maioneza, oţetul și o lingură de 
apă într-un vas. Adaugă parmezanul, praful de usturoi, praful 
de ceapă și sarea. Dacă dorești ca sosul să fie mai subţire, 
mai adaugă o lingură de apă. Sosul ţine bine la frigider. 


Mulţumiri 


Calea pe care am urmat-o până la eliminarea completă 
a grâului din alimentaţia mea nu a fost una ușoară sau 
dreaptă. A fost mai degrabă un zigzag, o luptă continuă de a 
mă convinge că acest aliment atât de mediatizat la nivel 
internaţional este nociv pentru sănătatea mea. Mai mulţi 
oameni au jucat un rol cheie în această direcţie, ajutându-mă 
să înțeleg acest lucru și implicit să pot transmite acest mesaj 
crucial cititorilor mei. 

li datorez agentului și prietenului meu Rick Broadhead 
cea mai vie recunoștință pentru că m-a ascultat, deși știam că 
ideile mele păreau nebunești. După ce m-a ascultat timp de 
câteva momente, Rick a devenit un suporter plin de 
entuziasm al acestui proiect, transformându-l dintr-o simplă 
speculație într-un plan perfect realizabil. Rick s-a dovedit a fi 
mai mult decât un simplu agent dedicat. El mi-a oferit sfaturi 
legate de redactarea efectivă a cărții astfel încât mesajul să 
fie transmis pe înțelesul tuturor, ca să nu mai vorbim de 
suportul moral pe care mi l-a oferit. 

Pam Krauss, editoarea mea de la Rodale, a dat prozei 
mele incoerente forma actuală a cărții. Sunt ferm convins că 
Pam a petrecut multe nopţi șlefuind textul meu, smulgându-și 
în tot acest timp părul din cap și punându-și un nou ibric cu 
cafea la fiert, pentru a putea continua să corecteze 
manuscrisul meu. Pam, îţi datorez întreaga mea recunoștință. 

Există o listă de oameni care merită mulțumirile mele 
pentru ajutorul pe care mi l-au acordat astfel încât să pot 
înțelege mai bine aceste chestiuni. De pildă, Elisheva Rogosa 
de la Fundaţia Heritage Wheat (growseed.org) nu numai că m- 
a ajutat să înţeleg rolul grâului din vechime de-a lungul istoriei 
de 10.000 de ani în care această plantă a fost cultivată de 
oameni, dar chiar mi-a oferit un kilogram de grâu einkorn care 
mi-a permis să experimentez direct ce înseamnă să consumi 
această plantă care a fost strămoșul grâului modern și pe care 
o mâncau vânătorii-culegători natufieni. Dr. Allan Fritz, 
profesor de încrucișare a grâului la Universitatea de Stat din 
Kansas, și dr. Gary Vocke, statistician specializat în agricultură 
și analist al grâului la USDA, mi-au furnizat date și opiniile lor 
legate de cultivarea grâului modern. 


Prin studiile sale clinice revoluționare și prin 
comunicarea personală pe care a stabilit-o cu mine, dr. Peter 
Green, director al Centrului pentru Boala Celiacă de la 
Universitatea Columbia din New York, mi-a oferit fundamentul 
științific care m-a ajutat să înțeleg cum se integrează boala 
celiacă în chestiunea mai amplă a intoleranţei la grâu. Dr. 
Joseph Murray de la Clinica Mayo a realizat o cantitate enormă 
de studii clinice care m-au ajutat să înţeleg care sunt efectele 
grâului modern și m-a asistat personal, explicându-mi 
consecinţele ultime ale acestei cereale de tip Frankenstein 
care s-a infiltrat în toate aspectele culturii americane. 

Există alte două grupuri de oameni, mult prea numeroși 
pentru a-i putea numi aici, dar care îmi sunt foarte dragi, și 
anume pacienţii mei și cei care urmează programul meu 
online de prevenire a bolii cardiace, intitulat Track Your Plaque 
(www.trakyourplagque.com). Toţi acești oameni m-au învățat 
numeroase lecţii din viaţa reală, care m-au ajutat să înțeleg 
mai bine ideile expuse în această carte. Ei mi-au demonstrat 
din nou și din nou cât de minunate sunt beneficiile renunțării 
la grâu și efectele acesteia asupra stării de sănătate. 

Prietenul și guru-ul meu IT, Chris Kliesmet, m-a susținut 
de-a lungul întregului meu demers, oferindu-mi numeroase 
idei valoroase, la care nu m-aș fi gândit niciodată. 

Desigur, îi datorez o recunoștință infinită soției mele 
Dawn, căreia i-am promis numeroase ieșiri cu familia după ce 
voi termina acest proiect care m-a făcut să sacrific mult din 
timpul alocat acesteia. Draga mea, te iubesc și îți sunt 
recunoscător pentru că mi-ai permis să duc la bun sfârșit 
acest proiect atât de important pentru mine. 

li mulțumesc de asemenea fiului meu Bill, care tocmai 
și-a început primul an la colegiu, pentru că mi-a ascultat cu 
răbdare sporovăială neîncetată pe acest subiect. Bill, sunt 
impresionat de curajul tău de a comenta aceste idei cu 
profesorii tăi de la școală ! Fiicei mele Laurie, care a devenit 
jucătoare profesionistă de tenis în timp ce lucram la acest 
proiect, îi promit că pe viitor voi asista la mai multe meciuri 
ale sale. In sfârșit, doresc să îi dau un sfat prietenesc fiului 
meu vitreg Jacob, care a suportat multe admonestări din 
partea mea ori de câte ori îl vedeam cu o bucată de pâine în 
mână: dorinţa mea cea mai vie este să te văd reușind în viaţă. 


Doresc să te văd prosperând și capabil să te bucuri de fiecare 
moment, fără a suferi decenii la rând din cauza ceţii mentale, 
somnolenţei și iritării emoţionale datorate sendvișului cu 
şuncă pe care tocmai l-ai consumat. Inghite și mergi mai 
departe. 


